
I SKYRIUS 


PATRANKOS KLUBAS 


Jungtinių Valstijų pilietinio karo metu įsisteigė nau- 
jas, labai įtakingas klubas Baltimorės mieste, Merilendo 
Valstijoje. Mes žinome, kaip smarkiai tada nubudo ka- 
rinis instinktas toje įmonininkų, verteivų ir mechanikų 
tautoje. Paprasti pirkliai mesdavo savo prekystalius ir, 
net nelankę Vest-Pointo ! mokyklos, beregint tapdavo 
kapitonais, pulkininkais ir generolais; jie greitai pri- 
lygdavo „karo mene“ savo kolegoms iš senojo konti- 
nento ir, kaip ir anie, pasiekdavo pergalę, nesigailėda- 
mi šovinių, milijonų ir žmonių. 

Tačiau balistikos moksle amerikiečiai toli pralenkė 
europiečius. Tai įvyko ne todėl, kad jų pabūklai būtų 
buvę labai tobuli, bet todėl, kad jie buvo neįprasto dy- 
džio ir jų šoviniai negirdėtai toli nešdavo. Anglai, pran- 
cūzai ir prūsai pasiekė puikių rezultatų, naudodami den- 
giamąją, užtvarinę ir uraganinę ugnį, apšaudydami iš 
sparno, išilgai ir frontaliai, tačiau jų patrankos, jų 


1! Karo mokykla Jungtinėse Valstijose. 


haubicos, jų mMortyros, palyginus su nuostabiais ameri- 
kiečių artilerijos pabūklais, tebuvo kišeniniai pistoletai. 

Ir nėra ko stebėtis. Jankiai, tie pirmieji pasaulyje 
mechanikai, iš prigimties yra inžinieriai, taip kaip italai 
muzikai, o vokiečiai metafizikai. Taigi visai natūralu, 
kad jie į balistikos mokslą įdėjo visą savo drąsų išra- 
dingumą. Taip atsirado jų gigantiškos patrankos, kurios 
nebuvo naudingos kaip jų siuvamosios mašinos, tačiau 
tokios pat nuostabios ir kėlė dar didesnį pasigėrėjimą. 
Visiems gerai žinomi Paroto, Dalgrino ir Rodmeno nuo- 
stabūs šaunamieji ginklai, Armstrongams, Palizerams ir 
Trej de Bolje beliko tik nulenkti galvas užjūrio konku- 
rentams. 

Taigi to Žiauraus šiauriečių ir pietiečių karo metu 
artileristai vaidino itin svarbų vaidmenį. Jungtinių Vals- 
tijų laikraščiai su entuziazmu skelbė jų išradimus, ir 
nebuvo nė vieno smulkaus pirklio ar naivaus „„booby“ !, 
kuris dieną naktį nebūtų skaičiavęs beprotiškų trajek- 
torijų. 

Kai amerikietis turi kokią nors idėją, jis ieško drau- 
go, kuris jai pritartų. Kai jau susiranda trys, jie išsi- 
renka pirmininką ir du sekretorius. Jeigu keturi — jie 
paskiria archyvarą, ir biuras pradeda veikti. Penkiese 
jie sušaukia visuotinį susirinkimą, ir klubas jau įsteig- 
tas. Taip įvyko ir Baltimorėje. Naujos patrankos išra- 
dėjas susidėjo su pirmuoju, kuris apsiėmė ją nuliedinti, 
ir su pirmuoju, apsiėmusiu pragręžti vamzdį. Toks buvo 
Patrankos klubo branduolys. Mėnesiui praslinkus, klu- 
bas jau turėjo tūkstantį aštuonis šimtus trisdešimt tris 
tikrus narius ir trisdešimt tūkstančių penkis šimtus sep- 
tyniasdešimt penkis narius korespondentus. 

Kiekvienam, norinčiam stoti į Patrankos klubą, buvo 

statoma sąlyga sine gua non; jis turėjo būti išradęs nau- 
ją patranką arba bent patobulinęs seną, o jei ne pa- 
tranką, tai nors kokį kitą šaunamąjį ginklą. Tačiau, 
reikia pasakyti, kad penkiolikos šūvių revolverių, graižt- 
vinių šautuvų, kardų, pistoletų išradėjai nebūdavo labai 
gerbiami, visur ir visada juos nustelbdavo artileristai. 

— Pagarba, kurią jie nusipelno, — pasakė kartą vie- 
nas mokyčiausias Patrankos klubo oratorius, — yra tie- 
siai proporcinga „patrankų masėms“ ir „nuotolių, ku- 
riuos praskrieja jų sviediniai, kvadratams". | 

Dar kiek ir Niutono visuotinės traukos dėsnį galima 
būtų pritaikyti dvasiniam gyvenimui. 

Nesunku įsivaizduoti, ką sukūrė amerikiečių išradin- 
gasis genijus, kai buvo įsteigtas Patrankos klubas. Karo 
pabūklai įgavo milžinišką dydį, o sviediniai lėkė už 
visų nustatytų ribų, sudraskydami į gabalus nekaltus 
praeivius. Visi tie išradimai toli pralenkė kuklius euro- 
piečių artilerijos laimėjimus. Spręskite patys iš sekančių 
skaičių. 

Kadaise, „gerais laikais“, trisdešimt šešių svarų svie- 
dinys iš trijų šimtų pėdų atstumo galėjo peršauti tris- 
dešimt šešis skersai išrikiuotus arklius arba šešiasdešimt 
aštuonis vyrus. Tai buvo artilerijos meno vaikystėje. 
Nuo to laiko sviediniai labai patobulėjo. Rodmeno pat- 
Ianka nešdavo septynias mylias, ir jos pusės tonos svie- 
dinys lengvai galėjo partrenkti šimtą penkiasdešimt 
arklių ir tris šimtus vyrų. Patrankos klube buyo kilęs 
sumanymas tai patikrinti. Tačiau jeigu arkliai ir būtų 
sutikę dalyvauti bandyme, tai žmonių tarpe norinčių 
tikrai nebūtų atsiradę. 

Ką ir besakyti, tų patrankų padariniai buvo siau- 
bingi — nuo kiekvieno šūvio kariai krito kaip dalgio 
pakirstos varpos. Ir koks menkas pasirodytų, palyginus 
su tais šoviniais, garsusis sviedinys, kuris 1587 metais 

mūšyje prie Kutros išvedė iš rikiuotės dvidešimt penkis 
vyrus; ir tas kitas, kuris 1758 metais prie Corndorfo 
užmušė keturiasdešimt pėstininkų ir pagaliau Austrijos 
patranka, kuri 1742 metais mūšyje prie Keseldorfo kiek- 
vienu savo iššovimu paklodavo septyniasdešimt priešų. 
Ką dabar reikštų tos nuostabios patrankos, nulėmusios 
mūšį prie Vienos ar Austerlico? Ne tokių patrankų teko 
matyti per pilietinį karą! Mūšyje prie Getisbergo kūginis 
sviedinys, paleistas iš graižtvinės patrankos, nukovė 
šimtą septyniasdešimt tris priešus, o keliantis per Poto- 
mako upę, vienas Rodmeno sviedinys nusiuntė du šim- 
tus penkiolika pietiečių į kitą, be abejo, geresnį pa- 
saulį. Reikia dar paminėti didžiulę mortyrą, kurią išra- 
dęs Mastonas, nusipelnęs Patrankos klubo narys ir nuo- 
latinis jo sekretorius. Tos mortyros padariniai buvę 
tikrai pragaištingi, nes, paleidus bandomąjį šūvį, ji pati 
sprogus ir užmušus tris šimtus trisdešimt septynis Žžmo- 
nes. 

Ką bepridėsi prie tų skaičių, kurie kalba patys už 
save? Taip pat negalime nuneigti statistiko Pitkerno 
apskaičiavimų: šovinių aukas dalindamas iš Patrankos 
klubo narių skaičiaus, jis nustatė, kad kiekvienas klubo 
narys vidutiniškai nužudė du tūkstančius tris šimtus 
septyniasdešimt penkis su trupmena vyrus. 

Įsigilinus į tuos skaičius, darosi aišku, kad vienin- 
telis tos mokslinės draugijos rūpestis buvo naikinti žmo- 
niją filantropiniais tikslais, tobulinant karo pabūklus, 
vadinamus civilizacijos įrankiais. 

Tai buvo mirties angelų sąjunga, kurie šiaip gyve- 
nime buvo geriausi žmonės. 

Reikia pasakyti, kad jankiai, tie šaunūs vyrai, ne- 
apsiribodavo vien matematiniais skaičiavimais, bet, rei- 
kalui esant, rizikuodavo ir savo gyvybe. Jų tarpe buvo 
įvairių laipsnių karininkų, pradedant leitenantais, bai- 

giant generolais; tie skirtingo amžiaus kariškiai vieni 
buvo ginklo karjeros naujokai, kiti jau pasenę prie savo 
lafetų. Daugelis krito mūšio lauke, ir tik jų vardai buvo 
įrašyti į Patrankos klubo garbės knygą, o didesnioji 
dalis grįžo iš karo su neišdildomomis drąsos žymėmis. 
Patrankos klube galėjai matyti tikrą kolekciją ramentų, 
medinių kojų, dirbtinių plaštakų, rankų protezų su kab- 
liais, guminių žandikaulių, sidabrinių kiaušų bei plati- 
ninių nosių. Jau minėtas Pitkernas apskaičiavo, kad 
Patrankos klube ketvertui žmonių teko ne visai pilna 
ranka, o kievienam šešetui — dvi kojos. 


Tačiau tie narsūs artileristai nebuvo perdaug smulk- 
meniški, jie teisėtai didžiavosi, kai karo lauko biulete- 
nis paskelbdavo aukų skaičių dešimteriopai didesnį už 
sunaudotų šovinių skaičių. 


Pagaliau atėjo diena, deja, liūdna ir nelemta diena, — 
kada išlikę gyvi pasirašė taiką. Pamažu nutilo šūviai, 
nebegaudė mortyros, ilgam laikui užčiaupė gerkles hau- 
bicos, ir patrankos nuleistomis galvomis grįžo į arsena- 
lus, o sviediniai buvo vėl sukrauti artilerijos parkuose. 
Kruvini prisiminimai išblėso, gerai patręštoje žemėje 
vešliai ėmė augti medvilnė, nyko skausmas drauge su 
plyštančiais gedulo rūbais, ir Patrankos klubo nariai 
visai neturėjo ką veikti. 


Kai kurie darbštuoliai, uolūs išradėjai, negalėdami 
nurimti, ėmėsi balistinių skaičiavimų; jie tebesvajojo 
apie gigantiškas bombas ir milžiniškas granatas. Bet 
kas iš tų teorijų be praktikos? Patrankos klubo salės 
ištuštėjo,, prieškambariuose snaudė tarnai, laikraščiai 
pelijo ant stalų, o tamsiose pakampėse girdėjosi liūdnas 
knarkimas. Klubo nariai, kadaise tokie triukšmingi, da- 
bar, nutildyti tos pragaištingos taikos, snaudė, liūliuoja- 
mi platoniškų svajonių apie artilerijos laimėjimus. 


— Nepakenčiamas gyvenimas,— pasakė vieną va- 
karą šaunusis Tomas Hanteris rūkomajam kambary, 
kai jo medinės kojos, prikištos prie židinio, ėmė anglė- 
ti — visai nėra kas veikti! Ir nieko negali tikėtis! Koks 
nuobodus gyvenimas! Kurgi tie laikai, kai kas rytą 
džiaugsmingu gaudesiu mus žadino patrankos? 

— Tie laikai praėjo, — atsakė smarkusis Bilsbis, ban- 
dydamas ištiesti rankas, kurių neturėjo.— Tai bent buvo 
gyvenimas. Išrandi, būdavo, haubicą ir, vos spėjęs nu- 
liedinti, leki išbandyti ją tiesiai į priešą, o paskui grįžti 
į stovyklą, ir tave pagiria Šermanas arba pats Mak-Kle- 
lanas ranką paspaudžia. Bet šiandien generolai grįžę į 
savo kontoras ir vietoj šovinių išleidžia nepavojingus 
medvilnės ritinius! Prisiekiu šventąja Barbora! Ameri- 
koje nebėra ateities artilerijai. 

— Taip, Bilbsi! — sušuko pulkininkas Blemsberis.— 
Koks žiaurus nusivylimas! Mes metėme ramų gyvenimą, 
išmokome vartoti ginklą ir, palikę Baltimorę, atsidūrė- 
me karo lauke. Mes kovėmės kaip herojai, o dabar, dve- 
jiems-trejiems metams praslinkus, niekais nuėjo visi to 
darbo vaisiai, ir turime sėdėti be darbo, susikišę rankas 
į kišenes. 

Nors šaunusis pulkininkas vaizdžiai išsireiškė, tačiau 
jam labai sunku buvo parodyti savo neveiklumą gestais, 
deja, ne kišenių jam trūko... 

— Ir jokio dkaro nematyti! — pasakė garsusis Dž. T. 
Mastonas, savo geležiniu kabliu kasydamas gutaperčinį 
pakaušį. — Jokio debesėlio horizonte, o tiek daug būtų 
ką nuveikti artilerijos moksle! Aš pats šįryt baigiau 
naujos mortyros brėžinius — planą, piūvį ir projekciją; 
šiam ginklui skirta padaryti perversmą karo moksle. 

— Tikrai? — sušuko Tomas Hanteris, nenoromis pri- 
simindamas paskutinįjį garbingojo Mastono išradimo 
bandymą. 

— Tikrai, — atsakė šis.— Bet kas iš tų sėkmingų stu- 
dijų, kas iš tų nugalėtų sunkumų? Juk tai bergždžias 
darbas. Atrodo, kad naujojo pasaulio tautos pasižadėjo 
gyventi taikoje. Mūsų karingoji „Tribūna“ ! pranašauja, 
kad toks besaikis gyventojų dauginimasis liūdnai baig- 
sis! 

— Tačiau, Mastonai,— pertraukė jį pulkininkas 
Blemsberis,— Europoje vis dar kariaujama dėl tautinių 
nesantaikų! 

— Tai kas? 

— Taigi, gal galima būtų ką nors tenai išbandyti, 
jeigu jie priimtų mūsų patarnavimus... 

— Ką jūs galvojate! — sušuko Bilsbis.— Tobulinti 
balistiką svetimšalių naudai! 

— Vis geriau, negu visai nieko neveikti! — atkirto 
pulkininkas. 

— Žinoma, — pasakė Mastonas,— geriau būtų, tačiau 
nereikia taip galvoti. 

— Kodėl nereikia? — nustebo pulkininkas. 

— Todėl, kad senajame pasaulyje karo karjeros su- 
pratimas prieštarauja amerikiečių papročiams. Tie žmo- 
nės neįsivaizduoja, kad galima tapti vyriausiu kariuo- 
menės vadu, netarnavus jaunesniuoju leitenantu. Tai 
lygu tvirtinimui, kad negali būti geras taikytojas, jei 
nemoka pats nulieti patrankos! Tačiau tai visai pa- 
prasta... 

— Nesąmonė! — pertraukė jį Tomas Hanteris, piaus- 
tinėdamas savo krėslo ranktūrį medžiokliniu peiliu — 
Jeigu jau viskas taip susiklostė, mums nelieka nieko 
kito, kaip sodinti tabaką arba lydyti banginio taukus. 

— Kaip?! — sušuko Mastonas griausmingu balsu— 
Nejaugi mes savo paskutiniųjų gyvenimo metų negalė- 


1 Abolicionistų laikraštis Jungtinėse Valstijose. 


sime paskirti artilerijos pabūklų tobulinimui! Argi ne- 
atsiras progos išbandyti, kaip toli lekia mūsų sviediniai? 
Argi nebesušvis dangus nuo mūsų patrankų ugnies! 
Argi neiškils tarptautiniai nesutarimai, kurie duotų pro- 
gos paskelbti karą kuriai nors valstybei anapus Atlan- 
to? Gal kartais prancūzai paskandins kokį mūsų gar- 
laivį? O gal anglai pažeis tarptautinę teisę, pakars ko- 
kius tris-keturis mūsų tautiečius? 

— Ne, Mastonai,— atsakė jam pulkininkas Blems- 
beris,— Mes neturėsime tos laimės! Ne! Nieko panašaus 
neįvyks, o jei ir įvyktų, mes tuo net nepasinaudotume! 
Amerikiečių tautinis išdidumas nyksta diena iš dienos, ir 
mes greit pasijusime beesą tikromis bobomis. 

— Taip, mes save žeminam,— sutiko Bilsbis. 

— Mus žemina, — atkirto Tomas Hanteris.. 

— Tikriausia teisybė, — ėmė vėl karščiuotis Masto- 
nas, — tūkstančiai priežasčių kautis, tačiau nesikaujama. 
Tausojamos rankos ir kojos tų žmonių, kurie nežino, ką 
su jomis veikti! Klausykit, neieškokime taip toli karo 
priežasčių, argi Šiaurės Amerika nepriklausė kitados 
Anglijai? 

— Be abejo, — pritarė Tomas Hanteris, ramento galu 
piktai žarstydamas anglis. 

— Taigi, — tęsė Mastonas,— kodėl dabar Anglija ne- 
galėtų savo ruožtu priklausyti amerikiečiams. 

— Tai būtų labai teisinga! — sutiko pulkininkas 
Blemsberis. | 

— Eikite ir pasiūlykite tai Jungtinių Valstijų pre- 
zidentui! — sušuko Mastonas,—ir pamatysite, kaip jis 
jus sutiks! 

— Jis mus sutiks blogai, — prašvokštė Bilsbis pro 
savo keturis dantis, išlikusius po mūšio. 

— Duodu žodį! — karščiavosi Mastonas,— per se- 
kančius rinkimus jis gali nesitikėti mano balso. 

— Nei mūsų,— atsakė sutartinai karingieji inva- 
lidai. 

— Taigi, — vėl prabilo Mastonas,— paskutinis mano 
žodis: jeigu man nebus duota proga išbandyti naujos 
mortyros tikrame karo lauke, aš išstosiu iš Patrankos 
klubo ir vyksiu gyvas pasilaidoti Arkanzaso savanose. 

— Mes vyksime paskui jus, — atsakė drąsiojo Mas- 
tono pokalbininkai. 

Taigi maištingos nuotaikos vis didėjo ir kad kiek bū- 
tų sužlugęs visas klubas, bet vienas netikėtas įvykis 
nukreipė tą nelemtą katastrofą. 

Kitą dieną po šio pasikalbėjimo kiekvienas sąjungos 
narys gavo tokį raštą. 


Baltimorė, spalio 3 dieną 


Patrankos klubo pirmininkas savo kolegoms turi 
garbės pranešti, kad šio mėnesio 5 dienos posėdyje 
skaitys labai įdomų pranešimą. Todėl jus prašo, atidė- 
jus visus reikalus, atvykti. 


Nuoširdžiai Jūsų 


Impis Barbikenas. 


II SKYRIUS 
PIRMININKO BARBIKENO PRANEŠIMAS 


Spalio penktą dieną, aštuntą valandą vakaro, visa 
minia grūdosi Patrankos klubo salėse — Juniono skve- 
re 21. Atsiliepdami į savo pirmininko kvietimą, atvyko 
visi sąjungos nariai, gyveną Baltimorėje. O iš ateinan- 
čių greitųjų traukinių pasipildavo į gatves šimtai na- 
rių korespondentų. Kad ir kokia didelė buvo paskaitų 
salė, tačiau ji negalėjo sutalpinti visos tos daugybės 

mokslininkų, kurie užtvindė net gretimas sales, korido- 
rius ir dalį kiemo. Kieme jie susidūrė su minia miestiečių, 
kurie veržėsi prie klubo durų; kiekvienas stengėsi pra- 
siskverbti arčiau, ištroškęs kuo greičiau išgirsti svarbų 
pirmininko Barbikeno pranešimą. Žmonės stumdėsi, 
grūdosi ir spraudėsi su tuo ypatingu laisvumu, charak- 
teringu masėms, išauklėtoms „self government" ! dvasia. 

Tą vakarą svetimšalis, atsidūręs Baltimorėje, už jo- 
kius pinigus nebūtų gavęs vietos didžiojoj salėj; ji buvo 
rezervuota tik tikriesiems nariams ir nariams korespon- 
dentams, niekas kitas negalėjo ten patekti, ir miesto kil- 
mingieji bei Tarybos nariai turėjo stumdytis savo pa- 
valdinių minioje, norėdami nugirsti žinias, skelbiamas 
iš salės. 

Didžiulė klubo salė turėjo nuostabų interjerą. Ši erdvi 
patalpa buvo puikiai pritaikyta savo paskirčiai. Aukš- 
tos, iš patrankų vamzdžių sumontuotos kolonos, kurių 
bazes sudarė stambios mortyros, laikė plonytę skliauto 
armatūrą, tartum mezginius, iškaltus iš geležies. Sienas 
puošė dekoratyviai iškabinėti šarvai, dideli ir maži muš- 
kietai, arkebuzos, karabinai bei kiti senoviški ir moder- 
niški šaunamieji ginklai. Degančių dujų liepsna tviskėjo 
iš tūkstanties revolverių, kurie buvo sujungti į siety- 
nus, Oo pistoletų žirandoliai ir -sustatytų šautuvų kande- 
liabrai skleidė tikrai nuostabią šviesą. Patrankų mode- 
liai, bronziniai šablonai, šovinių išvarpyti taikiniai, 
Patrankų klubo sviedinių suplėšytos plokštės, visų rū- 
šių stūmokliai ir šepečiai patrankų vamzdžiams valyti, 
bombų vėriniai, šovinių karoliai, granatų girliandos, 
vienu žodžiu, įvairiausi artilerijos reikmenys stebino 
žiūrovą savo menišku išdėstymu ir kėlė mintį, kad jų 
paskirtis yra daugiau dekoratyvinė, negu mirtį nešanti. 


1 Savivaldos (angl). 


12 


Garbingoj vietoj, puikioje vitrinoje, buvo įdėtas 
ugnies sulankstytas uoksas — brangi Mastono mortyros 
liekana. 

Salės gilumoje, ant erdvios pakylos, sėdėjo pirmi- 
ninkas, keturių sekretorių apsuptas. Pirmininko krės- 
las, pastatytas ant išraižyto lafeto, turėjo įspūdingos 
32 colių mortyros pavidalą, jis buvo pakreiptas devy- 
niasdešimt laipsnių kampu ir pamautas ant ašies tokiu 
būdu, kad pirmininkas, dideliems karščiams esant, ga- 
lėjo supdamasis maloniai pasivėdinti, kaip „rocking 
chair“ (krėsle). Ant stalo — plačios metalinės plokštės, 
paremtos šešiomis senoviškomis jūrų patrankomis — 
stovėjo rašalinė, meniškai iškalta iš granatos galvutės, 
ir varpelis, kurio garsas prilygo revolverio šūviams. 
Kilus smarkioms diskusijoms, tas naujoviškas varpelis 
vos pajėgdavo nuslopinti įsikarščiavusių artileristų 
balsus. 


Priešais stalą zigzagais sustatyti suolai priminė ap- 
kasų liniją su eile bastionų ir kurtinų. Čia sėdėjo Pa- 
trankos klubo nariai, ir tą vakarą galėjai drąsiai sakyti, 
kad visa Patrankos klubo įgula buvo kovinėj parengty. 
Visi labai gerai pažinojo savo pirmininką ir suprato, 
kad jis niekados nebūtų sušaukęs savo kolegų be labai 
svarbios priežasties. 


Impis Barbikenas turėjo apie keturiasdešimt metų, 
buvo ramaus būdo, šaltas, griežtas, be galo rimtas ir su- 
sikaupęs, niekad nesijaudinąs, tikslus kaip chronometras, 
geležinės valios vyras; nors ir nepasižymjįs riteriškumu, 
tačiau labai mėgstąs nuotykius, o savo praktiškas idė- 
jas pratęs taikyti drąsiems sumanymams. Tai buvo ti- 
piškas Naujosios Anglijos atstovas, šiaurės koloniza- 
torius, „apskritagalvių“, taip pragaištingų Stiuartų 
dinastijai, palikuonis, amžinas priešas pietiečių džen- 

telmenų, tų buvusių senosios Anglijos kavalierių. Vienu 
žodžiu, nuo galvos iki kojų tikras jankis. 

Barbikenas susikrovė turtą, prekiaudamas miškais. 
Per karą paskirtas artilerijos vadu, pasižymėjo gausiais 
išradimais, jis darė didelius bandymus, ir jo drąsios 
idėjos labai prisidėjo prie artilerijos patobulinimo. 

Tai buvo vidutinio ūgio vyras, tebeturįs visas svei- 
kas galūnes — tikrai reta išimtis Patrankos klube. Jo 
ryškūs bruožai atrodė nubrėžti su kampainiu ir braižikliu 
ir, jeigu tiesa, kad žmogaus charakterį galima nuspėti 
žiūrint iš profilio, tai Barbikeno profilis aiškiai bylojo 
apie jo energiją, drąsą ir šaltą kraują. 

Dabar jis sėdėjo nė nekrustelėdamas savo krėsle, 
tylus ir giliai susimąstęs, su juodu šilko cilindru, kuris 
atrodo tartum sraigtu prisuktas prie amerikiečių galvos. 

Barbikenas visai nesiklausė triukšmingo savo kolegų 
pokalbio, nors jie garsiai klausinėjo vienas kitą, darė 
prielaidas; daugelis tiriamai žiūrėjo į savo pirmininką, 
veltui stengdamiesi atspėti paslaptį iš jo šalto veido. 

Pagaliau, kai didžiosios salės laikrodis išmušė aš- 
tuonias, Barbikenas staigiai pašoko, tarsi spyruoklės 
išmestas, visi nuščiuvo, ir oratorius prabilo kiek pakeltu 
balsu: 

— Šaunieji kolegos, per ilgai užsitęsusi bevaisė tai- 
ka jau seniai pasmerkė Patrankos klubo narius tūnoti 
nieko neveikiant. Praėjus nuotykingam kelerių metų 
periodui, mums teko palikti savo darbą ir iškart sustoti 
progreso kelyje. Aš nebijau garsiai pareikšti, kad bet 
koks karas, kuris duotų progos vėl paimti į rankas gink- 
lą, būtų mūsų mielai sutiktas. 

— Taip! Karas! — sušuko karštuolis Mastonas. 

— Klausykite! Klausykite! — pasigirdo iš visų pusių. 

— Tačiau karas,— tęsė Barbikenas,— dabartinėmis 
sąlygomis yra negalimas, nors ir kaip jo norėtų ką tik 

mane pertraukęs gerbiamasis kolega. Dar daug metų tu- 
rės praeiti, kol mūsų patrankos sugaus karo lauke. Su 
tuo reikia sutikti ir ieškoti išeities kitoje srityje, kuri 
numalšintų mūsų veiklos troškulį. 

Susirinkusieji pajuto, kad pirmininkas tuoj palies 
svarbiausią temą. Visi dar labiau sukluso. 

— Prieš kelis mėnesius, gerbiamieji kolegos, — tęsė 
Barbikenas,— man kilo klausimas, ar mes negalėtume 
savo specialybės srityje imtis kokio nors didelio suma- 
nymo, verto XIX amžiaus vardo, ar balistikos pažanga 
nepadėtų jo įgyvendinti? Aš ieškojau, dirbau, skaičia- 
vau ir pagaliau studijų dėka priėjau išvados, kad mums 
turėtų pavykti sumanymas, kuris bet kurioje kitoje vals- 
tybėje atrodytų neįgyvendinamas. Mano projektas smul- 
kiausiai paruoštas ir apie jį dabar noriu papasakoti savo 
pranešime. Tai dalykas vertas jūsų, vertas garbingos 
Patrankos klubo praeities, ir jis, be abejo, turės sukelti 
didelį triukšmą visame pasaulyje. 

— Didelį triukšmą!? — sušuko kažkuris aistringas 
artileristas. 

— Didelį triukšmą, tikra to žodžio prasme,— atsi- 
liepė Barbikenas. 

— Nepertraukinėkit! — pasigirdo keli balsai. 

— Gerbiamieji kolegos, — tęsė toliau Barbikenas,— 
Prašom dabar visus susitelkti. 

Šiurpulys perbėgo salę. Barbikenas, kilstelėjęs ran- 
ką, pasitaisė ant galvos cilindrą ir kalbėjo toliau ramiu 
balsu: 

— Kiekvienas iš jūsų, gerbiamieji kolegos, ne kartą 
Yra matęs Mėnulį, arba bent apie jį girdėjęs. Nesistebė- 
kite, kad aš pradėjau kalbėti apie tą nakties šviesulį. 
Gal būt, mums lemta būti to nežinomo pasaulio kolum- 
bais! Supraskite ir palaikykite mane kiek begalėdami, 
O aš vesiu jus užkariauti Mėnulio, ir jo vardas bus 

pridurtas prie trisdešimt šešių valstijų, sudarančių di- 
džiulį Amerikos Jungtinių Valstijų kraštą! 

— Tegyvuoja Mėnulis! — sušuko visas Patrankos 
klubas vienu balsu. 

— Mėnulis yra gerai ištirtas, — tęsė Barbikenas.— 
Jau seniai tiksliai nustatyta jo masė, standumas, svoris, 
apimtis, sandara, judėjimas, nuotolis nuo Žemės ir pa- 
dėtis saulės sistemoje. Mėnulio žemėlapiai nubraižyti, 
gal būt, net tiksliau už Žemės. Yra padarytos nuotrau- 
kos, rodančios nepaprastą mūsų palydovo grožį. Vienu 
žodžių, apie Mėnulį žinome viską, ką tik galima buvo 
sužinoti matematikos, astronomijos, geologijos ir optikos 
mokslų pagalba, tačiau iki šiol dar niekas nebuvo į jį 
nuskridęs. 

Nustebusi ir susidomėjusi sujudo visa auditorija. 

— Leiskite man,— tęsė Barbikenas,— keliais žodžiais 
priminti jums tuos svajotojus, kurie leidosi į įsivaizduo- 
jamas keliones ir tvirtino esą atskleidę mūsų palydovo 
paslaptis. Septynioliktame amžiuje visiems žinomas Da- 
vidas Fabricijus gyrėsi savo akimis matęs Mėnulio gy- 
ventojus. 1649 metais Žanas Boduenas išleido knygą: 
„Nuotykių ieškotojo, ispano Domininko Gonsalo ke- 
lionė į Mėnulį“. Tuo pat metu Siranas de Beržerakas 
aprašė ekspediciją į Mėnulį, jo knyga turėjo didelį pa- 
sisekimą Prancūzijoje. Vėliau kitas prancūzas Fontenelis 
(ši tauta labai domisi Mėnuliu) parašė „Daugybė pasau- 
lių“, tikrą savo laikų šedevrą, tačiau mokslas, žengda- 
mas pirmyn, sutriuškina net ir šedevrus! 1835 metais 
iš žurnalo „New York American“, buvo perspausdinta 
brošiūra, kur pasakojama, kad astronomas Džonas Her- 
šelis, pasiųstas į Gerosios Vilties ragą, sukūrė tokį to- 
bulą teleskopą su „vidiniu apšvietimu“, kad priartinęs 
Mėnulį aštuoniasdešimt jardų. Tas astronomas tartum 
aiškiai įžiūrėjo urvus, kuriuose gyveno hipopotamai, 

žalius kalnus, padabintus auksiniais miškų mezginiais, 
matęs avinus su didžiuliais dramblio kaulo spalvos ra- 
gais, baltas stirnas ir Mėnulio gyventojus su plėvėtais 
it šikšnosparnio sparnais. Ta brošiūra, parašyta ameri- 
kiečio Loko, turėjo didelį pasisekimą. Tačiau greitai 
paaiškėjo, kad tai buvo mokslinė mistifikacija, ir pran- 
cūzai pirmieji iš jo pasijuokė. 

— Juoktis iš amerikiečio! — sušuko Mastonas,— 
štai kur casus belli !. 

— Nusiramink, garbingasis mano drauge, prancūzai 
pakankamai ilgai buvo mulkinami mūsų tautiečio, kol 
susiprato pasijuokti. Baigdamas šią trumpą istorinę ap- 
žvalgą, paminėsiu žinomą Hansą Pfalį iš Roterdamo, ku- 
ris, pripildęs balioną azoto dujomis, trisdešimt septynis 
kartus lengvesnėmis už vandenilį, pakilo ir pasiekė Mė- 
nulį per devyniolika dienų. Ši kelionė, kaip ir ankstes- 
nės, buvo tik fantastinė, tačiau ją sukūrė amerikiečių 
mylimas - rašytojas, savitas, lakios vaizduotės talentas. 
Aš kalbu apie Edgarą Pol 

— Tegyvuoja Edgaras Po! — sušuko savo pirmininko 
žodžių įelektrinti klausytojai. 

— Aš baigiau kalbėti apie tuos bandymus, kuriuos 
pavadinsiu grynai literatūriniais ir visai nepakankamais 
ryšiui užmegzti tarp Žemės ir Mėnulio. Tačiau aš turiu 
pridurti, kad buvo ir rimtų, mokslu pagrįstų bandymų 
susisiekti su Mėnuliu. Prieš kelerius metus vienas vo- 
kiečių geometras pasiūlė nusiųsti mokslininkų ekspe- 
diciją į Sibiro stepes. Ten plačiose lygumose jie turė- 
jo reflektorių pagalba pavaizduoti milžiniškas geomet- 
rines figūras, tarp kitų ir Pitagoro trikampį, paprastai 
vadinamą „Pitagoro kelnėmis“. „Kiekviena protinga 
būtybė, — teigė geometras,— turi suprasti to brėžinio 


1! Karo priežastis (Iot.). 

mokslinę paskirtį. Selenitai !, jeigu jie egzistuoja, atsakys 
panašiu brėžiniu, ir, jau kartą užmezgus ryšį, bus nesun- 
ku sukurti alfabetą ir susikalbėti su Mėnulio gyvento- 
jais.“ Taip aiškino vokiečių matematikas, bet jo projek- 
tas nebuvo įgyvendintas, ir iki šiol nebuvo jokio tiesio- 
ginio ryšio tarp Žemės ir jos palydovo. Aš esu įsitikinęs, 
kad praktiškajam amerikiečių genijui yra lemta susi- 
siekti su tuo dangaus kūnu. Yra būdas pasiekti Mėnulį; 
tas būdas paprastas, lengvas, tikras, patikimas, ir aš 
tuoj tą savo pasiūlymą jums išdėstysiu. 

Salė suūžė, suklegėjo, kalbėtojo žodžiai buvo sutikti 
visa audra ovacijų, — visi buvo pritrenkti, sužavėti ir 
sujaudinti oratoriaus kalba. 

— Klausykite! Klausykitė! Nutilkite! — pasigirdo iš 
visų pusių. 

Kai salė aprimo, Barbikenas tęsė toliau labai rimtu 
balsu. 

— Jūs žinote,— pasakė jis,— kokių laimėjimų pa- 
siekė balistikos mokslas per pastaruosius kelerius me- 
tus ir kaip būtų ištobulėję artilerijos pabūklai, jei karas 
tebesitęstų. Jūs žinote ir tai, kad patrankų tvirtumas ir 
parako dujų išmetamoji galia gali būti be galo didinama. 
Man kilo mintis, ar nebūtų galima pagal tą principą, iš 
pakankamai tvirto ir atsparaus, tinkamai pastatyto pa- 
būklo iššauti sviedinį į Mėnulį. 

Galingas nuostabos šūkis „„O!“, ištrūkęs iš tūkstan- 
čio sujaudintų krūtinių, palydėjo tuos žodžius. Paskui 
užstojo valandėlė gilios tylos, tarsi prieš perkūno trenks- 
mą. Ir tikrai trenkė perkūnas — sugriaudė aplodismentai 
ir riksmai, kad net salės sienos drebėjo. Pirmininkas 
norėjo kalbėti, tačiau negalėjo. Tik po kokių dešimties 
minučių jam pavyko nutildyti salę. 


1 Mėnulio gyventojai. 

— Leiskite man baigti, — pasakė jis šaltai. — Aš drą- 
siai ėmiausi to sumanymo, išnagrinėjau jį visapusiškai 
ir, remdamasis savo neginčijamu apskaičiavimu, priėjau 
išvados, kad kiekvienas sviedinys, paleistas pradiniu 
greičiu 1200 jardų per sekundę ir nukreiptas į Mėnulį, 
būtinai nulėks iki jo. Aš turiu garbės pasiūlyti jums, 
mano šaunieji kolegos, padaryti tą mažą bandymą. 


III SKYRIUS 


ĮSPŪDIS, 
KURĮ PADARĖ BARBIKENO PRANEŠIMAS 


Sunku ir apsakyti tą įspūdį, kurį padarė paskutinieji 
garbingojo pirmininko žodžiai. Visi šaukė, rėkė, stau- 
gėl Aidėjo valiavimai, „hip! hip“ ir kiti amerikiečių 
mėgiami jaustukai. Kilo neapsakomas sąmyšis ir klege- 
sys. Patrankos klubo nariai plyšojo visa gerkle, plojo 
rankomis, trypė kojomis, kad net grindys drebėjo. Jeigu 
Visi artilerijos muziejaus pabūklai būtų iššovę vienu 
metu, tikrai nebūtų sukėlę didesnio triukšmo. Ir nenuo- 
stabu — būna kanonierių beveik tokių pat triukšmingų 
kaip ir jų patrankos. 

Tam entuziastingam klegesiui aidint, Barbikenas sto- 
vėjo visiškai ramus: jis, matyt, norėjo dar kažką pasa- 
Kyti savo kolegoms, nes vis kėlė ranką juos tildydamas; 
Varpelis gaudė be paliovos, tačiau niekas jo negirdėjo. 
Ištikimieji draugai pagriebė Barbikeną iš krėslo ir iš- 
kilmingai išnešė į gatvę ant rankų, o paskui jį paėmė 
ne mažiau susijaudinusi minia. 

Amerikiečio niekuo nenustebinsi. Dažnai yra sako- 
ma, kad žodis „neįmanoma“ neegzistuoja prancūzams. 
Tačiau tai reiktų pasakyti apie amerikiečius. Amerikoje 

viskas yra lengva, viskas paprasta, o apie techninius 
sunkumus nėra ką ir kalbėti, Joks tikras jankis nebūtų 
sau leidęs įžiūrėti skirtumo tarp Barbikeno projekto ir 
jo įvykdymo. Pasakyta — padaryta. 

Iki vėlyvo vakaro užtruko pirmininko triumfinės 
eitynės, šviečiant deglų ugnims. Visi, įvairiausių tauty- 
bių Merilendo gyventojai — airiai, vokiečiai, prancū- 
zai, škotai — kiekvienas savo gimtąja kalba šaukė „vi- 
vat|" „valio!“ „bravo!“, ir tie jų balsai liejosi į vieną 
pergalingą gausmą. 

Tarytum suprasdamas, kad jis to triukšmo kaltinin- 
kas, Mėnulis švietė visame gražume, užtemdydamas sa- 
vo blizgesiu visus kitus šviesulius. Jankiai įsistebeilijo 
į tą blizgantį diską: vieni jam mojo ranka, kiti vadino 
švelniausiais vardais, treti tarytum matavo jį žvilgsniu, 
o buvo ir tokių, kurie grasė kumščiu. Tuo tarpu vienas 
optikas, kurio krautuvė yra Džons-Folstrite, nuo aštun- 
tos valandos vakaro iki vidurnakčio susikrovė kapitalą, 
prekiaudamas žiūronais. Mėnulis buvo stebimas tarsi 
aukštuomenės ledi. Amerikiečiai nesivaržydami jautėsi 
jo savininkai. Atrodė, kad geltonplaukė Febė ! priklau- 
so tiems drąsiems nukariautojams ir kad ji jau yra Jung- 
tinių Valstijų teritorijos dalis. Tuo tarpu buvo tik keti- 
nama paleisti sviedinį į Mėnulį. Aišku, gana storžie- 
viškas būdas santykiams užmegzti kad ir su palydovu, 
tačiau labai paplitęs civilizuotuose kraštuose. 

Išmušė dvylika, o entuziazmas neatlyžo; jis buvo 
vienodai pagavęs visus gyventojų sluoksnius: teisinin- 
kai, mokslininkai, pirkliai, krautuvininkai, nešėjai, inte- 
ligentai ir gatvės žiopliai — visi buvo sukrėsti iki sielos 
gelmių, nes juk tai buvo visos tautos sumanymas. 
„Aukštajame“ ir „žemajame“ mieste, Patapsko upės 


! Mėnulio deivė graikų mitologijoj. 


20 


krantinėse ir garlaiviuose, kurie stovėjo dokuose, minia 
svaigo iš džiaugsmo, gerdamą džiną ir viskį. Visi šne- 
kėjo, sakė kalbas, svarstė, ginčijosi, pritarė, plojo — 
visi, pradedant džentelmenais, patogiai išsitičtmasiais 
baro minkštasuoliuose ir sriubčiojančiais iš taurių „šeri“, 
ir baigiant uosto darbininkais, kurie gėrė „trejos devy- 
nerios“ tamsiose Fels-Pointo smuklėse! 

Vis dėlto apie antrą valandą nakties susijaudinimas 
atslūgo. Pirmininkas Barbikenas pagaliau grįžo namo, 
jausdamasis visai sutrankytas, sulamdytas, iškankintas. 
Pats Heraklis nebūtų atlaikės tokio entuziastų užpuoli-. 
mo. Žmonės pradėjo skirstytis, aikštės ir gatvės pamažu 
tuštėjo. Ohajo, Suskehanos, Filadelfijos ir Vašingtono 
geležinkelio linijų traukiniai, kurie prasilenkdavo Bal- 
timorėje, išvežiojo svečius į visas Jungtinių Valstijų 
puses, ir mieste pasidarė beveik visai ramu. 

Labai suklystume manydami, kad tik Baltimorėje bu- 
vo toks didelis sujudimas tą atmintiną vakarą. Visi di- 
dieji Jungtinių Valstijų miestai — Niujorkas, Bostonas, 
Olbanis, Vašingtonas, Ričmondas, Kresent Sitis, San 
Franciskas, Čarlstaunas, Mobilis, visi, nuo Techaso iki 
Masačusetso ir nuo Mičigano iki Floridos, buvo apimti 
džiaugsmingos karštligės. Juk trisdešimt tūkstančių Pa- 
trankos klubo narių korespondentų irgi buvo gavę savo 
pirmininko laišką ir nekantriai laukė spalio penktos 
pranešimo. Tą vakarą žodžiai, tik išsprūdę iš kalbėtojo 
lūpų, lėkė telegrafo vielomis į visas Jungtines Valsti- 
jas du šimtu keturiasdešimt aštuonių tūkstančių keturių 
šimtų keturiasdešimt septynių mylių greičiu per sekun- 
dę. Galime drąsiai tvirtinti, kad visose Jungtinėse Vals- 
tijose, dešimt kartų didesnėse už Prancūziją, beveik tą 
Pačią minutę visi piliečiai sušuko vieną galingą „valiol!", 
ir dvidešimt penki milijonai kupinų išdidumo širdžių 
ėmė plakti vienu ritmu. 

Kitą rytą tūkstantis penki šimtai įvairių laikraščių, 
savaitinių ir mėnesinių žurnalų išspausdino Barbikeno 
projektą. Jis buvo nagrinėjamas fiziniu, meteorologi- 
niu, *“Konominiu ir moraliniu požiūriu, buvo svarstoma 
jo politinė reikšmė ir nauda civilizacijai. Spauda kėlė 
klausimą, ar Mėnulis yra jau užšalusi planeta, ar dar 
tebėra keitimosi stadijoj? Gal jis panašus į Žemę tais 
laikais, kai ji dar neturėjo atmosferos? Kas vyksta toje 
Mėnulio pusėje, kuri nematoma Žemei. Ir nors dar tik 
buvo kalbama, kaip paleisti į mūsų nakties šviesulį 
sviedinį, visi jautėsi bepradedą naujų eksperimentų 
erą, visi tikėjosi, kad vieną gražią dieną Amerika ištirs 
dar nežinomas to mįslingo disko paslaptis, o kai kurie 
net baiminosi, kad ši pergalė gali sugriauti politinę Eu- 
IOpos pusiausvyrą. 

Visi laikraščiai nagrinėjo Barbikeno projektą, tačiau 
nei viename puslapyje nepasirodė nė mažiausios abejo- 
nės dėl jo įvykdymo. Visokie rinkiniai, brošiūros, biu- 
leteniai, įvairių draugijų moksliniai, literatūriniai ir reli- 
giniai Žurnalai liaupsino projektą, o Bostono ,„Gamti- 
ninkų draugija“, Olbanio ,,Amerikiečių mokslo ir meno 
sąjunga“, Niujorko „(Geografijos ir statistikos draugija“, 
Filadelfijos ,,Amerikiečių filosofijos sąjunga" ir Vašing- 
tono „Smitsono institutas“ pasiuntė Patrankos klubui 
tūkstančius laiškų, sveikindami ir siūlydami piniginę 
bei kitokią paramą. 

Galima pasakyti, kad joks projektas iki šiol nebuvo 
susilaukęs tiekos šalininkų. Barbikeno sumanymas ne- 
kėlė jokios abejonės, jokio svyravimo, jokios baimės. 
O ką jau bekalbėti apie pašaipą, apie karikatūras ir 
dainuškas, Kurios Europoje, o ypač Prancūzijoje, būtų 
sutikusios kelionės į Mėnulį idėją. Amerikoje tokios 
satyros autoriui pačiam būtų buvę riesta,— jis jokiomis 
priemonėmis nebūtų galėjęs apsiginti nuo visuotinio 

pasipiktinimo. Yra dalykų, iš kurių Naujame pasaulyje 
nesijuokiama. Todėl Impis Barbikenas staiga pasidarė 
vienas garsiausių žmonių Jungtinėse Valstijose, maž- 
daug toks, koks buvo Vašingtonas mokslo srityje. Vie- 
nas įvykis parodys jums, ką padaro staiga atsiradęs 
liaudies prisirišimas prie vieno Žmogaus. 

Praėjus kelioms dienoms po to garsaus Patrankos 
klubo susirinkimo, vienas anglų dramos trupės direk- 
torius paskelbė Baltimorės teatre spektaklį — Šekspyro 
komediją ,„Daug triukšmo dėl nieko“. Miesto gyvento- 
jai, įžiūrėję šiame skelbime įžeidžiančią užuominą apie 
pirmininko Barbikeno projektą, įsiveržė į salę ir, su- 
laužę kėdes, privertė vargšą direktorių pakeisti skel- 
bimą. Šis išmaningas žmogus nusilenkė publikos valiai 
ir pakeitė nelemtąją komediją kita: „,„Kaip jums pa- 
tinka!" — ir kelias savaites rinko negirdėtai didelius 
pinigus. 


IV SKYRIUS 


KEMBRIDŽO OBSERVATORIJOS ATSAKYMAS 


Ovacijos neapsuko Barbikenui galvos. Negaišdamas 
nė akimirkos, jis tučtuojau sušaukė savo kolegas į Pa- 
trankos klubą. Ten po ilgų diskusijų buvo nutarta pro- 
jektą liečiančiais astronomijos klausimais pasitarti su 
specialistais, o jau gavus jų atsakymą, svarstyti tech- 
nines galimybes. Viskas buvo daroma, kad tik pavyktų 
tas didysis eksperimentas. 

Tuojau buvo suredaguotas specialių klausimų raštas 
ir pasiųstas į Kembridžo observatoriją Masačusetso vals- 
tijoje. Kembridžo mieste buvo įsteigtas pirmasis Jung- 
tinių Valstijų universitetas, garsus savo observatorija. 
Čia dirba žymiausi mokslininkai, čia yra stiprus telesko- 

pas, kuriuo Bondas ištyrė Andromedos ūką ir Klarkas 
surado Sirijaus palydovą. Ta garsi mokslo įstaiga vi- 
sais atžvilgiais pateisino Patrankos klubo pasitikėjimą. 

Po dviejų dienų pirmininkas Barbikenas jau turėjo 
savo rankose taip nekantriai lauktą atsakymą: 

Kembridžo observatorijos direktorius —, „Patrankos 
klubo" pirmininkui Baltimorėje 

Kembridžas, spalio 7 dieną 

Kembridžo observatorija, spalio 6 dieną gavusi Bal- 
timorės Patrankos klubo narių raštą, tuoj sušaukė moks- 
lininkų tarybą ir štai ką nutarė: 

Observatorijai buvo duoti šie klausimai: 

1. Ar gali patrankos sviedinys nulėkti į Mėnulį? 

2. Koks yra tikslus atstumas tarp Žemės ir jos paly- 
dovo? 

3. Kiek laiko skris sviedinys, paleistas pakankamu 
pradiniu greičiu, ir kokiu momentu turi būti paleistas, 
kad nukristų į Mėnulį nustatytoje vietoje? 

4. Kokiu momentu mėnulis bus patogiausioj padėty, 
kad sviedinys jį pasiektų? 

5. Į kurį dangaus tašką reikia nutaikyti patranką, iš 
kurios bus paleistas sviedinys? 

6. Kokioje dangaus skliauto vietoje bus Mėnulis tuo 
momentu, kai iššaus patranka. 

Atsakymas į pirmąjį klausimą: 

„Ar gali patrankos sviedinys nulėkti į Mėnulį? 

Taip, patrankos sviedinys gali nulėkti į Mėnulį, jeigu 
bus paleistas pradiniu greičiu dvylika tūkstančių jardų 
per sekundę. Skaičiavimai patvirtino, kad toks greitis 
pakankamas. Tolstant nuo Žemės, traukos jėga mažės 
atvirkščiai proporcingai nuotolio kvadratui, kitaip sa- 
kant, nuotoliui tris kartus padidėjus, traukos jėga su- 
mažės devynis kartus. Tokiu būdu, sviedinio svoris grei- 
tai mažės ir pagaliau visai išnyks, kai Mėnulio traukos 

jėga, veikianti sviedinį, pasidarys lygi žemės traukos jė- 
gai, o tai įvyks tuo momentu, kai sviedinys bus padaręs 
keturiasdešimt septynias penkiasdešimt antrąsias kelio. 
Tuo metu sviedinys bus nustojęs svorio ir, jeigu jis dar 
kiek skris, būtinai nukris į Mėnulį, patekęs į Mėnulio 
traukos sferą. Teoretiškai tokio bandymo galimybė yra 
visiškai įrodyta; ar jis praktiškai pavyks, priklausys tik 
nuo patrankos galingumo. 

Atsakymas į antrąjį klausimą: 

„Koks yra tikslus atstumas tarp Žemės ir jos pa- 
lydovo?" 

Mėnulis skrieja aplink Žemę ne apskritimu, bet elip- 
se, kurios viename židiny yra mūsų planeta; dėl tos 
priežasties Mėnulis kartais būna daugiau, kartais ma- 
žiau nutolęs nuo Žemės. Astronomijos terminais tariant, 
kartais savo apogėjuj, kartais perigėjuj. Skirtumas tarp 
didžiausio ir mažiausio nuotolio yra toks didelis, kad 
negalima jo nepaisyti. Iš tikrųjų savo apogėjuje Mėnu- 
lis nutolsta nuo žemės du šimtus keturiasdešimt septy- 
nis tūkstančius penkis šimtus penkiasdešimt dvi mylias, 
o savo perigėjuje tik du šimtus aštuoniolika tūkstančių 
šešis šimtus penkiasdešimt septynias mylias, skirtumas 
tarp tų dviejų nuotolių yra dvidešimt aštuoni tūkstan- 
čiai aštuoni šimtai devyniasdešimt penkios mylios, arba 
daugiau negu devinta sviedinio kelio dalis. Taigi skai- 
čiavimo pagrindu reikia imti Mėnulio perigėjų. 

Atsakymas į trečiąjį klausimą: 

„Kiek laiko skris sviedinys, paleistas pakankamu 
pradiniu greičiu, ir kokiu metu turi būti iššautas, kad 
nukristų į Mėnulį nustatytoje vietoje?“ 

Jeigu sviedinys galėtų visą laiką lėkti pradiniu grei- 
čiu dvylika tūkstančių jardų per sekundę, jis pasiektų 
Mėnulį maždaug per devynias valandas, bet kadangi tas 
pradinis greitis palaipsniui mažės, tai pagal apskaičia- 


25 


vimus reikės trijų šimtų tūkstančių sekundžių, tai yra. 
aštuoniasdešimt trijų valandų ir dvidešmt minučių, kol 
sviedinys pasieks tašką, kuriame Žemės trauka prilygs 
Mėnulio traukos jėgai, nuo šito taško jis nukris į Mė- 
nulį per penkiasdešimt tūkstančių sekundžių, tai yra 
per trylika valandų penkiasdešimt tris minutes ir dvi- 
dešimt sekundžių. Todėl sviedinį reikia paleisti devy- 
niasdešimt septynias valandas trylika minučių ir dvide- 
šimt sekundžių prieš ateinant Mėnuliui į taikomą tašką. 

Atsakymas į ketvirtą klausimą: 

„Kokiu momentu mėnulis bus patogiausioj padėty, 
kad sviedinys jį pasiektų?" 

Remiantis tuo, kas buvo aukščiau pasakyta, reikia 
pirmiausia apskaičiuoti laiką, kada Mėnulis bus perigė- 
juje ir tuo pačiu metu momentą, kada jis pasieks zenitą, 
tada atstumas dar sumažės ir jis bus lygus Žemės rutu- 
lio spinduliui, kitaip sakant, tris tūkstančius devynis 
šimtus devyniolika mylių. Taigi visas kelias, Kurį turės 
padaryti sviedinys, bus lygus du šimtai keturiolika tūks- 
tančių devyni šimtai septyniasdešimt šešioms mylioms. 
Tačiau nors Mėnulis kiekvieną mėnesį pasiekia perigė- 
jų, jis ne visuomet tuo pat metu būna zenite. Toks su- 
tapimas pasitaiko tik po ilgų laikotarpių. Vadinasi, rei- 
kia sulaukti momento, kai Mėnulis bus tuo pat metu 
savo perigėjuje ir zenite. Mūsų laimė, kad toks suta- 
pimas numatomas ateinančiais metais gruodžio ketvir- 
tą dieną: vidurnakty jis bus savo perigėjuje, tai yra 
mažiausiame atstume nuo Žemės, ir tuo pat metu pa- 
siekęs zenitą. 

Atsakymas į penktą klausimą: 

„Į kurį tašką danguje reikia nutaikyti patranką, iš 
kurios bus paleistas sviedinys?" 

Iš ankstesnių nurodymų aišku, kad patranką reikia 
nutaikyti į tos vietos zenitą, į kurį bus šaunama, tada 

sviedinys lėks statmenai su horizonto plokštuma ir grei- 
čiau atitrūks nuo Žemės traukiamosios jėgos. Bet kad 
mėnulis pakiltų į paskirtos vietos zenitą, reikia, kad tos 
vietos geografinė platuma neviršytų šito šviesulio orbi- 
tos pakrypimo laipsnio, kitais žodžiais tariant, ji turi 
būti tarp O“ ir 28“ pietų arba šiaurės platumos. Kiekvie- 
noje kitoje Žemės vietoje šauti reikėtų nuožulniai, ir 
tai galėtų pakenkti eksperimentui. 

Atsakymas į šeštą klausimą: 

„Kokioje dangaus skliauto vietoje bus Mėnulis tuo 
momentu, kai iššaus patranka?“ 

Mėnulis, kuris kiekvieną parą pajuda iš vakarų į 
rytus trylika laipsnių dešimt minučių ir trisdešimt pen- 
kias sekundes (137 10' 35"), tuo momentu, kai iššaus pa- 
tranka, turės būti į vakarus nuo zenito keturis kartus to- 
liau, tai yra penkiasdešimt du laipsnius keturiasdešimt 
dvi minutes ir dvidešimt sekundžių (529 42' 20"), tas 
nuotolis atitinka keliui, kurį Mėnulis padarys per svie- 
dinio skridimo laiką. Be to, reikia atsižvelgti į sviedinio 
nukrypimą nuo vertikalios krypties dėl Žemės sukimosi 
aplink ašį. Tuo momentu, kai sviedinys pasieks Mėnulį, 
padaręs kelią lygų šešiolikai Žemės spindulių, Mėnulio 
orbitoje sudarys maždaug vienuolika laipsnių. Tuos vie- 
nuolika laipsnių tenka pridėti prie jau minėto skai- 
čiaus, rodančio Mėnulio nukrypimą nuo zenito, ir tada 
gausime lygų skaičių — šešiasdešimt keturis laipsnius. 
Taigi sviedinio paleidimo momentu regėjimo spindulys, 
nukreiptas nuo duotosios vietos į Mėnulio centrą, suda- 
rys su duotos vietos vertikale šešiasdešimt keturių laips- 
nių kampą. 

Tokie yra Kembridžo observatorijos atsakymai į 
Patrankos klubo narių klausimus. 


Trumpai išdėsčius, išeitų: 

1. Patranka turi būti pastatyta vietovėje, esančioje 
tarp O" ir 28' pietų arba šiaurės geografinės platumos. 

2. Ji turi būti nutaikyta į tos vietos zenitą. 

3. Sviedinys turi lėkti pradiniu greičiu dvylika tūks- 
tančių jardų per sekundę. 

4, Jis turi būti paleistas ateinančiais metais, gruo- 
džio pirmą dieną vienuoliktą valandą be trylikos minu: 
čių ir dvidešimties sekundžių. 

5. Po keturių dienų — gruodžio 4 dieną, lygiai dvy- 
liktą valandą nakties — sviedinys pasieks Mėnulį, kuris 
tuo metu eis per Zenitą, 

Patrankos klubo nariai turi nedelsdami imtis paren- 
giamųjų darbų ir iki nurodyto laiko būti pasiruošę, nes, 
praleidę gruodžio ketvirtą, turės laukti aštuoniolika me- 
tų ir vienuolika dienų, kol vėl Mėnulio perigėjus su- 
taps su jo Zzenitu. 

Kembridžo observatorijos taryba siūlosi ir ateityje 
padėti spręsti visus astronomijos teorijos klausimus, o 
tuo tarpu sveikina kartu su visa Amerika, 

Už tarybą 
J. M. Belfastas 
Kembridžo observatorijos direktorius. 


V SKYRIUS 


SAKMĖ APIE MĖNULĮ 


Jei stebėtojas, turįs be galo geras akis, būtų atsi- 
dūręs tame nežinomame centre, apie kurį sukasi visata, 
tuo metu, kai pasaulis dar buvo chaosas, jis būtų pama- 
tęs nesuskaitomą daugybę atomų kosminėj erdvėj. Bet 
pamažu, amžių bėgyje, viskas keitėsi — atsirado trau- 
kos dėsnis, kuriam pakluso iki tol klajoję atomai. Tie 
atomai ėmė jungtis, grupuodamiesi pagal savo cheminį 

giminingumą, taip atsirado molekulės, kurios sudarė 
miglų telkinius, pasklidusius dangaus erdvėse. 

Tie miglų telkiniai pradėjo suktis aplink savo centrą. 
Tas centras, sudarytas iš palaidų molekulių, irgi ėmė 
suktis apie savo ašį, palaipsniui tirštėdamas. Be to, pa- 
gal nekintamus mechanikos dėsnius tirštėjant masei, ma- 
žėja centro tūris ir didėja sukimosi greitis. Tų dviejų 
faktorių nepaliaujamo veikimo dėka viduryje miglų tel- 
kinio atsirado centrinė žvaigždė. 

Atidžiai žiūrėdamas, stebėtojas būtų pamatęs kitus 
molekulių telkinius, kurie irgi tirštėjo vis didesnio suki- 
mosi veikiami ir virto žvaigždėmis, keliaujančiomis ap- 
link centrinę žvaigždę. Tokiu būdu susidarė galaktikos, 
kurių astronomai yra suskaičiavę iki penkių tūkstančių. 

Vieną iš tų penkių tūkstančių galaktikų Žmonės pra- 
minė Paukščių taku. Paukščių taką sudaro aštuoniolika 
milijonų žvaigždžių, kurių kiekviena yra savo pasaulio 
centras, 

Jeigu stebėtojas būtų itin susidomėjęs viena iš tų 
aštuoniolikos milijonų žvaigždžių — maža ir nelabai 
šviesia ketvirtos eilės žvaigžde, turinčia garbingą saulės 
vardą, jis būtų pamatęs, kaip ji palaipsniui pereina vi- 
sas stadijas to proceso, kuris padėjo susidaryti kosmi- 
miams kūnams. 

Jis būtų pamatęs, kaip saulė, dar dujų ir judrių mole- 
kulių pavidalo, sukosi aplink savo ašį, palaipsniui tirš- 
tėdama. Pagal mechanikos dėsnius tas judėjimas, 
mažėjant tūriui, vis didėjo, ir pagaliau turėjo ateiti mo- 
mentas, kai išcentrinė jėga nugalėjo jėgą, traukiančią 
molekules į centrą. 

Tada stebėtojas būtų pamatęs naują reiškinį: moleku- 
lės, esančios ekvatoriuje, tartum akmuo, paleistas iš lai- 
dynės, atsiplėšia nuo saulės ir sudaro aplink ją eilę kon- 
centrinių žiedų, panašių į Saturno žiedą. Tie kosminės 

materijos žiedai nuo sukimosi aplink centrinę masę 
savo ruožtu sutrūksta ir sudaro antraeilius miglų tel- 
kinius — planetas. 

Jeigu dabar stebėtojas įsižiūrėtų į tas planetas, jis 
pamatytų, kad jos pakartoja visas Saulės nueitas sta- 
dijas ir kad aplink jas atsiranda vienas ir keli kosminiai 
žiedai, duodą pradžią žemesnio rango šviesuliams, va- 
dinamiems satelitams. 

Taigi matome, kad dangaus kūnai nuo pat pirmųjų 
pasaulio dienų nuolatos kito: iš atomų susidarė mole- 
kulės, iš molekulių — miglų telkiniai, iš miglų telkinio — 
centrinė žvaigždė, iš centrinės žvaigždės — Saulė, iš 
Saulės — planetos, iš planetų — jų palydovai. 

Saulė mums atrodo kažkur nuklydusi bekraštėj 
žvaigždžių visatoje, tačiau dabartinė mokslo teorija ją 
priskiria Paukščių tako galaktikai, Saulė, pasaulio cent- 
ras, yra visai mažytė palyginus su visatos beribe, mums 
ji — labai didelė, nes yra milijoną keturis šimtus tūks- 
tančių kartų didesnė už Žeme. Aplink ją sukasi aštuo- 
nios planetos, išėjusios iš jos įsčių pirmomis kūrimo 
dienomis. Artimiausia saulei planeta — Merkurijus, to- 
liau — Venera, Žemė, Marsas, Jupiteris, Saturnas, Ura- 
nas ir Neptunas. Be to, erdvėje tarp Marso ir Jupiterio 
juda taisyklingomis orbitomis mažesni kūnai, gal būt, 
kažkada sudužusios žvaigždės skeveldros. Tokių aste- 
roidų iki šiai dienai teleskopo pagalba surasta devynias- 
dešimt septyni. 

Kai kurie kūnai, kuriuos Saulė palaiko jų elipsinėse 
orbitose visuotinės traukos dėsnio jėga, turi savo paly- 
dovus: Uranas — aštuonis, Saturnas — aštuonis, Jupite- 
ris — keturis, Neptunas, rodos, — tris, Žemė — vieną. Šis 
pastarasis šviesulys, vienas iš nereikšmingiausių saulės 
sistemoje, vadinasi Mėnulis, ir jį drąsusis amerikiečių 
genijus nutarė užkariauti. 

Mėnulis — nakties šviesulys, dėl savo artumo Že- 
mei ir dėl reguliariai besikeičiančių fazių, taip pat kaip 
saulė, traukia žemės gyventojų akį; tačiau saulė mus 
akina ir, kas į ją Žiūri, nuo jos spindulių švytėjimo turi 
nuleisti akis. 

Šviesiaplaukė Febė artimesnė žmogui ir leidžia ste- 
bėti savo kuklų grožį. Jos šviesa maloni akims, ji švelni, 
tačiau kartais ji užtemdo savo brolį spinduliuojantį Apo- 
loną, o pati nesiduoda jo užtemdoma. Mahometonai se- 
niai įvertino ištikimą Žemės palydovą ir pagal jo apsi- 
sukimą aplink Žemę skaičiuoja savo laiką. 

Senovės tautos ypatingai garbino tą mergelę deivę. 
kams ji buvo Febė, Latonos ir Jupiterio duktė, o jos 
užtemimus jie aiškino paslaptingais Dianos pasimaty- 
mais su gražuoliu Endimionu. Jei tikėsime mitologine 
legenda, tai Nemėjos liūtas vaikštinėjęs Mėnulio slė- 
niais dar prieš pasirodydamas Žemėje. Plutarcho cituo- 
jamas poetas Agesianaksas apdainavo savo eilėse tas 
meiliai šviečiančias Selenės akis, puikią nosį ir žavias 
lūpas. 

Nors senovės žmonės gerai pažino mitologiniu po- 
žiūriu Mėnulio būdą, temperamentą, vienu žodžiu, mora- 
lines jo ypatybes, tačiau patys mokyčiausieji iš jų buvo 
visiški nemokšos selenografijos srityje. 

Vis dėlto ir žiloje senovėje kai kurie astronomai yra 
padarę atradimų, kuriuos šiandien mokslas patvirtina. 
Arkadiečiai teigė, kad jų protėviai gyvenę žemėje, kai 
Mėnulio dar nebuvę, Tatijas jį laikė saulės disko nuo- 
lauža, o Aristotelio mokinys Klearkas — poliruotu veid- 
rodžiu, kuriame atsispindi okeanas, dar kiti tvirtino Mė- 
nulį esant iš Žemės kylančių garų telkiniu ar besisu- 
kančiu aplink savo ašį gaubliu, kurio viena pusė iš 
ugnies, kita — iš ledo. Vis dėlto ir tada keli mokslininkai 

be optikos prietaisų, vien savo akimis stebėdami dan- 
gų, nuspėjo daugelį dėsnių, valdančių nakties švie- 
sulį. 

Taip antai miletietis Talis, gyvenęs 460 m. prieš 
mūsų erą, pareiškė nuomonę, kad Mėnulis gauna šviesą 
iš saulės. Aristarchas iš Samo teisingai išaiškino Mėnu- 
lio fazes. Kleomenas tvirtino, kad Mėnulis atspindįs kito 
kūno šviesą. Chaldėjas Berosas išaiškino, kad Mėnulio 
apsisukimo aplink savo ašį laikas lygus jo apsisukimo 
aplink Žemę laikui, todėl mes matome Mėnulio vis tą 
pačią pusę. Pagaliau Hiparchas, antrame amžiuje prieš 
krikščionišką erą, pastebėjo kai kuriuos netolygumus 
matomame Žemės palydovo judėjime. 

Tie visi atradimai pasitvirtino ateityje ir labai pa- 
tarnavo vėlesnių laikų astronomams. Ptolomėjus antra- 
me amžiuje ir arabas Abul-Vefa dešimtame amžiuje 
papildė Hiparcho stebėjimus ir išaiškino Mėnulio judė- 
jimo netolygumus tuo, kad jis, Saulės veikiamas, rieda 
savo orbita banguota linija. Paskui Kopernikas penkio- 
liktame amžiuje ir Ticho Brahė šešioliktame amžiuje 
smulkiai aprašė Saulės sistemą ir Mėnulio vaidmenį dan- 
gaus kūnų sistemoje. 

Jei tuo metu Mėnulio judėjimo dėsniai buvo žinomi, 
tai fizinė jo struktūra buvo dar mįsle; Galilėjus pirmas 
išaiškino šviesos reiškinius, pasikartojančius kai kurio- 
se Mėnulio fazėse tuo, kad Mėnulyje yra kalnai, kurių 
vidutinis aukštis maždaug keturi tūkstančiai penki šim- 
tai tuazų. 

Po jo Dancigo astronomas Hevelijus sumažino di- 
džiausiųjų kalnų aukštį iki dviejų tūkstančių šešių šim- 
tų tuazų, tačiau jo kolega Ričiolis vėl padidino juos iki 
septynių tūkstančių tuazų. 

Aštuonioliktojo amžiaus gale Heršelis, naudodamasis 
stipriu teleskopu, labai sumažino tuos skaičius. Jis tvir- 

tino, kad aukščiausieji kalnai turį ne daugiau kaip tūks- 
tantį devynis šimtus tuazų, o kalnų aukštumo vidurkis 
esąs tik kokie keturi šimtai tuazų. Tačiau ir Heršelis kly- 
do, ir tik tokių mokslininkų darbai, kaip Šreterio, Luvi- 
lio, Helio, Nesmito, Biančinio, Pastorfo, Lormano, Grei- 
heizeno, o ypatingai ilgamečiai Bero ir Medlero stebėji- 
mai, galutinai išsprendė klausimą. Tų mokslininkų dėka 
Mėnulio kalnų aukštis mums šiandien yra tiksliai žino- 
mas. Beras ir Medleras išmatavo tūkstantį devynis šim- 
tus penkis kalnus, iš kurių šeši neviršija dviejų tūkstan- 
čių šešių šimtų tuazų, o dvidešimt du turi du tūkstančius 
keturis šimtus. Aukščiausia jų viršūnė yra trys tūks- 
tančiai aštuoni šimtai vienas tuazas. 

Tuo pat metu buvo išaiškintos ir kitos Mėnulio struk- 
tūros ypatybės, jis pasirodė nusėtas užgesusių ugni- 
kalnių krateriais, ir visi stebėjimai patvirtino jo vulkani- 
nę prigimtį. Vėliau buvo konstatuota, kad Mėnulio už- 
stojamų planetų spinduliai nelūžta pasiekę jo paviršių, 
vadinasi, jis beveik neturi atmosferos. Jeigu ten nėra 
oro, tai, galimas daiktas, nėra ir vandens. Taigi aišku, 
kad selenitai, tokiose sąlygose gyvendami, turėtų būti 
visai kitokios prigimties ir labai skirtis nuo Žemės gy- 
ventojų. 

Pagaliau, naudodamiesi naujais metodais ir tobules- 
niais instrumentais, mokslininkai ištyrinėjo visus Mėnu- 
lio paviršiaus kampelius, o juk mūsų palydovas nema- 
žas, jo diametras lygus dviem tūkstančiams šimtui 
penkiasdešimt mylių, jo paviršius tik trylika kartų ma- 
žesnis už žemės paviršių, o tūris sudaro vieną keturias- 
dešimt devintą dalį Žemės tūrio; tačiau jokia paslaptis 
negalėjo prasprūsti nuo astronomo akies, ir tie stropūs 
mokslininkai vis tęsė vaisingus savo stebėjimus. 

Taigi jie pamatė, kad pilnatyje Mėnulio diskas vie- 
tomis nuruožuotas baltais ruožais, kurie kitų fazių metu 

atrodo juodi. Atidžiai išstudijavę tuos ruožus, jie tiks- 
liai nustatė, kad tai ilgos ir siauros, lygiagrečiais kran- 
tais vagos, einančios dažniausiai į kraterius; vagų ilgis 
nuo dešimties iki šmto mylių, o plotis aštuoni tuazai. 
Astronomai praminė tas vagas plyšiais, tai ir viskas, ką 
jie galėjo padaryti. Iki šiol dar nėra išspręstas klausi- 
mas, ar tie plyšiai yra kadaise išdžiūvusių upių vagos, 
ar kokios kitos kilmės. Taigi amerikiečiai nutarė greitu 
laiku iširti tą geologinį reiškinį. Juos domino taip pat ir 
eilė lygiagrečių pylimų, kuriuos buvo pastebėjęs Mėnu- 
lio paviršiuje Miuncheno profesorius Greiheizenas ir 
kuriuos jis manė esant selenitų inžinierių pastatytais 
sutvirtinimais. Tie du neaiškūs klausimai ir, be abejo, 
eilė kitų tegalėjo būti galutinai išspręsti nulėkus į Mė- 
nulį. 

Mėnulio šviesos stiprumas buvo jau galutinai išaiš- 
kintas — nustatyta, kad jo šviesa šimtus tūkstančių kar- 
tų silpnesnė už saulės šviesą. ir kad jo spinduliai ne- 
veikia termometro. O reiškinys, žinomas „pilkosios 
šviesos" vardu, atsiranda, Žemei atspindint saulės švie- 
są į Mėnulį; ta šviesa apšviečia tamsiąją Mėnulio disko 
dalį pirmosios ir paskutiniosios fazės metu. 

Tokios buvo mokslininkų žinios apie Žemės palydo- 
vą, kai Patrankos klubo nariai pasiryžo jas papildyti 
kosmografijos, geologijos, politikos ir moralės srityje. 


VI SKYRIUS 
TAI, KO NEGALIMA NEŽINOTI, 
IR TAI, KUO NEBELEIDŽIAMA TIKĖTI JUNGTINĖSE 
VALSTIJOSE 
Barbikeno pasiūlymas sukėlė visuotinį susidomėjimą 
astronomijos klausimais, liečiančiais nakties šviesulį. 
Visi atsidėję pradėjo jį tyrinėti. Atrodė, kad Mėnulis 

pirmą kartą pasirodė virš horizonto arba kad niekas 
anksčiau nebuvo jo pastebėjęs. Jis įėjo į madą, tapo 
dienos įžymybe, tačiau išliko kuklus ir, turėdamas dan- 
gaus kūnų tarpe pirmąją vietą, visai nesididžiavo. Laik- 
Iaščiai atgaivino senus anekdotus apie tą „vilkų saulę“, 
priminė, kokia įtaka buvo priskiriama Mėnuliui tam- 
siais senovės laikais, liaupsino jį įvairiais balsais, mažai 
betrūko, kad imtų cituoti jo paties žodžius. Visa Ame- 
rTika buvo apimta selenomanijos. 


Tuo tarpų moksliniai žurnalai skyrė daug dėmesio 
klausimams, kurie lietė Patrankos klubo sumanymą: jie 
išspausdino Kembridžo observatorijos laišką, nuodug- 
niai jį išnagrinėjo ir visiškai jam pritarė. 

Vienu žodžiu, net mažiausiai apsišvietęs jankis nebe- 
galėjo ko nors nežinoti apie Žemės palydovą ir net 
siauraprotės senos misis liovėsi tikėjusios prietarais apie 
Mėnulį. Mokslinės žinios sklido iš visų pusių, skverbėsi 
į Žmogaus protą per ausis ir akis, ir neįmanoma buvo 
likti asilu astronomijos srityje. 

Iki šiol dauguma žmonių nežinojo, kaip apskaičiuo- 
jamas nuotolis nuo Žemės iki Mėnulio. Tuo pasinaudo- 
dami, žurnalai rašė, kad tą nuotolį galima sužinoti išma- 
tavus Mėnulio paralaksą. Nesuprantantiems žodžio ,„pa- 
ralaksas“ buvo išaiškinta, kad tai esąs kampas, kurį su- 
daro dvi tiesės, išvestos iš abiejų Žemės spindulio galų 
į Mėnulio centrą. Kad nebūtų jokių abejonių — tuoj pat 
buvo pranešta, jog vidutinis nuotolis nuo Žemės į Mėnulį 
lygus dviem šimtams trisdešimt keturiems tūkstančiams 
trims šimtams keturiasdešimt septynioms mylioms, o pa- 
klaida galima ne didesnė, kaip 70 mylių. 


Tiems, kuriems dar nebuvo aiškus mėnulio judėji- 
mas, laikraščiai kasdien įrodinėjo, kad jis turįs du skir- 
tingus judėjimus — jis sukasi aplink savo ašį ir drauge 

skrieja aplink Žemę, abu apsisukimus atlikdamas per 
vienodą laiką — dvidešimt septynias ir vieną trečdalį 
paros. 

Mėnulyje irgi yra diena ir naktis, kurios atsiranda 
jam besisukant aplink savo ašį, tiktai Mėnulio para trun- 
ka visą mėnesį, ir jo diena, kaip ir naktis, turi tris šim- 
tus penkiasdešimt keturias valandas ir dvidešimt minu- 
čių. Mėnulio laimei, tą ilgą naktį vieną jo pusę apšviečia 
Žemė, kurios šviesa lygi keturiolikos Mėnulių šviesai. 
Kitoj mums nematomoj pusėj per tris šimtus penkias- 
dešimt keturias valandas būna visiška tamsa, tik trupu- 
tėlį apšviečiama blyškios žvaigždžių šviesos. Šis reiški- 
nys priklauso nuo to, kad Mėnulio sukimosi aplink savo 
ašį laikas tiksliai sutampa su jo apsisukimo aplink Žemę 
laiku. Kasinis ir Heršelis pastebėjo, kad lygiai tokiu pat 
būdu keliauja Jupiterio palydovai ir, labai galimas daik- 
tas, visi kiti planetų palydovai. 

Buvo ir tokių, nors patiklių, tačiau sunkiai nutuo- 
kiančių protų, kurie niekaip negalėjo suprasti, kokiu 
būdu Mėnulis, visą laiką atsigręžęs viena puse į Žemę 
ir keliaudamas aplink ją, kartu apsisuka ir aplink savo 
ašį. Jiems buvo sakoma: „Eikite į savo valgomąjį kam- 
barį, tenai imkit eiti aplink stalą, vis žiūrėdami į vidurį, 
baigę pasivaikščiojimą ratu, būsite apsisukę aplink save, 
nės jūsų akys bus mačiusios visas keturias kambario 
sienas. Na, štai! Kambarys tai dangus, stalas — žemė, 
o Mėnulis — jūs patys!“ Ir jie buvo labai patenkinti to- 
kiu palyginimu. 

Taigi Mėnulis visą laiką yra atsigręžęs į Žemę ta 
pačia puse, tačiau, norėdami būti tikslūs, turime pridėti, 
kad nuo nežymių jo svyravimų iš šiaurės į pietus ir iš 
vakarų į rytus, kuriuos vadiname „libracija“, jis paro- 
do truputį daugiau negu pusę savo paviršiaus, tiksliau 
sakant, pusę ir keturiasdešimt septynias šimtąsias. 

Kai eiliniams piliečiams Mėnulio rotacija pasidarė 
aiški kaip pačiam Kembridžo Observatorijos direkto- 
riui, jie susidomėjo palydovo skriejimu aplink Žemę, 
ir tuoj bent dvidešimt mokslinių žurnalų ėmėsi juos 
šviesti. Jie sužinojo, kad dangaus skliautas su begale 
žvaigždžių gali būti įsivaizduojamas kaip didžiulis ci- 
ferblatas, po kurį juda Mėnulis, rodydamas Žemės gy- 
ventojams tikslų laiką, kad nuo nakties šviesulio judė- 
jimo priklauso jo fazės. Mėnulio pilnatį mes matome, 
kai jis yra dangaus taške, priešingame Saulei, tai yra, 
kai trys dangaus kūnai atsiduria vienoje linijoje, o Že- 
mė tarp Saulės ir Mėnulio; kad Mėnulis būna jaunas, 
kai jis atsiduria greta Saulės, tai yra, kai atsiranda tarp 
jos ir Žemės; ir pagaliau Mėnulis būna priešpilnis, arba 
delčia, kai linijos, einančios nuo Mėnulio centro į Sau- 
lės ir Žemės centrus, sudaro statų kampą. To kampo 
viršūnėje tada ir yra Mėnulis. 

Iš tų reiškinių kai kurie galvotesni jankiai patys ga- 
lėjo padaryti išvadą, kad Mėnulio ir Saulės užtemimai 
tegalimi tais atvejais, kai Mėnulis yra greta Saulės arba 
priešais ją. Ir iš tikrųjų, kai Mėnulis stovi šalia Saulės, 
jis gali ją užtemdyti, o kai stovi priešais ją — Žemė už- 
temdo Mėnulį. Ir jeigu užtemimai nesikartoja tiksliai 
du kartus per Mėnulio mėnesį, tai tik todėl, kad Mėnu- 
lio orbitos plokštuma šiek tiek palinkusi į ekliptiką, tai 
yra į Žemės orbitą. 

Į klausimą, kaip aukštai Mėnulis gali iškilti virš 
horizonto, išsamiai atsakė Kembridžo observatorijos laiš- 
kas. Kiekvienas iš jo sužinojo, kad Mėnulio pakilimo 
aukštis pareina nuo stebėjimo vietos geografinės platu- 
mos. Mėnulis gali pasiekti zenitą, tai yra atsidurti tiesiai 
virš galvos, tik stebėtojams, esantiems tarp 28“ pietų ir 
28“ šiaurės geografinės platumos. Iš čia svarbus nurody- 
mas, kad šauti į Mėnulį reikia kurioje nors minėtosios 

zonos vietoje, kad sviedinys, paleistas statmenai hori- 
zonto plokštumai, greičiau ištrūktų iš Žemės traukos 
veikimo. Tai buvo svarbiausia sąlyga bandymo sėk- 
mei, ir todėl tuo klausimu labai domėjosi visuomenė. 

Po Kembridžo observatorijos išaiškinimo net didžiau- 
sieji visų šalių nemokšos sužinojo, jog Mėnulis skrieja 
aplink mūsų planetą ne ratu, bet elipse, kurios viename 
židiny yra Žemė. Kitos planetos ir jų palydovai irgi 
keliauja elipsės formos orbitomis, ir teorinė mechanika 
nenuginčijamai įrodinėja, kad kitaip nei būti negali. 
Kiekvienas jau gerai suprato, kad Mėnulis savo apo- 
gėjuje yra toliausiai nutolęs nuo Žemės, o perigėjuje 
yra arčiausiai jos. 

Visa tai noromis nenoromis sužinodavo visi amerikie- 
čiai, nes tokių paprastų dalykų nežinoti nepritiko. Ta- 
čiau, nors neginčijamas tiesas visi greit suprato, buvo 
nelengva su šaknimis išrauti klaidingas teorijas bei prie- 
taringą nepagristą baimę. 

Taip, pavyzdžiui, kai kurie garbingi žmonės tvirtino, 
kad Mėnulis kažkada labai seniai buvęs kometa, kuri, 
sukdamasi aplink saulę savo pailga orbita, perdaug pri- 
siartino prie Žemės ir pakliuvo į jos traukos sferą. Tie 
saloniniai astronomai bandė aiškinti, kad dėl Mėnulio 
paviršiaus apdegimo, tos nepataisomos nelaimės, esanti 
kalta saulė. Tačiau, kai jiems buvo sakoma, kad kome- 
tos turi atmosferą, o Mėnulyje jos labai maža arba visai 
nėra, jie nebežinojo, ką atsakyti. 

Kiti, iš bailiųjų giminės, nuogąstavo dėl Mėnulio vie- 
tos dangaus skliaute; jie buvo girdėję, kad palyginus Ka- 
lifato laikų stebėjimus su vėlesniaisiais, pasirodė, kad 
Mėnulio judėjimas aplink Žemę kiek pagreitėjęs. Iš to 
jie padarė logišką išvadą, kad tas greitėjimas neišven- 
giamai mažins nuotolį tarp dviejų šviesulių, ir galų ga- 
le Mėnulis vieną gražią dieną nukrisiąs ant Žemės. Vis 

dėlto jie aprimo ir nustojo jaudintis dėl būsimų kartų 
likimo, paaiškinus, kad pagal didžiojo prancūzų mate- 
matiko Laplaso apskaičiavimus tas judėjimo greitėjimas 
visai mažas ir, pasiekęs tam tikro laipsnio, proporcingai 
vėl pradės lėtėti. Taigi Saulės sistemos lygsvarai atei- 
tyje negresia joks pavojus. 

Pagaliau buvo dar minia prietaringų nemokšų, kurie, 
užuot tylėję apie tai, ko nesupranta, gyrėsi viską Žiną, 
o apie Mėnulį jie itin daug žinojo. Vieni sakė, kad Mė- 
nulis didžiulis veidrodis, kuriame įvairių Žemės vietų 
žmonės galėjo vienas kitą pamatyti ir perduoti vienas 
kitam savo mintis. Kiti tvirtino, kad iš tūkstanties jaunų 
mėnulių devyni šimtai penkiasdešimt užtraukią dideles 
nelaimes: kataklizmus, revoliucijas, žemės drebėjimus, 
potvynius ir t. t. Jie tikėjo paslaptinga nakties šviesulio 
įtaka žmonių likimui ir laikė jį tikra Žemės gyvenimo 
atsvara; jie manė, kad tarp kiekvieno selenito ir kiek- 
vieno Žemės gyventojo yra kažkoks simpatijos ryšys; 
drauge su daktarų Medu jie tvirtino, kad mūsų orga- 
nizmo gyvenimas visiškai priklauso nuo Mėnulio, jie net 
teigė, kad berniukai dažniausiai gimsta jaunaty, o mer- 
gaitės delčioje ir t.t. 

Tačiau galų gale teko atsisakyti kvailų paistymų ir 
pripažinti mokslo tiesą. Nors Mėnulis be paslaptingos 
savo įtakos nustojo kai kurių garbintojų akyse viso sa- 
vo žavumo ir jie nusigręžė nuo jo, didžioji dauguma 
pasisakė už Mėnulį. Garbėtroškos jankiai nieko kito 
taip negeidė, kaip užkariauti tą naują kontinentą ir 
įsmeigti į aukščiausią jo kalnų. viršūnę žvaigždėtą Ame- 
rikos Jungtinių Valstijų vėliavą. 

VII SKYRIUS 


HIMNAS SVIEDINIUI 


Kembridžo observatorija savo pagarsėjusiame spalio 
septintos dienos laiške išnagrinėjo klausimą astronomi- 
niu požiūriu, beliko išspręsti techninę jo dalį. Dabar ir 
iškilo sunkumai, kurie bet kokioje kitoje šalyje būtų 
pasirodę nenugalimi; amerikiečiams jie buvo vieni 
juokai. 

Pirmininkas Barbikenas, negaišdamas laiko, paskyrė 
vykdomojo komiteto narius. Tas komitetas turėjo per 
tris susirinkimus išspręsti tris svarbius klausimus: pa- 
trankos, sviedinio ir parako. Į komitetą įėjo keturi tos 
srities žinovai: Barbikenas su sprendžiamuoju balsu nuo- 
monių skirtumo atveju, generolas Morganas, majoras 
Elfistonas ir pagaliau neišvengiamas Mastonas, kuriam 
buvo pavestos sekretoriaus-pranešėjo pareigos. 

Spalio aštuntą dieną komitetas susirinko pas pirmi- 
ninką Barbikeną, Respublikos gatvė 3. Kadangi buvo 
labai svarbu, kad skrandis savo urzgimu netrukdytų taip 
svarbaus pasitarimo, keturi Patrankos klubo nariai su- 
sėdo prie stalo, apkrauto sumuštiniais ir dideliais arba- 
tiniais indais. Mastonas prisuko plunksnakotį prie savo 
geležinio protezo kablio, ir susirinkimas prasidėjo. 

Žodis buvo suteiktas Barbikenui: 

— Brangūs kolegos! Mums teks išspręsti vieną iš 
svarbiausių balistikos problemų. Balistika tai nuostabus 
mokslas, nagrinėjantis sviedinių judėjimą, tai yra jų- 
dėjimą tokių kūnų, kurie, gavę tam tikrą smūgį, išlekia 
į erdvę, o paskui jau skrieja iš inercijos. 

— O balistika! balistika! — sušuko susijaudinęs Mas- 
tonas. 


40) 


— Gal būtų tiksliausia,— tęsė toliau Barbikenas,— 
jei mes tą pirmą susirinkimą paskirtume diskusijoms 
apie patranką... 

— Teisingai! — pritarė Morganas. 

— Tačiau — vėl pradėjo Barbikenas,— gerai ap- 
svarsčius, man atrodo, kad visų pirma turime išspręsti 
sviedinio klausimą, nes patrankos dydis priklausys nuo 
sviedinio didumo. 


— Prašau žodžio! — sušuko Mastonas. 


Žodis jam buvo duotas atsižvelgiant į didelius, neto- 
limos praeities jo nuopelnus. 

— Brangūs draugai, — pradėjo jis, pagautas įkvėpi- 
mo,— Mūsų pirmininkas teisingai daro, visų pirma kel- 
damas sviedinio klausimą. Sviedinys, kurį paleisim į 
Mėnulį, tai mūsų pasiuntinys, mūsų ambasadorius, ir 
prašau leisti į tą klausimą pažiūrėti grynai moralės po- 
žiūriu. 

Toks naujas požiūris į sviedinį iškart sužadino ko- 
miteto narių smalsumą, ir jie labai susidomėję ėmė klau- 
sytis Mastono žodžių. 

— Mano brangūs kolegos,— tęsė pastarasis, — kal- 
bėsiu trumpai, neliesiu fizinio sviedinio; sviedinio, 
kuris žudo, kalbėsiu apie sviedinį matematinį — sviedinį 
moralinį. Sviedinys, mano supratimu, yra ryškiausias 
žmogaus galybės pasireiškimas, sviedinyje sukaupta vi- 
sa jo jėga; sukūręs sviedinį, žmogus labiausiai priartėjo 
prie pasaulio kūrėjo! 

— Puiku! — sušuko majoras Elfistonas. 

— Ir iš tikrųjų, — šaukė oratorius, — jeigu dievas 
sukūrė žvaigždes ir planetas, tai žmogus sukūrė svie- 
dinį, pasiekusį didžiausią greitį žemėje; sviedinys — tai 
miniatiūrinė žvaigždė, o juk žvaigždė yra ne kas kita, 
kaip visatoje skriejantis sviedinys! Dievui priklauso 

elektros greitis, šviesos greitis, žvaigždžių greitis, ko- 
metų greitis, planetų greitis, jų palydovų greitis, garso 
greitis, vėjo greitis! Bet mums priklauso sviedinio grei- 
tis, šimtą kartų viršijantis traukinių ir eikliausių žirgų 
greitį! 

Mastonas buvo pagautas ekstazės — jis giedojo šven- 
tą himną sviediniui, o jo balse skambėjo lyrinės gai- 
delės. 

— Norite skaičių? — tęsė jis toliau, — štai keletas 
iškalbingesnių! Paimkite mažutį, dvidešimt keturių sva- 
rų sviedinį. Nors jis lekia aštuonis šimtus tūkstančių 
kartų lėčiau už elektrą, šešis šimtus keturiasdešimt tūks- 
tančių kartų lėčiau už šviesą, septyniasdešimt tris kartus 
lėčiau už Žemę, skriejančią aplink Saulę, tačiau, išlėk- 
damas iš patrankos, jis pralenkia garso greitį, jis lekia 
du šimtus tuazų per sekundę, du tūkstančius tuazų per 
dešimt sekundžių, keturiolika mylių per minutę, aštuonis 
šimtus keturiasdešimt mylių per valandą, dvidešimt tūks- 
tančių šimtą mylių per parą, o tai yra greitis, kuriuo ek- 
vatoriaus taškai sukasi aplink žemės ašį, per metus jis 
nulėktų septynis milijonus tris šimtus trisdešimt šešis 
tūkstančius penkis šimtus mylių. Taigi sviedinys į Mėnulį 
nulėktų per vienuolika dienų — į Saulę per dvylika 
metų, o į Neptuną, tai yra iki Saulės sistemos ribos, — 
per tris šimtus šešiasdešimt metų. Štai ką galėtų pada- 
ryti mažutis, mūsų rankų sukurtas, sviedinys! O kas 
bus, jei mes, padidinę šovinio greitį dvidešimt kartų, 
paleisime jį septynių mylių per sekundę greičiu! O 
nuostabusis sviediny! Stebuklingasis šoviny! Aš įsivaiz- 
duoju, kad tu būsi sutiktas ten aukštai su tinkama Že- 
mės pasiuntiniui pagarba! 

Ta išpūsta kalba buvo sutikta garsiu „valio!“, ir su- 
jaudintas Mastonas, širdingai kolegų sveikinamas, at- 
sisėdo. 

— O dabar,— pasakė Barbikenas,— atidavę didelę 
duoklę poezijai, imsimės svarstyti klausimą iš esmės. 

— Mes pasiruošę — atsakė jam komiteto nariai, 
šveisdami sumuštinius. 

— Jūs žinote, kokią problemą turime išspręsti, — 
tęsė pirmininkas, — reikia paleisti sviedinį dvylikos tūks- 
tančių jardų per sekundę greičiu. Manau, kad tai mums 
pavyks. Dabar pažiūrėkime, kokie greičiai buvo pasiekti 
iki šiol. Tikslius davinius tuo klausimu galės mums duoti 
generolas Morganas. 

— Man tai visai nesunku,-— atsakė generolas,-- nes 
per karą aš buvau ginklų bandymo komisijoje. Galiu 
pasakyti, kad Dalgrino patrankų sviediniai nulėkdavę 
du tūkstančius penkis šimtus tuazų su pradiniu greičiu 
penkių šimtų jardų per sekundę. 

— Taip. O Rodmeno kolumbiada? — paklausė pir- 
mininkas. 

— Rodmeno kolumbiada, bandoma prie Hamiltono 
forto netoli Niujorko, iššovė pusės tonos sviedinį, kuris 
aštuonių šimtų jardų per sekundę greičiu nulėkė šešias 
mylias. Tokio rezultato niekados nepavyko pasiekti 
Armstrongui ir Palizerui Anglijoje. 

— O tie anglai! — sušuko Mastonas, pagrasinęs į 
rytų pusę savo protezo kableliu. 

— Ar tie aštuoni šimtai jardų yra didžiausias, iki 
šiol pasiektas, greitis? — paklausė Barbikenas. 

— Taip, — atsakė Morganas. 

— Turiu pasakyti, — įsiterpė Mastonas,— jeigu ma- 
no mortyra nebūtų sprogus... 

— Tačiau ji sprogo, — pasakė Barbikenas, maloniai 
šyptelėjęs.— Taigi tenka paimti pagrindu aštuonių šim- 
tų jardų pradinį greitį. Jį reikia padauginti dvidešimt 
kartų. Palikdamas sekančiam susirinkimui diskusijas, 
kuriuo būdu reikės pasiekti minėtą greitį aš noriu 

nurodyti, brangūs kolegos, kokio dydžio turės būti svie- 
dinys. Suprantama, kad čia jau nebėra kalbos apie svie- 
dinį, sveriantį kokia pusę tonos! 

— Kodėl gi ne? — paklausė majoras. 

— Todėl, kad tas sviedinys turi būti labai didelis, 
kitaip Mėnulio gyventojai, jeigu jų ten yra, jo nepama- 
tys,— greitai paaiškino Mastonas. 

— Žinoma,— sutiko Barbikenas,— tačiau yra kita, 
dar svarbesnė priežastis. 

— Ką jūs tuo norite pasakyti? — paklausė majoras. 

— Aš noriu pasakyti, kad neužtenka paleisti sviedi- 
nį, reikia ir toliau juo rūpintis — turime jį sekti visą jo 
skridimą, kol pasieks Mėnulį. 

— Ką? — sušuko generolas su majoru, kiek nuste- 
binti tokio pasiūlymo. 

— Be abejo,— tvirtai atkirto Barbikenas,— nes ki- 
taip mūsų bandymas nepasieks jokių rezultatų. 

— Bet tada mūsų sviedinys turės būti milžiniško 
didumo? — įterpė majoras. 

— Ne! Būkite malonūs ir išklausykite manęs. Jūs 
žinote, kad optiniai prietaisai yra labai ištobulėję, kai 
kurie teleskopai padidina šešis tūkstančius kartų, tai yra 
priartina mėnulį per keturiasdešimt mylių, o tokiame 
nuotolyje šešiasdešimties pėdų ilgio daiktai yra gerai 
matomi. Jeigu ne silpna Mėnulio, šito Saulės veidro- 
džio, šviesa trukdanti dar daugiau didinti ryškumą, būtų 
galima panaudoti kur kas stipresnius teleskopus. 

— Na, ką jūs sakote? — paklausė generolas.— Ne- 
jaugi norite padaryti šešiasdešimt pėdų diametro svie- 
dinį. 

— Visai nel 

— Tai jūs bandysite paryškinti Mėnulio šviesą? 

— Žinoma. 

— Tai bent išmonė! — sušuko Mastonas. 

— Dalykas visai paprastas, — pasakė Barbikenas.— 
Jeigu man pavyks sumažinti atmosferos sluoksnį, per 
kurį turi pereiti Mėnulio šviesa, tuo pačiu padarysiu 
ją ryškesnę. 

— Aišku. 

— O sumažinti atmosferos sluoksnį nesunku, už- 
tenka pastatyti teleskopą ant kurio nors aukštesnio kal- 
no. Tai mes ir padarysime. 

— Suprantu, suprantu! — pasakė majoras,— jūs su- 
maniai suprastinote uždavinį!.. Kiek kartų tikitės padi- 
dinti Mėnulį? 

— Tikiuos padidinti Mėnulį keturiasdešimt aštuonis 
tūkstančius kartų. Tada jis atrodys tik penkios mylios 
nuo mūsų ir tokiu atstumu bus matomi devynių pėdų 
diametro daiktai. 

— Puiku! — sušuko Mastonas,— mūsų sviedinys tu- 
rės devynių pėdų diametrą. 

— Kaip tik tiek. 

— Leiskite man pridurti.— įsiterpė majoras Elfisto- 
nas,— kad tokiu atveju gausime svorį, kuris... 

— O -majore! — pertraukė jį Barbikenas, — prieš 
svarstant sviedinio svorį, leiskite man priminti, kad mū- 
sų protėviai darė toje srityje tikrus stebuklus. Aš nema- 
nau tvirtinti, kad balistika neprogresuoja, bet turėtumėt 
žinoti, kad jau viduramžiais buvo pasiekta nuostabių re- 
zultatų, drįstu pasakyti, dar nuostabesnių už mūsiškius. 

— Pavyzdžiui?! — nustebo Morganas. 

— Įrodykite savo žodžius! — sušuko guvusis Mas- 
tonas. 

— Tai man nesunku, — atsakė Barbikenas,— aš galiu 
savo pasiūlymą paremti pavyzdžiais. 1542 metais, Ma- 
hometui II apgulus Konstantinopolį, buvo mėtomi akme- 
niniai sviediniai, kurie svėrė po tūkstantį devynis šimtus 
svarų, taigi jie turėjo būti labai dideli. 

— O! O! — sušuko majoras, — tūkstantis devyni šim- 
tai svarų, tai nemažas svoris! 

— Maltoje dar riterių laikais viena Sent Elmos fortų 
patranka mėtė dviejų tūkstančių penkių šimtų svarų 
sviedinius. 

— Negali būti! 

Pagaliau vienas prancūzų istorikas pasakoja, kad 
Liudviko XI laikais viena mortyra svaidė tik penkių šim- 
tų svarų sviedinius, tačiau vienas toks sviedinys, išlėkęs 
is Bastilijos, kur bepročiai laikydavo uždarę protinguo- 
sius, nukrito į Šarantoną, kur protingieji kalino be- 
pročius. 

— Nuostabu! — sušuko Mastonas. 


— Ką gi matome mūsų laikais? Armstrongo patran- 
kos svaido tik penkių šimtų svarų sviedinius, o Rodmeno 
kolumbiados pusės tonos sviedinius. Vadinasi, sviedinys 
lekia toliau, bet jo svoris sumažėjęs. Mes turime eiti ki- 
ta kryptimi ir, pasinaudodami mokslo pažanga, dešimte- 
riopai padidinti Mahometo II bei Maltos riterių sviedinių 
SVOIį. 

— Tai aišku, — atsakė majoras, — bet iš kokio metalo 
jūs galvoj ate liedinti sviedinį? 

— Iš ketaus, visai paprastai, — pasakė generolas 
Morganas. 

— Iš ketaus?! — sušuko baisiai pasipiktinęs Masto- 
nas, — tai per menkas metalas sviediniui, skirtam skristi 
į Mėnulį. 

— Neperdėk, kilnusis drauge,— pasakė Morganas, — 
bus geras ir ketus. 

— Bet palaukit,— vėl įsiterpė majoras Elfistonas,— 
kadangi sviedinio svoris yra proporcingas tūriui, taf'de- 
vynių pėdų diametro ketaus sviedinys turės milžinišką 
svorį! 

— Taip, jei jis bus kompaktiškas, tačiau jis bus žy- 
miai lengvesnis, jei jis bus tuščiaviduris, — paaiškino 
Barbikenas. 

— Tuščiaviduris? Tai bus bomba? 

Į ją galima bus sudėti telegramas ir mūsų žemės 
gaminių pavyzdžius, — įsiterpė Mastonas. 

— Taigi, bomba,— atsakė Barbikenas.— Būtinai turi 
būti bomba. Kompaktiškas sviedinys šimto aštuonių co- 
lių diametro svertų daugiau kaip du šimtus tūkstančių 
svarų, tai, žinoma, būtų per didelis svoris; tačiau, kadan- 
gi sviediniui reikia tam tikro tvirtumo, siūlau padaryti jį 
penkių tūkstančių svarų. 


— Kokio storumo bus jo sienos? — paklausė ma- 
joras. 

— Jeigu mes laikysimės nustatytų proporcijų, — pa- 
sakė Majoras, — tai šimto aštuonių colių diametro sviedi- 
nys turės mažiausiai dviejų pėdų storio sienas. 


— Per daug,— pasakė Barbikenas,— įsidėmėkit, kad 
tai nėra sviedinys geležinėms plokštėms pramušti; už- 
teks, jei sviedinio sienos atlaikytų parako dujų spaudi- 
dimą. Reikia išspręsti klausimą, kokio storumo turi būti 
ketaus sienos, kad bomba nesvertų daugiau kaip dvide- 
šimt tūkstančių svarų? Mūsų gabus matematikas, šaunu- 
sis Mastonas, tučtuojau apskaičiuos. 

— Tai visai paprasta,— atsakė garbingasis komiteto 
sekretorius. 

Ir tai sakydamas, jis brūkštelėjo popieriuje kelias al- 
gebros formules: iš po jo plunksnos pasirodė keli A ir 
keli x, kuriuos jis pakėlė kvadratu. Paskui mintyse iš- 
traukė kubinę šaknį ir pasakė: 

— Sienos turės du colius storio. 

— Argi to užtenka? — suabejojo majoras. 

— Ne, — atsakė pirmininkas Barbikenas, — tikriau- 
siai neužteks. 

— Tai ką daryti? — paklausė sutrikęs Elfistonas. 

— Reikia panaudoti ne ketų, bet kitą metalą. 

— Varįė — paklausė Morganas. 

— Ne —jis dar sunkesnis, aš turiu kai ką geresnio 
jums pasiūlyti. 

— Ką? — susidomėjo majoras. 

— Aliuminį,— atsakė Barbikenas. 

— Aliuminį?! — sušuko nustebę visi trys pirmininko 
draugai. 

— Be abejo, mano draugai. Jūs žinote, kad 1854 me- 
tais vienam garsiam prancūzų chemikui Anri Sent-Kler- 
Deviliui pavyko gauti didelį kiekį aliuminio. Tas bran- 
gus metalas turi sidabro spalvą, jis nerūdyja kaip auksas, 
kalus kaip geležis, lydosi kaip varis ir lengvas kaip stik- 
las. Aliuminis lengvai apdirbamas ir labai paplitęs 
gamtoje, nes yra pagrindinė daugelio uolienų sudėtinė 
dalis. Be to, jis yra tris kartus lengvesnis už geležį ir 
atrodo sutvertas tik tam, kad mes turėtume medžiagą sa- 
vo sviediniui. 

— Tegyvuoja aliuminis! — sušuko komiteto sekreto- 
rius, kuris visuomet triukšmingai rodydavo savo entu- 
ziazmą. 

— Bet, mielas pirmininke, ar aliuminis nebus per 
brangus? — paklausė majoras. 

— Jis buvo brangus anksčiau, — atsakė Barbike- 
nas, — kai aliuminį tik surado, jo svaras kainavo nuo 
dviejų šimtų šešiasdešimt iki dviejų šimtų aštuoniasde- 
šimt dolerių, paskui kaina krito iki dvidešimt septynių 
dolerių, ir šiandien jis tekainuoja devynis dolerius. 

— Bet devyni doleriai svaras vis dėlto labai aukšta 
kaina, — įsiterpė majoras, kuris nenorėjo lengvai pasi- 
duoti. 

— Be abejo, mano brangusis majore, tačiau ji nėra 
neprieinama. 

— Kiekgi svertų sviedinys? — paklausė Morganas. 

— Štai mano skaičiavimų duomenys,— pasakė Bar- 
bikenas,— sviedinys šimto aštuonių colių diametro, su 
dvylikos colių storumo sienomis, padarytas iš ketaus, 
svers šešiasdešimt septynis tūkstančius keturis šimtus 
keturiasdešimt svarų: nulydytas iš aliuminio, svers Žy- 
miai mažiau — devyniolika tūkstančių du šimtus pen- 
kiasdešimt svarų. 


— Puiku! — sušuko Mastonas.— Tai mums visai pri- 
imtina. 

— Puiku tai puiku, — pridūrė majoras,— bet ar jūs 
žinote, kad, jei svaras aliuminio kainuoja devynis dole- 
rius, tai sviedinys kainuos... 

— Šimtą septyniasdešimt tris tūkstančius du šimtus 
penkiasdešimt dolerių, aš tai tiksliai žinau, bet nebijo- 
kit, mano draugai, pinigai nesukliudys mūsų sumanymui, 
aš laiduoju. 

— Į mūsų kasą pinigai plaukte plauks, — pridūrė 
Mastonas. 


— Taigi! Ką galvojate dabar apie aliuminį? — pa- 
klausė pirmininkas. 


— Priimta,— atsakė visi trys komiteto nariai. 

— Sviedinio forma, — vėl prabilo Barbikenas,— visai 
nesvarbu, nes jis, išėjęs iš žemės atmosferos, atsiras tuš- 
tumoje, taigi aš siūlau apvalų sviedinį, kuris galės suktis 
aplink savo ašį kiek tik jam patiks. 

Taip baigėsi pirmasis komiteto susirinkimas. Sviedi- 
nio klausimas buvo galutinai išspręstas, ir Mastonas liko 
sužavėtas minties, kad selenitai, išvydę aliuminio bom- 
bą, kaip reikiant įvertins žemės gyventojus! 

VIII SKYRIUS 
PATRANKOS ISTORIJA 


Pirmojo susirinkimo nutarimai padarė didelį įspūdį 
visuomenei. Skrupulingesni žmonės truputį nuogąstavo, 
kad į erdvę bus paleistas sviedinys, sveriantis dvide- 
šimt tūkstančių svarų. Jie svarstė, kokia patranka galė- 
tų iššauti tokią masę pakankamu pradiniu greičiu. 
Į tuos klausimus turėjo įtikinamai atsakyti antrojo su- 
sirinkimo protokolas. 

Kitą vakarą keturi Patrankos klubo nariai vėl susėdo 
prie sumuštinių kalno, prie tikro arbatos vandenyno. Šį 
kartą diskusijos buvo pradėtos be įžanginių kalbų. 

— Mano brangūs kolegos, — pasakė Barbikenas,— 
šiandien mes svarstysim patranką: jos formą, ilgį, me- 
džiagą, svorį. Galimas daiktas, kad teks ją padaryti mil- 
žinišką, tačiau kokie bebūtų dideli sunkumai, mūsų pra- 
monės genijus juos nugalės. Išklausykite manęs ir ne- 
pagailėkit kritikos, aš nebijau! 

Tą pirmininko pareiškimą komiteto nariai sutiko pa- 
lankiu murmėjimu. 

— Prisiminkime,— tarė Barbikenas,— kuo mes bai- 
gėme vakarykščias diskusijas, uždavinys dabar toks: 
reikia suteikti pradinį greitį dvylika tūkstančių jardų 
per sekunde bombai, kurios diametras turės šimtą aš- 
tuonis colius ir kuri svers dvidešimt tūkstančių svarų. 

— Taip, tai reikia mums išspręsti, — pasakė Elfis- 
tonas. 

— Aš tęsiu toliau,— vėl pradėjo Barbikenas,— kas 
nutinka paleistam į erdvę sviediniui? Jį pradeda veikti 
trys nepriklausomos jėgos: aplinkos pasipriešinimas, Že- 
mės trauka ir sviedinį išstūmusio smūgio jėga. Išnagri- 
nėkime tas tris jėgas. Aplinkos, tai yra oro, pasiprieši- 
nimas, mažai ką reikš. Ir tikrai, žemės atmosfera teturi 

kokia keturiasdešimt mylių. Taigi sviedinys, kurio grei- 
tis dvylika tūkstančių jardų, perskros ją per penkias se- 
kundes ir per tokį trumpą laiką galima nepaisyti oro pa- 
sipriešinimo. Paimkime dabar Žemės trauką, kitaip sa- 
kant, sviedinio svorį. Mes žinome, kad svoris tolydžio 
kinta atvirkščiai proporcingai nuotolio kvadratui. Ir tik- 
rai taip yra. Štai ko mus moko fizika: kai kūnas, niekieno 
neveikiamas, krinta į Žemės paviršių, pirmąją sekundę 
jis nukrinta penkiolika pėdų, ir jeigu tas kūnas kristų 
nuo Mėnulio į Žemę, tai yra nuo dviejų šimtų penkiasde- 
šimt septynių tūkstančių penkių šimtų keturiasdešimt 
dviejų mylių, tai pirmąją sekundę jis tenukristų pusę 
linijos — krentantis daiktas beveik nejudėtų. Taigi 
mums reikia nugalėti Žemės trauką. Kaip mes tai pa- 
darysime? Tiktai smūgio stiprumu. 

— O tai ir yra sunkiausia,— pasakė majoras. 

— Sutinku su jumis,— vėl prašneko pirmininkas, — 
tačiau mes ir tą sunkumą įveiksime, nes juk smūgio 
jėga priklausys nuo pabūklo ilgio ir nuo panaudoto pa- 
rako kiekio. Parako kiekį riboja tik patrankos vamz- 
džio sienų atsparumas. Taigi šiandien nuspręskime, ko- 
kio dydžio turės būti mūsų patranka. Savaime supranta- 
ma, kad, norėdami gauti pakankamai atsparias sienas, 
turėsime didinti patranką, o didinti ją galėsime kiek 
tinkami, nes jos nereikia kilnoti. 

— Tai aišku, — pritarė generolas. 

— Iki šiol, — tęsė Barbikenas,— pačios ilgiausios pa- 
trankos, milžiniškos kolumbiados, neviršijo dvidešimt 
penkių pėdų ilgio, o mes daugelį nustebinsime savo pa- 
trankos didumu. 

— O! Nėra abejonės! — sušuko Mastonas.— Aš siū- 
lau patranką mažiausia pusės mylios ilgio! 

— Pusės mylios?! — sušuko majoras ir generolas. 

— Taip! Pusės mylios, ir tai dar maža, ji galėtų būti 
dvigubai didesnė. 

— Klausykit,  Mastonai, jūs  perdedat— pasakė 
Morganas. 

— Nė trupučio! — užginčijo karštuolis sekretorius, — 
ir aš tikrai nesuprantu, kodėl jūs manote, kad aš per- 
dedu. 

— Nes jūs per aukštai pakilote! 

— Žinokite, pone,— atsikirto išdidžiai Mastonas,— 
žinokite, kad artileristas, kaip ir jo sviedinys, negali 
pakilti per aukštai. | 

Būtų jie ir susivaidiję, bet įsikišo pirmininkas: 

— Nurimkite, draugai, ir pasvarstykime tą klausimą 
kartu. Aišku, patranka turi būti labai didelė, nes juo ji 
bus ilgesnė, tuo ilgiau veiks dujos, kurios atsiras užsi- 
degus parakui, tačiau mums nereikia peržengti kai kurių 
ribų. 

— Teisingai, — pridūrė majoras. 

— Kokių taisyklių laikomasi panašiu atveju? Pa- 
prastai patrankos ilgis turi būti dvidešimt penkis kartus 
ilgesnis už sviedinio diametrą ir turi sverti du šimtus 
trisdešimt penkis — du šimtus keturiasdešimt kartų dau- 
giau už jį. 

— Tai per mažai! — sušuko smarkusis Mastonas. 

— Sutinku, mano kilnusis drauge; iš tikrųjų pagal 
tą proporciją devynių pėdų pločio ir trisdešimt tūkstan- 
čių svarų sviediniui reikalingas dviejų šimtų dvide- 
šimt penkių pėdų ilgio ir septynių milijonų dviejų šim- 
tų tūkstančių svarų pabūklas. 

— Tai juokinga! — vėl įsiterpė Mastonas.— Tai jau 
geriau būtų paėmus pistoletą! 

— Aš irgi taip galvoju, — pasakė Barbikenas,— ir 
todėl siūlau padauginti tą ilgį keturis kartus ir sukonst- 
ruoti patranką devynių šimtų pėdų. 

Generolas su majoru buvo bebandą prieštarauti, ta- 
čiau tas pasiūlymas, karštai palaikomas Patrankos klubo 
sekretoriaus, buvo galutinai priimtas. 

— Dabar,— pasakė Elfistonas,— reikia nutarti, kokio 
storumo turės būti patrankos vamzdžio sienos. 

— Jos bus šešių pėdų storumo, — atsakė Barbikenas. 

— Jūs, žinoma, nemanote tokią masę statyti ant la- 
teto? — paklausė majoras. 

— O vis dėlto būtų nuostabu! — sušuko Mastonas. 

— Tačiau tai neįvykdoma,— atsakė Barbikenas.— 
Aš galvoju mūsų pabūklą nuliedinti pačioje žemėje, ap- 
kalti jį geležiniais lankais ir įmūryti į storas akmenines 
sienas, kad tos sienos ir visas jas supantis gruntas pa- 
didintų pabūklo atsparumą. Kai patranka bus nuliedinta, 
reikės kruopščiai ištekinti ir iškalibruoti jos kanalą, kad 
neprasiskverbtų dujos tarp sviedinio ir vamzdžio sienų, 
tada visa varomoji parako jėga bus sunaudota smūgiui. 

— Valio! Valio! — sušuko Mastonas,— jau turime 
patranką. 


— Dar ne! — atsakė Barbikenas, rankos mostu til- 
dydamas savo nekantrų draugą. 

— Kodėl ne? 

— Mes dar nenutarėme, kokio tipo bus pabūklas: 
patranka, haubica ar mortyra? 

— Patranka,— pasakė Morganas. 

— Haubica,— pasiūlė majoras. 

— Mortyra! — sušuko Mastonas. 

Vėl buvo beįsiliepsnoją karšti ginčai, kiekvienam be- 
giriant savo mėgiamąjį pabūklą, tačiau pirmininkas stai- 
ga visus nutildė: 

— Mano draugai,— pasakė jis, — aš jus sutaikysiu: 
mūsų kolumbiadoj bus sujungti visi trys pabūklų tipai. 
Tai bus patranka, nes parako kameros diametras bus 
lygus kanalo diametrui. Tai bus haubica, nes ji paleis 

sviedinį. Pagaliau ją galima bus pavadinti mortyra, nes 
ji bus nustatyta devyniasdešimties laipsnių kampu ir 
įtvirtinta žemėje, tai padės išvengti atatrankos, ir svie- 
diniui teks visa varomoji jėga iš parako kameros. 

— Priimta, priimta! — vienu balsu pritarė komiteto 
nariai, 

— Leiskite paklausti, — pasakė Elfistonas,— ar ta 
patranka-haubica-mortyra bus graižtvinė? 

— Ne,— atsakė Barbikenas,— mums reikalingas ne- 
paprastai didelis pradinis greitis, o jūs gerai žinote, 
kad sviedinys greičiau išlekia iš lygaus vamzdžio, negu 
iš graižtvinio. 

— Tai tiesa. 

— Pagaliau mes turime pabūklą! — sušuko Mas- 
tonas. 

— Dar ne visai, — atsakė pirmininkas. 

— Ko dar reikia? 

— Nes mes dar nenutarėme, iš kokio metalo jį nu- 
liesime. 

— Tad nutarkime greičiau! 

— Kaip tik tai aš ir norėjau jums pasiūlyti. 

Kiekvienas komiteto narys prarijo po tuziną sumuš- 
tinių, užgėrė juos puoduku arbatos, ir diskusijos pra- 
sidėjo. 

— Gerbiamieji  kolegos,— pradėjo Barbikenas,— 
mūsų patranka turi būti nepaprastai tvirta, labai kieta, 
atspari karščiui ir nesioksiduojanti. 

— Tuo niekas neabejoja, — pasakė majoras, — ir ka- 
dangi reikės panaudoti didelę daugybę metalo, nesunku 
bus ir pasirinkti. | 

— Aš siūlau, — prabilo Morganas, — mūsų kolumbia- 
dai geriausią iki šiol žinomą lydinį: šimtas dalių vario, 
dvylika dalių alavo ir šešios dalys Žalvario. 

— Mano draugai,— atsakė pirmininkas,— aš sutin- 
kų, kad tas lydinys duos puikių rezultatų, bet jis labai 
brangus ir sunku jį apdirbti. Aš manau, kad turėtume 
panaudoti ketų, tai puiki medžiaga ir visai nebrangi. 
Jūs sutinkate su manim, majore? 

— Visai sutinku, — atsakė Elfistonas. 

— Iš tikrųjų, — tęsė toliau Barbikenas,— ketus yra 
dešimt kartų pigesnis už bronzą, jis lengvai lydosi, jį 
galima lydyti molinėse formose ir greitai apdirbti; ketus 
sutaupys mums pinigus ir laiką. Be to, jis puiki medžia- 
ga. Prisimenu, kaip per karą, apsupus Atlantą, kiekviena 
ketaus patranka paleisdavo po tūkstantį sviedinių, jos 
šaudė kas dvidešimt minučių ir nė viena nepagedo. 

— Tačiau ketus labai trapus,— pasakė Morganas. 

— Taip, tačiau jis atsparus; aš laiduoju, kad mūsų 
patranka neišlėks į orą. 

— Kad ir išlėktų, vis tiek mes liksime dorais žmo- 
nėmis,— pasakė pamokomai Mastonas. 

— Tikrai taip,— sutiko Barbikenas.— (O dabar aš 
paprašysiu mūsų garbingąjį sekretorių apskaičiuoti, kiek 
svers ketaus patranka, turinti devynis šimtus pėdų ilgio, 
devynių pėdų vidaus diametrą ir šešių pėdų storio vamz- 
džio sienas. 

— Tučtuojau,— atsakė Mastonas. 

Ir taip, kaip praeitą kartą, jis neišpasakytai mikliai 
parašė savo formules ir po valandėlės pasakė: 

— Patranka svers šešiasdešimt aštuonis tūkstančius 
keturiasdešimt tonų. 

— Jei svaras ketaus du centai, tai patranka kai- 
nuos... 

— Du milijonai penki šimtai dešimt tūkstančių sep- 
tynis šimtus vieną dolerį. 

Mastonas, majoras ir generolas susirūpinę sužiuro 
į Barbikeną. 

— Tai nieko, ponai, — pasakė pirmininkas, — aš jums 
pakartosiu tai, ką esu sakęs vakar: būkite ramūs, mili- 
jonų mums netruks! 

Taip savo pirmininko užtikrintas, komitetas išsi- 
skirstė, atidėjęs trečiąjį pasitarimą rytojaus vakarui. 


IX SKYRIUS 


PARAKO KLAUSIMAS 


Liko nesvarstytas parako klausimas. Visuomenė ra- 
miai laukė paskutinio nutarimo. Jau buvo žinomas svie- 
dinio dydis ir patrankos ilgis, o kiek reikės parako šū-. 
viui? Ta baisi, žmogaus valdoma sprogmenų jėga, turės 
būti panaudota negirdėtai dideliu kiekiu. 

Yra žinoma ir mielai kartojama, kad paraką išradęs 
XIV amžiuje vienuolis Švarcas, kuris tą didelį išradimą 
apmokėjęs savo gyvybe. Bet dabar beveik įrodyta, kad 
ši istorija priklausė viduramžių legendoms. Parako nie- 
kas neišrado, jis kilo betarpiškai iš „graikiškos ugnies“ 
ir susideda, kaip ir ji, iš sieros ir salietros. Tiktai laikui 
bėgant, tas ramiai liepsnojantis mišinys virto sprogsta- 
mąja medžiaga. 

Nors išsilavinusiems žmonėms yra žinoma parako 
atsiradimo legenda, mažai kas įsivaizduoja jo mecha- 
ninę jėgą. O tai reikia žinoti, norint suprasti, kokį svar- 
bų uždavinį pasiėmęs komitetas. 

Vienas litras parako sveria du svarus (900 gramų); 
užsidegęs jis pagamina keturis šimtus litrų dujų; tos 
dujos, veikiamos dviejų tūkstančių keturių šimtų laips- 
nių karščio, laisvai plečiasi ir užima erdvėje keturių 
tūkstančių litrų tūrį. Taigi parako tūris santykiuoja su 
pasidariusiomis iš jo sprogimo metu dujomis kaip vie- 
nas su keturiais tūkstančiais. Galima įsivaizduoti, koks 

baisus yra tų dujų slėgis, kai jos spaudžiamos keturis 
tūkstančius kartų mažesniame tūryje. 

Visa tai gerai žinojo komiteto nariai, rytojaus dieną 
susirinkę posėdžio. Barbikenas suteikė žodį majorui El- 
fistonui, kuris karo metu buvo parako skyriaus virši- 
ninkas. 

— Mieli mano bičiuliai, — pasakė šis žinomas che- 
mikas,— aš paminėsiu jums nenuginčijamus skaičius, 
kurie bus mūsų išvadų pagrindas. Dvidešimt keturių sva- 
rų sviedinys, apie kurį užvakar mums taip poetiškai 
kalbėjo gerbiamasis Mastonas, yra iššaunamas iš pa- 
trankos, užtaisytos šešiolika svarų parako. 

— Ar tikri šie skaičiai? — paklausė Barbikenas. 


— Visiškai tikri, — atsakė majoras.— Užtaisyti Arm- 
strongo patrankai, kuri šaudo aštuonių šimtų svarų svie- 
diniais, tereikia septyniasdešimt penkių svarų parako, 
o Rodmeno kolumbiada tik su šimtu šešiasdešimt svarų 
parako nušauna pusės tonos sviedinį šešias mylias. Tie 
daviniai negali kelti abejonės, aš pats pasirašinėjau arti- 
lerijos komiteto atitinkamus protokolus. | 

— Teisingai, — patvirtino generolas. 

= Taigi, — vėl prabilo majoras, — iš tų skaičių galime 
padaryti išvadą, kad parako kiekis nedidėja proporcin- 
gai šovinio svoriui. Jeigu dvidešimt keturių svarų svie- 
diniui ir reikia šešiolikos svarų parako, kitais žodžiais 
tariant, jei paprastoms patrankoms sunaudojamas pa- 
rakas ir sveria du trečdalius sviedinio svorio, tai ta 
proporcija nėra pastovi. Paskaičiuokite ir įsitikinsite, 
kad pusės tonos sviediniui paleisti, vietoje trijų šimtų 
trisdešimt trijų svarų parako, užtenka tik šimto šešias- 
dešimt. 

— Kokią jūs norite iš. po padaryti išvadą? —paklau- 
sė pirmininkas. 

— Vystydami jūsų teoriją iki loginio galo, mielas 
majore,— pasakė Mastonas,— prieisime išvados, kad la- 
bai sunkiam sviediniui paleisti visai nereikės parako. 


— Mano draugas Mastonas mėgsta juokauti, net 
svarstant labai rimtus klausimus, — atsikirto majoras, — 
bet tegul jis būna ramus, aš tuoj pasiūlysiu tokius kie- 
kius parako, kad jo artileristo savimeilė bus patenkinta. 
Tačiau noriu pabrėžti, kad per karą, padarius eilę ban- 
dymų, parako svoris buvo sumažintas iki dešimtos da- 
lies sviedinio svorio. 

— Visiškai teisingai, — pasakė Morganas,— tačiau, 
prieš nustatydami sviediniui reikalingą parako kiekį, 
turime susitarti dėl parako rūšies. 


— Mes panaudosime stambiagrūdį paraką, — atsakė 
majoras,— nes jis greičiau užsidega, negu smulkusis. 

— Tai tiesa,— pratarė Morganas,— bet jis gadina 
pabūklą ir greitai užteršia jo kanalą. 

— Sutinku! Tačiau atminkite, kad tai, kas netinka 
patrankai, skirtai šaudyti ilgą laiką, visai netaikoma 
mūsų kolumbiadai. Mums negresia pavojus, kad patran- 
ka gali sprogti, svarbu, kad parakas užsidegtų iš karto, 
tada jo mechaninis veikimas bus pilnesnis. ž 

— Reiktų, — pasiūlė Mastonas,— įtaisyti kelis degtu- 
vus, kad iš visų pusių galima būtų iš karto įžiebti ugnį. 

— Be abejo, — atsakė jam Elfistonas,— bet tada bus 
sunku valdyti patranką. Todėl aš vėl siūlau stambiagrū- 
dį paraką, ir tuomet nebus šitų sunkumų. 

— Sutinku, — nusileido generolas. 

— Savo kolumbiados užtaisui,— vėl pradėjo pasa- 
koti majoras, — Rodmenas vartoja paraką, kurio grūdas 
kaštono didumo, o jo sudėty anglis, išdeginta iš gluosnio 
medienos ketaus katiluose. Tas parakas kietas ir blizgan- 
tis, nepaliekantis žymės ant rankų, jame randame didelį 

kiekį vandenilio ir deguonies, jis akimirksniu užsidega 
ir, nors turi galingą sprogstamąją jėgą, beveik neužter- 
šia pabūklo vamzdžio. 

— Man atrodo, kad nebėra ko dvejoti, paraką pasi- 
rinkome! — pasakė Mastonas. 

— Nebent jūs pasiūlytumėt aukso paraką... — pasi- 
šaipė majoras. Užuot atsakęs, jo ūmus draugas pagrasė 
jam protezo geležiniu kableliu. 

Iki šiol Barbikenas nedalyvavo diskusijoje. Jis leido 
kalbėti draugams, o pats klausėsi. Matyt, turėjo savo 
idėją, nes pasitenkino tik paklausęs: 

— Kokį kiekį parako siūlote, mano draugai? 

Trys komiteto nariai tylėdami susižvalgė. 

— Du šimtu tūkstančių svarų, — pagaliau pasakė 
Morganas. 

— Penkis šimtus tūkstančių, — pasiūlė majoras. 

— Aštuonis šimtus tūkstančių svarų! — sušuko Mas- 
tonas. 

Šį kartą Elfistonas nedrįso kaltinti savo kolegą per- 
dėjimu. Ir tikrai reikėjo paleisti į Mėnulį sviedinį, sve- 
riantį dvidešimt tūkstančių svarų pradiniu greičiu 
dvylika tūkstančių jardų per sekundę. Po tų pasiūlymų 
visi nutilo. 

Pagaliau tylą pertraukė pirmininkas Barbikenas: 

— Šaunieji bičiuliai, — pasakė jis ramiu balsu,— aš 
remiuosi tuo principu, kad mūsų ypatingu būdu sukonst- 
ruotos patrankos sienų atsparumas yra neribotas. Nu- 
stebinsiu gerbiamąjį Mastoną, sakydamas, kad šį kartą 
jis pernelyg kukliai apskaičiavo — aš siūlau padvigu- 
binti jo aštuonis šimtus tūkstančių svarų parako. 

— Vienas milijonas šeši šimtai tūkstančių svarų?! — 
sušuko Mastonas, net pašokdamas kėdėje. 

— Visai teisingai. 

— Bet tada mūsų patranka turės būti pusės mylios 
ilgumo, kaip esu jau siūlęs. 

— Aišku, — pasakė majoras. 

— Vienas milijonas šeši šimtai tūkstančių svarų pa- 
rako,— ėmė aiškinti komiteto sekretorius, — užims maž- 
daug dvidešimt dviejų tūkstančių kubinių pėdų erdvę; 
jūsų patranka, kurios tūris penkiasdešimt keturi tūkstan- 
čiai kubinių pėdų, bus pripilta parako iki pusės, taigi jos 
kanalas nebus pakankamai ilgas, kad besiplėsdamos du- 
jos galėtų varyti sviedinį. 

Sunku buvo prieštarauti — Mastonas sakė tiesą, visi 
sužiuro į Barbikeną. 

— O vis dėlto, — pradėjo pirmininkas, — aš palaikau 
savo pasiūlytąjį parako kiekį. Pagalvokite, milijoną še- 
šis šimtus tūkstančių svarų parako pagamins šešis mili- 
jardus litrų dujų. Šešis milijardus! Ar girdite? 

— Bet ką tada daryti? — paklausė generolas. 

— Visai paprasta — reikia sumažinti didžiulį parako 
kiekį, paliekant jam tą pačią varomąją jėgą. 

— Gerai, bet kuriuo būdu? 

— Aš jums tuoj pasakysiu,— atsakė paprastai Bar- 
bikenas. 

Komiteto nariai ryte rijo jį akimis. 

— Iš tikrųjų tai visai nesunku, — tęsė Barbikenas,— 
reikia parako masę sumažinti keturis kartus. Jūs visi 
pažįstate tą įdomią medžiagą augalų audiniuose, kuri 
vadinama celiulioze. 

— O! Aš jus suprantu, mano brangusis Barbike- 
nai! — tarė majoras. 

— Ta medžiaga, — kalbėjo pirmininkas, — sutinkama 
gamtoje grynu pavidalu, daugiausiai jos randame med- 
vilnėje, kuri yra ne kas kita, kaip medvilnės sėklų pūke- 
liai. Taigi celiuliozė, sujungta šaltyje su azoto rūgštimi, 
virsta substancija, visiškai netirpia, greitai užsidegančia 

ir turinčia didelę sprogstamąją jėgą. Prieš kelerius me- 
tus, 1832 metais, prancūzas chemikas Brakono surado 
šią substanciją ir pavadino ją ksiloidinu. 1838 metais 
kitas prancūzas Peluzas ištyrinėjo ksiloidino savybes, 
ir pagaliau 1846 metais Bazelio chemijos profesorius 
Šonbeinas pasiūlė jį vartoti vietoj parako karo reika- 
lams. Tas parakas buvo pavadintas azotinga medvilne. 

— Arba piroksilinu,— pratarė Elfistonas. 

— Arba detonuojančia vata,— pasakė Morganas. 

— Nejaugi nė vienas amerikietis neprisidėjo prie to 
išradimo!? — sušuko Mastonas, pajutęs užgautą tautinę 
savimeilę. 

— Deja, nė vienas, — atsakė majoras. 

— Tačiau, norėdamas nuraminti Mastoną, — tęsė 
pirmininkas, — pasakysiu, kad vienas mūsų tautietis 
savo darbais prisidėjo prie celiuliozės tyrinėjimo. Jūs 
žinote, kad kolodijus, ta svarbi medžiaga, vartojama fo- 
tografijai, ir yra piroksilinas, ištirpintas spiritu praskies- 
tame eteryje, o kolodijų atrado Meinardas, būdamas me- 
dicinos studentu Bostone. 

— Tegyvuoja Meinardas ir detonuojanti vatal — 
sušuko veržlusis Patrankos klubo sekretorius. 

— Aš grįžtu prie piroksilino,— vėl pradėjo Barbike- 
nas, — jūs žinote jo savybes, kurios mums yra labai 
vertingos. Piroksilinas gaminamas labai paprastai: med- 
vilnė įmerkiama penkiolikai minučių į garuojančią azoto 
rūgštį, paskui perskalaujama dideliame vandens kieky- 
je, išdžiovinama, ir viskas. 

— Tikrai labai paprasta,— pasakė Morganas. 

— Be to, piroksilinas yra visiškai nejautrus drėgmei, 
mums ši ypatybė itin svarbi, nes užtaisinėti patranką 
teks kelias dienas; piroksilinui užsidegti nereikia dviejų 
šimtų keturiasdešimt laipsnių, jis užsidega prie šimto 
septyniasdešimt ir turi tokią staigią deflagraciją, kad, 

padėtas ant padegto parako, sudega greičiau, negu pas- 
tarasis suspėja įsiliepsnoti. 

— Puiku, — pritarė majoras. 

— Tiktai jis labai brangus. 

— Nesvarbu! — sušuko Mastonas. 

— Pagaliau piroksilinas duoda sviediniui keturis kar- 
tus didesnį greitį, negu parakas, o jei prie piroksilino 
primaišysime aštuonias dešimtąsias jo svorio kalio sa- 
lietros, tai sprogimo jėga dar padidės. 

— Ar tai reikalinga? — paklausė majoras. 

— Manau, kad ne,— atsakė Barbikenas.— Taigi vie- 
toje milijono ir šešių šimtų tūkstančių svarų parako, 
mums tereikės keturių šimtų tūkstančių svarų detonuo- 
jančios vatos ir, kadangi galime be jokio pavojaus pen- 
kis šimtus svarų piroksilino suspausti dvidešimt septy- 
nių Kubinių pėdų tūryje, tai ta medžiaga kolumbiados 
kanale užims ne daugiau kaip trisdešimt kubinių tuazų. 
Tokiu būdu sviediniui, spaudžiamam šešių milijardų 
litrų dujų, teks lėkti vamzdžiu septynis šimtus pėdų, 
kol išlėks iš patrankos ir nuskries į nakties šviesulį. 

Visą tą laiką Mastonas vos pajėgė tramdyti savo 
jausmus; dabar jis puolė savo draugui į glėbį beveik 
sviedinio greitumu ir būtų partrenkęs Barbikeną, jei 
pastarasis nebūtų buvęs sudarytas iš medžiagos, pajė- 
gios atlaikyti bombos smūgį. 

Tuo įvykiu baigėsi trečiasis komiteto susirinkimas. 
Barbikenas ir jo drąsieji draugai, kuriems nebuvo nega- 
limų dalykų, išsprendė sudėtingus sviedinio, patrankos 


ir parako klausimus. Planas buvo paruoštas — beliko 
jį įvykdyti. 

— Tai visai paprasta, tikras menkniekis, — sakė 
Mastonas. 


Pastaba. Savo kalboje pirmininkas Barbikenas kolodijaus iš- 
radimą priskiria vienam savo tautiečiui. Ta klaida, kurios atitaisymas 
būtų labai nepatikęs šauniajam Mastonui, kilo iš vardų panašumo. 

1847 metais, Meinardas, Bostono universiteto medicinos studen- 
tas, tikrai buvo panaudojęs kolodijų žaizdų gydymui, tačiau kolodi- 
jus buvo žinomas jau 1846 m. Jį atrado prancūzas, be galo išsilavinęs 
žmogus, jis buvo dailininkas, poetas, filosofas, helenistas ir chemikas, 
jo vardas Lui Menardas, jam ir priklauso to didžiulio išradimo 
garbė. Ž. V. 


X SKYRIUS 


VIENAS PRIEŠAS 
IR DVIDEŠIMT PENKI MILIJONAI DRAUGŲ 


Amerikiečių visuomenė gyvai domėjosi visomis Pa- 
trankos klubo sumanymo smulkmenomis. Ji diena iš die- 
nos sekė komiteto diskusijas. Paprasčiausieji pasiruoši- 
mai tam dideliam bandymui, visi skaičiai, mechaniniai 
sunkumai, kuriuos reikėjo nugalėti, žodžiu, pati darbo 
eiga smarkiai aistrino visus piliečius. 

Nuo darbo pradžios iki jo pabaigos turėjo praeiti 
daugiau kaip metai, bet per tą laiką reikėjo įvykdyti 
daug jaudinančių paruošiamųjų darbų: išrinkti vietą grę- 
žiniui, sukonstruoti liediniui formą, nuliedinti kolum- 
biadą, pagaliau pavojingiausias darbas — užtaisyti pa- 
tranką, visa tai dirgino gyventojų smalsumą. Sviedinys, 
sykį paleistas, dings iš stebėtojų akių per kelias dešim- 
tąsias sekundės; kas jam nutiks paskui, kaip jis lėks 
erdvėje, kokiu būdu pasieks Mėnulį, — tai pamatys savo 
akimis tik mažas skaičius išrinktųjų. Taigi suprantama, 
kad plačioji visuomenė itin domėjosi visomis tam di- 
džiajam bandymui pasiruošimo smulkmenomis. 

Be to, vienas netikėtas įvykis ją paskatino susido- 
mėti grynai moksline sumanymo puse. 

Mes jau žinome, kokią daugybę draugų ir gerbėjų 
įsigijo Barbikenas savo projekto dėka. Bet kad ir kokia 
garbinga ir nepaprasta buvo ta dauguma, visuotinio 
pripažinimo dar trūko. Atsirado Žmogus, vienui vienas 

visose Jungtinėse Valstijose, užprotestavęs Patrankos 
klubo sumanymą; kiekviena proga jis puolė Barbikeną, 
o žmogaus prigimtis yra tokia, kad jį labiau jaudina 
vieno priešo opozicija, negu visų kitų plojimai. 

Barbikenui buvo žinoma tos neapykantos priežas- 
tis — ji buvo asmeninė ir atsiradus nuo senų laikų, 
dviem savimyloms besivaržant. 

Patrankos klubo pirmininkas niekad nebuvo matęs 
savo aršaus priešo. Ir tai tikra laimė, nes jų susitikimas 
būtų galėjęs liūdnai baigtis... Barbikeno varžovas buvo 
irgi mokslininkas, išdidus, drąsus, karštas, užsispyręs, — 
žodžiu, tikras jankis. Tai buvo kapitonas Nikolis, gyve- 
nąs Filadeliijoje. 

Visi atsimenat tas įdomias varžybas tarp sviedinio 
ir laivyno šarvų pilietinio karo metu. Sviedinio tikslas 
buvo peršauti šarvą, šarvo — nesiduoti peršaunamam. 
Tų varžybų dėka buvo pagrindinai pertvarkytas abiejų 
Amerikos kontinentų karo laivynas. Sviedinys ir šarvai 
kovojo su negirdėtu įniršiu: pirmasis vis didėjo, o ant- 
rieji storėjo. Laivai, apsiginklavę galingais pabūklais, 
ėjo atakon, prisidengę neperšaunamais šarvais. ,,Meri- 
makai“, „Monitoriai“, ,,„Ram-Tenesiai“, ,„Vekhauzenai“, 
patys šarvuoti, mėtė į priešą milžiniškus sviedinius. Jie 
darė kitam tai, ko nenorėjo, kad jiems būtų daroma; 
tai yra amoralus principas, kuriuo pagrįstas visas karo 
menas. 


Barbikenas pagarsėjo karo metais kaip sviedinių lie- 
jikas, o Nikolis buvo didžiausias šarvų kalėjas. Pirmasis 
dieną naktį liejo Baltimorėje, antrasis dieną naktį kalė 
Filadelfijoje. Tikslai jų buvo aiškiai priešingi. 

Kai tik Barbikenas išrasdavo naują sviedinį, Nikolis 
tuoj sukurdavo naują šarvą. Patrankos klubo pirmininko 
gyvenimo tikslas buvo varpyti šarvus, o kapitono — 
visomis jėgomis jam kliudyti. Taip prasidėjo jų nuolati- 

nės varžybos, greitai virtusios asmenine neapykanta. 
Barbikenas net sapnuodavo Nikolį neperšaunamo šar- 
vuočio pavidalu, į kurį jis pats atsitrenkęs suduždavo, 
o Nikolis savo ruožtu sapnuodavo, kad Barbikenas, pa- 
virtęs šoviniu, varstė jį kiaurai. 

Nors tiedu mokslininkai judėjo nesueinančiomis li- 
nijomis, jie tikriausiai, nežiūrint visų geometrijos aksio- 
mų, būtų kada nors susitikę, ir tas jų susitikimas būtų 
pasibaigęs dvikova. 

Laimė, kad tuos du, taip naudingus savo tėvynei vy- 
rus, visuomet skyrė apie penkiasdešimt — šešiasdešimt 
mylių, o, be to, ir jų draugai darė įvairias kliūtis, kad 
tik jie nesusitiktų. 

Dabar negalime pasakyti, katras išradėjas nugalėjo, 
nes jų kovos rezultatų nebuvo galima tinkamai įvertin- 
ti. Vis dėlto atrodo, kad galų gale šarvai turėjo nusi- 
leisti sviediniui. 

Tačiau kai kurie nusimaną žmonės tuo abejojo. 
Per paskutiniuosius bandymus Barbikeno cilindriniai- 
kūginiai sviediniai susmigo tartum adatos į Nikolio ge- 
ležines plokštes. Tą dieną Filadelfijos kalvis triumfavo 
ir nebežinojo, kaip niekinti savo varžovą. Tačiau, kai 
Barbikenas pakeitė savo kūginius sviedinius paprastomis 
šešių šimtų svarų bombomis, kapitonas turėjo prisipa- 
žinti nugalėtu. Ir tikrai, tie sviediniai, nors ir vidutinio 
pradinio greičio, peršaudavo kiaurai, sudaužydavo ir su- 
trupindavo geriausius metalo šarvus. 

Viskas taip susiklostė, kad pergalė atrodė sviedinio 
pusėje, bet karas staiga pasibaigė kaip tik tą die- 
ną, kai Nikolis baigė kalti naujus plieninius šarvus. Tai 
buvo savo rūšies šedevras — tiems šarvams nebuvo bai- 
sūs jokie sviediniai. Kapitonas savo plieno plokštes 
nugabeno į Vašingtono poligoną ir pasiūlė Patrankos 

klubo pirmininkui juos peršauti. Barbikenas atsisakė to 
bandymo, nes jau buvo taika. 

Įniršęs Nikolis pasiūlė išbandyti savo šarvus įvairios 
rūšies šoviniais: vientisais, tuščiaviduriais, apvaliais ar- 
ba kūginiais. Patrankos klubo pirmininkas vėl atsisakė, 
matyt, bijojo pralaimėti. 

Nikolis, įsiutintas to negirdėto užsispyrimo, norėjo 
sugundyti Barbikeną nepaprastai lengvomis sąlygomis. 
Jis pasiūlė pastatyti savo plokštes du šimtus jardų nuo 
patrankos. Barbikenas ir vėl atsisakė. O jei šimtą jardų? 
Barbikenas nesutiko šaudyti net iš septyniasdešimt pen- 
kių jardų. 

— Iš penkiasdešimt jardų! — šaukė kapitonas per 
laikraščius.— Iš dvidešimt penkių jardų sutinku, ir aš 
pats atsistosiu už jos! 

Barbikenas atsakė, kad tegu sau kapitonas Nikolis 
stojasi kad ir priešais šarvus, jis vis tiek nešaudysiąs. 

Po tokio atsakymo Nikolis nebesusivaldė, jis ėmė sa- 
vo priešą įžeidinėti. Jis tvirtino, kad čia esąs tik bailu- 
mas, kad žmogus atsisakąs šaudyti iš patrankos tik todėl, 
kad bijąs jam siūlomo bandymo. Ir aplamai tie artile- 
ristai, šaudą vienas į kitą iš šešių mylių atstumo, labai 
sumaniai vyrišką drąsą pakeitė matematikos formulėmis, 
o žmogus, kuris siūlosi atsistoti kitoje savo šarvų pusėje 
ir ramiai laukti šūvio, esąs ne mažiau drąsus už tą, kuris 
ruošiasi tą šūvį iššauti pagal visas karo meno taisykles. 

Į tuos kaltinimus Barbikenas nieko neatsakė; gal būt, 
kad jis jų nei negirdėjo, nes tuo metu buvo įnikęs į sa- 
vo didžiojo sumanymo skaičiavimus. 

Kai Barbikenas padarė savo garsųjį pranešimą Pa- 
trankos klube, kapitono Nikolio pyktis pasiekė aukš- 
čiausią laipsnį. Jame susipynė begalinio pavydo ir bejė- 
giškumo jausmai. Ką galima vertingesnio išrasti už tą 
devynių šimtų pėdų ilgio kolumbiadą? Kokie šarvai pa- 

jėgs atlaikyti sviedinį, sveriantį dvidešimt tūkstančių 
svarų! Nikolis pasijuto pritrenktas, sudaužytas, sunai- 
kintas to „patrankos šūvio“, paskui jis atsitiesė ir nu- 
tarė sugriauti Barbikeno projektą savo svariais argu- 
mentais. 

Nikolis ėmė smarkiai pulti Patrankos klubo veiklą, 
jis rašė straipsnius, kuriuos laikraščiai noriai spausdino. 
Jis stengėsi moksliškai įrodyti, kad Barbikeno sumany- 
mas neturįs reikšmės. Sykį pradėjęs karą, jis nesiskaitė 
su priemonėmis ir dažnai elgėsi negarbingai ir nesąži- 
ningai. 

Pirmiausia Nikolis puolė Barbikeno mokslinius ap- 
skaičiavimus ir algebros pagalba įrodinėjo jo formulių 
klaidingumą, jis kaltino Barbikeną pagrindinių balisti- 
kos dėsnių nežinojimu. Tarp kitų Barbikeno klaidų, Ni- 
kolis savo skaičiavimais įrodė, kad jokio kūno neįma- 
noma paleisti dvylikos jardų pradiniu greičiu per 
sekundę; jis tvirtino, remdamasis algebra, kad, ir tokiu 
greičiu lėkdamas, sviedinys niekados neišeisiąs iš Že- 
mės atmosferos ribų, nes būsiąs per sunkus. Jis nepakil- 
siąs nei aštuonių Ijė. Ir tai dar ne viskas, jei tas greitis 
ir pasirodytų pakankamas, sviedinys neatlaikysiąs dujų 
spaudimo, susidariusio užsidegus vienam milijonui še- 
šiems šimtams tūkstančių svarų parako, o jei ir atlaikytų 
tą spaudimą, tai, nepakėlęs didelio karščio, sutirps tik 
išlėkęs iš kolumbiados ir kris atgal verdančiu metalo 
lietum tiesiai ant neatsargių žiūrovų galvų. 

Barbikenas visai nepaisė tų puolimų ir ramiai tęsė 
savo darbą. 

Tada Nikolis pradėjo pulti Barbikeno projektą iš ki- 
tos pusės. Jis tvirtino, kad toks eksperimentas nenaudin- 
gas visais atžvilgiais, kad jis esąs labai pavojingas ne tik 
tiems piliečiams, kurie stebės tą smerktiną reginį, bet 
miestams, esantiems netoli tos nelemtosios patrankos. 

Be to, jei sviedinys nepasieks savo tikslo, o tai esą vi- 
sai tikra, jis, aišku, nukris atgal į Žemę, ir tokios dide- 
lės masės kritimas, dar padidintas jos greičio kvadrato, 
baigsis katastrofa kurioje nors mūsų planetos dalyje. 
Tokioms aplinkybėms esant, nesikėsindama į laisvų 
piliečių teises, turėtų įsikišti valstybė, nes negalima rizi- 
kuoti daugelio piliečių gyvybe dėl vieno žmogaus už- 
gaidų. 

Iš viso to matome, kaip Nikolis išpūtė tą dalyką. Ta- 
čiau jis liko vienas su savo pažiūromis. Niekas netikėjo 
siaubingomis jo pranašystėmis. Jam leido šūkauti kiek 
tinkamam — nors plyšk bešaukdamas, jei patinka! Kapi- 
tonas Nikolis gynė jau pralaimėtą bylą: jį girdėjo, tačiau 
jo nesiklausė, ir jis neatėmė iš. Patrankos klubo prezi- 
dento nė vieno gerbėjo, pats Barbikenas net nesiteikė 
atremti savo priešininko argumentų. 

Išvestas iš kantrybės ir negalėdamas iššaukti į dvi- 
kovą savo priešo, Nikolis nutarė pasiūlyti Barbikenui 
lažybas. Jis paskelbė viešai Ričmondo laikrašty „„En- 
guirer“ eilę lažybų iš vis didėjančių sumų. 

Jis ėjo lažybų: 

1. Kad Patrankos klubas nesurinks reikalingų pinigų 
savo SUManymMui G ussias Ws 1000 dolerių 


2. Kad devynių šimtų pėdų patrankos nuliedinimas 
yra negalimas ir nepavyks ............ 2000 dolerių 


3. Kad negalimas daiktas užtaisyti kolumbiadą ir 
kad piroksilinas užsidegs pats nuo sviedinio spaudi- 


IO) arikio ii I S A a a a a a 3000 dolerių 
4. Kad kolumbiada išlėks į orą su pirmu šū- 
VL sis a Ua e i a a a S i 4000 dolerių 
5. Kad sviedinys, nenulėkęs nei šešių mylių, nukris 
po kelių sekundžių .............kkknoko)o 5000 dolerių 

Taigi matome, kokias dideles sumas statė užsispy- 
Ięs kapitonas. Buvo rizikuojama net penkiolika tūkstan- 
čių dolerių. 
gavo užantspauduotą voką, kuriame buvo žavus savo 
lakoniškumu atsakymas: 


„Sutinku 


Barbikenas 
Baltimorė, spalio 18 d." 


XI SKYRIUS 


FLORIDA IR TECHASAS 


Liko dar vienas neišspręstas klausimas: reikėjo iš- 
rinkti tinkamą eksperimentui vietą. Pagal Kembridžo 
observatorijos nurodymą šūvis turėjo būti paleistas stat- 
menai horizonto plokštumai, kitaip sakant, į zenitą; bet 
Mėnulis pakyla į zenitą tiktai vietose, kurios yra tarp 
ekvatoriaus ir 28“ lygiagretės, tai yra jei jo deklinacija 
ne didesnė kaip 28“. Taigi reikėjo tiksliai nustatyti vie- 
tą, kur turės būti nuliedinta milžiniška kolumbiada. 

Spalio 20 dieną, kai Patrankos klubo nariai susirinko 
į visuotinį susirinkimą, Barbikenas atsinešė puikų 
Z. Beltropo Jungtinių Valstijų žemėlapį, tačiau, dar jam 
nespėjus jo išlankstyti, Mastonas paprašė balso ir jam 
būdingu įkarščiu pradėjo: 

— Gerbiamieji kolegos, klausimas, kurį svarstysime 
šiandien, turi tikrai didelę tautinę reikšmę ir jis gali 
duoti mums progos atlikti didelį patriotinį žygį! 

Patrankos klubo nariai žvalgėsi vienas į kitą, nega- 
lėdami suprasti, ką nori pasakyti oratorius. 

— Niekas iš jūsų nei nepagalvos,— tęsė jis — kad 
galima atsižadėti tėvynės garbės, ir jeigu yra teisė, 


69 


kurią gali turėti tik Jungtinės Valstijos, tai ta teisė — 
nuliedinti savo žemėje nuostabųjį Patrankos klubo pa- 
būklą. Taigi tokiomis aplinkybėmis... 

— Šaunuolis Mastonas...— pasakė pirmininkas. 

— Leiskite man dėstyti toliau savo mintį, — paprašė 
oratorius, — tokiomis aplinkybėmis mes priversti išrinkti 
vietą gana arti ekvatoriaus, kad bandymui būtų tin- 
kamos sąlygos... 

— Gal jūs galėtumėt...— pertraukė jį Barbikenas. 

— Aš reikalauju netrukdyti man savo mintį reikš- 
ti, — atkirto karštuolis Mastonas,— ir manau, kad teri- 
torija, iš kurios pakils mūsų šaunusis sviedinys, turi 
priklausyti Jungtinėms Valstijoms. 

— Be abejo! — atsiliepė keli balsai. 

— Kadangi mūsų valstybės sienos yra netoli pie- 
tuose, o pietuose yra neperžengiama kliūtis — vandeny- 
nas — mums reikia ieškoti už Jungtinių Valstijų ribų, 
svetimoje valstybėje tos dvidešimt aštuntos lygiagretės, 
štai jums ir teisėtas casus belli, ir aš reikalauju pa- 
skelbti karą Meksikai! 

— Negalima! Ne! Ne! — ėmė šaukti iš visų pusių. 

— Ne? — pakartojo Mastonas;— Keistai skamba tas 
žodis šioje salėje. 

— Bet paklausykit!.. 

— Neklausysiu, nieko neklausysiu! — šaukė įniršęs 
oratorius.— Anksčiau ar vėliau tas karas turės kilti, ir 
aš reikalauju pradėti jį tučtuojau. 

— Mastonai,— pasakė Barbikenas, skambindamas iš 
visų jėgų varpeliu.— Mastonai, aš draudžiu jums kal- 
bėti! 

Mastonas norėjo prieštarauti, bet keliems kolegoms 
pasisekė jį sulaikyti. 

— Sutinku, — pasakė Barbikenas,— kad šis bandy- 
mas negali ir neturi būti padarytas kur kitur, kaip 


70 


Valstijų žemėje, bet jeigu mano nekantrusis draugas bū- 
tų leidęs man kalbėti, jei jis būtų pažvelgęs į žemėlapį, 
jis būtų puikiai supratęs, kad visai nereikia skelbti karo 
mūsų kaimynams, nes kai kur Jungtinių Valstijų siena 
pereina dvidešimt aštuntą lygiagretę. Štai pažiūrėkite, 
mes turime savo žinioje Techaso ir Floridos pietinę dalį. 

Taip ir pasibaigė incidentas. Tačiau Mastonas labai 
nenoriai davėsi įtikinamas. Buvo nutarta, kad kolumbia- 
da bus nuliedinta arba Techaso, arba Floridos žemėje. 
Tačiau po tokio nutarimo turėjo kilti negirdėtos varžy- 
bos tarp tų dviejų valstijų miestų. 

Dvidešimt aštuntoji lygiagretė, eidama per Amerikos 
kontinentą, kerta Floridos pusiasalį į dvi beveik lygias 
dalis. Paskui, įsukus į Meksikos įlanką, ji sudaro arką 
iš trijų valstijų pakrančių: Alabamos, Misisipės ir Luizia- 
nos. Paskui, eidama per Techasą, atkerta kampą, pereina 
Meksikos sieną, toliau eina per Sonorą ir Kaliforniją ir 
pagaliau dingsta Ramiojo vandenyno vilnyse. Taigi ma- 
tome, kad tiktai Techaso ir Floridos teritorijos dalys, 
kurios yra į pietus nuo dvidešimt aštuntos lygiagretės, 
atitinka Kembridžo observatorijos nurodytas sąlygas. 

Floridos pietinėje dalyje nėra didesnių miestų. Ji turi 
tik daug tvirtovių, pastatytų apsiginti nuo klajojančių 
indėnų. Tiktai Tampos miestas dėl patogios savo padė- 
ties galėjo reikalauti, kad eksperimentas būtų vykdo- 
mas pas juos. 

Techasas, priešingai, turėjo daugiau ir didesnių mies- 
tų: Korpus Kristi Niueso grafystė, eilė miestų prie Rio 
Bravo: Laredo, Komalites, San Ignacio — Uebos grafys- 
tėje; Roma, Rio Grande Siti — Staro grafystėje; Edin- 
burgas — Idalgo grafystėje; Santa Rita, El Panda, 
Braunsvilis — Kamerono grafystėje. Visi tie miestai bu- 
vo sudarę įspūdingą varžovų frontą prieš Floridos pre- 
tenzijas. 

Vos tik sužinoję Patrankos klubo nutarimus, Techaso 
ir Floridos atstovai atvyko į Baltimorę; jie tučtuojau 
„apgulė“ Barbikeną ir kitus įtakingus narius ir dieną 
naktį neatsitraukdami dėstė savo reikalavimus. Kadaise 
senovės Graikijoje septyni miestai buvo susiginčiję, ku- 
riam iš jų priklauso garbė būti Homero gimtine, o da- 
bar dvi valstijos kone pradėjo kariauti dėl vienos pa- 
trankos. | 

Miesto gatvėse dažnai galėjai pamatyti tuos „įtūžu- 
sius brolius“, vaikščiojančius su ginklais rankose. Baisu 
buvo, kad, susitikus varžovams, nekiltų koniliktas, kuris 
būtų liūdnai baigęsis. Tačiau Barbikeno protingumo ir 
atsargumo dėka pavojaus buvo išvengta. Įvairių valsti- 
jų laikraščiai padėjo išvengti asmeniškų konfliktų. Taip 
pavyzdžiui ,New York Herald“ ir „Tribune“ palaikė 
Techasą, o „Times“ ir „American Review“ gynė flori- 
diečių atstovų reikalus. Patrankos klubo nariai nebeži- 
nojo kurių klausytis. 

Techasas gyrėsi turįs dvidešimt šešias grafystes, Flo- 
rida atsakė, kad jos dvylika grafysčių santykiškai yra 
daugiau už dvidešimt šešias šalyje, šešis kartus mažes- 
nėje už Techasą. 

Techasas gyrėsi savo trejais šimtais trisdešimt tūks- 
tančių gyventojų, o Florida sakėsi esanti tirščiau apgy- 
venta, mažoj teritorijoj turi penkiasdešimt šešis tūks- 
tančius gyventojų. Be to, Florida iškėlė aikštėn, kad 
Techase kasmet žūva tūkstančiai žmonių nuo pelkių 
drugio. Ir jos buvo teisybė. 

Savo ruožtu Techasas atsakė, kad Floridai nėra ko 
kitiems drugių pavydėti ir prikaišioti nesveiką klimatą, 
nes pati turi paplitusį „juodąjį vėmulį“ ir tai dar chro- 
nišką. Techasas irgi neklydo. „Be to,— rašė techasiečiai 
laikraštyje , New York Herald“, — reikia duoti pirmeny- 
bę valstijai, kur auga geriausia Amerikoje medvilnė, 

valstijai, kur keroja geriausi žalieji ąžuolai, vartojami 
laivų statybai, valstijai, turinčiai puikią akmens anglį 
ir turtingiausius geležies rūdos klodus, duodančius pen- 
kiasdešimt procentų grynos geležies.“ 

Į tai „American Review“ atsakė, kad nors Floridos 
žemė ne tokia turtinga, bet užtat čia esančios tinkamiau- 
sios sąlygos kolumbiadai suformuoti ir nuliedinti, nes 
jos gruntas yra iš smėlio ir molio. 

„Tačiau, — ginčijo techasiečiai, — norint kurioje nors 
šalyje ką nuliedinti, reikia pirma į ją nuvykti, bet susi- 
siekti su Florida nelengva, o Techasas turi Galvestono 
įlanką su keturiolikos mylių ilgio pakrante, kurioje gali 
sutilpti viso pasaulio laivynai. 

— Tik jau nedumkit mums akių su savo Galvestono 
įlanka, kuri yra virš dvidešimt aštuntos lygiagretės, — 
rašė floridiečiams palankūs laikraščiai. — Argi mes ne- 
turime Espiritu Santo įlankos, esančios kaip tik ant dvi- 
dešimt aštuntos lygiagretės, ir per šią įlanką laivai at- 
vyksta tiesiai į Tampos miestą. 

* — Nieko sau įlanka, — šaipėsi Techasas,— ji iki pu- 
sės užnešta smėlio. 

— Patys jūs užnešti smėliu! — šaukė Florida.— Ko 
gero, pasakysite, kad mūsų šalis visai laukinė. 

— O ar nebėgioja dar jūsų stepėse seminoliai? 

— Tai kas? O jūsų apašai ir komančai ar civilizuotos 
gentys? 

Tokia polemika tęsėsi kelias dienas, ir staiga Florida 
pakreipė ginčą kita kryptimi. Vieną rytą „Times“ pa- 
reiškė, kad šis sumanymas yra grynai amerikiečių, tai- 
gi turi būti vykdomas tikroje amerikiečių žemėje. 

Tai išgirdęs, Techasas šoko gintis: 

— Amerikiečių? Argi mes ne tokie pat amerikiečiai 
kaip ir jūs? Argi Techasas ne kartu su Florida buvo 
priimtas į Jungtinių Valstijų sąjungą 1845 metais? 


73 


— Be abejo, — atsakė „Times“,— tačiau mes pri- 
klausome amerikiečiams nuo 1820 metų. 

— Kurgi ne,— šaipėsi „„Tribūna“,— per du šimtus 
metų jūs buvote ispanais, paskui anglais ir tik po to 
parsidavėt Jungtinėms Valstijoms už penkis milijonus 
dolerių. 

— Nair kas] — atsikirto floridiečiai, — mums nėra ko 
rausti. Argi 1803 metais Napoleonas nepardavė Luizia- 
nos už šešiolika milijonų dolerių? 

— Tai gėda! — šaukė Techaso atstovai, — toks nie- 
kingas žemės gabalėlis kaip Florida drįsta lygintis su 
Techasu, kuris neparsidavinėjo, o pats iškovojo laisvę, 
1836 metais kovo 2 dieną išvijęs meksikiečius. Jis pa- 
siskelbė federatyvine respublika po to, kai jo kariuome- 
nė, vadovaujama Samiuelio Hustono, sumušė generolo 
Santa Anos būrius prie San Jacinto upės. Tai pagaliau 
šalis, kuri pati savo noru prisijungė prie Amerikos Jung- 
tinių Valstijų. 

— Todėl kad Techasas išsigando meksikiečių! — at- 
sakė Florida. 

„Išsigando!“ Nuo tos dienos, kai buvo ištartas tas 
įžeidžiantis žodis, padėtis pasidarė nebepakenčiama. Visi 
bijojo, kad priešingos partijos pradės kautis Baltimorės 
gatvėse. Buvo duotas įsakymas sekti deputatus. 

Pirmininkas Barbikenas negalėjo apsispręsti. Į jo 
namus plaukte plaukė įvairūs pranešimai, dokumentai 
ir grasinantieji laiškai. Ką pasirinkti? Abiejose valsti- 
jose buvo vienodai geras gruntas, patogus susisiekimas, 
greitas transportas, o politinės simpatijos šiuo atveju 
negalėjo turėti reikšmės. 

Pagaliau Barbikenas nutarė padaryti galą tiems ilgai 
užtrukusiems abejojimams ir svyravimams; jis surinko 
savo kolegas ir pasiūlė išeitį, kuri, kaip tuoj pamatysite, 
buvo labai išmintinga. 

— Stebėdami nesantaiką tarp Floridos ir Techaso, — 
pasakė jis,— galime būti tikri, kad tokia pat nesantaika 
kils ir tarp miestų tos valstijos, kurią mes išsirinksime. 
Varžybos tarp valstijų pasikeis varžybomis tarp miestų, 
štai ir viskas. Techasas turi vienuolika miestų, atitinkan- 
čių mūsų reikalavimus, taigi jie visi ims ginčytis dėl 
pirmenybės ir pridarys mums naujų nemalonumų. Tuo 
tarpu Florida teturi vieną tinkamą miestą. Aš siūlau 
pasirinkti Floridą ir jos miestą Tampą. 

Tas nutarimas parbloškė Techaso atstovus. Jie šėlo 
iš pykčio ir ėmė siuntinėti grasinančius laiškus kai ku- 
riems Patrankos klubo nariams. Baltimorės savivaldybei 
neliko kitos išeities, kaip griebtis pačių griežčiausių 
priemonių. Ji užsakė specialų traukinį, jėga sugrūdo į jį 
techasiečius, ir tie išlėkė iš miesto trisdešimt mylių 
per valandą greičiu. 

Bet nors ir taip greitai tremiami, jie dar suspėjo 
mesti kandų grasinimą savo priešininkams. 

Primindami siaurą, dviejų jūrų suspaustą Floridos 
pusiasalį, techasiečiai tvirtino, kad ji neatlaikysianti su- 
krėtimo ir išlėksianti į orą drauge su pirmu patrankos 
šūviu. 

— Na, ir tegu sau lekia! — atsakė lakoniškai flori- 
diečiai tarytum senovės karžygiai. 


XII SKYRIUS 


URBI ET ORBI! 


Aptarus astronominius, techninius ir topografinius 
klausimus, liko dar vienas — pinigų klausimas. To 
projekto įvykdymui reikėjo milžiniškos sumos. Joks 

1 Miestui ir pasauliui (Iot.). 

privatus asmuo, net jokia valstybė negalėjo turėti tiek 
daug tam tikslui reikalingų milijonų. 

Pirmininkas Barbikenas nutarė tą amerikiečių suma- 
nymą paversti pasauliniu reikalu ir prašyti, kad kiek- 
viena tauta prisidėtų savo finansais. Nes juk visa Žemė 
turi ne tik teisę, bet ir pareigą dalyvauti žygyje į savo 
palydovą. Aukų lapas, pradėtas Baltimorėje, išplito po 
visą pasaulį — urbi et orbi. 

"Aukų pasirašymo sėkmė pranoko visus lūkesčius. O 
juk tai buvo ne paskola, o dovana pilna to žodžio pras- 
me, nes ši operacija nežadėjo jokio pelno. 

Žinia apie Barbikeno sumanymą greitai peržengė 
Jungtinių Valstijų ribas, ji perskrido Atlanto ir Ramųjį 
vandenyną ir vienu metu pasklido Azijoje, Europoje, 
Afrikoje ir Okeanijoje. Jugtinių Valstijų observatorijos 
tučtuojau užmezgė tiesioginį ryšį su kitų valstybių ob- 
servatorijomis. Daugelis iš jų, kaip antai: Paryžiaus, 
Petrapilio, Kapštato, Berlyno, Altonos, Stokholmo, Var- 
šuvos, Hamburgo, Budapešto, Bolonijos, Maltos, Lisabo- 
nos, Benareso, Madraso ir Pekino atsiuntė sveikinimus 
Patrankos klubui, kitos nutarė, kad protingiau būsią kol 
kas patylėti. 

Tuo tarpų Grinvičo observatorija, palaikoma kitų 
dvidešimt dviejų Didžiosios Britanijos observatorijų, 
aiškiai pasisakė, kad Barbikeno sumanymas neįvykdo- 
mas, ir atvirai prisijungė prie kapitono Nikolio teorijų. 
Kai įvairios mokslinės draugijos žadėjo pasiųsti delega- 
tus į Tampą, Grinvičo observatorija savo susirinkimo 
metu demonstratyviai išbraukė Barbikeno klausimą iš 
dienotvarkės. Tai buvo tikras angliškas pavydas, nieko 
daugiau. 

Bendrai imant, Barbikeno projektas padarė labai ge- 
rą įspūdį moksliniame pasaulyje, o paskui ir plačiosios 
masės pradėjo žavėtis tuo drąsiu sumanymu. O tai buvo 

labai svarbu, nes masės kaip tik turėjo sudėti tą milži- 
nišką kapitalą. 

Spalio 8 dieną pirmininkas Barbikenas išleido entu- 
ziastingą atsišaukimą į visus „geros valios žmones šioje 
žemėje". Šis manifestas buvo išverstas į daugelį kalbų 
ir turėjo didelį pasisekimą. Aukų lapas buvo paleistas 
visuose stambesniuose Jungtinių Valstijų miestuose su 
centru Baltimorės banke, Baltimorės g-vė 9. Paskui bu- 
vo pasirašoma įvairiose dviejų kontinentų valstybėse. 


Vienoje — pas S. M. Rotšildą, 

Peterburge — pas Stiglicą ir K“, 

Paryžiuje — Kilnojamo turto kredito 
bendrovėje, 

Stokholme — pas Totį ir Arfuredsoną, 

Londone — pas N. M. Rotšildą ir sūnų, 

Turine — pas Arduiną ir K“, 

Berlyne — pas Mendelsoną, 

Ženevoje — pas Lombarą, Odje ir K“, 

Konstantinopolyje — Otomano banke, 

Briuselyje — pas S. Lemberą, 

Madride — pas Danielį Veisvelerį, 

Amsterdame — Niderlandų kredito bend- 
rovėje, 

Romoje — pas Torlonią ir K“, 

Lisabonoje — pas Leseną, 

Kopenhagoje — privačiame banke, 

Buenos Aires — Maua banke, 

Rio de Žaneire — to paties banko skyriuje, 

Montevidejuje — to paties banko skyriuje, 

Valparaise — pas Tomą La Šambrą ir K“, 

Meksikoje — pas Martyną Daraną ir K“, 

Limoje — pas Tomą La Šambrą ir K“. 

Trims dienoms praėjus po Barbikeno atsišaukimo, 
vien tik Jungtinių Valstijų miestuose buvo surinkta ke- 
turi milijonai dolerių. Su tokiais rankpinigiais Patran- 
kos klubas galėjo pradėti savo veiklą. 

O dar už kelių dienų telegramos pranešė Amerikai, 
kad užsienyje kapitalai plaukte plaukia. Kai kurios vals- 
tybės pasižymėjo dideliu dosnumu, kitos buvo santū- 
resnės. Tai priklausė nuo tautos temperamento. 

Pagaliau skaičiai pasako daugiau, negu žodžiai. Štai 
oficialūs aukų pasirašymo rezultatai, kurie buvo įtraukti 
į Patrankos klubo sąskaitų knygą. 

Rusija įnešė milžinišką sumą — tris šimtus šešiasde- 
šimt aštuonis tūkstančius septynis šimtus trisdešimt tris 
rublius. Ir. nėra ko stebėtis, turint galvoje rusų visuo- 
menės susidomėjimą mokslu ir astronomijos pažanga; 
ten daugybė observatorijų, iš kurių pati didžioji kai- 
navo valstybei du milijonus rublių. 

Prancūzija iš pradžių išjuokė amerikiečių sumanymą. 
Mėnulis tapo tema tūkstančiams nuvalkiotų sąmojų ir 
daugeliui vodevilių, kuriuose nežinia ko daugiau bu- 
vo — blogo skonio ar nemokšiškumo. Kaip kadaise 
prancūzai, daug kėlę triukšmo dėl mokesčių, viską su- 
mokėjo iki valiai prisidainavę,— taip ir dabar, skaniai 
prisijuokę, jie pasirašė vieną milijoną du šimtus pen- 
kiasdešimt tris tūkstančius devynis šimtus trisdešimt 
frankų. Užsimokėję tokią kainą, jie turėjo pilną teisę 
kiek pakvailioti. 

Austrija, nežiūrint finansinių sunkumų, parodė di- 
delį dosnumą. Ji surinko du šimtus šešiolika tūkstančių 
florinų, kurie buvo priimti su dideliu dėkingumu. 

Švedija ir Norvegija davė penkiasdešimt du tūkstan- 
čius riksdalerių. Tokioms nedidelėms valstybėms buvo 
didelė suma, bet ji galėjo būti dar didesnė, jei aukos 
būtų pasirašinėjamos vienu metu Stokholme ir Christia- 

nijoje. Dėl kažkokios priežasties norvegai nemėgo siųsti 
savo pinigų į Švediją. 

Prūsija atsiuntė du šimtus penkiasdešimt tūkstančių 
talerių, tuo parodydama savo pritarimą sumanymui. Di- 
delę tos sumos dalį pasirašė jos observatorijos, karštai 
palaikančios pirmininką Barbikeną. 

Turkija irgi pasirodė gana dosni — mat, ji pati buvo 
tuo reikalu susidomėjusi, nes ji pagal mėnulio mėne- 
sius nustato laiką ir Ramadano pasninką. Ji negalėjo ma- 
žiau duoti negu vieną milijoną tris šimtus septyniasde- 
šimt du tūkstančius šešis šimtus keturiasdešimt piastrų, 
ir davė taip skubiai, jog kilo įtarimas, kad čia neapsi- 
ėjo be Porto vyriausybės įsikišimo. 

Iš antraeilių Europos valstybių pasižymėjo Belgija, 
surinkusi penkis šimtus trylika tūkstančių frankų: kiek- 
vienam jos gyventojui vidutiniškai teko 12 santimų. 

Olandija drauge su savo kolonijomis tam sumany- 
mui skyrė šimtą dešimt tūkstančių ilorinų, tačiau parei- 
kalavo penkių nuošimčių nuolaidos, nes pinigai buvo 
įmokėti grynais. 

Danija, nors jos teritorija ir buvo sumažėjus, davė 
devynis tūkstančius dukatų, tuo parodydama didelę sa- 
vo meilę mokslinėms ekspedicijoms. 

Vokiečių konfederacija įnešė trisdešimt keturis tūks- 
tančius du šimtus aštuoniasdešimt penkis florinus, iš 
jos ir negalima buvo daugiau reikalauti, tarp kitko, ji 
ir nebūtų davus daugiau. 

Italija, nors ir labai spaudžiama, gerai iškračiusi 
savo tėvynainių kišenes, surado du šimtus tūkstančių 
lirų. Jeigu ji būtų tebeturėjusi Veneciją, būtų surinkusi 
daugiau, tačiau Venecijos ji nebeturėjo. 

Bažnyčios valstybėje buvo surinkta septyni tūks- 
tančiai romėniškų ekių, o Portugalija savo meilę moks- 
lui įrodė trisdešimčia tūkstančių kruzadų. 

Meksikos įnašas, našlės skatikas, sudarė aštuonias- 
dešimt septynis dvigubus piastrus, nes besikuriančios 
imperijos visada turi finansinių sunkumų. 

Du šimtai penkiasdešimt septyni frankai — toks kuk- 
lus buvo Šveicarijos įnašas. Teisybę sakant, Šveicarija 
nematė jokios praktiškos naudos iš to eksperimento; ji 
nesitikėjo sviediniu užmegzti ryšį su nakties šviesuliu, 
jai atrodė neprotinga dėti kapitalą taip rizikingam su- 
manymui. Pagaliau, gal būt, Šveicarija ir buvo teisi. 

Ispanija nepajėgė surinkti daugiau kaip šimtą dešimt 
realų. Ji teisinosi turinti baigti savo geležinkelius nu- 
tiesti. Tikroji priežastis buvo ta, kad toje šalyje kreivai 
žiūrima į mokslą. Ispanija — kiek atsilikusi šalis. Kai 
kurie ispanai, ir tai iš mokytesniųjų, neturėjo aiškaus su- 
pratimo apie sviedinio ir Mėnulio masės santykį. Jie 
bijojo, kad sviedinys neišvestų Žemės palydovo iš jo 
orbitos ir, ko gero, tas nenukristų į mūsų planetą. Taigi 
geriau esą susilaikyti nuo piniginių įnašų. Taip jie ir 
padarė. 

Liko dar Anglija. Mes jau matėme, su kokia panieka 
ji sutiko Barbikeno pasiūlymą. Didžioji Britanija, kurio- 
je yra 25 milijonai gyventojų, šiuo atveju pasirodė ne- 
paprastai vieninga. Ji davė suprasti, kad Patrankos 
klubo sumanymas prieštarauja „nesikišimo principui“, 
ir nedavė nė vieno fartingo. 

Tai išgirdę, Patrankos klubo nariai truktelėjo pe- 
čiais ir tesė savo didįjį darbą. Pietų Amerika, tai yra 
Peru, Čili, Brazilija, La Platos provincijos, Kolumbija, 
paklojo tris šimtus tūkstančių dolerių. 

Buvo surinktas didžiulis kapitalas. Štai suma: 


Jungtinės Valstijos 4000 000 dolerių 
Užsienio valstybės 1 446 675 j 


Viso:  5446675 dolerių 

Taigi visuomenė į Patrankos klubo kasą įnešė penkis 
milijonus keturis šimtus keturiadešimt šešis tūkstančius 
šešis šimtus septyniasdešimt penkis dolerius. 

Bet nesistebėkite tos sumos didumu — liejimo, gręži- 
mo ir mūrijimo darbai, darbininkų atvežimas, jų,įkur- 
dinimas beveik negyvenamoj vietoj, pastatų ir meta- 
lurgijos krosnių pastatymas, dirbtuvių įrengimas, pa- 
rakas, sviedinys ir įvairios nenumatytos išlaidos, suda- 
rius sąmatą, turėjo praryti beveik visą tą sumą. Kai 
kurie patrankų šūviai pilietinio karo metais yra kaina- 
vę po tūkstantį dolerių, o Barbikeno šūvis, vienintelis 
artilerijos istorijoje, galėjo kainuoti kad ir penkis tūks- 
tančius kartų daugiau. 

Spalio 20 dieną buvo sudaryta sutartis su Goldšprin- 
go gamykla, esančia netoli Niujorko, ta gamykla per 
karą tiekė Parotui geriausias ketaus patrankas. 

Sutartyje buvo nurodyta, kad Goldšpringo gamykla 
apsiima pristatyti į Tampos miestą, kuris yra pietų Flo- 
ridoje, reikalingas medžiagas kolumbiadai nuliedinti. 
Visi darbai turėjo būti baigti vėliausiai iki ateinančių 
metų spalio 15 dienos ir patranka įteikta užsakovams; 
jeigų gamykla nesuspės laiku atlikti darbo, ji mokės 
šimtą dolerių baudos už kiekvieną pavėluotą dieną iki 
to laiko, kol Mėnulis vėl pasirodys toje pačioje dan- 
gaus padėtyje, tai yra per aštuoniolika metų ir vienuo- 
lika dienų. Goldšpringo bendrovė apsiėmė taip pat pa- 
samdyti darbininkus, apmokėti jų darbą ir pasirūpinti 
visais darbui reikalingais įrengimais. 

Šią sutartį dviem egzemplioriais priėmė ir pasirašė 
Patrankos klubo pirmininkas, I. Barbikenas ir Gold- 
špringo gamyklos direktorius, Dž. Merčisonas. 

XIII SKYRIUS 
STONZHILIS 


Kai Patrankos klubo narių pasirinkimas buvo pada- 
rytas Techaso nenaudai, kiekvienas amerikietis, o jie 
visi moka skaityti, jautė pareigą studijuoti Floridos geo- 
grafiją. Niekad dar knygynai nėra pardavę tiek specia- 
lių leidinių: Bartramo „Kelionė į Floridą“, Romeno „Ry- 
tinės ir pietinės Floridos gamta“, Uiljamo „Floridos te- 
ritorije“ ir Klilendo „Cukrašvendrių kultūra Rytinėje 
Floridoje“. Greitai teko spausdinti tų knygų naujas lai- 
das. Pasisekimas buvo milžiniškas. 

Barbikenui nebuvo kada skaityti. Jis norėjo savo 
akimis pamatyti Floridą ir išrinkti vietą kolumbiadai. 
Negaišdamas nė valandėlės, jis perdavė Kembridžo ob- 
servatorijai reikalingą sumą teleskopui pagaminti ir už- 
sakė Olbanio pramonės įmonėje „Bredvilis ir K“" nu- 
liedinti aliuminio sviedinį, paskui, lydimas Mastono, 
majoro Elfistono ir Goldšpringo direktoriaus, išvyko iš 
Baltimorės. 

Kitą dieną keturi bendrakeleiviai atvyko į Naująjį 
Orleaną. Jie tuojau įsėdo į valdžios jiems skirtą sar- 
gybinį jūrų ministerijos laivą „Tampikas“. Garo maši- 
nos jau buvo paruoštos, ir Luizianos krantai greitai pra- 
nyko iš akių. 

Kelionė nebuvo ilga; po dviejų dienų ,,„Tampiko“, 
nuplaukęs keturis šimtus aštuoniasdešimt mylių, pasiekė 
Floridos krantą. Dar iš laivo Barbikenas pamatė plokš- 
čią lygumą, kuri atrodė nederlinga. Apiplaukęs visą 
eilę kyšulių ir įlankėlių, kuriuose gausiai veisėsi austrės 
bei omarai, ,„Tampikas“ įplaukė į Espiritu Santo įlanką. 

Ta įlankėlė dalijosi į du pailgus reidus — Tampos 
ir Hilsboro, per kurio Žiotis garlaivis greitai įplaukė. 
Netrukus pasirodė Bruko tvirtovė su pažemėje įreng- 

tomis baterijomis, vos pastebimomis virš bangų, o vė- 
liau ir Tampos miestas, netvarkingai ištįsęs natūra- 
laus uosto gilumoje, kurį sudarė Hilsboro upės žiotys. 

Čia spalio 22 dieną 7 valandą vakaro „Tampikas“ 
išmetė inkarą, ir keturi keleiviai tučtuojau išlipo į 
krantą. 

Kai Barbikenas žengė Floridos žeme, jo širdis pra- 
dėjo smarkiai plakti. Atrodė, kad jis kojomis bando 
grunto tvirtumą, nelyginant architektas čiuopia namo 
sienas. Mastonas krepščiojo žemę savo protezo kab- 
leliu. 

— Ponai, mes negalime laiko gaišti — pasakė Bar- 
bikenas,— ir jau rytoj rytą josime apžiūrėti apylinkių. 

Kai tik Barbikenas išlipo į krantą, trys tūkstančiai 
Tampos gyventojų iškilmingai jį sutiko. Šitos garbės 
buvo vertas Patrankos klubo pirmininkas, pasirinkęs 
Floridą. Jie kėlė Barbikenui triukšmingas ovacijas, ta- 
čiau jis, greitai pabėgęs nuo visų ovacijų, nuskubėjo 
į Franklino viešbutį ir pasakė, kad nieko nepriiminėsiąs. 
Garsenybės vaidmuo, matyt, nelabai jam patiko. 

Kitą rytą, spalio 23 dieną, maži, karštakraujai ispanų 
veislės arkliai nekantriai trypė po langais. Jų buvo ne 
keturi, o visas penkiasdešimt ir tiek pat jojikų. Barbi- 
kenas, išėjęs su trimis savo bendrakeleiviais iš viešbu- 
čio, labai nustebo pamates tokią kavalkadą. Be to, jis 
pastebėjo, kad kiekvienas raitelis turėjo karabiną ant 
pečių ir pistoletus makštyse. Vienas jaunas floridietis 
tuoj paaiškino tokio apsiginklavimo priežastį: 

— (Galime susitikti seminolus, pone. 

— Kokius seminolus? 

— Tai klajoją stepėse laukiniai, ir mums atrodė bū- 
sią atsargiau, jei jus palydėsime. 

— Niekai! — burbtelėjo Mastonas, kopdamas ant 
arklio. 

— Atsarga gėdos nedaro,— pridūrė vienas flori- 
dietis. 

— Pone, dėkoju už jūsų atidumą,— pasakė Barbike- 
nas, — o dabar keliaujam! 

Nedidelis raitelių būrys greitai nušuoliavo ir dingo 
dulkių debesyje. Buvo penkta valanda ryto; saulė jau 
švietė ir Farenheito termometras rodė 84“, tačiau vėsus 
jūros vėjas švelnino karštį. 

Barbikenas, palikęs Tampą, patraukė į pietus ir jojo 
pakrante, Alifijos upokšnio kryptim. Tas mažytis upe- 
lis įteka į Hilsboro reidą dvylika mylių žemiau Tampos 
miesto. Barbikenas su savo palyda pasuko upelio deši- 
niąja pakrante, rytų kryptimi. Greitai reido bangos din- 
go už kalvos, ir prieš akis atsivėrė Floridos lyguma. 

Florida dalijama į dvi dalis. Šiaurinė dalis, kurioje 
mažiau dykumų, yra tirščiau gyvenama, čia jos sostinė 
Talahasi ir uostas Pensakola, svarbiausias Jungtinių Vals- 
tijų jūrų arsenalas. Kitą — pietinę dalį, iš vienos pusės 
supa Atlanto vandenynas, iš kitos Meksikos įlanka; tai 
yra siauras pusiasalis, skalaujamas Golfo srovės. Tą že- 
myno iškyšulį, apsuptą daugybės salų, aplenkia laivai, 
be pertraukos plaukioją Bahamų sąsiauriu. Florida sto- 
vi tarytum sargybinis audringos įlankos pakrantėje. 

Floridos plotas trisdešimt aštuoni milijonai trisde- 
šimt trys tūkstančiai du šimtai šešiasdešimt septyni ak- 
rai, iš kurių Barbikenui buvo reikalingas tik vienas, 
tinkąs bandymui ir esąs dvidešimt aštuntos lygiagre- 
tės ribose. Todėl jodamas jis atidžiai tyrinėjo grunto 
paviršių ir jo sudėtį. 

Florida, atrasta Chuano Ponse de Leono 1512 metais 
Verbų sekmadienį, iš pradžių buvo pavadinta Žydinčio- 
mis Velykomis, nors jos nederlingi ir saulės išdeginti 
krantai buvo neverti tokio poetiško vardo. 

Tačiau kelios mylios nuo kranto gamtovaizdis po 
truputį ėmė keistis, ir šalis pateisino savo vardą; maži 
upokšniai, upelis, versmės, kūdros bei maži ežerėliai 
sudarė nelyginant vandens tinklą, ir nebežinojai, ar esi 
Olandijoj ar Gvinėjoj. Paskui lyguma pradėjo kilti į 
viršų, ir keliautojai pamatė dirbamus laukus, kur gausiai 
vešėjo įvairios šiaurės ir pietų kraštų kultūros. Tropi- 
kų saulė kaitino tuos plačius laukų plotus, o molinga 
dirva laikė drėgmę. Aplinkui, kiek akis užmato, ply- 
tėjo neaprėpiamos ananasų, tabako, ryžių, medvilnės ir 
cukrašvendrių plantacijos, stebindamos žiūrovus savo 
gausiais gamtos turtais. 

Barbikenas atrodė labai patenkintas, kad vietovė pa- 
laipsniui kyla aukštyn ir, kai Mastonas irgi atkreipė į 
tai dėmesį, jis pasakė: 

— Mielas drauge, mums svarbiausia nuliedinti ko- 
lumbiadą aukštumoje. 

— Kad ji būtų arčiau Mėnulio? — sušuko Patran- 
kos klubo sekretorius. 


— Ne,— atsakė nusišypsojęs Barbikenas,— keli tua- 
zai nieko nereiškia. Tačiau aukštesnėje vietoje leng- 
viau vyks darbai: neteks kovoti su grunto vandeniu, 
kuriam nuleisti reikalingi ilgi ir brangūs vamzdžiai, į 
šią aplinkybę reikia atsižvelgti, nes juk mums teks 
kasti devynių šimtų pėdų gilumo šulinį. 

— Jūs teisus, — įsiterpė inžinierius Marčisonas,— 
kasant reikia kiek galima vengti vandens gyslų, tačiau, 
užtikę šaltinių, išpumpuosime vandenį mašinomis arba 
nuvesime į šalį. Juk mes kasime ne siaurą ir tamsų 
artezinį šulinį, kur reikia gręžti, zonduoti ir sprogdinti 
apgraibomis. Mes dirbsime po atviru dangumi, dienos 
šviesoje su kirtikliu ir dalba ir kur reikės sprogdinsime 
ir sparčiai Žengsime pirmyn. 

— Vis dėlto, — vėl pradėjo Barbikenas,— jeigu mes 
rasime sausą vietą aukštumoje ir išvengsime kovos su 
požeminiais šaltiniais, tada ir darbas bus greitesnis ir 
geresnis. Pasistenkime kasti savo šachtą tokioje vietoje, 
kuri būtų kelis šimtus tuazų iškilusi virš jūros lygio. 

— Jūsų tiesa, pone Barbikenai ir, jei aš neklystu, 
mes jau greitai aptiksime tinkamą vietą. 

— O, kaip aš norėčiau greičiau išgirsti pirmąjį kir- 
tiklio smūgį! — pasakė pirmininkas. 

— O aš paskutinįjį! — sušuko Mastonas. 

— Greitai jūsų norai išsipildys, — atsakė jiems inži- 
nierius,— Goldšpringo gamykla tikrai jums nemokės 
delspinigių. 

— Prisiekiu šventa Barbora, gerai padarysit pasku- 
bėję! — įsiterpė Mastonas,— juk per dieną teks mokėti 
šimtą dolerių, kol Mėnulis atsiras vėl toje pat dangaus 
vietoje, tai yra per aštuoniolika metų ir vienuolika die- 
nų, o ar jūs žinote, kad tai atsieis šešis šimtus penkias- 
dešimt aštuonis tūkstančius dolerių? 

— Ne, pone, nežinome,— atsakė inžinierius, — ir Ži- 
noti nenorime. 

Dešimtą valandą ryto mažas būrelis raitelių buvo jau 
nujojęs apie dvylika mylių; už derlingų laukų prasidėjo 
miškai. Ten, tarp gausių tropinių augalų, galėjai pama- 
tyti įvairiausių rūšių medžių. Tuose beveik neįžengia- 
muose miškuose augo granatai, apelsinai, citrinos, fi- 
gos, alyvmedžiai, abrikosai, bananai, dideli vynogieno- 
jai; jų vaisiai ir žiedai kerėjo savo spalvomis ir aromatu. 

Tų puikių medžių kvapiame pavėsy čiulbėjo ir skrai- 
dė būriai margaplunksnių paukščių. Ypatingai akį traukė 
sraigėdžiai žėrinčiomis plunksnomis. Atrodė, kad tiems 
paukšteliams geriau tiktų tupėti brangenybių dėžutėje, 
negu savo lizde. 

Mastonas ir majoras neatsižavėjo ta turtingos gam- 
tos grožybe. Tačiau Barbikenas, ne taip jautrus šitoms 
grožybėms, skubėjo pirmyn; šis derlingas kraštas jam 
kaip tik ir nepatiko savo derlingumu. Nors Barbikenas 
ir nebuvo hidroskopijos žinovas, tačiau jis jautė van- 
denį po savo kojomis ir veltui ieškojo visai sauso 
grunto. 

Raiteliai jojo toliau. Jiems reikėjo perbristi kelis 
upelius, ir tai buvo gana pavojinga, nes juose knibždėte 
knibždėjo penkiolikos-aštuoniolikos pėdų ilgio aligato- 
riai. Mastonas pagrasė jiems savo protezo kabliu, ta- 
čiau jo teišsigando pelikanai, kryklės, faetonai ir kiti 
vandens paukščiai, o tuo tarpu dideli raudoni flamingai 
kvailai spoksojo į jį. 

Pagaliau visai pranyko vandens gyvuliai ir balų 
paukščiai, medžiai ėjo vis mažyn, o miškai retyn. Reti 
miškeliai vėl pasirodė neužmatomose stepės platumose, 
kur lakstė pabaidyti danielių būriai. 


„— Pagaliau! — sušuko Barbikenas,— atsistodamas 
balno kilpose,— pagaliau mes prijojame pušų kraštą! 

— Ir laukinių...— pridūrė majoras. 

Ir tikrai, horizonte pasirodė keletas seminolų. Jie 
lakstė ir jodinėjo šen ir ten savo greitais arkliais, mosti- 
gavo ilgais kardais, šaudė į orą iš šautuvų, bet jų dus- 
lius šūvius vos girdėjo keleiviai. Tačiau seminolai ten- 
kinosi šia nedraugiškumo demonstracija ir nepuolė Bar- 
bikeno ir jo bendrakeleivių. 

Raiteliai tuo tarpu prijojo didelę keleto akrų uolėtą 
aukštumą, kepinamą saulės. Ši vieta, žymiai iškilusi, 
atrodė Patrankos klubo nariams teikianti visas sąlygas 
kolumbiadai pastatyti. 


— Stok! — sušuko Barbikenas, truktelėjęs arklį už 
pavadžio.— Ar ši vieta turi kokį vardą? 

— Ją vadinam Stonzhiliu '— atsakė vienas flori- 
dietis. 

Barbikenas, netardamas nė žodžio, nusėdo nuo ark- 
lio, išsitraukė savo instrumentus ir pradėjo tiksliai nu- 
statinėti vietovės geografinę padėtį. Jį apstojo nedidelis 
būrelis floridiečių ir tylėdami stebėjo. 

Tuo metu saulė ėjo per meridianą. Po kelių minučių 
Barbikenas paskubomis užrašė savo stebėjimo rezulta- 
tus, o paskui pasakė: | 

— Ši vietovė yra iškilusi tris šimtus tuazų virš jū- 
ros lygio. Jos geografinė platuma 27“ ir 7', o vakarų il- 
guma 5" ir 7'. Man atrodo, kad sausas ir akmeningas jos 
gruntas atitinka visas bandymui reikalingas sąlygas. Tai- 
gi šioje lygumoje pastatysime savo krosnis, sandėlius, 
trobeles darbininkams ir iš čia, štai iš čia, — pakartojo 
jis, treptelėjęs koja Stonzhilio žemę, — mūsų sviedinys 
išlėks į pasaulio erdvę! 


XIV SKYRIUS 


KIRSTUVAS IR MENTELĖ 


Tą patį vakarą Barbikenas su savo bendrakeleiviais 
grįžo į Tampą, iš ten inžinierius Merčisonas išplaukė 
„Tampiku“ į Naująjį Orleaną. Jis turėjo pasamdyti visą 
armiją darbininkų ir atvežti didžiąją dalį reikalingų 
medžiagų. Patrankos klubo nariai liko Tampoje, kad 
galėtų, vietos žmonių padedami, suorganizuoti paruo- 
šiamuosius darbus. 

Aštuonioms dienoms praėjus, „Tampikas“ grįžo į 
Espiritu Santo įlanką su visa garlaivių flotile. Merčiso- 
nas užverbavo penkis šimtus darbininkų. Nelemtos ver- 


! Akmenų kalva. 

govės laikais jam būtų tekę veltui ieškoti darbo jėgos. 
Bet dabar, kai Amerika tapo laisvės šalimi, o jos pilie- 
čiai laisvi žmonės, kiekvienas sutiko važiuoti bet kur, 
kad tik gautų gerai apmokamo darbo. O juk Patrankos. 
klubui pinigų netrūko: jis siūlė gerą užmokestį ir visą 
eilę premijų. Darbininkas, užverbuotas Floridoje, galė- 
jo tikėtis, darbams pasibaigus, rasti Baltimorės banke 
jo vardu padėtą nemažą kapitalą. Žmonės plaukte plau- 
kė pas Merčisoną, ir jis rinkosi darbininkus, labai reik- 
liai tikrindamas jų sugebėjimus. Nėra abejonės, kad 
į jo darbo legioną pateko patys gabiausieji mechanikai, 
kūrikai, lydytojai, katiliai, šachtininkai, akmenskaldžiai 
ir paprasti juodadarbiai — negrai bei baltieji, be rasinių 
skirtumų. Daugelis iš jų atvyko su visom šeimom. Tai 
buvo tikra emigracija. 

Spalio 31 dieną, 10 valandą ryto visa ta minia išli- 
po į Tampos krantinę. Galite įsivaizduoti, koks kilo su- 
judimas, mažame mieste gyventojų škaičiui per vieną 
dieną padvigubėjus. Iš tikrųjų darbininkai tučtuojau 
būdavo siunčiami į Stonzhilį, bet Tampos miestas vis 
augo, nes į ten be paliovos plūdo smalsuoliai iš visų 
pasaulio kraštų. 

Per kelias dienas buvo kraunamas flotilės atvežtas 
krovinys: mašinos ir atskiros numeruotos sudedamųjų 
darbininkų namukų dalys. 

Tuo tarpu Barbikenas statė gaires būsimam penkio- 
likos mylių geležinkeliui, kuris turėjo sujungti Stonz- 
hilį su Tampa. 

Mes žinome, kaip amerikiečiai tiesia savo geležin- 
kelius: jie nebijo nei staigių posūkių; nei stačių pakili- 
mų, nepaiso jokių užtvarų, nesiima atsargumo priemonių; 
jų geležinkelis kopia sau į kalvas, ritasi į slėnius ir 
trūksta galva, nežiūrėdamas tiesios linijos; jis užtai ne- 
brangiai kainuoja ir jo nutiesimas nesudėtingas, tik 

traukiniai dažnai nušoka nuo bėgių ir nusirita pakal- 
nėn. Taigi geležinkelio nutiesimas nuo Tampos iki Stonz- 
hilio pasirodė visai menkas dalykas, jį nutiesė labai 
greitai ir kainavo jis nedaug. 

Barbikenas buvo visų, į jo balsą subėgusių, darbi- 
ninkų siela; jis įkvėpė jiems savo energiją, savo en- 
tuziazmą, savo tikėjimą pergale. Barbikenas visur su- 
spėdavo, atrodė, kad jis, lydimas Mastono it zvimbian- 
čios musės, sugeba vienu metu būti įvairiose vietose. 
Jo praktiškas protas darė tūkstančius išradimų. Jam va- 
dovaujant nebuvo nei kliūčių, nei sunkumų, nei sutri- 
kimų; jis buvo ne tik artileristas, bet ir prityręs mecha- 
nikas, šachtininkas ir statybininkas; jis galėjo atsakyti 
į visus klausimus ir išspręsti bet kokią problemą. Jis 
nuolat susirašinėjo su Patrankos klubu ir su Goldšprin- 
go įmone, ir ,Tampikas“, pasiruošęs kiekvienu metu iš- 
plaukti, dieną naktį laukė jo įsakymų Hilsboro reide. 

Lapkričio 1 dieną Barbikenas išsivežė iš Tampos pir- 
mąjį darbininkų būrį, ir jau kitą dieną aplink Stonzhilį 
išaugo visas sudedamųjų namukų miestas, aptvertas tvo- 
ra, savo judėjimu bei gyva veikla prilygstąs bet kuriam 
Jungtinių Valstijų miestui. Jame buvo įvesta griežta 
drausmė, ir darbai prasidėjo pavyzdinga tvarka. 

Rūpestingai atlikus zondavimo darbus ir ištyrus 
gruntą, lapkričio 4 dieną buvo pradėta kasti šachtą. Tą 
dieną Barbikenas sušaukė visus meistrus ir jiems pasakė: 

— Mano draugai, gerai žinote, kodėl aš jus sušau- 
kiau į tą tuščią Floridos dalį. Mums reikia nuliedinti 
patranką, devynių pėdų vidaus diametro su šešių pėdų 
storio sienomis ir apdėti ją akmeniniu kiautu devynio- 
likos su puse pėdų storio; tam tikslui reikia išrausti 
šulinį šešiasdešimt pėdų diametro ir devynių šimtų pėdų 
gilumo. Šis didelis darbas turi būti atliktas per aštuo- 
nis mėnesius; taigi jūs turite per du šimtus penkiasde- 

šimt penkias dienas iškasti du milijonus penkis šimtus 
keturiasdešimt tris tūkstančius keturis šimtus kubinių 
pėdų žemės, apvaliais skaičiais imant, dešimt tūkstan- 
čių kubinių pėdų per dieną. Šitiek žemės galėtų visai 
lengvai iškasti tūkstantis darbininkų erdvioje vietoje, 
o Čia teks dirbti apribotame plote. Tačiau tas darbas 
turi būti padarytas ir jis bus padarytas, aš pasitikiu jūsų 
darbštumu ir sugebėjimu! 


Aštuntą valandą ryto pirmas kirtiklio smūgis buvo 
suduotas į Floridos žemę, ir nuo to laiko šis šaunus 
įrankis nesustojo nei valandėlei šachtininko rankoje: 
darbininkai keitėsi keturis kartus per parą. 


Nors ir koks milžiniškas buvo sumanymas, jis nevir- 
šijo žmogaus jėgų. Tikrai ne. Yra žinomi daug sunkesni 
darbai, kur teko kovoti su stichijomis, ir vis dėlto jie 
buvo padaryti. Užtenka tik paminėti „,„Tėvo Juozapo 
šulinį“, kurį iškasdino sultonas Saladinas netoli Kairo 
tais laikais, kai dar nebuvo mašinų, kurios šimteriopai 
pagreitina žmogaus darbą, šulinio gilumas siekė tris šim- 
tus pėdų, tai yra iki pat Nilo paviršiaus lygio! Kitas 
šulinys buvo iškastas Koblence, markgrafo Joano de Ba- 
do įsakymu — jis turėjo šešis šimtus pėdų gilumo. Ką 
gi dabar reikės padaryti? Nagi tik tris kartus padidinti 
tą jau pasiektą šulinio gylį, kasant dešimt kartų plates- 
nėje vietoje. O tai Žymiai palengvins darbą! Todėl nei 
vienas meistras, nei vienas darbininkas neabejojo dar- 
bo sėkme. 


Vienas svarbus inžinieriaus Merčisono nutarimas, 
pritariant Barbikenui, dar pagreitino darbų eigą. Vie- 
name sutarties straipsnyje buvo pasakyta, kad kolum- 
biados vamzdis turės būti suveržtas geležiniais žiedais, 
kuriuos būtų reikėję uždėti raudonai įkaitinus. Pasirodė, 
kad tie žiedai visai nereikalinga prabanga, nes patranka 

galėjo puikiausiai apsieiti be tų varžtų. Taigi jų atsi- 
sakyta. 

Tuo būdu buvo sutaupyta daug laiko, nes, pritaikius 
naują šachtų konstrukcijos sistemą, buvo galima, grę- 
žiant šulinį, kartu mūryti jo sienas. Dėka šio paprasto 
nutarimo, nebereikės ramstyti žemių tašytais rąstais, 
nes žemes stipriai prilaikys akmeninė mūro siena, kuri, 
kasant šulinį, pati savo svoriu leisis žemyn. 

Tą būdą galima buvo pritaikyti tik nukasus viršuti- 
nius sluoksnius ir pasiekus tvirtą gruntą. 

Lapkričio 4 dieną penkiasdešimt darbininkų iškasė 
užtvaros centre, tai yra pačioje Stonzhilio viršūnėje, 
apvalią duobę šešiasdešimt pėdų diametro. 

Kirtikliu pirmiausiai buvo aptiktas šešių colių sto- 
rumo juodžemio sluoksnis, kuris lengvai buvo nukastas. 
Po juo buvo dviejų pėdų smulkaus smėlio klodas. Jis 
buvo rūpestingai nuimtas, nes turėjo būti panaudotas 
patrankos formos gamybai. 

Po smėliu pasirodė suspaustas keturių pėdų storumo 
balto molio sluoksnis, panašus į Anglijos mergelį. Pas- 
kui iš po kirtiklio ėmė bliksėti kibirkštys, jis atsitrenkė 
į labai kietą ir sausą uolieną, susidariusią iš suakmenė- 
jusių kriauklių. Dabar jau duobė turėjo šešias su puse 
pėdas gilumo, ir mūrijimo darbai galėjo būti pradėti. 

To duburio dugne buvo įtaisytas ąžuolinis, disko 
formos ratas, suveržtas geležiniais lankais, kad būtų 
tvirtesnis; vidury rato buvo išgręžta kiaurymė, lygi ko- 
lumbiados išorės diametrui. Ant to rato buvo padėti 
pirmi akmenų sluoksniai, o plyšiai tarp jų užpilti hid- 
rauliniu cementu, tvirtai sujungusiu akmenis. Darbi- 
ninkai, pradėję mūryti nuo rato išorės į centrą, baigę — 
atsidūrė dvidešimt vienos pėdos pločio šuliny. 

Kai šis darbas buvo padarytas, žemkasiai, pasiėmę 
kirtiklius ir kastuvus, pradėjo kasti žemes iš po ąžuoli- 

nio rato. Atsiradus tuštumai, ratą paremdavo tvirtomis 
atramomis; kai gruntas per dvi pėdas būdavo išmestas 
iš po viso rato, atsargiai ištraukdavo vieną po kitos vi- 
sas atramas, ir ratas palengva, su visa apvalia, tuščia- 
vidure mūro siena, leidosi žemyn; Oo viršuje be per- 
traukos mūrijo darbininkai, palikdami orlaides išeiti 
dujoms, kurios turėjo atsirasti liejant patranką. 

Visi tie darbai reikalavo iš darbininkų ne tik dide- 
lio vikrumo, bet ir nuolatinio dėmesio. Pasitaikydavo, 
kad akmens skeveldra sunkiai sužeisdavo darbininką, 
buvo net mirtinų atsitikimų, tačiau darbo įkarštis ne- 
atvėso nei dieną, nei naktį: dieną teko dirbti kepinant 
kaitriai saulei, kuri vasaros mėnesiais įkaitindavo kal- 
kėtą žeme iki 90“; naktį buvo dirbama prie elektros švie- 
sos. Kirtiklių smūgiai į uolieną, sproginėjimų trenksmas, 
mašinų dundesys, dūmų kamuoliai, pakilę virš Stonz- 
hilio, gąsdino ne tik bizonų kaimenes, bet ir seminolus, 
kurie nedrįsdavo prisiartinti prie tos baisios vietos. 

Darbas vyko planingai; žemių iškėlimą paspartino 
garo mašinos, netikėtų kliūčių nepasitaikydavo, o sun- 
kumai buvo iš anksto numatyti ir todėl lengvai nuga- 
limi. 

Praėjus mėnesiui, šulinys pasiekė tam laikui užpla- 
nuotą gylį — šimtą dvylika pėdų. Gruodžio mėnesį tas 
gylis padvigubėjo, o vasario — patrigubėjo. Vasario mė- 
nesį darbininkai turėjo kovoti su vandeniu, prasisun- 
kusiu pro uolieną. Buvo panaudoti galingi siurbliai ir 
suspausto oro aparatai vandeniui pumpuoti, paskui šal- 
tinių angos buvo užbetonuotos tokiu pat būdu, kaip už- 
taisomos skylės, atsiradusios laivo povandeninėje da- 
lyje. Pagaliau nelemtieji vandens šaltiniai buvo sutvar- 
kyti. Tačiau vanduo paplovė žemę po ratu, ir įvyko 
dalinė sienos griūtis. 

Galite įsivaizduoti baisų sukrėtimą, kai drauge su 

ratu pakrypo mūrinė siena, septyniasdešimt penkių pėdų 
aukščio. Per tą katastrofą Žuvo keletas darbininkų. 

Užtruko trys savaitės, kol buvo pakelta pakrypusi 
mūro siena ir sutvirtintas po ja gulintis ąžuolinis ratas. 
Taigi inžinieriaus sumanumo ir mašinų jėgos dėka, mū- 
ro siena, kuriai grėsė pavojus, vėl tvirtai buvo pastatyta 
ir kasimo darbai tęsiami toliau. 

Joks įvykis toliau netrukdė darbo, ir birželio 10 die- 
ną, dvidešimt dienų prieš terminą, Barbikeno nustatytą 
sutartyje, šulinys su akmenine siena pasiekė šimto pėdų 
gylį. Apatinė mūrinio dalis stovėjo ant trisdešimt pėdų 
storumo pamato, o anga siekė žemės paviršių. 

Pirmininkas Barbikenas ir Patrankos klubo nariai 
karštai sveikino inžinierių Merčisoną, nepaprastai grei- 
tai atlikusį tą titanišką darbą. 

Visus tuos aštuonis mėnesius Barbikenas nė valan- 
dėlės nepasitraukė iš Stonzhilio, visą laiką stebėdamas 
iš arti visus darbus; jis be paliovos rūpinosi darbininkų 
gerbūviu ir sveikata, ir tikrai jie laimingai išvengė epi- 
demijų, kurios paprastai paplinta ten, kur susiburia 
žmonės ir yra itin pragaištingos tropikų šalyse. 

Tiesa, keletas darbininkų neteko gyvybės per savo 
neatsargumą, tačiau, tokį pavojingą darbą dirbant, ne- 
laimės neišvengiamos, ir tokių smulkmenų amerikiečiai 
mažai paiso, jiems daugiau rūpi bendra visos žmonijos, 
negu pavienio Žmogaus gerovė. Tačiau Barbikenas lai- 
kėsi kitokių principų, kuriais vadovavosi visais atve- 
jais. Taigi jo rūpestingumo, įžvalgumo, jo naudingo įsi- 
kišimo, jo išmintingo humaniškumo dėka, nelaimingų 
atsitikimų procentas neprašoko tokių pat nelaimių pro- 
cento Europos valstybėse, kurios garsėjo darbininkų 
apsauga, kaip antai Prancūzija, kur dviem šimtam tūks- 
tančių frankų statybos išlaidų, tenka vienas nelaimingas 
atsitikimas. 

XV SKYRIUS 


PATRANKOS LIEJIMO ŠVENTĖ 


Visus tuos aštuonis mėnesius, lygiagrečiai su šulinio 
kasimu, buvo vykdomi paruošiamieji darbai patrankai 
nuliedinti. Svetimšalis, tuo metu atvykęs į Stonzhilį, bū- 
tų buvęs labai nustebintas neįprasto reginio. 

Šešių šimtų jardų spinduliu aplink šulinį stovėjo 
tūkstantis du šimtai lydymo krosnių su reflektoriais. 
Krosnys buvo šešių pėdų pločio ir stovėjo viena nuo 
kitos pusės tuazo atstumu. Taigi apskritimas, kuriame 
buvo išdėstytos krosnys, turėjo dvi mylias ilgio. Visos 
jos buvo vienodo tipo su aukštais keturkampiais kami- 
nais ir darė tikrai keistą įspūdį. 

Mastonas tvirtino, kad tie statiniai sudarą nepapras- 
tą architektūrinį ansamblį. Jie jam priminė Vašingtono 
paminklus. Esą ir Graikijoje nėra nieko gražesnio „nors 
pagaliau aš niekad nesu ten buvęs“, — pridurdavo jis. 

Kaip žinome, komitetas savo trečiame susirinkime 
buvo nutaręs nuliedinti kolumbiadą iš ketaus, tai yra 
iš pilkojo ketaus. Ir tikrai ta ketaus rūšis labai lanksti, 
kali, minkšta, lengvai tekinama ir lydoma. Sulydžius jį 
su akmens anglimi, gaunama aukščiausia jo rūšis patran- 
koms, garo mašinų cilindrams, hidrauliniams presams 
ir kitiems didelio atsparumo pabūklams lieti. 

Tačiau toks ketus, išlydytas vieną kartą, retai tebū- 
na geras, jis dar gryninamas ir rafinuojamas antrą kar- 
tą ir tokiu būdu galutinai išvalomos visos žemės prie- 
maišos. 

Prieš išsiunčiant į Tampą, geležies rūda buvo lydoma 
Goldšpringo aukštakrosnėse. Su anglimi ir siliciumi prie 
labai aukštos temperatūros geležies rūda išskiria lydytą 
metalą, kuris, jungdamasis su grynangliu, virsta ketu- 
mi. Po tokio pirmojo apdirbimo metalas turėjo būti 

pristatytas į Stonzhilį. Reikėjo pergabenti šimtą trisde- 
šimt šešis milijonus svarų ketaus. Vežti tokią masę trau- 
kiniu buvo per brangu, transportas būtų dvigubai pakė- 
lęs ketaus kainą. Buvo nutarta išnuomoti laivus Niujor- 
ke ir sukrauti ketaus luitus. Susidarė tikras laivynas — 
šešiasdešimt aštuoni laivai po tūkstantį tonų kiekvienas. 
Gegužės 3 dieną jie išplaukė iš Niujorko į Atlanto van- 
denyną ir plaukė Amerikos pakraščiais, vėliau Baha- 
mų sąsiauriu, paskui, aplenkę Floridos pietų iškyšulį — 
dešimtą to paties mėnesio dieną įplaukė į Espiritu Santo 
įlankėlę ir be jokios avarijos kelyje sustojo Tampos 
uoste. 

Čia ketus iš laivų buvo perkrautas į Stonzhilio ge- 
ležinkelio vagonus, ir apie birželio vidurį milžiniška 
metalo masė buvo nuvežta į Stonzhilį. 

Nesunku suprasti, kad tūkstantis du šimtai krosnių 
nėra per daug, kad vienu metu būtų galima jose išly- 
dyti šešiasdešimt tūkstančių tonų ketaus. Viena tokia 
krosnis galėjo sutalpinti šimtą keturiolika tūkstančių 
svarų metalo. 

Tai buvo trapecijos formos krosnys, pastatytos kaip 
tos krosnys, kuriose buvo lydomas ketus Rodmeno pat- 
rankoms. Pakuros ir kaminas buvo iš abiejų šių kros- 
nių pusių ir todėl jos visos vienodai įkaisdavo. Krosnių 
sienos buvo sumūrytos iš ugniai atsparių plytų, o viduje 
turėjo ardelius anglims deginti ir plytą ketaus luitams 
sukrauti: ta plyta buvo pakreipta 257 kampu, kad išly- 
dytas metalas galėtų nutekėti į rezervuarą, o iš ten grio- 
veliais, kurių buvo tūkstantis du šimtai, nuplaukti į 
centrinį šulinį. 

Kitą dieną, kai buvo baigti gręžimo ir mūrijimo dar- 
bai, Barbikenas liepė pradėti kolumbiados vamzdžio ga- 
mybą; reikėjo šulinio viduje pastatyti devynių šimtų 
pėdų aukščio ir devynių pėdų pločio cilindrą, kurio 

centras sutaptų su šulinio centru. Jis turėjo užimti visą 
plotą, skirtą kolumbiados vamzdžio kanalui. 

Tas cilindras buvo iš molio ir smėlio mišinio, į ku- 
Iį buvo primaišyta smulkiai sukapotų šiaudų ir šieno. 
Tuštuma tarp cilindro ir šulinio mūrinių sienų turėjo 
būti užlieta lydytu metalu, kuris sustingęs taps patran- 
kos šešių pėdų storio sienomis. | 

Kad cilindras išlaikytų lygsvarą, jis buvo suveržtas 
geležiniais lankais ir lygiais tarpais sutvirtintas tašytais 
rąstais, giliai įmūrytais į akmeninę šulinio sieną. Lydant 
visi tie sutvirtinimai turėjo ištirpti karštoje geležies ma- 
sėje, bet nuo to anaiptol negalėjo sumažėti patrankos 
atsparumas. 

Šie darbai buvo užbaigti liepos 8 dieną, ir patranka 
turėjo būti liedinama rytojaus dieną. 

— Tai bus didinga patrankos liejimo šventė! — pa- 
sakė Mastonas savo draugui Barbikenui. 

— Be abejonės, — sutiko Barbikenas,— tačiau be 
publikos. 

— Kaip? Jūs uždarysite duris žiūrovams? 

— Žinoma, uždarysiu. Kolumbiados liejimas, Masto- 
nai, yra labai sudėtingas, nenoriu sakyti, pavojingas 
darbas, ir aš pageidauju, kad jis būtų atliekamas užda- 
rytomis durimis. Galima bus suruošti kolumbiados svie- 
dinio paleidimo šventę, bet ne anksčiau. 

Pirmininkas buvo teisus: liedinant patranką galėjo 
kilti nenumatytų pavojų, ir žmonių susitelkimas tik truk- 
dytų jų išvengti. Reikėjo garantuoti sau veikimo laisvę. 
Niekas nebuvo įleidžiamas už aptvaro, išskyrus Patran- 
kos klubo delegatus, jau atvykusius į Tampą. Jų tarpe 
buvo karštuolis Bilsbis, Tomas Hanteris, pulkininkas 
Blemsberis, majoras Eliistonas, generolas Morganas ir 

„tutti guanti“ !, kuriems kolumbiados liejimas buvo as- 
meninė šventė. 

Mastonas apsiėmė būti delegatų vadovu, jis smul- 
kiausiai jiems viską rodė, visur juos vedžiojo: į san- 
dėlius, į dirbtuves, prie mašinų, vertė apžiūrėti visą di- 
džiulį ratą krosnių. Prie tūkstantis dešimtosios krosnies 
svečiams ėmė darytis bloga... 

Liejimas turėjo prasidėti lygiai dvyliktą. Dar iš va- 
karo į kiekvieną krosnį buvo prikrauta šimtas keturio- 
lika svarų ketaus luitų, kurie buvo sudėti kryžmai taip, 
kad tarp jų galėtų cirkuliuoti šiltas oras. Nuo pat ryto 
iš tuūkstanties dviejų šimtų kaminų išsiveržė dūmų ka- 
muoliai su ugnies liežuviais, ir žemė aplinkui sudrebėjo 
nuo duslaus ūžimo. Kadangi metalui išlydyti reikėjo 
tokio pat kiekio kuro — šešiasdešimt aštuoni tūkstančiai 
tonų anglies išskleidė prieš saulės diską storą juodų 
dūmų uždangą. 

Greitai tame krosnių rate, kur liepsnos traškėjimas 
priminė perkūno griaudėjimą, karštis pasidarė nebepa- 
kenčiamas; galingi ventiliatoriai, be paliovos sukda- 
miesi, pūtė deguonį į baltai įkaitintus židinius. 

Kad liejimas gerai pavyktų, reikėjo labai greitai 
veikti. Davus ženklą patrankos šūviu, kiekviena krosnis 
turėjo atidaryti savo rezervuarų angas ir išpilti skystą 
metalą. 

Meistrai ir darbininkai nekantriai laukė paskirto 
laiko ir, žinoma, kiek jaudinosi. Be jų daugiau nieko 
nebuvo aptvaroje. Kiekvienas meistras lydytojas sto- 
vėjo savo poste, prie krosnies ištekėjimo angos. 

Barbikenas su savo kolegomis, įsitaisę gretimoje kal- 
veje, stebėjo darbą. Priešais juos buvo pastatyta pat- 
ranka, paruošta šūviui, kai tik vyriausias inžinierius 
duos ženklą. 


1 Ir kiti (ital). 

Prieš pat dvyliktą pradėjo rodytis pirmieji skysto 
ketaus lašeliai, rezervuarai darėsi vis pilnesni. Pagaliau 
visas ketus buvo išlydytas ir paliktas kiek pastovėti, kad 
išsiskirtų priemaišos. 

Išmušė dvylikta. Iš patrankos vamzdžio staiga blyks- 
telėjo rausva liepsna ir pasigirdo šūvis. Vienu metu 
atsidarė tūkstantis du šimtai ištekėjimo angų, ir iššliau- 
žė tūkstantis du šimtai ugnies gyvačių, kurios besirai- 
tydamos liepsningais vingiais, nutekėjo į centrinį šu- 
linį ir, jį pasiekusios, metėsi žemyn su siaubingu trenks- 
mu į devynių šimtų pėdų gylį. Tai buvo jaudinantis ir 
drauge puikus reginys. Sudrebėjo žemė, pakilo tiršti dū- 
mų kamuoliai, nes išlydytas metalas akimirka išgarino 
drėgmę iš patrankos kanalo sienų ir iš šulinio akme- 
ninės sienos, pro Kurios orlaides išsiveržė karšti garai. 
Tie tiršti debesys vingiavo į zenitą ir pakilo net iki 
penkių šimtų tuazų aukštumos. Indėnai, bastydamiesi 
toli stepėse, galėjo pagalvoti, kad Floridoj atsirado nau- 
jas ugnikalnis, tačiau tai nebuvo vulkano išsiveržimas, 
nei uraganas, nei audra, nei stichijų kova, nei kitas 
koks baisus gamtos reiškinys. Ne! Tai žmogus sukūrė 
tuos rausvus garus, tas milžiniškas, tartum iš vulkano 
išsiveržusias, liepsnas, tuos požeminius trenksmus, pri- 
menančius žemės drebėjimą, tą uragano ir vėtrų kauks- 
mą, tai žmogaus rankos į iškastą bedugnę supylė visą 
Niagarą skysto metalo. 


XVI SKYRIUS 


KOLUMBIADA 
Ar pavyko nuliedinti kolumbiadą? Apie tai galima 
buvo tik spėlioti. Tačiau visi daviniai buvo teigiami. Į 


kolumbiados formą subėgo visas krosnyje išlydytas 

metalas. Vis dėlto negreitai buvo galima patikrinti lydi- 
nio kokybę. 

Ir tikrai, kai majoras Rodmenas nuliedino savo šim- 
tą šešiasdešimties svarų patranką, reikėjo laukti penkio- 
lika dienų, kol ji atvės. Kaip ilgai slėpsis nuo savo ger- 
bėjų žvilgsnių milžiniškoji kolumbiada, vainikuota garų 
debesim? Kaip ilgai truks jos stingimo procesas? To 
niekas negalėjo apskaičiuoti. 

Ilgą laiką Patrankos klubo narių kantrybė buvo žiau- 
riai bandoma. Tačiau nieko negalima buvo padaryti. 
Mastonas vos neiškepė gyvas per savo smalsumą. Pen- 
kiolika dienų po liejimo milžiniški dūmų kamuoliai vis 
dar kilo į dangų, ir du šimtai žingsnių aplink Stonz- 
hilio viršukalnę žemė degė po kojomis. 

Slinko dienos, bėgo viena po kitos savaitės. Jokių 
priemonių milžiniškam cilindrui atvėsinti, neįmanoma 
prie jo prieiti. Rekėjo laukti, ir Patrankos klubo nariai 
baisiai nekantravo. 

— Štai jau rugpiūčio 10 diena,— pasakė vieną rytą 
Mastonas,— nebeliko nei keturių mėnesių iki gruodžio 
pirmos! O mums dar reikia išimti formą iš kolumbiados, 
nustatyti vamzdžio kalibrą ir užtaisyti patranką! Mes 
nesuspėsime! Juk dar negalima prisiartinti prie patran- 
kos! Nejaugi ji niekados ir nesustings] Tai būtų labai 
žiaurus pokštas. 

Veltui draugai bandė nuraminti nekantrųjį sekreto- 
rių. Barbikenas tylėjo, slėpdamas savo susierzinimą. 
Žmogui, pratusiam kovoti, buvo labai sunku susidurti 
su kliūtimi, kurią tik laikas galėjo nugalėti, taigi laikas 
šiuo atveju buvo pavojingas ir nenugalimas priešas. 

Tuo tarpu kasdieniniai stebėjimai padėjo nustatyti 
pakitimus grunte. Apie rugsėjo 15 dieną garai nebekilo 
taip smarkiai ir žymiai praretėjo. Dar kelioms dienoms 
praėjus, žemė sklaidė tik lengvą rūką — paskutinį pa- 

baisos, gulinčios akmeniniame karste, atodūsį. Po tru- 
putį žemė nustojo drebėjusi, ir įkaitusios Žemės ratas 
aplink šulinį mažėjo. Pradėjo artintis patys nekantriau- 
sieji stebėtojai: pirmą dieną jie prisiartino du tuazus, 
antrą jau keturis, ir pagaliau rugpiūčio 22 dieną, Bar- 
bikenas, jo kolegos ir inžinierius galėjo atsistoti Stonz- 
hilio viršūnėje ant ketaus lydinio krašto. Tai buvo, be 
abejo, labai sveika vieta, nes negrėsė pavojus sušalti 
kojas. 

„Pagaliau!“ — atsiduso patenkintas Patrankos klubo 
pirmininkas. 

Tą pačią dieną vėl prasidėjo darbai. Pirmiausiai rei- 
kėjo išimti vidinę formą ir išvalyti patrankos kanalą. 
Be pertraukos dirbo dalbomis, kirtikliais ir gręžiamo- 
siomis mašinomis; molis ir smėlis nuo karščio buvo ne- 
paprastai sukietėję, tačiau mašinų pagalba pavyko tą, 
dar karštą, masę atskirti nuo ketaus sienų. Atlaužti ga- 
balai buvo kraunami į kaušus ir iškeliami garo keltu- 
vu. Darbas virė, Barbikenas pats palaikė darbininkų 
įkarštį labai svariu dolerio pavidalo argumentu, ir spalio 
3 dieną vidinės formos neliko nė pėdsako. 

Tuojau po to buvo kalibruojamas vamzdis, pastatyta 
tekinimo mašina, ir galingo grąžto ašmenys ėmė gram- 
dyti ketaus nelygumus. Kelioms savaitėms praslinkus, 
milžiniškas vamzdis įgavo taisyklingą cilindro formą. Pa- 
būklo kanalas buvo idealiai poliruotas. 

Pagaliau lapkričio 22 dieną, dar nei metams nepra- 
ėjus nuo Barbikeno pranešimo, milžiniškas pabūklas, 
rūpestingai kalibruotas ir labai jautrių instrumentų pa- 
galba nustatytas į absoliučiai vertikalią padėtį, buvo 
paruoštas šūviui. Beliko tik laukti Mėnulio, ir niekas 
neabejojo, kad jis atvyks laiku į pasimatymą. 

Begalinis džiaugsmas ko tik nepražudė Mastono, 
kai jis neatsargiai pasilenkė, norėdamas žvilgterėti į 

devynių šimtų pėdų patrankos vamzdį. Jeigu Blemsberis 
nebūtų jo sulaikęs savo dešiniąja ranka, kurią garbingas 
pulkininkas buvo laimingai išsaugojęs per karą, Patran- 
kos klubo sekretorius, nelyginant naujasis Erostratas, 
būtų sutikęs mirtį kolumbiados bedugnėje. 

Patranka buvo baigta. Niekas neabejojo, kad darbas 
puikiai pavyko. Tai buvo priverstas pripažinti ir kapi- 
tonas Nikolis, ir spalio 6 dieną Barbikenas įrašė į savo 
čekių knygelės pajamų skyrių du tūkstančius dolerių. 
Galima buvo įsivaizduoti pašėlusį kapitono pyktį. Sako, 
jis net susirgęs iš apmaudo ir pykčio. Tačiau dar buvo 
likusios trejos lažybos: po tris, keturis ir penkis tūks- 
tančius dolerių, ir jeigu kapitonas nors dvejas iš jų lai- 
mėtų, jo padėtis nebūtų jau taip bloga. Tačiau ne pint- 
gai jam rūpėjo, baisus buvo jam smūgis, kad jo 
varžovas Barbikenas nuliedino patranką, galinčią per- 
šauti net dešimties tuazų storio šarvus. 

Nuo lapkričio 23 dienos Stonzhilio aptvara buvo 
plačiai atidaryta publikai. Gausiai ėmė plūsti lankytojai. 

Nesuskaitoma daugybė smalsuolių iš visų Jungtinių 
Valstijų kampų iš anksto suplaukė į Floridą. Tampos 
miestas, Patrankos klubo darbų dėka, labai išaugo per 
pastaruosius metus, jis dabar turėjo šimtą penkiasde- 
šimt tūkstančių gyventojų. Naujų gatvių tinklas apraiz- 
gė Bruko tvirtovę, paskui buvo užstatyta siaura žemės 
juosta, kuri skyrė Espiritu Santo įlankėlės reidus. Nau- 
ji kvartalai, naujos aikštės, visas miškas namų išdygo 
staiga, neseniai dar tuščioje, karštos Floridos saulės ke- 
pinamoje pakrantėje. Buvo įsteigtos akcinės bendrovės, 
kurios statė bažnyčias, mokyklas ir privačius namus, ir, 
nei metams nepraėjus, miesto plotas dešimteriopai pa- 
didėjo. 

Yra žinoma, kad jankiai jau gimsta komersantais. 
Kur juos benublokštų likimas, ar į poliarinę, ar į tropi- 

kų sritį — visur pasireiškia jų aistra bizniui. Štai kodėl 
paprasti smalsuoliai, atvykę į Floridą tik pažiūrėti Pa- 
trankos klubo darbų, vos tik įsikūrę Tampoje, pradėjo 
įvairias komercines operacijas. Tampos uoste be palio- 
vos kursuodavo laivai, pasamdyti medžiagoms ir dar- 
bininkams vežioti. Netrukus įlankoje ir abiejuose rei- 
duose pasirodė ir kiti įvairaus tipo ir tonažo laivai, 
vežioją Maistą ir įvairias prekes. Mieste atsidarė gar- 
laivių ir maklerių kontoros, pradėjo eiti „Shipping Ga- 
zette" !, kuriame kiekvieną dieną buvo registruojami 
atvykstantieji į Tampos uostą laivai. 

Tampos uoste tiek padaugėjo gyventojų ir taip išsi- 
vystė prekyba, kad iškilo reikalas sujungti jį geležinke- 
liu su kitais pietų valstijų miestais. Geležinkelio linija 
buvo nutiesta iš Mobilio miesto į stambų jūros arsenalą 
pietuose — Pensakolą, o iš to svarbaus punkto geležinke- 
lis buvo nuvestas į Talahasį. Čia jau anksčiau buvo pra- 
tęstas trumpas, tik dvidešimt vienos mylios ilgio gele- 
žinkelio ruožas, kuris jungė Talahasį su jūros pkrantėje 
esančiu Sent Marks. Taigi ši šaka buvo pratęsta iki Tam- 
pos miesto ir iš karto pagyvino tuščią apmirusią cent- 
rinės Floridos dalį. Tokiu būdu Barbikeno smegenyse 
vieną gražią dieną gimusios idėjos dėka Tampos mieste 
suklestėjo pramonė, ir jis įgijo teisę vadintis dideliu 
miestu. Jis buvo pramintas ,,Moon City“ *, ir jis visai už- 
temdė tikrąją Floridos sostinę, o tą užtemimą galima 
buvo stebėti iš visų pasaulio vietų. 

Dabar kiekvienas supras, kodėl taip varžėsi Techa- 
sas su Florida ir kodėl taip širdo techasiečiai, kai žuvo 
visos jų viltys, Patrankos klubui pasirinkus Floridą. 
Įžvalgūs verteivos numatė, kokį pelną duos kraštui 
Barbikeno bandymas ir kokius lobius atneš patrankos 


1 Jūreivystės laikraštis (angl). 
2 Mėnulio miestas (angl.). 

šūvis. Techasas jau negalėjo sukurti didelio prekybos 
centro, padidinti geležinkelio tinklo, nei padauginti gy- 
ventojų skaičiaus. Visa ta gerovė atiteko tam skurdžiam 
Floridos pusiasaliui, tai užtvarai tarp Atlanto vande- 
nyno ir Meksikos įlankos. Ir techasiečiai ėmė neapkęsti 
Barbikeno lygiai taip, kaip jie nekentė generolo Santa- 
Anos. 

Vis dėlto, nežiūrint prekybinio įkarščio ir pramoninės 
veiklos, Tampos naujakuriai nesiliovė domėjęsi Patran- 
kos klubo darbais. Kiekviena ruošiamo bandymo smulk- 
mena, mažiausias kirtiklio smūgis juos jaudino. Tarp 
miesto ir Stonzhilio buvo nuolatinis judėjimas, nelygi- 
nant nuolatinė procesija, ar dar geriau, maldininkų 
traukimas į šventą vietą. 

Galima buvo numatyti, kad tą dieną, kai turės būti 
paleistas šūvis, žiūrovų bus koks milijonas, nes jau 
dabar plaukė turistai iš visų pasaulio kampų į siaurą 
Floridos pusiasalį. Europa ėmė emigruoti į Ameriką. 

Tačiau, reikia pasakyti, kad iki šio laiko atvykusių 
smalsumas nebuvo pilnai patenkintas. Daugelis tikėjo- 
si stebėti liejimo procedūrą, o tepamatė vien dūmų de- 
besį. Tai buvo per maža.jų godžioms akims, bet Barbi- 
kenas nesutiko leisti pašaliniams stebėti tą operaciją. 
Per tai kilo nepasitenkinimas, burnojimas, buvo kalti- 
namas pirmininkas, vadinamas despotu, o jo elgesys 
apšauktas „neamerikietišku“. Prie Stonzhilio aptvaros 
buvo bekyląs maištas, tačiau Barbikenas nepakeitė sa- 
vo nutarimo. 

Nuliedinus kolumbiadą, jau buvo nebeįmanoma lai- 
kyti uždarus vartus; tai būtų buvę nemandagu, o, be 
to, ir neprotinga įžeidinėti visuomenės jausmus. Barbi- 
kenas atidarė aptvarą, ir kiekvienas galėjo įeiti, tačiau, 
praktiškos prigimties paskatintas, nutarė pasipelnyti iš 
publikos smalsumo. 

Žinoma, stebėti milžinišką kolumbiadą buvo įdomus 
dalykas, bet nusileisti į jos gelmę, buvo žemiškos lai- 
mės nec plus ultra! kiekvienam amerikiečiui. Nebuvo 
nei vieno smalsuolio, kuriam nebūtų buvę malonu ap- 
lankyti tą metalinę bedugnę. Garo mašinos sukama ger- 
vė kilnojo keltuvą, kuris patenkino lankytojų smalsu- 
mą. Kilo tikras furoras! Moterys, vaikai, seneliai, visi 
jautė nesuvaldomą norą ištirti milžiniškos kolumbiados 
gelmes, pažinti jos paslaptis. Už nusileidimą buvo nu- 
statytas mokestis penki doleriai vienam žmogui, tačiau 
kad ir kokia aukšta buvo kaina, lankytojų antplūdis 
buvo toks didelis, kad per visus du mėnesius prieš di- 
dįjį bandymą Patrankos klubo kasa gavo beveik pusę 
milijono dolerių. 

Nereikia nei sakyti, kad pirmieji kolumbiados lan- 
kytojai buvo Patrankos klubo nariai, kuriems ta garbė 
teisėtai priklausė. Ši šventė buvo paskirta rugsė- 
jo 25 dieną. Garbės kabinoje nusileido pirmininkas Bar- 
bikenas, Mastonas, majoras Elfistonas, generolas Mor- 
ganas, pulkininkas Blemberis, inžinierius Merčisonas ir 
kiti pasižymėję Patrankos klubo nariai. Iš viso dešimt 
žmonių. Buvo gana karšta to ilgo metalinio vamzdžio 
dugne. Visi silpo nuo tvankumo! Bet užtai koks džiaugs- 
mas! Koks malonumas! Ant masyvaus akmeninio ko- 
lumbiados dugno stovėjo dešimčiai žmonių padengtas 
stalas, apšviestas a giorno * stipria elektros šviesa. Gau- 
sūs ir kvapūs valgiai leidosi tartum iš dangaus ir rikia- 
vosi ant stalo priešais puotaujančius, o geriausias pran- 
cūzų vynas upėmis tekėjo per tą puotą devyni šimtai 
pėdų po žeme. 

Daug linksmybės ir triukšmo buvę puotoj. Tostai 
skambėjo po tosto. Gėrė už žemės gaublį, už jos paly- 


1 Kraštutinė riba (Iot.). 
2 Dienos šviesa (ital.). 

dovą, gėrė už Patrankos klubą ir už Jungtines Valstijas, 
gėrė už Mėnulį, už Febę, Dianą, Selenę, nakties šviesulį, 
už „taikų dangaus keliautoją“. Visi tie valiavimai, sustip- 
rinti didelio metalinio vamzdžio, sklido į žemės pavir- 
šių, tartum perkūno trenksmas, ir minia, apstojusi Stonz- 
hilį, prisijungė savo širdimis ir šūkiais prie dešimtuko, 
pasislėpusio milžiniškos kolumbiados gelmėje. 

Mastonas nebesitvėrė savo kaily, sunku pasakyti, ar 
jis daugiau rėkavo, negu gestikuliavo, ar daugiau gė- 
rė, negu valgė. Šiaip ar taip, jis nebūtų atidavęs savo 
vietos už visą karalystę, „net jeigu patranka tuo metu 
būtų buvus užtaisyta ir šovus, o jį patį, sudraskytą ga- 
balėliais, būtų išmetę į planetinę erdvę“. 


XVII SKYRIUS 


TELEGRAMA 


Patrankos klubo pradėtieji didieji darbai buvo, ga- 
lima sakyti, baigti, o dar liko du mėnesiai iki tos dienos, 
kai bus paleistas sviedinys į Mėnulį. Nekantriai visuo- 
menei tie du mėnesiai turėjo pasirodyti ilgi, tartum 
metai. Iki šiol kiekviena darbų smulkmena buvo kas- 
dieną skelbiama laikraščiuose, kuriuos godžios akys ry- 
te rijo, tačiau dabar kilo pavojus, kad nebebus naujų 
sensacijų, kurias galima būtų patiekti smalsuoliams, ir 
kiekvienas bijojo, kad neturės kasdien dėl ko jaudintis. 

O atsitiko visai priešingai. Visai nelauktas, nepa- 
prastas ir neįtikėtinas įvykis vėl suaudrino aprimstančią 
žmonių vaizduotę. Sujudo visas pasaulis. 

Lapkričio 30 dieną, trečią valandą keturiasdešimt mi- 
nučių vakaro, Barbikeno vardu atėjo telegrama, kuri 
buvo perduota povandeniniu kabeliu, nutiestu iš Va- 

lensijos (Airija) per Niufaundlendą į Amerikos krantą. 
Pirmininkas Barbikenas atplėšė voką ir perskaitė 
telegramą. Kad ir kaip jis mokėjo valdytis, beskaitant 
tuos dvidešimt žodžių, jo skruostai pabalo ir akys ap- 
temo. 
Štai telegramos tekstas, kuris dabar saugomas Pa- 
trankos klubo archyve. 


Prancūzija, Paryžius, lapkričio 30, 4 val. ryto 
Barbikenui, Tampa. Florida. 
Jungtinės Valstijos 
Pakeiskite apvalią bombą cilindriniu-kūginiu svie- 
diniu. Skrisiu viduje. Atvykstu garlaiviu „Atlanta“. 
Mišelis Ardanas 


XVIII SKYRIUS 


„ATLANTOS" KELEIVIS 


Jeigu ši stulbinanti žinia būtų atskriejusi ne tele- 
grafo laidais, o atėjusi paštu užklijuotame voke, ir jeigu 
jau prancūzų, airių, Niufaundlendo ir amerikiečių 
pašto tarnautojai nebūtų žinoję telegramos turinio, Bar- 
bikenas nebūtų dvejojęs nė minutės. Bijodamas su- 
kompromituoti savo projektą, jis būtų nutylėjęs apie 
tą laišką. 

Ši telegrama galėjo būti kokia nors mistifikacija, 
ypač kad ją siuntė prancūzas. Kokiam drąsuoliui galė- 
jo ateiti į galvą mintis leistis į tokią kelionę? O jeigu 
toks Žmogus atsirado, tai ar jis ne beprotis, kurio vieta 
greičiau beprotnamy, o ne sviediny? 

Tačiau telegrama jau buvo žinoma, nes telegratfistai 
nėra linkę laikyti paslapčių, ir Mišelio Ardano pasiūly- 
mas jau plito įvairiuose Jungtinių Valstijų štatuose. To- 
dėl ir Barbikenui nebebuvo jokios prasmės tylėti. Jis 

surinko visus savo kolegas, gyvenančius Tampoje, ir, 
nepareiškęs nei savo nuomonės, nei kokių nors abejo- 
nių dėl telegramos, ramiai perskaitė trumpą tekstą. 

— Negalimas daiktas! 

— Neįtikėtina! 

— Tikras pokštas! 

— Šaiposi iš mūsų! 

— Juokinga! 

— Nesąmonė! 

Kelias minutes netilo šauksmai, reiškią abejonę, ne- 
pasitikėjimą, kvailystę bei beprotybę su įprastiniais to- 
kiais atvejais gestais. Vieni šypsojosi, kiti juokėsi, treti 
trūkčiojo pečiais arba garsiai kvatojo — kiekvienas 
pagal savo nuotaiką. Tiktai vienas Mastonas nudžiugęs 
sušuko: 

— Bet juk tai puiki idėja! | 

— Tikrai, — atsakė jam majoras,— tačiau, jeigu ir 
ateina kartais į galvą tokios idėjos, tai dar nereiškia, kad 
jas galima įgyvendinti. 

— O kodėl ne? —atkirto greitai Patrankos klubo 
sekretorius, pasiryžęs pradėti diskusiją, tačiau neatsi- 
rado norinčių su juo ginčytis. 

Tuo tarpų Mišelio Ardano vardas jau skambėjo 
Tampos mieste. Atvykusieji ir vietiniai gyventojai nu- 
stebę žvalgėsi, klausinėjo vienas kitą ir šaipėsi ne tiek 
iš to europiečio, kurį laikė mitu-chimera, kiek iš Mas- 
tono, patikėjusio ta legendarine būtybe. Kai Barbikenas 
pasiūlė paleisti. sviedinį į Mėnulį, kiekvienas tą suma- 
nymą laikė natūraliu, įgyvendinamuų, tikrai įdomiu ba- 
listikos klausimu. Bet kai protinga būtybė pasisiūlė 
skristi sviedinyje, leistis į tokią negirdėtą kelionę, tas 
sumanymas atrodė nerealus, pokštas arba farsas, ang- 
lai tai pavadintų „humbug“, o mes tą žodį galėtume 
išversti „antimi“. 

Šaipėsi žmonės be perstojo iki vėlyvo vakaro, ir 
galima tvirtinti, kad visa Amerika kaip pamišusi kva- 
tojosi visą tą dieną, — neįprasti dalykai šalyje, kur pa- 
tys neįtikėtiniausi sumanymai randa gynėjų, pasekėjų 
ir bendrininkų. 

Tačiau Mišelio Ardano pasiūlymas, kaip ir kiekvie- 
na nauja idėja, sujudino daugelį protų. Jis baisiai nesi- 
derino su įprasta galvosena. „Kaip anksčiau tokia idėja 
niekam į galvą neatėjo!“ Nauja tema per savo keistu- 
mą visus apsėdo lyg įkyri idėja. Apie įvykį imta galvoti. 
Argi maža būta pavyzdžių, kai iš vakaro išjuoktos idė- 
jos, rytojaus dieną būdavo puikiai įgyvendinamos! 
Kodėl gi ta kelionė į Mėnulį negalėtų kurią nors dieną 
įvykti? Bet vis dėlto Žmogus, panoręs rizikuoti gyvybe, 
beprotis, ir kadangi jo pasiūlymas negalėjo būti rimtai 
priimtas, jis būtų geriau tylėjęs ir nejaudinęs viso kraš- 
to savo juokingais svaičiojimais. 

Pirmiausia, ar iš tikrųjų egzistuoja šis žmogus? Tai 
dar buvo didelis klausimas! Mišelio Ardano vardas 
Amerikoje buvo žinomas. Tai europiečio, pagarsėjusio 
drąsiais sumanymais, vardas. Pagaliau ši telegrama, pa- 
siųsta per Atlanto gelmes, tas laivo nurodymas, kuriuo 
turėjo atplaukti prancūzas, tiksli atvykimo data — dėl 
visų tų aplinkybių pasiūlymas atrodė realus. Reikėjo vis- 
ką išsiaiškinti. Iš pradžių pradėjo būriuotis pavieniai 
žmonės, būreliai iš smalsumo jungėsi į didesnį būrį, 
panašiai kaip jungiasi atomai, traukos veikiami, į mole- 
kules, ir galų gale susidarė didelė minia, kuri ir patraukė 
pirmininko Barbikeno būsto link. 

Barbikenas po telegramos atėjimo dar nebuvo pasi- 
sakęs, Mastono nuomonei jis buvo abejingas: nei prita- 
rė, nei smerkė. Barbikenas tylėjo, laukdamas tolesnių 
įvykių, tačiau jis matė visuomenės nerimą ir dabar ne- 
patenkintas žvelgė į Tampos gyventojus, susirinkusius 

po langais. Greitai pasigirdo murmėjimas, šūkavimai, 
ir Barbikenas turėjo pasirodyti. Kaip matome, jam teko 
ne tik garsių žmonių pareigos, bet ir jų nemalonumai. 


Barbikenas pasirodė. Visi nuščiuvo. Vienas miestie- 
tis išėjo į priekį ir stačiai paklausė: 

— Ar tiesa, kad telegramoje minimas žmogus, var- 
du Mišelis Ardanas, jau plaukia į Ameriką? Taip ar ne? 

— Mano ponai,— atsakė jiems Barbikenas,— aš tiek 
žinau, kiek ir jūs. 

— O reikia sužinoti! — pasigirdo nekantrūs balsai. 

— Ateis laikas ir sužinosime, — atsakė šaltai pirmi- 
ninkas. 

— Negalima, kad kraštas taip ilgai būtų laikomas ne- 
žinioje, — vėl prabilo oratorius.— Ar jūs pakeitėte svie- 
dinio brėžinius kaip nurodyta telegramoje? 

— Dar ne, mano ponai, tačiau jūsų teisybė, reikia 
išaiškinti tą dalyką. Telegrafas visus sukėlė ant kojų, 
tegu jis ir aiškina. 

— Į telegrafą, į telegrafą! — ėmė šaukti minia. 

Barbikenas išėjo į gatvę ir, lydimas didžiausio sam- 
būrio, pasuko į telegrafo stotį. 

Kelioms minutėms praslinkus, buvo pasiųsta telegra- 
ma laivininkystės bendrovės pirmininkui Liverpulyje. 
Telegramoje buvo prašoma atsakyti į tokius klausimus: 

1. Koks yra laivas „Atlanta“? Kada jis išplaukė iš 
Europos? Ar plaukia tuo laivu prancūzas, vardu Mišelis 
Ardanas? 


Po dviejų valandų Barbikenas gavo tikslų atsakymą, 
kuris nebegalėjo kelti abejonės. 

„Garlaivis „Atlanta“ spalio 2 dieną išplaukė iš Li- 
verpulio į Tampą, jame yra prancūzas, keleivių knygoje 
užrašytas Mišelio Ardano vardu.“ 

Kai pirmininkas perskaitė telegramą, kuri patvirtino 
pirmąją, jo akys sužibo, kumštys susigniaužė, ir jis su- 
murmėjo: 

„Vadinasi, tiesa! Visai galimas daiktas. Prancūzas 
egzistuoja ir už penkiolikos dienų jis bus čia! Bet juk 
jis beprotis, padūkėlis! Niekados aš nesutiksiu...“ 

O vis dėlto tą patį vakarą jis nusiuntė ,„„Bredvilio 
ir K“" firmai prašymą, kad iki naujo įsakymo nutrauktų 
bombos liedinimą. 

Ir kaip aprašyti visą Ameriką apėmusį susijaudini- 
mą, tą sensaciją, kuri nustelbė kadaise Barbikeno pra- 
nešimo sukeltą triukšmą? Kaip pakartoti visa tai, ką 
rašė Jungtinių Valstijų laikraščiai, kaip jie sutiko nau- 
jieną ir kaip liaupsino senojo kontinento herojų? Kaip 
pavaizduoti tą karštligę, kurios apimti žmonės skaičia- 
vo valandas, minutes, sekundes iki Mišelio Ardano at- 
vykimo? Kaip duoti nors mažiausią supratimą apie tuos 
iškankintus smegenis, kuriuos buvo apsėdusi vienui vie- 
na mintis? Kaip pavaizduoti tas dideles permainas: dar- 
bų sustojimą įmonėse, maišatį biržoje, tuos laivus, su- 
stojusius uoste ir laukiančius „Atlantos“. Kaip aprašyti 
garlaivių, burlaivių, pramoginių jachtų, katerių ir kitų 
įvairaus tipo ir tonažo laivų susigrūdimą Espiritu Santo 
įlankėlėje? Kaip suskaičiuoti tuos tūkstančius smalsuo- 
lių, kurių didžiulė armija įsitaisė palapinėse už miesto 
ir padidino Tampos gyventojų skaičių bent keturis kar- 
tus? Visa tai pavaizduoti ne žmogaus jėgoms, todėl aš 
nei nebandysiu. 

Spalio 20 dieną, devintą valandą ryto, Bahamos 
kanalo semaforai pranešė pasirodžius horizonte tirš- 
tus dūmus. Dar už dviejų valandų didelis garlaivis pa- 
sikeitė signalais su tais semaforais. Tučtuojau ,„„Atlan- 
tos“ vardas buvo praneštas į Tampą. Už keturių valan- 
dų anglų garlaivis įplaukė į Espiritu Santo įlankėlę. 

Penktą valandą jis visu greičiu įplaukė į Hilsboro rei- 
dą. Šeštą — jis jau metė inkarą Tampos uoste. 

Dar nespėjo inkaras įsmigti į smėlėtą dugną, o jau 
penki šimtai laivelių apsupo ,„Atlantą“ ir paėmė jį štur- 
mu. Barbikenas pirmasis užšoko ant denio ir balsu, ku- 
riame jautėsi slepiamas susijaudinimas, sušuko: 

— Mišelis Ardanas! 

— Esu! — atsakė žmogus, palypėjęs ant juto. 

Barbikenas, sukryžiavęs ant krūtinės rankas, įsmei- 
gė akis į „Atlantos“ keleivį. 

Tai buvo kokių keturiasdešimt dvejų metų vyras, 
aukšto ūgio, tačiau kiek pakumpęs kaip kariatidės, sa- 
vo pečiais remiančios balkonus. Jis turėjo didelę galvą 
ir kartkartėmis krestelėdavo rudus, tarsi liūto karčiai, 
plaukus. Apvalus veidas, platūs žandikauliai, pasišiau- 
šę ūsai, skruostai apaugę rusvu pūkeliu ir apvalios, 
trumparegės, kiek suglumusios akys darė jį panašų į ka- 
tiną. Tačiau nosies linija buvo drąsi, lūpos turėjo ypa- 
tingai malonią išraišką, o protinga, aukšta kakta buvo 
išvagota raukšlių, tarsi nuolat dirbamas laukas. Paga- 
liau galingas liemuo tvirtai uždėtas ant ilgų kojų, mus- 
kulingos judrios rankos, tvirta eisena — visa tai rodė, 
kad tas europietis yra šaunus vaikinas, kurį gamta, me- 
talurgų kalba tariant, kalte nukalė. 

Lavatero ir Grasiole pasekėjai būtų lengvai išskaitę 
iš jo kaukolės formos ir veido bruožų būdo kovingumą, 
tai yra drąsą pavojuje ir užsispyrimą kovoje su kliūti- 
mis, jie taip pat būtų pastebėję nuoširdumą ir smalsumą, 
įgimtą veržimąsi prie viso, kas nepaprasta, bet užtai 
nebūtų radę nė truputėlio gobšumo, to noro krauti ma- 
terialines vertybes. 

Norėdami užbaigti išviršinį „Atlantos“ keleivio pa- 
veikslą, turime dar aprašyti jo plačius, bet jam gerai 
stovinčius rūbus. Jo apsiaustui ir kelnėms reikėjo tiek 

daug medžiagos, kad Mišelis Ardanas pats save vadino 
„Mirtis audeklui"“. Laisvai užrištas kaklaraištis, atlapa 
apykaklė, iš po kurios buvo matyti tvirtas kaklas, o ant 
judrių rankų visada buvo atsegtos marškinių rankovės. 
Jautei, kad tas žmogus nesušals ir didžiausiam šalty ir 
nestings niekados iš baimės pavojaus valandą. 

Net „Atlantos“ denyje jis nenustygo vietoj, „tartum 
laivas, nutrūkęs nuo inkaro“, — kaip sako jūrininkai, jis 
vaikščiojo minioje gestikuliuodamas, kiekvieną vadin- 
damas „tu“ ir nervingai grauždamas nagus. Tai buvo 
originalas, kurį tvėrėjas sukuria įkvėpimo valandą ir 
tučtuojau sudaužo jo liedinio formą. 

Iš tikrųjų Mišelio Ardano asmenybė davė medžiagos 
psichologiniams stebėjimams ir analizei. Šis nuostabus 
žmogus buvo linkęs į hiperbolę ir dar neišaugęs iš tų 
metų, kai mėgstama vartoti būdvardžius tik aukščiausio 
laipsnio. Daiktai jo akyse atsispindėjo didesni, negu iš 
tikrųjų buvo, todėl ir jo idėjos buvo drąsios — jis viską 
matė padidintą, išskyrus sunkumus ir žmones. 

Tai buvo turtingos prigimties menininkas, sąmojin- 
gas vaikinas, kuris vengė gražbylystės, tačiau vikriai 
kaip fechtuotojas mesdavo tinkamą žodį. Diskusijose jis 
nepaisė logikos ir taisyklingų silogizmų, kurių nebuvo 
tvirtai išmokęs, o turėjo savus metodus. Užsispyręs 
priešgina, jis mesdavo savo priešininkui tokius „ad ho- 
minem" ! argumentus, kuriems negalima buvo priešta- 
rauti ir mėgdavo ginti ragais ir nagais beviltiškiausias 
bylas. 

Be kitų savo keistenybių — jis vadino save „šauniu 
neišmanėliu"“ kaip Šekspyras, gyrėsi neapkenčiąs moks- 
lininkų, „kurie tik skaičiuoja taškus, kai mes rungty- 
niaujame“,— sakė jis. Tai buvo čigonas, besibastąs 

stebuklų šaly, mėgstąs nuotykius, bet jų neieškąs, tikras 
pramuštgalvis, Faetonas, lekiąs saulės vežime, Ikaras, 
tačiau su atsarginiais sparnais. Pagaliau Mišelis Ardanas 
nebijojo rizikuoti gyvybe, jis pakelta galva ėjo į pa- 
vojingiausius baridymus, pasiruošęs deginti savo laivus 
kaip Agatoklis; jis visuomet buvo pasiruošęs nusisukti 
sprandą, tačiau kaip tas vaikų Žžaisliukas-stovukas vis 
atsistodavo ant kojų. 

Vienu žodžiu jo devizas buvo toks: „Kad ir kas be- 
būtų!" — ir negalimų dalykų meilė buvo jo „ruling pas- 
sion“ ' kaip yra gražiai išsireiškęs Poupas. 

Tačiau to ryžtingo vaikino dorybės turėjo ir ydų. 
Sakoma: „kas nerizikuoja, tas nieko neturi“, — Ardanas 
dažnai rizikavo, tačiau beveik nieko neturėjo. Tai buvo 
pinigų švaistytojas — bedugnė Danaidžių statinė. Jis 
buvo visiškai nesavanaudis, ir audringi jo širdies polė- 
kiai nenusileido jo karštos galvos idėjomis. Būdamas 
jautrus, riteriškas, kilniaširdis, jis galėjo pasigailėti ar- 
šiausio savo priešo ir išlaisvinti negrą, pats parsiduoda- 
mas į vergiją. 

Prancūzijoje ir Europoje visi pažino tą šviesų ir ne- 
ramų žmogų. Šimtabalsis gandas užkimo, be paliovos 
apie jį kalbėdamas. Jis gyveno lyg stikliniame name, 
nes visas pasaulis žinojo jo intymiąsias gyvenimo pa- 
slaptis. Mišelis Ardanas turėjo didelę kolekciją priešų, 
tai buvo žmonės, kuriuos jis buvo pastūmęs, užgavęs ar 
žiauriai parbloškęs, besiskindamas sau kelią minioje. 

Tačiau jis buvo visuomenės mėgiamas ir su juo buvo 
elgiamasi kaip su išpaikintu vaiku. Jis buvo Žmogus, 
kurį, kaip sako, galima atstumti arba priimti, ir jis buvo 
priimtas toks, koks yra. Visi domėjosi jo drąsiais suma- 
nymais ir sekė susirūpinę jo likimą. Buvo žinoma, kad 

jis beprotiškai drąsus! Kai kažkuris draugas norėjo jį 
sulaikyti nuo pavojingo žingsnio, pranašaudamas ka- 
tastrofą, jis šyptelėjęs pasakė, kad „miškas sudega tik 
nuo savo paties medžių...“, ir nežinojo pacitavęs vieną 
iš gražiausių arabų priežodžių. 

Toks buvo „Atlantos“ keleivis, be galo judrus, am- 
žinai degąs vidine ugnim, amžinai įsiaudrinęs. Gal būt, 
jį jaudino mintis, kam jis ryžosi tokiam žygiui Ameri- 
koj, bet jis apie tai negalvojo — stačiai tokia jau buvo 
jo nervų sistema. 

Sunku įsivaizduoti du didesnius kontrastus, kaip tų 
dviejų individų: prancūzo Mišelio Ardano ir jankio 
Barbikeno, o vis dėlto abu turėjo daug bendro,— abu 
buvo, ryžtingi, drąsūs ir narsūs vyrai, tik kiekvienas 
savaip. 

Neilgai teko Patrankos klubo pirmininkui stebėti sa- 
vo varžovą, kuris savo sumanymu jį jau buvo nustūmęs 
į antrą vietą. Tučtuojau pasigirdo minioje „valio“ ir 
„vivat!“ Šūkiai netilo, ir entuziazmas buvo toks nuo- 
širdus, kad Mišelis Ardanas, paspaudęs apie tūkstantį 
rankų, vos nepraradęs visų savo dešimties pirštų, paga- 
liau turėjo pabėgti į kajutę. 

Barbikenas, nieko nepasakęs, nusekė paskui. 

— Tai jūs Barbikenas? — paklausė jo Mišelis Ar- 
danas, kai jie pasiliko vieni du, ir tai tokiu tonu, tar- 
tum jie būtų buvę draugai dvidešimtį metų. 

— Taip, — atsakė Patrankos klubo pirmininkas. 

— Na, tai sveikas, Barbikenai. Kaip sekasi? Labai 
gerai? Na, tai puiku! tai puiku! 

— Ir jūs pasiryžęs skristi? — paklausė Barbikenas 
be jokios įžangos. 

— Be abejonės. 

— Ir niekas jūsų nesulaikys? 

— Niekas. Ar jūs pakeitėte savo sviedinio formą, 
kaip nurodžiau telegramoje? 

— Aš laukiau jūsų atvykstant. Tačiau ar jūs gerai 
viską apgalvojote? — paklausė po valandėlės Barbi- 
kenas. 

— Ar apgalvojau? Argi aš turiu laiko galvoti? Man 
pasitaiko proga nuskristi į Mėnulį, ir aš ja naudojuos, 
štai ir viskas. Man atrodo, čia neverta daug galvoti. 

Barbikenas rijo akimis tą žmogų, kuris kalbėjo apie 
skridimą į Mėnulį paprastai ir nerūpestingai, o svarbiau- 
sia be mažiausio nerimo. 

— Ar jūs turite kokį nors planą, — paklausė Barbi- 
kenas,— sugalvojote, kaip jį įvykdyti? " 

— Turiu puikų planą, mano brangusis Barbikenai. 
Bet žinote, ką pasakysiu? Aš norėčiau papasakoti savo 
sumanymą viešai, visiems žmonėms, kad daugiau nerei- 
kėtų apie tai kalbėti. Tokiu būdu išvengsiu kartojimo. 
Jeigu nesugalvosite tinkamesnio būdo, sušaukite savo 
draugus, kolegas, visą miestą, visą Floridą, visą Ameri- 
riką, jeigu norite, ir rytoj aš būsiu pasiruošęs atskleisti 
savo planus ir atsakyti į visus klausimus. Būkite ramūs, 
aš gerai pasiruošęs. Sutinkate? 

— Sutinku! — atsakė Barbikenas. 

Tai taręs, pirmininkas išėjo iš kajutės ir pranešė 
miniai Mišelio Ardano pasiūlymą. Jo žodžiai buvo su- 
tikti džiaugsmo šūkiais. Viskas pasidarė aišku. Rytoj 
kiekvienas galės atsižiūrėti iki valiai to europiečio did- 
vyrio. Tačiau kai kurie užsispyrę žiūrovai nenorėjo pa- 
likti „Atlantos“ ir liko nakvoti ant denio. Tarp jų buvo 
ir Mastonas, iš anksto įsukęs savo geležinį protezo 
kablį į juto turėklą ir būtų prireikę sverto jį iš ten iš- 
plėšti. | 

— Tai didvyris, tai didvyris! — šaukė jis įvairiais 
tonais, — o mes tik bobelės, palyginus su tuo europiečiu! 

O Patrankos klubo pirmininkas, pataręs lankytojams 
išsiskirstyti, grįžo į Ardano kajutę ir buvo ten, kol gar- 
laivio varpas išmušė dvylika. 

Tada abu vyrai, besivaržą dėl garbės, karštai paspau- 
dė vienas kitam ranką, ir Mišelis Ardanas jau sakė 
Barbikenui „tu“.. 


XIX SKYRIUS 
MITINGAS 


Kitą rytą nekantriai publikai pasirodė, kad saulė 
teka labai vėlai. Buvo kalbama, kad tai esanti nedova- 
notina tinginystė, nes juk jai šį kartą tenka šviesti iškil- 
mingai šventei. 

Barbikenas, bijodamas, kad kas neduotų Mišeliui Ar- 
danui nekuklių klausimų, norėjo pakviesti mažą 
skaičių išrinktųjų, pavyzdžiui, tik Patrankos klubo na- 
rius. Bet lengviau būtų buvę užtvenkti Niagarą! Taigi 
jam teko atsisakyti to sumanymo ir palikti savo nau- 
jąjį draugą pačiam kovoti su visais netikėtumais, kurie 
jo laukė viešam susirinkime. 

Nors Tampos naujosios biržos salė buvo milžiniška, 
tačiau atrodė negalėsianti sutalpinti visų dalyvių, nes 
numatytas susirinkimas žadėjo virsti tikru mitingu. 

Todėl buvo parinktas platus laukas už miesto; rei- 
kėjo per kelias valandas sukonstruoti pastogę, kuri sau- 
gotų susirinkusius nuo karštų saulės spindulių; uoste 
stovį laivai noriai davė savo bures, virves, rėjas, atsaI- 
ginius stiebus milžiniškai palapinei. Greitai didžiulis 
drobinis dangus pakilo virš išdegintos lygumos ir saugo- 
jo ją nuo dienos karščio. 

Trys šimtai tūkstančių žmonių susirinko po ta pasto- 
ge, tris valandas jie kentė baisiausią karštį ir tvankumą, 
belaukiant prancūzo. Tik vienas trečdalis tos susirinku- 

siųjų minios galėjo viską girdėti ir matyti, antrasis treč- 
dalis menkai matė ir nieko negirdėjo, o kiti nieko ne- 
matė ir nieko negirdėjo, bet tai jiems nekliudė garsiai 
ploti oratoriui. 

Trečią valandą pasirodė Mišelis Ardanas, lydimas 
žymiausių Patrankos klubo narių. Dešinę ranką jis buvo 
padavęs Barbikenui, kairiąją Mastonui, kuris švytėjo 
ir spinduliavo labiau už vidurdienio saulę. 

Ardanas užlipo ant aukštos estrados, nuo kurios jo 
žvilgsnis aprėpė juodų cilindrų jūrą. Tačiau jis nė kiek 
nesumišo, nė kiek nepozavo, buvo linksmas, paprastas, 
malonus — jautėsi tarsi namie. Į garsius valiavimus jis 
atsakė grakščiai nusilenkdamas ir, rankos judesiu pa- 
prašęs nutilti, prabilo taisyklinga anglų kalba. 

— Mano ponai! — pradėjo jis, — nors ir labai karšta, 
aš jus kiek sutrukdysiu, paaiškindamas savo projektą, 
kuris, kaip man atrodo, jus domina. Aš nesu nei orato- 
rius, nei mokslininkas ir visai nesiruošiau kalbėti viešai, 
bet mano draugas Barbikenas man pasakė, kad tai jums 
suteiks malonumą, ir aš sutikau. Taigi klausykite manęs 
savo šešiais šimtais tūkstančių ausų ir atleiskite orato- 
riaus klaidas. 

Ta paprasta įžanga, matyt, labai patiko susirinku- 
siems, nes visi iš karto suklego patenkinti. 

— Ponai, —tęsė jis toliau,— rodykite laisvai savo 
pritarimą arba nepasitenkinimą. Taigi sutarta, aš prade- 
du. Pirmiausia nepamirškite, kad prieš jus stovi nemok- 
ša, visiškas neišmanėlis, net nesuprantąs, kokie sunku- 
mai jo laukia. Taigi jam pasirodė, kad atsisėsti į svie- 
dinį ir iškeliauti į Mėnulį yra visai paprasta, natūralu 
ir lengva. Anksčiau ar vėliau tokia kelionė turi įvykti. 
Juk susisiekimo priemonės visą laiką progresuoja. Žmo- 
gus pradėjo keliauti keturiomis, paskui vieną gražią 
dieną ėmė eiti dviem kojom, paskui pradėjo važinėti 

ratais, po to fajetonu, vėliau — karieta, diližanu ir pa- 
galiau traukiniu. Ir kas iš to išeina? Ateities vagonas 
bus patrankos sviedinys, o teisybę sakant, ar planetos 
nėra sviediniai. Juk tai sutvėrėjo paleisti milžiniški pa- 
trankų sviediniai. Bet grįžkite prie mūsų sviedinio. Kai 
kas iš jūsų, ponai, gali pagalvoti, kad kolumbiados svie- 
dinio greitis bus be galo didelis. Visai ne! Žvaigždės 
skrieja daug greičiau, ir net mūsų Žemė, besisukdama 
aplink saulę, mus neša tris kartus sparčiau. Štai keli pa- 
vyzdžiai. Tiktai prašom man leisti skaičiuoti prancūziš- 
ku matu Ijė, nes prie amerikiečių matų nepripratęs ir bi- 
jau suklysti. 

Prašymas pasirodė labai paprastas, ir visi sutiko. Ora- 
torius tęsė toliau: 

— Štai, ponai, jums nurodysiu įvairių planetų judė- 
jimo greitį. Turiu prisipažinti, kad ir nemokša būdamas, 
gerai Žinau tas astronomijos smulkmenas; po dviejų 
minučių ir jūs būsite lygiai tokie mokyti, kaip ir aš. Ži- 
nokite, kad Neptunas nuskrieja penkis tūkstančius Ijė 
per valandą, Uranas — septynis tūkstančius, Saturnas — 
aštuonis tūkstančius aštuonis šimtus penkiasdešimt aš- 
tuonis; Jupiteris vienuolika tūkstančių šešis šimtus sep- 
tyniasdešimt penkis; Marsas — dvidešimt du tūkstan- 
čius vienuolika; Žemė — dvidešimt septynis tūkstančius 
penkis šimtus; Venera — trisdešimt du tūkstančius šimtą 
devyniasdešimt. Merkurijus — penkiasdešimt du tūks- 
tančius penkis šimtus dvidešimt. Kai kurios kometos sa- 
vo perihelyje pasiekia milijoną keturis šimtus tūkstan- 
čių ljė per valandą! Palyginus su jais, mes tikri slunkiai, 
lėti žmogeliai, mūsų sviedinio greitis neprašoks nė de- 
vynių tūkstančių devynių šimtų Ijė, ir jis vis palaipsniui 
mažės. Sakykite, ar yra dėl ko džiūgauti. Argi dar ne- 
aišku, kad nebe toli tas laikas, kai žmonės šviesos bei 
elektros variklių pagalba pasieks dar didesnius greičius? 

Niekas nei nemanė neigti tų Mišelio Ardano tvir- 
tinimų. 

— Mieli klausytojai, — tęsė jis, — jeigu pasikliau- 
sime ribotais protais, (kitokių žodžių jiems nerandu) 
žmonija liks užburtame rate ir bus pasmerkta vegetuoti 
ant Žemės rutulio, ir niekados nepakils į planetos erd- 
vesl Taip nebus! Žmonės skris į Mėnulį, skris į kitas 
planetas, skris į žvaigždes taip, kaip šiandien važiuoja- 
ma iš Liverpulio į Niujorką — lengvai, greitai, saugiai. 
Visatos vandenynai greitai bus taip pat ištirti, kaip ir 
Mėnulio jūros! Nuotolis — sąlyginė sąvoka. Kiekvieną 
nuotolį galima sumažinti iki nulio. 

Nors susirinkę ir labai buvo prielankūs tam prancū- 
zų didvyriui, tačiau jo drąsios teorijos juos apstulbino. 
Mišelis Ardanas tai suprato. 

— Atrodo, jūsų neįtikinau, mano mielieji šeiminin- 
kai, — tęsė jis, maloniai nusišypsojęs,— na, gerai — pa- 
galvokime drauge. Ar žinote, per kiek laiko greitasis 
traukinys nueitų į Mėnulį? Per tris šimtus parų. Ne 
daugiau. Tai bus aštuoniasdešimt šeši tūkstančiai keturi 
šimtai dešimt ljė, bet ką tai reiškia? Tai nėra nei devy- 
nių kartų aplink Žemę, argi nebuvo jūreivių ir keliau- 
tojų, kurie yra daugiau kelio padarę per savo gyveni- 
mą? Pagalvokite, aš būsiu kelyje tik devyniasdešimt 
septynias valandas. Argi jūs manote, kad Mėnulis taip 
toli nuo Žemės, jog reikia gerokai pasvarstyti prieš pra- 
dedant kelionę. Ką gi jūs pasakytumėt, jeigu tektų ke- 
liauti į Neptuną, kuris sukasi danguje vieną milijardą 
šimtą keturiasdešimt septynis milijonus 1jė atstumu nuo 
saulės. Tai kelionė, į kurią mažai kas galėtų leistis, nors 
vienas kilometras tekainuotų penkis su. Pačiam baronui 
Rotšildui neužtektų milijardo bilietui, jam pritrūktų 
šimto keturiasdešimt septynių milijonų, ir jis turėtų su- 
stoti pakely. 

Toks įrodinėjimo būdas, atrodo, labai patiko susi- 
rinkusiems. Be to, Mišelis Ardanas, įsigilinęs į savo 
temą, kalbėjo su nepaprastu entuziazmu; jis jautė, kad 
auditorija klauso atsidėjus, ir kalbėjo toliau su giliu 
įsitikinimu: 

— Taigi, mano draugai, tas nuotolis nuo Neptuno 
iki Saulės yra menkniekis, palyginus su žvaigždžių 
nuotoliais. Ir tikrai, norint suvokti žvaigždžių nuotolius, 
reiktų pradėti tokią skaičių numeraciją, kur mažiausias 
skaičius būtų devynių nulių, ir milijardą paimti viene- 
tu. Atleiskite man, kad aš gilinuos į smulkmenas, bet 
-j0s Mums turi gyvybinės reikšmės. Išklausykite, paskui 
patys spręskite! Centauro žvaigždyno žvaigždė Alfa yra 
nutolusi nuo mūsų aštuonis bilijonus ljė; Vega ir Siri- 
jus — penkiasdešimt bilijonų, Arkturas — penkiasde- 
šimt du bilijonus, Šiaurės Žvaigždė — šimtą septyniolika 
bilijonų, Ožiaragis — septyniasdešimt bilijonų, ir yra 
žvaigždžių, nutolusių nuo saulės milijardų milijardus 
ljė. Ar po to, kas pasakyta, betenka kalbėti apie nuo- 
tolį tarp saulės ir planetų, argi iš viso egzistuoja koks 
nuotolis? Tai apsirikimas! Tai melas! Pojūčių apgaulė! 
Ar žinote, ką aš galvoju apie tą pasaulį, kuris prasideda 
mūsų spinduliuojančia žvaigžde ir baigiasi Neptunu? 
Norite susipažinti su mano teorija? Ji visai paprasta! 
Man saulės sistemos pasaulis yra tvirtas vienalytis kū- 
nas, jį sudarančios planetos spaudžia viena kitą, glau- 
džiasi, kuone susilieja viena su kita, ir nuotoliai tarp 
jų lygūs nuotoliui molekulių, kurios sudaro pačius 
standžiausius metalus, kaip antai: sidabrą, geležį ar plati- 
ną! Taigi aš turiu teisę tvirtinti ir kartoju su įsitikinimu, 
kuris jus visus labai sujaudins: ,, Nuotolis — tuščias Žo- 
dis, — nuotolis neegzistuoja!“ 

— Gerai pasakyta! Bravo! Valio! — ėmė šaukti vie- 


121 


nu balsu visi susirinkusieji, įelektrinti kalbėtojo mostų, 
balso bei jo drąsaus samprotavimo. 


— Ne! — sušuko Mastonas, perrėkdamas kitus, — 
nuotolių nėra! 


Smarkiai gestikuliuodamas, jis neteko lygsvaros ir 
tik nenukrito nuo estrados. Vos-ne-vos susilaikęs, jis 
išvengė kritimo, kuris būtų buvęs akivaizdus įrodymas, 
jog nuotolis nėra tuščias žodis. 

Tuo tarpu Mišelis Ardanas užsidegęs kalbėjo toliau: 


— Mano draugai, manau, kad tas klausimas jau iš- 
spręstas. Jeigu aš jūsų neįtikinau, tai tik todėl, kad ne- 
drąsiai įrodinėjau, mano argumentai buvo per silpni, 
nes man trūko teorinio pasiruošimo. Pagaliau, kaip ten 
bebūtų, aš kartoju, kad atstumas nuo Žemės iki jos pa- 
lydovo iš tikrųjų tėra menkniekis ir nevertas didelio 
dėmesio. Aš nemanau labai perdėsiąs, tvirtindamas, kad 
greitai bus įrengti traukiniai iš vagonų-sviedinių, kur 
galima bus patogiai keliauti iš Žemės į Mėnulį. Nebus 
nei trinktelėjimų, nei kratymų, nei avarijų — traukiniai 
lėks tiesiai į tikslą —,,„bitės skridimu“, kaip sako ameri- 
kiečių medžiotojai. Nepraeis nė dvidešimt metų, ir pusė 
Žemės gyventojų jau bus aplankę Mėnulį. 

— Valio! Tegyvuoja Mišelis Ardanas! — ėmė šauk- 
ti visi, net ir mažiausiai įtikintieji. 

— Tegyvuoja Barbikenas! — atsakydamas jiems, su- 
šuko kuklusis oratorius. 

Šitas garsus Barbikeno nuopelnų pripažinimas sukė- 
lė ilgą plojimų audrą. 

— Dabar, mieli draugai, — tęsė toliau Mišelis Arda- 
nas, — gal turite kokių nors klausimų? Nors man, nemok- 
šai, ir bus sunku atsakyti, bet aš pasistengsiu. 

Iki šiol Patrankos klubo pirmininkas atrodė labai pa- 
tenkintas diskusijų eiga. Mišelis Ardanas lakios vaiz- 

duotės dėka puikiai dėstė savo abstraktinę teoriją. Bet 
reikėjo atitraukti Ardaną nuo praktinių klausimų, ku- 
riuose jam būtų sunku susigaudyti. Barbikenas pasisku- 
bino įsiterpti ir paklausė savo naująjį draugą, ar, jo 
nuomone, Mėnulyje ir kitose planetose esą gyvų bū- 
tybių. 

— Duodi man sunkų klausimą, mano kilnusis pirmi- 
ninke,— atsakė šypsodamasis oratorius.— Tačiau, jeigu 
aš neklystu, daugelis labai protingų vyrų, kaip antai: 
Plutarchas, Svedenborgas, Bernardenas de Sen Pjeras ir 
daugelis kitų, į tą klausimą atsakė teigiamai. Gamtos 
filosofijos požiūriu jie teisūs; aš irgi manau, kad pasau- 
lyje nieko nėra nereikalingo, ir atsakysiu į tavo klausi- 
mą kitu klausimu, mano drauge Barbikenai, jeigu tik 
tuose pasauliuose galima gyventi, tai jie arba yra gy- 
venami, arba buvo gyvenami, arba dar bus gyvenami. 

— Labai gerai! — šaukė klausytojai iš pirmosios ei- 
lės, o jų nuomonė buvo įstatymas kitiems. 

— Sunku teisingiau ir logiškiau atsakyti, — pasakė 
Patrankos klubo pirmininkas.— Taigi klausimas gali bū- 
ti statomas taip: ar kiti pasauliai gali būti gyvenami? 
Aš bent manau, kad gali. 

— Oašesu įsitikinęs! — atsakė jam Mišelis Ardanas. 

— Tačiau yra rimtų davinių, kad jie nėra gyvena- 
mi,— pasakė vienas iš susirinkimo dalyvių.— Daugelyje 
planetų gyvenimo sąlygos žymiai skiriasi nuo sąlygų 
Žemėje. Jeigu kalbėsime tik apie planetas, tai gyvybė 
arčiau Saulės esančiose planetose turėtų sudegti, o la- 
biau nutolusiose sušalti. 

— Aš labai gailiuosi, kad nepažįstu asmeniškai sa- 
vo gerbiamojo oponento,— atsakė Mišelis Ardanas,— 
vis dėlto bandysiu jam atsakyti. Jo priekaištai yra rimti, 
bet aš manau, kad juos galima paneigti taip kaip ir 

kitus įrodinėjimus, kad planetos negali būti gyvenamos. 
Jeigu aš būčiau fizikas, aš jam pasakyčiau, kad plane- 
tos, esančios arčiau saulės, apriboja temperatūrą ma- 
žiau išskirdamos vidinės šilumos, o labiau nutolusios 
planetos, priešingai, išskiria daugiau šilumos, ir tokiu 
būdu tų pasaulių paviršiuje susidaro palanki tempera- 
tūra egzistuoti organizmams, savo sandara panašiems 
į žemės gyventojus. Jeigu būčiau gamtininkas, aš jam 
pasakyčiau, kad daugelis žymių mokslininkų įrodė, jog 
žemės gyviai moka prisitaikyti prie labai skirtingų gam- 
tos sąlygų. Juk žuvys kvėpuoja vandeny, kuriame ne- 
gali gyventi kiti gyviai, amiibijos gali gyventi vande- 
ny ir ore,— sunkiai išaiškinamas reiškinys! Kai kurie 
jūros gyventojai nardo vandens gelmėje, slegiami pen- 
kiasdešimt ir šešiasdešimt atmosferų; įvairūs vandens 
vabzdžiai, nejautrūs .temperatūrai, sutinkami verdan- 
čiuose šaltiniuose ir lediniuose Arkties vandenyse. Pa- 
galiau tenka pripažinti, kad gamta sudaro tiek įvairias, 
kartais nesuprantamas organizmams gyventi sąlygas, 
kad ją galima pavadinti visagale. Jeigu aš būčiau che- 
mikas, aš jam pasakyčiau, kad aerolituose, tai yra kū- 
nuose, susidariusiuose už Žemės sferos ribų, analizės 
keliu rasti grynanglio pėdsakai, kad ta substancija yra 
organinė, ir, kaip įrodė savo tyrimais Reichenbachas, 
yra buvusi gyvo organizmo dalimi. Pagaliau jeigu bū- 
čiau teologas, pasakyčiau, kad pagal apaštalo Povilo 
mokslą dieviškasis atpirkimas skiriamas ne vien mūsų 
Žemei bet ir kitiems visatos pasauliams. Tačiau aš nei 
teologas, nei chemikas, nei gamtininkas, nei fizikas. 
Taigi, visai nesuvokdamas didžiųjų visatos dėsnių, galiu 
tik pasakyti, kad nežinau, ar kituose pasauliuose yra 
gyvybė, ir kadangi nežinau, skrisiu į Mėnulį pažiūrėti! 

Ar Mišelio Ardano teorijos priešininkas surado nau- 
jų argumentų — sunku pasakyti, nes minios triukšmin- 

gos ovacijos nustelbė paskutiniuosius jo žodžius. Kai 
pagaliau nutilo pačios paskutinės susirinkusiųjų eilės, 
triumfuojantis oratorius taip toliau kalbėjo: 

— Jūs puikiai suprantate, mano šaunieji jankiai, 
kad aš tik trumpai nušviečiau šį svarbų klausimą; aš vi- 
sai nemanau skaityti jums viešą paskaitą ta plačia te- 
ma. Yra dar visa eilė argumentų, kad kituose pasauliuo- 
se galima gyventi. Apie tai nekalbėsiu. Leiskite pasakyti 
tik vieną dalyką. Žmonėms, kurie tvirtina, kad planetos 
negyvenamos, rekia atsakyti taip: — Jūsų bus teisybė, 
jeigu sugebėsite įrodyti, kad Žemė yra pati geriausia iš 
visų pasaulių, bet taip nėra, nors ir ką bekalbėtų Vol- 
teras. Žemė teturi vieną palydovą, o Jupiteris, Uranas, 
Saturnas, Neptunas po kėlis. Šito jų pranašumo negali- 
me nuneigti. Tačiau labiausiai mūsų Žemė nepatogi gy- 
venti savo ašies palinkimu į orbitą. Iš čia dienų ir naktų 
nelygumas; iš čia ir nemaloni metų laikų įvairovė. Mū- 
sų nelėmtame Žemės rutulyje visuomet tai per karšta, 
tai per šalta; žiemą stingstame nuo šalčio, vasarą ken- 
čiam nuo kaitros; tai slogų, plaučių uždegimų ir viso- 
kių peršalimų planeta. Kas kita Jupiteryje, Kurio ašis 
yra labai mažai palinkusi, čia gyventojai gali džiaugtis 
pastovia temperatūra: Jupiteryje yra amžino pavasario, 
amžinos vasaros, amžino rudens ir amžinos žiemos Zo- 
na. Kiekvienas Jupiterio gyventojas gali pasirinkti kli- 
matą, kuris jam geriau patinka, ir visą gyvenimą nebijoti 
temperatūros kaitaliojimosi. Turite sutikti, kad Jupite- 
ryje žymiai geresnės sąlygos gyventi, negu Žemėje, jau 
nekalbant apie jo metus, kurie yra lygūs dvylikai Žemės 
metų. Be to, aš įsitikinęs, kad tokiose nepaprastai pui- 
kiose sąlygose to laimingo krašto gyventojai yra aukš- 
tesnės būtybės, jų mokslininkai dar protingesni, jų ar- 
tistai — talentingesni, jų nedorieji — ne tokie nedori, 
o gerieji dar geresni. Deja! Ko gi trūksta mūsų gaubliui, 

kad jis pasiektų tokios pat tobulybės? Visai nedaug! 
Tiktai ašies, mažiau palinkusios į orbitą. 

— Na ir kas! — pasigirdo energingas balsas,— su- 
jungsime jėgas, išrasime mašinas ir ištiesinsime Že- 
mės ašį! 

Audringi plojimai sutiko tą pasiūlymą, kurio auto- 
rius buvo ne kas kitas, kaip Mastonas. Matyt, veržlusis 
sekretorius, paskatintas savo inžinieriško instinkto, už- 
simojo įvykdyti tą drąsų pasiūlymą. Tačiau reikia pri- 
pažinti, nes tai yra tiesa, kad dauguma pritarė jo suma- 
nymui savo šūkiais, ir, be abejo, jeigu amerikiečiai 
būtų turėję atramos tašką, kurio reikalavo Archimedas, 
jie tikrai būtų sukonstravę svertą, kuriuo būtų pakėlę 
Žemę ir ištiesinę jos ašį. Deja, to atramos taško kaip 
tik ir trūko drąsiems mechanikams. 

Kaip ten bebūtų, o „be galo praktiška" Mastono idėja 
turėjo milžinišką pasisekimą: diskusijos nutrūko kokiai 
penkiolikai minučių ir dar ilgai, labai ilgai po to susi- 
rinkimo, Amerikos Jungtinėse Valstijose buvo-kalbama 
apie nuolatinio Patrankos klubo sekretoriaus drąsų pa- 
siūlymą. 


XX SKYRIUS 


PUOLIMAS IR ATKIRTIS 


Atrodė, kad tuo įvykiu turėjo baigtis diskusija. Sun- 
ku buvo ir sugalvoti geresnę pabaigą. Tačiau, sąmyšiui 
nurimus, pasigirdo tvirtai ir rūsčiai tariami žodžiai: 

— Dabar, kai oratorius tiek daug laiko skyrė fan- 
tastiniams pasakojimams, ar negalėtų jis grįžti prie savo 
temos, mažiau nagrinėti teoriją ir daugiau nušviesti 
techninę kelionės pusę. 

Visų žvilgsniai nukrypo į kalbantį. Tai buvo laibas, 
liesas vyras energingu veidu su amerikietiškai pakirpta 
barzda, vešliai želiančia po smakru. Pasinaudodamas su- 
sirinkime kilusia maišatim, jis pamažu prasiskverbė į 
pirmąją žiūrovų eilę ir, sukryžiavęs ant krūtinės ran- 
kas, įsmeigė savo drąsias, spinduliuojančias akis į mi- 
tingo didvyrį. Pasakęs savo pageidavimą, nepažįstama- 
sis nutilo, ir atrodė, kad jo nejaudina nei tūkstančiai į 
jį nukreiptų žvilgsnių, nei nedraugiškas murmėjimas, 
sukeltas jo žodžių. Nesulaukęs iš karto atsakymo, jis 
pakartojo savo klausimą tuo pačiu aiškiu balsu ir dar 
pridūrė: 

— Mes čia susirinkome kalbėti ne apie Žemę, bet 
apie Mėnulį. 

— Jūsų tiesa, pone, — atsakė Mišelis Ardanas,— mes 
nukrypome nuo temos. Grįžkime prie Mėnulio. 

— Pone, — vėl pradėjo nepažįstamasis, — jūs sakote, 
kad mūsų palydove yra gyvų būtybių. Aš sutinku. Ta- 
čiau jeigu egzistuoja selenitai, tai tie žmonės tikrai gy- 
vena nekvėpuodami, nes aš perspėju jus, ir tai jūsų la- 
bui, kad Mėnulio paviršiuje nėra nei vienos molekulės 
Oro. 

Išgirdęs tokį tvirtinimą, Mišelis Ardanas krestelėjo 
savo rudus karčius — jis iš karto suprato, kad su tuo 
vyriškiu teks susiremti dėl esminių klausimų. Įsmeigęs 
žvilgsnį į priešininką, jis savo ruožtu paklausė: 

— Štai kaip? Nėra oro Mėnulyje! Prašau pasakyti, 
kas tai tvirtina? 

— Mokslininkai. 

— Tikrai? 

— Tikrai. 

— Pone,— vėl pradėjo Mišelis — meskime juokus į 
šalį. Aš labai gerbiu daug žinančius mokslininkus ir nie- 
kinu nieko neišmanančius. 

— Argi yra ir tokių mokslininkų? 

—- Yra. Štai, pavyzdžiui, Prancūzijoje vienas moksli- 
ninkas matematiškai įrodė, kad paukštis negali skraidy- 
ti, o kito teorijos įrodinėja, kad žuvys neprisitaikiusios 
gyventi vandenyje. | 

— Aš nekalbu apie tokius mokslininkus, pone, ir 
galiu savo nuomonę paremti vardais, kuriuos ir jūs tu- 
rėsite pripažinti. ž | 

— Jūs, pone, labai apsunkinsit vargšą nemokšą, ku- 
ris, antra vertus, tik ir trokšta ko nors išmokti. 

— Kodėl gi jūs mokslo klausimus nagrinėjate tinka- 
mai nepasiruošęs? — paklausė gana šiurkščiai nepažįs- 
tamasis. 

— Kodėl? — atsakė Ardanas.— Nagi todėl, kad vi- 
suomet narsus yra tas, kuris nemato pavojaus! Aš nieko 
nežinau, tai tiesa, tačiau toje mano silpnybėje ir glūdi 
mano jėga. | 

— Jūsų silpnybė lygi beprotybei! — sušuko piktai 
nepažįstamasis. 

— Tuo geriau, jeigu mano beprotybė nuves mane į 
Mėnulį! — atkirto prancūzas. 

Barbikenas ir jo kolegos ryte rijo akimis tą įsibro- 
vėlį, kuris taip drąsiai kritikavo jų projektą. Nei vienas 
iš Patrankos klubo narių jo nepažinojo, ir pirmininkas 
susirūpinęs sekė netikėta linkme pakrypusias diskusijas, 
žiūrėdamas į savo naująjį draugą kiek su baime. Su- 
sirinkusieji klausėsi atsidėję ir su nerimu, suprasdami, 
kad šiame ginče iškils visi pavojai, o gal ir tai, kad ke- 
lionė į Mėnulį negalima. 

— Pone, — vėl pradėjo Mišelio Ardano priešinin- 
kas,— yra daug neginčijamų įrodymų, kad aplink Mė- 
nulį visai nėra atmosferos. Aš galiu dar pasakyti a 
priori, kad jeigu Mėnulis ir būtų kada nors turėjęs at- 
mosferą, tai jau seniai ją būtų pritraukusi Žemė. Ta- 

čiau aš labiau esu linkęs duoti jums neginčijamus 
faktus. 

— Duokite, pone,— atsakė Mišelis Ardanas labai 
mandagiai, — duokite, kiek tik jums patinka! 

— Jūs žinote,— pasakė nepažįstamasis,— kad švie- 
sos spindulys, eidamas per tokią terpę kaip oras, nu- 
krypsta nuo tiesiosios linijos, kitaip tariant, jis lūžta. 
Na štai! Kai Mėnulis užstoja mums kai kurias žvaigž- 
des, tai tų žvaigždžių spinduliai niekados nenukrypsta 
nuo tiesiosios linijos, tai yra nei truputį nelūžta, eidami 
pro Mėnulio diską. Tai yra aiškiausias įrodymas, kad 
Mėnulis neturi atmosferos. 

Visi sužiuro į prancūzą: jei jis dabar tinkamai neat- 
sikirs, pasekmės gali būti liūdnos. 

— Tikrai, — atsakė jam Mišelis Ardanas,— tai jūsų 
stipriausias ir; beveik vienintelis argumentas, ir net 
mokslininkui būtų nelengva jį atremti, aš galiu tik pa- 
sakyti, kad jūsų argumentas neturi lemiamos reikšmės, 
nes iki šio laiko nėra tiksliai išmatuotas kampinis Mė- 
nulio diametras. Bet eikime toliau. Pasakykite man, mie- 
las pone, ar jūs sutinkate, kad Mėnulio paviršiuje yra 
vulkanų. 

— Užgesusių yra. Veikiančių nėra. 

— Taigi visai logiška galvoti, kad tie vulkanai kaž- 
kada veikė. 

— Aišku. Bet kadangi jie patys galėjo pasigaminti 
degimui reikalingą deguonį, tai jų išsiveržimai dar nė- 
ra atmosferos buvimo įrodymas. 

— Eikime toliau,— atsakė Ardanas,— ir, palikę tuos 
argumentus, pažiūrėkime, ką rodo tiesioginiai stebėji- 
mai. Aš jus perspėju, kad remsiuos žinomais moksli- 
ninkais. 

— Remkitės. 

— Taigi pradedu. 1715 metais gegužės 3 dieną astro- 
nomai Luvilis ir Helis, stebėdami užtemimą, pamatė 
Mėnulyje neįprastus švytėjimus. Tie greiti ir dažnai 
besikartoją šviesos blykstelėjimai buvo palaikyti audrų 
reiškiniais Mėnulyje. 

— 1715 metais,— pasakė nepažįstamasis,— astrono- 
mai Luvilis ir Helis žemės atmosferos reiškinius, sukel- 
tus bolidų ir meteorų, palaikė Mėnulio reiškiniais. Taip 
atsakė mokslininkai į tą jų pranešimą, ir aš jums tą 
patį kartoju. 

— Eime toliau,— nė kiek nesumišęs atsakė Arda- 
nas.— Juk ir Heršelis 1787 metais pastebėjo daugybę 
žibančių taškų Mėnulio paviršiuje. 

— Be abejo, tačiau pats Heršelis neaiškina to fakto; 
tuo reiškiniu remdamasis, nesiryžo įrodinėti, kad Mė- 
nulyje esama atmosieros. 

— Geras atsakymas, — pagyrė Mišelis Ardanas savo 
priešininką, — aš matau, kad jūs labai stiprus seleno- 
gralijoj. 

— Labai stiprus, pone, ir aš dar pridursiu, kad ga- 
biausieji astronomai, Beras ir Medleras, kurie gerai yra 
ištyrinėję Mėnulį, tvirtina, kad jo paviršiuje visiškai 
nėra OIO. 

Auditorija subruzdo, to mįslingojo asmens argumen- 
tai ją suaudrino. 

— Eime dar toliau,— atsakė jam Mišelis Ardanas 
nuostabiai ramiai, — aš noriu priminti labai svarbų įvy- 
kį. Žinomas prancūzų astronomas Loseda, stebėdamas 
užtemimą 1860 metais liepos 18 dieną, konstatavo, kad 
Mėnulio užstoti Saulės disko kraštai atrodė suapvalinti 
ir apkarpyti. Šį reiškinį sukėlęs saulės spindulių lūžimas 
Mėnulio atmosferoje, ir negali būti kito aiškinimo. 

— Ar tai tikras faktas? — paklausė gyvai nepažįs- 
tamasis. 

— Visiškai tikras. 

Auditorija vėl sujudo, pradžiuginta savo pamiltojo 
didvyrio sėkme. Nepažįstamasis tylėjo. Ardanas, nei 
kiek nesididžiuodamas savo laimėjimu, pasakė pa- 
prastai: 

— Matote, brangus mano pone, kad negalima vi- 
siškai neigti atmosferos buvimo Mėnulio paviršiuje. Ga- 
limas daiktas, kad ta atmosfera praretėjus, neturi stan- 
dumo, o vis dėlto mokslas pripažįsta, kad ji yra. 

— Tik jau ne Mėnulio kalnuose, jūsų malonybe! — 
atkirto nepažįstamasis, nė nemanydamas pasiduoti. 

— Ne, tačiau slėniuose oro sluoksnis kelių šimtų 
pėdų. 

— Šiaip ar taip, jūs turite pasirūpinti atsargumo 
priemonėmis, nes tas mėnulio oras bus labai praretėjęs. 

— O! Šaunusis pone, vienam žmogui nedaug terei- 
kia, pagaliau, sykį atsidūręs ten aukštai, aš pasistengsiu 
jį tausoti ir kvėpuoti tik retais atvejais! 

Auditorija pratrūko skardžiu juoku. Slaptingasis pa- 
šnekovas išdidžiai apžvelgė susirinkimą. 

— Na štai, — toliau laisvai kalbėjo Mišelis Arda- 
nas, — kadangi mudu sutinkame, jog Mėnulyje yra šio- 
kia tokia atmosfera, turime pripažinti, kad ten yra tam 
tikras kiekis vandens. Ta išvada labai mane džiugina. 
Be to, leiskite man, mielasai mano pašnekove, pasakyti 
dar vieną samprotavimą. Mums tėra žinoma tik viena 
Mėnulio disko pusė, ir jeigu mažai oro yra toje pusėje, 
kuri į mus atkreipta, labai galimas daiktas, kad jo yra 
daug kitoje pusėje. 

— Kodėl gi taip? 

— Todėl, kad Mėnulis, Žemės traukiamas, įgavo 
kiaušinio formą, kurio mes matome smailųjį galą. Tą 
prielaidą patvirtina ir Hanseno apskaičiavimai, įrodę, 
kad Mėnulio svorio centras yra užpakaliniame jo pusru- 

tulyje. Iš to galima padaryti išvadą, kad visa oro ir 
vandens masė turėjo būti sutraukta į kitą mūsų palydo- 
vo pusę dar pačią pirmąją pasaulio sukūrimo dieną. 

— Gryna fantazija! — sušuko nepažįstamasis. 

— Ne! Gryna teorija, paremta mechanikos dėsniais, 
ir, Man rodos, sunku ją sugriauti. Todėl aš kreipiuosi 
į visus čia esančius ir prašau nubalsuoti klausimą: ar 
Mėnulyje. galima tokia gyvybė, kokia yra Žemėje? 

Trijų šimtų tūkstančių auditorija sutiko tą pasiūly- 
mą audringais plojimais. Mišelio Ardano priešininkas 
norėjo dar kalbėti, bet niekas jo nesiklausė. Šauksmas 
ir grasinimai pasipylė ant jo kaip kruša. 

— Gana, gana! — šaukė vieni. 

— Varykit lauk tą įsibrovėlį! — kartojo kiti. 

— Lauk! Lauk! — staugė įnirtusi minia. 

Tačiau nepažįstamasis stovėjo tvirtai atsirėmęs į est- 
radą ir nejudėdamas laukė, kol nurims audra, kuri ne- 
žinia kuo būtų baigusis, jei Mišelis Ardanas nebūtų 
jos nutildęs rankos mostu. Jis buvo labai riteriškas, ne- 
galėjo palikti savo varžovo vieno prieš tokią minią. 

— Jūs norėjote pasakyti dar porą žodžių? — paklau- 
sė jis labai mandagiai. 

— Taip! Šimtą, tūkstantį žodžių! — atsakė karščiuo- 
damasis nepažįstamasis.— Arba ne — tik vieną žodį! 
Taip atkakliai veržtis į tokį bandymą gali tik... 

— Žmogus neprotingas? Kaipgi galite jūs mane taip 
pavadinti? Argi aš nepaprašiau savo draugo Barbikeno 
apskritą bombą pakeisti cilindro formos sviediniu, kad 
netektų man suktis kelyje, kaip tai voverei ant rato? 

— Ar jūs pagalvojote, nelaimingasis, kad baisioji 
atatranka, šaunant iš patrankos, sudraskys jus į gabalus. 

— Mielas mano oponente, štai dabar jūs pataikėte, 
paminėjote tikrąjį ir vienintelį sunkumą. Tačiau aš pasi- 

tikiu amerikiečių išradingumo genijumi ir tikiu, kad 
jie išspręs tą dalyką. 

— Na, o karštis, kuris pakils sviedinyje, skrendant 
per atmosferą tokiu greičiu? 

— Sviedinio sienos pakankamai storos, o aš gi akies 
mirksniu perskrisiu atmosferą. 

— O maistas? O vanduo? 

— Aš apskaičiavau galėsiąs jo pasiimti visiems me- 
tams, o juk mano kelionė truks tik keturias dienas. 

— O oras? Kuo gi jūs kvėpuosite kelyje? 

— Aš jo pasigaminsiu cheminiu būdu. 

— O kritimo smūgis į Mėnulį, jeigu tik sviedinys 
į jį nukris? 

— Tas smūgis bus šešis kartus silpnesnis už kritimo 
smūgį Žemėje, nes Mėnulio traukos jėga yra šešis kar- 
tus mažesnė. 

— Bet jis bus pakankamai stiprus, kad jūs suduž- 
tumėt kaip stiklas! 


— O kas man sukliudys sumažinti kritimo greitį, 
paleidus tinkamu momentu raketas? 

— Sakysime, visi sunkumai bus išspręsti, kliūtys nu- 
galėtos ir viskas taip laimingai susiklostys, kad jūs nu- 
skriesite į Mėnulį gyvas ir sveikas, bet kaip jūs grįšite 
atgal? 

— Aš negrįšiu! 

Šis atsakymas taip sujaudino savo paprastumu, kad 
auditorija neteko žado. Tačiau ta tyla bylojo daugiau, 
negu entuziastingi šauksmai. Nepažįstamasis pasinaudo- 
jo ta tyla ir prabilo paskutinį kartą: 

— Jūs neišvengiamai užsimušite! — sušuko jis,— ir 
jūsų mirtis, kuri bus tik bepročio mirtis, nieko neduos 
mokslui. 

— Tęskite, kilnusis nepažįstamasai, nes tikrai jūs 
labai maloniai pranašaujate. 

— O! To jau per daug! — sušuko Mišelio Ardano 
priešininkas, — nežinau, kodėl tęsiu tą nerimtą diskusi- 
ją! Vykdykite savo beprotišką sumanymą! Ne jus čia 
reikia kaltinti!.. 

— O, prašom nesivaržyti! 

— Kitas žmogus bus atsakingas už jūsų veiksmus! 

— Kas gi? Prašau pasakyti! — paklausė Mišelis Ar- 
danas įsakmiai. 

— Nemokša, kuris suruošė tą neįvykdomą ir juo- 
kingą išmonę! 

Buvo aiškų, į ką taikoma. Barbikenas, pradėjus ne- 
pažįstamajam kalbėti, valdėsi iš visų jėgų, slopindamas 
pyktį, bet dabar, šitaip įžeistas, jis pašoko ir buvo be- 
juto nuo jo atskirtas. 

Umai šimtai rankų pakėlė estradą ir iškilmingai nu- 
sinešė Patrankos klubo pirmininką ir Mišelį Ardaną. 
Nors tas didžiulis skydas ir buvo labai sunkus, bet nešė- 
jai nuolat keitėsi, net ginčydamiesi ir kovodami už teisę 
savo pečiais paremti šį neįprastą triumfo vežimą. 

Nepažįstamasis nepasinaudojo sąmyšiu ir nepabėgo. 
Pagaliau ar būtų galėjęs prasisprausti pro tokią susi- 
grūdusią minią? Tikriausiai ne. Jis stovėjo pirmoje eilė- 
je, sukryžiavęs ant krūtinės rankas, ir akimis rijo pir- 
mininką Barbikeną. 

Šis irgi nepametė jo iš akių, ir tų dviejų vyrų žvilgs- 
niai susirėmė kaip virpančios špagos dvikovoje. | 

Džiaugsmingi minios valiavimai aidėjo tų triumfi- 
nių eitynių metu. Mišelis Ardanas mielai davėsi 
nešamas. Jo veidas spinduliavo. Kartais estrada lingavo 
ir suposi, tartum bangų blaškomas laivas, tačiau tie du 
mitingo didvyriai nebijojo supimo, jie stovėjo tvirtai, 
ir jų laivas be avarijų atvyko į Tampos uostą. Mišeliui 
Ardanui pagaliau pavyko ištrūkti iš paskutiniojo aistrin- 

go garbintojo glėbio. Jis spruko į Franklino viešbutį, 
užsidarė savo kambaryje ir greitai krito į lovą, o tūks- 
tantinė žmonių minia stovinėjo po jo langais. 

Tuo pačiu metu tarp paslaptingojo nepažįstamojo 
ir Patrankos klubo pirmininko įvyko trumpas, rimtas ir 
lemiamas pasikalbėjimas. 

Barbikenas, ištrūkeės nuo minios, stačiai nudrožė pas 
savo priešininką. 

— Eime! — pasakė jis trumpai. 

Nepažįstamasis nusekė paskui Barbikeną pakrantės 
link, ir greitai abu atsidūrė prie laivų statyklos Džons 
Folo gatvėje. 

Čia du priešai pažiūrėjo vienas antram į akis. 

— Kas jūs? — paklausė Barbikenas. 

—- Kapitonas Nikolis. 

— Aš taip ir maniau. Iki šiol atsitiktinumas nebuvo 
pastatęs jūsų skersai mano kelio. 

— Aš pats atsistojau. 

— Jūs mane įžeidėte! 

— Įžeidžiau viešai. 

— Ir atsakysite už tą įžeidimą. 

— Galiu tučtuojau. 

— Ne. Aš noriu, kad tai liktų paslaptimi tarp mū- 
dviejų. Trys mylios nuo Tampos yra Skersnou miškas. 
Ar žinote jį? 

— Taip, žinau. 

— Gal teiktumėtės ateiti į tą mišką rytoj, penktą 
valandą ryto. 

— Sutinku, jeigu tą pačią valandą jūs ateisite iš 
kitos pusės. 

— Ir jūs nepamiršite pasiimti ginklo? — paklausė 
Barbikenas. 

— Tikiuos, kad ir jūs neužmiršite savojo, — atsakė 
Nikolis. 

Po tų šaltai ištartų žodžių Patrankos klubo pirminin- 
kas ir kapitonas išsiskyrė. Barbikenas grįžo namo, ta- 
čiau, užuot kelias valandas pailsėjęs, visą naktį sprendė 
Mišelio Ardano per mitingą duotą klausimą: kaip su- 
švelninti sviedinio atatranką. 


XXI SKYRIUS 
KAIP PRANCŪZAS TVARKO REIKALĄ 


Kai pirmininkas ir kapitonas svarstė dvikovos sąly- 
gas, tos baisios ir žiaurios dvikovos, kurioje abu prie- 
šininkai medžioja vienas antrą, Mišelis Ardanas ilsėjosi 
po triumfo. Nors žodis „ilsėjosi“ ne visai čia tinkamas, 
nes amerikiečių lovos vargu ar bus minkštesnės už 
marmuro ar granito lentas. 

Taigi Ardanas miegojo gana blogai. Vartydamasis 
nuo vieno šono ant kito, įsisupęs į paklodes lyg į vys- 
tyklus, jis svajojo, kaip savo sviedinyje pastatysiąs pa- 
togią kušetę. Staiga besvajojant pasigirdo baisus triukš- 
mas, kažkas laužėsi pro duris, beldėsi kažkokiu geležiniu 
įrankiu. Tą triukšmą, taip neįprastą ankstyvą rytą, ly- 
dėjo susijaudinęs balsas: 

— Atidarykite! — šaukė kažkas už durų, — vardan 
dangaus atidarykite! 

Ardanas galėjo nepaklausyti tokio triukšmingo pra- 
šymo. Vis dėlto jis atsikėlė ir atidarė duris kaip tik tuo 
metu, kai jos jau buvo beišvirstančios nuo įsibrovėlio 
smūgių. Į kambarį įlėkė Patrankos klubo sekretorius. 
Bomba nebūtų įlėkusi taip paprastai, be jokių ceremo- 
nijų. 

— Vakar vakare! — šaukė Mastonas ex obrupto !— 

1 Be įžangos (Iot.). 

iššaukė įžeidėją į dvikovą, o tas įžeidėjas yra ne kas 
kitas, kaip kapitonas Nikolis! Jie kausis šį rytą Skers- 
nou miške. Aš viską sužinojau iš paties Barbikeno! Jei- 
gu jį nudės — galas mūsų projektui! Reikia sustabdyti 
tą dvikovą! Tik vienas žmogus visame pasaulyje turi 
galios sulaikyti Barbikeną, o tas žmogus tai Mišelis Ar- 
danas! 

Kai Mastonas taip kalbėjo, Mišelis jo nepertraukė, 
neklausinėjo. Jis greit užsimovė savo plačias kelnes, 
ir nepraėjo nė dvi minutės, kai du Barbikeno draugai 
bėgo tekini į Tampos priemiestį. 

Taip jiems beskubant, Mastonas pasakojo Ardanui, 
kas yra nutikę. Jis apsakė Barbikeno ir Nikolio neapy- 
kantos priežastis ir kad ta neapykanta yra nuo seno, 
paaiškino, kodėl draugų dėka kapitonas ir pirmininkas 
niekados nebuvo susitikę, dar pridūrė, kad tikroji tos 
neapykantos priežastis buvo šarvų ir sviedinio varžy- 
bos ir kad mitingo diskusija buvo tik ilgai Nikolio lauk- 
ta proga suvesti senas sąskaitas. 


Sunku sugalvoti ką nors baisesnio už amerikiečių 
dvikovą, kada abu priešininkai ieško vienas kito miš- 
kuose, tykodami už krūmų ir taikydamiesi nušauti prie- 
šą tankumyne kaip laukinį žvėrį. Kiekvienas, norįs 
kautis tokioje dvikovoje, turi turėti prerijų indėno sa- 
vybes: sumanumą, gudrumą, išradingumą, sugebėjimą 
sekti pėdomis ir užuosti priešą. Mažiausia klaida, svyra- 
vimas, netikras žingsnis gali kainuoti gyvybę. Į tas 
dvikovas jankiai dažnai imasi medžioklinius šunis, ir 
kiekvienas priešas, kartu medžiotojas ir medžiojamasis 
žvėris, ištisas valandas klaidžioja miške ieškodami vie- 
nas antro. 

— Velniai jūs, ne žmonės! — sušuko Mišelis Arda- 
nas, kai jo bendrakeleivis vaizdžiai nupiešė amerikie- 
tiškos dvikovos vaizdą. 

— Tokie jau esam...— kukliai atsakė Mastonas,— 
bet paskubėkime. 

Kad ir kaip Mišelis Ardanas su Mastonu bėgo per 
rasotus slėnius, trypdami ryžių laukus, šokinėdami per 
upelius, jie tik pusę šešių atsirado prie Skersnou miško. 
Jau prieš pusvalandį Barbikenas turėjo būti įžengęs į 
mišką. 

Pamiškėje dirbo senas medkirtys, raišiodamas į pun- 
delius sukapotas malkas. Mastonas pribėgo prie jo šauk- 
damas: 

— Ar neįėjo čia į mišką vyras su šautuvu? Pirmi- 
ninkas Barbikenas... mano geriausias draugas... 

Garbingasis Patrankos klubo sekretorius naiviai gal- 
vojo, kad jo pirmininką turi visi pažinti. Tačiau iš 
medkirčio veido atrodė, kad jis nieko nesupranta. 

— Medžiotojas! — paaiškino Ardanas. 

— Medžiotojas? Medžiotoją mačiau,— atsakė med- 
kirtys. 

— Seniai? 

— Maždaug prieš valandą. 

— Pavėlavom! — sušuko Mastonas. 

— Ar jūs girdėjote šūvius? — paklausė Ardanas. 

— Ne. 

— Nei vieno šūvio? 

— Nei vieno. Matyt, ne koks medžiotojas. 

— Ką daryti? — susirūpino Mastonas. 

— Reikia eiti į mišką, rizikuojant gauti ne mums 
skirtą kulką. 

— Ol Geriau tegu pataiko man į galvą dešimt kulkų, 
negu viena Barbikenui! — sušuko Mastonas balsu, kurio 
nuoširdumu negalima buvo abejoti. 

— Na, pirmyn! — paragino Ardanas, tvirtai suspau- 
dęs ranką draugui. 

Po valandėlės abu draugai dingo tankumyne, kur 
glaudžiai susipynę augo didžiuliai kiparisai, figmedžiai, 
tulpiniai medžiai, alyvmedžiai, tamarindai, ąžuolai ir 
magnolijos. Per tų medžių susiraizgiusias šakas nieko ne- 
buvo matyti. Mišelis Ardanas ir Mastonas ėjo greta, ty- 
liai žengdami per aukštą žolę, skynė sau kelią tarp storų 
lianų ir akylai tyrė krūmus, susipynusias šakas ir miško 
lapiją, kas žingsnis laukdami išgirsti baisų šūvį. Indėnas 
būtų sugebėjęs sekti Barbikeno pėdomis, bet Ardanas 
ir Mastonas žengė aklai, sunkiai skindamiesi taką per 
miško tankmes. 

Po valandos, veltui ieškoję, du draugai sustojo. Jie 
vis labiau nerimastavo. 

— Matyt, jau viskas baigta! — vilties netekęs, ištarė 
Mastonas.— Toks Žmogus, kaip Barbikenas, nesigriebs 
klastos, nespęs nei spąstų, nei kokių pinklių nesugalvos! 
Jis yra perdaug tiesus, perdaug drąsus. Jis ėjo pirmyn, 
tiesiai į pavojų, ir tikriausiai atsidūrė taip toli nuo med- 
kirčio, kad šis neišgirdo šūvio. 

— Bet mes! Mes, įžengę į mišką, turėjome išgirsti! — 
pasakė Mišelis Ardanas. 

— O jeigu mes atėjome per vėlai! — sušuko, nevil- 
ties pagautas, Mastonas. 

Mišelis Ardanas nebežinojo, ką atsakyti. Jiedu su 
Mastonu vėl ėmė slinkti toliau. Retkarčiais jie imdavo 
šaukti tai Barbikeną, tai Nikolį, tačiau nei vienas, nei 
antras neatsiliepė. Linksmų paukščių būreliai, pabaidyti 
triukšmo, purptelėdavo nuo šakų ir dingdavo tankmėj, 
ir išgąsdinti danieliai greitai sprukdavo per mišką. 

Dar valandą jie ieškojo tankumyne. Didesnė dalis 
miško buvo išžvalgyta. Niekur nesimatė jokio dvikovi- 
ninkų pėdsako. Jie pradėjo abejoti medkirčio žodžiais, 
ir Ardanas jau buvo beatsisakąs tuščiai ieškoti, bet stai- 
ca Mastonas stabtelėjo: 

— Cit! Kažkas ten stovi! — pasakė jis. 

— Kas? 

— Stovi vyras! Jis visai nejuda. Šautuvo neturi... 
Ką jis ten daro? | 

— Ar tu jį pažįsti? — paklausė Mišelis Ardanas, nes 
jis pats buvo trumparegis ir miške itin blogai matė. 

— Taip! Taip! Jis atsisuka, — atsakė Mastonas. 

— Kas jis? 

— Kapitonas Nikolis! 

— Nikolis! — sušuko Mišelis Ardanas ir pajuto, kad 
jam smarkiai suspaudė širdį. 

— Nikolis be ginklo! Taigi jam nebereikia bijoti 
savo priešininko? 

— Eime pas jį — pasakė Mišelis Ardanas,— reikia 
sužinoti, kas įvyko. 

Paėjęs keliasdešimt žingsnių, Mišelis su draugu su- 
stojo, norėdami įsižiūrėti į kapitoną. Jie tikėjosi pama- 
tyti kraugerį, besidžiaugiantį pergale. Jį pamatę, ap- 
stulbo. 

Tarp dviejų milžiniškų tulpinių medžių buvo ištemp- 
tas tankus tinklas, o jame, gailiai cypsėdamas, spurdėjo, 
sparneliais įsipainiojęs, mažytis paukštelis. Paukštgau- 
dys, ištempęs tą lipnų tinklą, buvo ne žmogus, o ilgako- 
jis balandžio kiaušinio didumo nuodingasis Floridos vo- 
ras. Šlykštusis vabalas, sėlindamas prie savo grobio, 
matyt, pastebėjo besiartinantį baisų priešą ir paspruko 
į aukštas tulpinio medžio šakas. 

Pasidėjęs šautuvą ant žemės ir visai užmiršęs pa- 
vojų, kapitonas Nikolis stengėti kuo švelniau išnarplioti 
paukštelį iš siaubingojo voratinklio. Pagaliau išnarplio- 
jęs paleido paukštelį, kuris, linksmai suplasnojęs sparne- 
liais, nuskrido. 

Nikolis švelniai žiūrėjo į skrendantį sparnuotį tarp 
šakų, tik staiga išgirdo švelniai tariamus žodžius: 

— Jūs esate šaunus žmogus! 

Nikolis atsisuko. Prieš jį stovėjo Mišelis Ardanas ir 
kartojo: 

— Labai mielas žmogus! 

— Mišelis Ardanas! — sušuko kapitonas.— Ką jūs 
čia veikiate, pone? 

— Aš noriu jums paspausti ranką, Nikoli, ir sukliu- 
dyti užmušti Barbikeną arba būti jo užmuštam. 

— Barbikenas! — sušuko kapitonas,— aš jo ieškau 
jau dvi valandas ir negaliu rasti! Kurgi jis pasislėpė? 

— Nikoli, nemandagu iš jūsų pusės! — pasakė Mi- 
šelis Ardanas,— visuomet reikia gerbti savo priešininką. 
Būkite ramūs, jeigu Barbikenas gyvas, mes jį surasime 
lengvai, nes jis, jeigu nenarplioja iš tinklų paukštelių, 
turėtų jūsų ieškoti. Bet kai jį surasime, — atsiminkite 
Mišelio Ardano žodžius, — jau nebebus kalbos apie jo- 
kias dvikovas. 

— Tarp pirmininko Barbikeno ir manęs yra tokia 
sena neapykanta,— pradėjo rimtai Nikolis— kad tik- 
tai mirtis vieno iš mudviejų... 

— Liaukitės! Liaukitės! — pertraukė jį Mišelis Ar- 
danas, — tokie du šaunūs vyrai gali vienas kito nekęsti, 
bet jie turi vienas kitą gerbti. Jūs nesikausite. 

— Aš kausiuos, pone! 

— Nesikausite! 

— Kapitone,— sušuko karštai Mastonas,— aš esu 
pirmininko bičiulis, jo alter ego !, jo antrininkas; jeigu 
jau norite ką nors užmušti, šaukite į mane, tai bus vi- 
sai tas pats. 

— Pone,— atsakė Nikolis, nervingai spausdamas ran- 
koje šautuvą,— tie juokai... 

— Mano draugas Mastonas nejuokauja,— įsiterpė 
Mišelis Ardanas,—ir aš suprantu jo norą mirti už 


1! Antrasis aš (Iot.). 

mylimą žmogų. Tačiau nei jis, nei Barbikenas nekris nuo 
kapitono Nikolio kulkos, nes aš turiu abiem varžovams 
tokį masinantį pasiūlymą, kad jie tikrai tučtuojau jį 
priims. į 

— Kokį pasiūlymą? — paklausė Nikolis su nepasiti- 
kėjimu balse. 

— Kantrybės, — atsakė Ardanas,— galėsiu pasakyti 
tik Barbikenui girdint. 

— Eime jo ieškoti! — sušuko kapitonas. 

Tuojau visi trys vyrai patraukė tolyn. Kapitonas, iš- 
šovęs šovinius, pasikabino šautuvą per petį ir tylėdamas 
skubiai žengė. 

Klaidžiojo jie dar kokį pusvalandį. Mastoną kama- 
vo sunki nuojauta. Jis susirūpinęs stebėjo Nikolį, klaus- 
damas savęs, ar tik nebus kapitonas įvykdęs keršto? Gal 
jau nelaimingasis Barbikenas, kulkos pervertas, tįso ne- 
gyvas kruvinoje žolėje. Atrodė, kad ir Mišelis Ardanas 
panašiai galvojo, abu jie klausiamai žvilgčiojo į Nikolį, 
tik staiga Mastonas sustojo. 

Už kokių dvidešimt žingsnių, iki pusės paskendęs žo- 
lėje, sėdėjo nejudėdamas vyras, atsilošęs į milžinišką ka- 
talpos kamieną. 

— Tai jis! — tarė Mastonas. 

Barbikenas nepajudėjo, Ardanas įsmeigė žvilgsnį į 
kapitono akis, bet šis nė nemirktelėjo. Tada Ardanas 
žengė pirmyn kelis žingsnius, šaukdamas: 

— Barbikenai! Barbikenai! 

Jokio atsakymo. Ardanas puolė prie savo bičiulio, 
tačiau tą pačią akimirką, kai jau buvo begriebiąs jį už 
rankos, jis stabtelėjo ir sušuko iš nuostabos. 

Barbikenas pieštuku savo sąsiuvinyje rašė formules, 
braižė geometrines figūras, o jo šautuvas tįsojo ant že- 
mės neužtaisytas. 

Įsigilinęs į savo darbą, šis mokslininkas irgi pamir- 
šo dvikovą ir kerštą — jis nieko nematė, nieko negir- 
dėjo. 

Bet kai Mišelis Ardanas padėjo ant Barbikeno ran- 
kos savo ranką, šis pakėlė galvą ir pažiūrėjo nustebu- 
siomis akimis. 

— Ol — sušuko jis— tu čia?! Aš suradau, mano 
drauge, aš suradau! 

— Ką? 

— Būdą. 

— Kokį būdą? 

— Būdą šūvio atatrankai sumažinti. 

— Nejaugi? — paklausė Mišelis, žvilgterėjęs į ka- 
pitoną. 

— Vanduo! Paprastas vanduo atstos spyruoklę... O! 
Mastonai, ir jūs čia?! — sušuko Barbikenas. 


— Tas pats! — atsakė Mišelis Ardanas,— o dabar 
leisk man pristatyti tau gerbiamą kapitoną Nikolį. 

— Nikolis! — šūktelėjo Barbikenas, pašokdamas nuo 
žemės.— Atleiskit, kapitone, buvau pamiršęs... Štai aš 
pasiruošęs... 

Čia įsikišo Mišelis Ardanas, neduodamas priešams 
susikirsti. 

— Po šimts pypkių! — sušuko jis,— tikra laimė, kad 
tokie du šaunūs žmonės nesusitiko kiek anksčiau! Da- 
bar būtų mums tekę vieną iš jūsų apraudoti. Bet, ačiū 
dievui, viskas pasibaigė laimingai. Jeigu jau Žmogus 
pamiršta savo neapykantą ir ima spręsti atsidėjęs me- 
chanikos problemas arba atiminėja iš voro grobį, vadi- 
nasi, jo neapykanta niekam nebaisi. 

Ir Mišelis Ardanas papasakojo pirmininkui, kas bu- 
vo nutikę kapitonui. 

— Dar kartą jus klausiu, — toliau kalbėjo Ardanas,— 
nejaugi tokie puikūs žmonės kaip judu tik tam ir su- 
tverti, kad vienas kitam šaudytų į galvą. 

Visas šitas įvykis buvo toks netikėtas ir net juokin- 
gas, kad Barbikenas su Nikoliu visai suglumo, nebeži- 
nodami, ką toliau veikti. Mišelis Ardanas tai gerai 
suprato ir nutarė tučtuojau juodu sutaikyti. 

— Mieli mano draugai,— pradėjo jis Žavingai šyp- 
sodamasis,— tarp jūsų buvo tik nesusipratimas. Nieko 
daugiau. Na štai! Kadangi judu visai nebijote rizikuoti 
savo gyvybe, įrodykit, kad užmirštate seną neapykantą, 
ir priimkite mano pasiūlymą. 

— Sakykit,— tarė Nikolis. 

— Mano bičiulis Barbikenas tiki, kad jo sviedinys 
nulėks stačiai į Mėnulį. 

— Taip, esu įsitikinęs, — įsiterpė pirmininkas. 

— Ir kitas mano bičiulis Nikolis yra įsitikinęs, kad 
jis nukris ant žemės. 

— Aš esu įsitikinęs! — sušuko kapitonas. 

— (Gerai! — tęsė toliau Mišelis Ardanas.— Aš ir ne- 
bandysiu judviejų taikyti, bet sakau jums paprastai: ke- 
liaukite su manim ir pamatysite, kaip ten bus. 

— Kaip? — sušuko apstulbęs Mastonas. 

Išgirdę tokį netikėtą pasiūlymą, abu varžovai su- 
žiuro vienas į antrą. Barbikenas įsistebeilijo į kapitoną, 
laukdamas jo atsakymo. Nikolis laukė, kad pirmas tartų 
žodį Barbikenas. 

— Na, kaip? — paklausė Mišelis įtaikiai,— juk da- 
bar nebetenka bijoti atatrankos? 

— Sutinku! — sušuko Barbikenas. Tačiau kad ir kaip 
jis greit atsakė, drauge su juo tą patį Žodį ištarė ir 
Nikolis. 

— Valio! bravo! vivat! hip! hip! hip! — sušuko Mi- 
šelis Ardanas, tiesdamas ranką buvusiems varžovams.— 
O dabar, kai jau viskas sutvarkyta, leiskite, mano drau- 
gai, prancūzų papročiu jus pavaišinti. Eime pusryčiauti! 


XXII SKYRIUS 


NAUJASIS JUNGTINIŲ VALSTIJŲ PILIETIS 


Tą dieną visa Amerika iš karto sužinojo apie kapi- 
tono Nikolio ir pirmininko Barbikeno dvikovą ir apie 
keistą jos atomazgą. Vaidmuo, kurį toje istorijoje su- 
vaidino riteriškas europietis, jo netikėtas pasiūlymas, 
pašalinęs visus sunkumus, varžovų sutikimas su tuo 
pasiūlymu, Prancūzijos ir Jungtinių Valstijų sąjunga 
Mėnuliui užkariauti, visa tai dar labiau padidino Miše- 
lio Ardano papuliarumą. Gerai žinome, kaip jankiai mo- 
ka karštai prisirišti prie jiems įtikusio Žmogaus. Galite 
įsivaizduoti, kokį entuziazmą sukėlė tas drąsuolis pran- 
cūzas krašte, kur oriausi valstybės vyrai įsikinko į ba- 
lerinos vežimą ir jį traukia per triumfo eitynes. Jeigu 
neiškinkė Ardanui arklių, tai tik todėl, kad jis jų netu- 
rėjo, bet užtat entuziazmas buvo jam rodomas visokiais 
būdais. Nebuvo nei vieno piliečio, kuris nebūtų atsida- 
vęs jam visa širdimi! Ex pluribus unum !, toks buvo 
Jungtinių Valstijų devizas. 

Nuo tos dienos Mišelis Ardanas neturėjo nei valan- 
dėlės ramybės. Iš visų Amerikos kampų be atvangos 
plaukė pas jį delegacijos. Ir jis buvo priverstas norom 
nenorom jas priiminėti. Sunku ir suskaičiuoti kiek ran- 
kų jis paspaudė, kiek draugų įsigijo. Pagaliau jis visiš- 
kai nusikamavo; jo balsas taip užkimo nuo nuolatinių 


1 Vienintelį iš daugelio (Iot.). 

kalbų, kad nebegalima buvo suprasti, ką šnibžda jo 
lūpos, o nesuskaitomi tostai, kuriuos jis turėdavo iš- 
gerti už visas Jungtinių Valstijų grafystes, vos neįva- 
rė jam gastrito. Toks nežmoniškas pasisekimas būtų pa- 
čią pirmąją dieną visiškai apsvaiginęs kiekvieną kitą, 
tačiau Mišelis Ardanas nepametė galvos ir visą laiką 
buvo sąmojingas ir linksmas. 

Tarp įvairiausių, Mišelį Ardaną aplankiusių, dele- 
gacijų buvo ir lunatikai, kurių yra gana daug Ameriko- 
je. Vieną gražią dieną keli tų nelaimingųjų, atėję pri- 
sistatyti būsimam Mėnulio užkariautojui, prašė juos 
drauge nuvežti į gimtinę. Kai kurie įtikinėjo moką sele- 
nitų kalbą ir siūlėsi jos išmokyti Mišelį Ardaną. Šis nuo- 
širdžiai klausėsi tų fantastinių paistymų ir įsipareigojo 
susitikti su jų draugais Mėnulyje. 

— Keista beprotybė! — pasakė Barbikenui Mišelis 
Ardanas, išleidęs lunatikų delegaciją, — ir į tą beprotybę 
dažnai linkę protingiausi žmonės. Vienas mūsų žinomas 
mokslininkas Arago sakė man, kad yra labai protingų 
ir atsargių savo sprendimuose žmonių, kurie tuojau pa- 
siduoda egzaltacijai ir ima paistyti nesąmones, kai tik 
pradeda šnekėti apie Mėnulį. Ar tu tiki Mėnulio įtaka 
žmogaus sveikatai? 

— Nelabai,— atsakė Patrankos klubo pirmininkas. 

— Aš irgi netikiu, tačiau istorijoje yra žinomi nuos- 
tabūs faktai. Pavyzdžiui, 1693 metais, siaučiant epide- 
mijai, didžiausias mirtingumas buvo vasario 21 dieną, 
per Mėnulio užtemimą. Garsusis Bekonas apalpdavo pra- 
sidėjus Mėnulio užtemimui ir atsipeikėdavo tik jam pa- 
sibaigus. Karalius Karolis VI 1399 metais šešis kartus 
buvo pamišęs, ir ta liga prasidėdavo per jaunatį arba 
pilnatį. Kai kurie medikai nuomario ligą skyrė irgi prie 
ligų, turinčių ryšį su Mėnulio fazėmis. Fazės neva da- 
rančios įtakos ir kitoms nervų ligoms. Medas pasakoja 

apie vaiką, kurį imdavo traukyti mėšlungis mėnulio 
pilnaty. Galas pastebėjo, kad silpnų žmonių jautrumas 
padidėja du kartus per mėnesį — jaunatyje ir pilnatyje. 
Pagaliau ir daug kitų reiškinių, užfiksuotų stebint svai- 
gulį, drugį, somnambulizmą, verčia manyti, kad mūsų 
nakties šviesulys turi paslaptingą įtaką žemiškoms li- 
goms. 

— Bet kokiu būdu? Kodėl? — paklausė Barbikenas. 

— Kodėl? — pakartojo Ardanas,— garbės žodis, ne- 
žinau, aš tau atsakysiu taip, kaip atsakė Plutarchas, o 
po devyniolikos amžių pakartojo Arago: „Tur būt, todėl, 
kad tai netiesa!" 

Didžiulis triumfas suteikė Mišeliui Ardanui ir ne- 
malonumų, kurių paprastai neišvengia garsenybės. Jį 
norėjo išnaudoti įvairūs verteivos. Barnumas siūlė jam 
milijoną dolerių už sutikimą važinėti iš miesto į miestą 
po visas Jungtines Valstijas, Kur jis turėjo būti rodomas 
it retas gyvulys. Mišelis Ardanas išvadino Barnumą 
dramblių varovu ir išprašė lankan. 


Kadangi jis atsisakė pats patenkinti visuomenės 
smalsumą, tai jo portretai paplito po visą pasaulį, už- 
imdami garbingą vietą albumuose. Jo atvaizdai buvo 
leidžiami įvairaus dydžio, pradedant natūraliu ir baigiant 
mažyčiu pašto ženklo formatu. Kiekvienas galėjo įsi- 
gyti herojaus atvaizdą visokių pozų: vieną tik galvą, 
veidą, iki pusės, visą ūgį, iš priešakio, iš profilio, tris 
ketvirtis ir net nugarą. Mišelio Ardano portretų skai- 
čius išaugo iki vieno milijono penkių šimtų tūkstančių 
egzempliorių. Ardanas turėjo puikią progą pasipelnyti 
relikvijomis: už vieną savo plauką būtų gavęs po dolerį 
ir būtų surinkęs didžiulį turtą, tačiau ta proga nepasi- 
naudojo. 

Tiesą sakant, tas populiarumas nebuvo jam nemalo- 
nus. Priešingai, jis mielai bendravo su visuomene ir 

susirašinėjo su visu pasauliu. Buvo kartojami jo są- 
mojai, ypač plito tie, kurių jis nebuvo pasakęs — visi 
tikėjo Mišelį Ardaną esant jų autorium, nes tikrai jis 
buvo labai sąmojingas. 

Ne tik vyrai žavėjosi Mišeliu Ardanu, ne mažiau 
jį garbino ir moterys. Jis gavo daugybę vedybinių pa- 
siūlymų — bereikėjo jam tik pasirinkti. Dažniausiai jam 
piršosi jau persiritusios per keturiasdešimt senos išdžiū- 
vusios misis, kurios dieną naktį dūsavo prie jo atvaizdo. 

Be abejonės, jis būtų susiradęs šimtus gyvenimo 
draugių net ir tada, jei būtų pastatęs joms sąlygą skristi 
drauge į Mėnulį. Moterys paprastai yra bebaimės, iš- 
skyrus tokias, kurios visko bijo. Vis dėlto Mišelis Arda- 
nas neturėjo tikslo sukurti šeimos Mėnulyje ir apgy- 
vendinti tenai prancūzų-amerikiečių rasę. Taigi vesti jis 
nesutiko. 

— Dėkui, —sakė Mišelis Ardanas,— nenoriu ten 
aukštai vaidinti Adomo su kokia nors Ievos dukterimi! 
Dar, ko gero, susitiksiu žaltį! 

Pagaliau kai jam pavyko pasprukti nuo perdaug įky- 
rių garbintojų, jis, draugų lydimas, nuėjo apžiūrėti ko- 
lumbiados, kurios dėka taip buvo pagarsėjęs. Reikia 
pripažinti, kad Mišelis Ardanas labai prasilavino balis- 
tikos moksle, bendraudamas su Barbikenuų, Mastonu ir 
„tutti guanti“., Jo didžiausias malonumas buvo erzinti 
savo šauniuosius draugus artileristus, kad jie esą labai 
mandagūs ir mokyti žudikai. Tos rūšies juokams nebuvo 
galo. 

Aplankęs kolumbiadą ir nusileidęs į tos milžiniškos 
patrankos, turėjusios iššauti jį į Mėnulį, vamzdžio dug- 
ną, Mišelis Ardanas labai ja gėrėjosi. 

— Ši patranka,— sakė jis,— kad ir kaip nuostabu, 
nepadarys niekam blogo, tai ne tie jūsų pabūklai, kurie 
naikina, padega, daužo ir žudo! 

Čia reikia paminėti Mastono sumanymą. Kai Patran- 
kos klubo sekretorius išgirdo, kad Barbikenas ir Nikolis 
priėmė Ardano pasiūlymą, jis nutarė prisidėti prie jų 
ir keliauti keturiese. Vieną gražią dieną Mastonas pa- 
prašė pasiimti jį kartu. Barbikenas, labai susikrimtęs, tu- 
rėjo jam atsakyti, nes į sviedinį netilpsią tiek daug ke- 
leivių. Nusiminęs Mastonas nuėjo pas Ardaną Mišelį, 
o šis sugebėjo jį nuraminti įrodymais „„ad hominem“. 

— Matai, mano seni, — ėmė aiškinti jis Mastonui,— 
tik tu nesuprask blogai mano žodžių, bet tu tikrai turi 
per daug trūkumų, kad galėtum pasirodyti Mėnulyje! 

— Trūkumų?! — sušuko nustebęs šaunuolis inva- 
lidas. 

— Taigil Mano kilnusis drauge! Pagalvok tik, jeigu 
mes sutiksime ten aukštai Mėnulio gyventojus, argi tu 
norėtum jiems parodyti tuos liūdnus dalykus, kurie de- 
dasi Žemėje, ar galėtum jiems paaiškinti, kas yra karas, 
pasakyti, kad mes eikvojame brangų laiką naikindami 
ir rydami vienas kitą, laužydami vieni kitiems rankas ir 
kojas, kad planetoje, kuri galėtų išmaitinti šimtą mili- 
jardų gyventojų, tėra vos tūkstantis du šimtai milijonų? 
Dabar matai, mano mielasis drauge, kad per tave mus 
gali išprašyti laukan! 

— Bet jeigu jūs nuskrisite tenai sudraskyti, atrody- 
site ne geriau už mane,— atkirto Mastonas. 

— Be abejo, — atsakė Mišelis Ardanas,— tačiau mes 
nebūsime sudraskyti. 


Ir tikrai paruošiamasis bandymas spalio 18 dieną 
davė geriausius rezultatus ir galima buvo tikėtis, kad 
viskas pavyks kuo puikiausiai. Barbikenas, norėdamas 
patikrinti, kokia bus atatranka šaunant iš patrankos, par- 
sisiųsdino iš Pensakolos ginklinės trisdešimt dviejų co- 
lių (0,75 cm) mortyrą. Ją pastatė Hilsboro reido pakran- 
tėje, kad sviedinys kristų į jūrą ir tuo būdu kritimo 

smūgis būtų sušvelnintas. Tačiau svarbiau buvo ištirti 
atatranką iššaunant, o ne sviediniui krintant. Tam įdo- 
miam bandymui buvo labai kruopščiai paruoštas tuščia- 
viduris sviedinys su dvigubom sienelėm, kuriose buvo 
priraizgyta geriausio plieno spyruoklių. Tai buvo tikras 
vata išklotas lizdelis. 


— Kaip gaila, kad ten negalima atsisėsti, — sakė 
Mastonas, apgailestaudamas, kad sviedinio apimtis truk- 
do jam leistis į nuotykį. 

Į tą puikią hermetiškai uždaromą bombą jie pasodi- 
no didelį katiną ir Patrankos klubo sekretoriaus Masto- 
no voveraitę. Buvo įdomu, kaip tas sekretoriaus myli- 
mas žvėrelis, nežinąs, kas yra svaigulys, pakels tą 
bandomąją kelionę. 

Mortyrą jie užtaisė šimtu šešiasdešimt svarų para- 
ko ir, įdėję sviedinį, iššovė. 

Tą pačią akimirką išlėkęs sviedinys didingai nubrė- 
žė danguje savo parabolę ir, pasiekęs maždaug tūks- 
tanties pėdų aukštį, padarė grakštų lanką ir dingo 
vilnyse. 

Į kritimo vietą, nei valandėlės negaišdama, nusku- 
bėjo valtis. Prityrę narai, nėrę į vandenį, surado svie- 
dinį ir, pririšę virves prie auselių, įkėlė į valtį. Nuo tos 
akimirkos, kai gyvulėliai buvo uždaryti bomboje iki jos 
dangtelio atidarymo, nepraėjo nei penkių minučių. 
“Nesunku suprasti, kad valtyje sėdį Ardanas, Barbi- 
kenas Mastonas ir Nikolis labai susidomėję sekė tą ope- 
raciją. Vos tik pravėrus bombą, iššoko visas pasišiau- 
šęs, bet gana guvus katinas. Jis neatrodė grįžęs iš 
kelionės oru, 

O voveraitės nebuvo. Ėmė jos ieškoti. Jokių pėdsa- 
kų. Pagaliau visi suprato liūdną tiesą: katinas suėdė 
savo bendrakeleivę. 

Mastonas labai gailėjosi vargšės voveraitės ir pasiū- 
lė įtraukti ją į mokslo aukų sąrašą. 

Po to bandymo dingo svyravimai ir baimė. Be to, 
Barbikenas buvo suplanavęs dar patobulinti sviedinį, 
kad atatrankos beveik visai nebūtų. Beliko tik keliauti. 

Po dviejų dienų Mišelis Ardanas gavo iš Jungtinių 
Valstijų prezidento raštą, ir ta jam suteikta garbe jis 
buvo labai patenkintas. 

Mišeliui Ardanui, kaip ir jo tautiečiui, narsiajam 
markizui Lafajetui, vyriausybė suteikė Amerikos Jung- 
tinių Valstijų piliečio vardą. 


XXIII SKYRIUS 
VAGONAS-SVIEDINYS 


Kai buvo baigta garsioji kolumbiada, visuomenės 
dėmesys tučtuojau nukrypo į sviedinį — tą naują vago- 
ną, skirtą nunešti tris drąsius nuotykių ieškotojus į Mė- 
nulį. Visi gerai prisiminė, kad rugsėjo 30 dienos tele- 
gramoje Mišelis Ardanas prašė pakeisti komiteto narių 
priimtą sviedinio formą. 

Pirmininkas Barbikenas teisingai galvojo, kad svie- 
dinio forma neturi didelės reikšmės, nes jis, per kelias 
sekundes perlėkęs Žemės atmosferą, toliau skries tuš- 
čioje erdvėje. Todėl komitetas nutarė paleisti apvalią 
bombą, kad ji, besisukdama aplink save, galėtų lėkti 
kaip tinkama. Bet kai sviedinys turėjo virsti vagonu, 
viskas pasikeitė. Mišelis Ardanas nei negalvojo suktis 
kaip voverė ant rato. Jis norėjo skristi iškėlęs galvą, 
atsirėmęs kojomis į grindis, oriai, tartum baliono gon- 
doloje, tik, žinoma, daug greičiau ir be vartaliojimosi, 
nelabai tepritinkančio žmogui. 

Todėl Bredvilio ir K“ įmonei Olbanyje buvo nusiųsti 
brėžiniai su užsakymu nedelsiant nuliedinti naujos 

tormos sviedinį. Toks sviedinys buvo nuliedintas lapkri- 
čio 2 dieną ir tučtuojau rytų geležinkeliu išsiųstas į 
Stonzhilį, o lapkričio 10 dieną — laimingai pristatytas 
į paskirtą vietą. Mišelis Ardanas, Barbikenas ir Nikolis 
nekantraudami laukė to vagono-sviedinio, kuriame jie 
turės skristi naujo pasaulio surasti. 

Reikia pripažinti, kad tas sviedinys buvo tikras me- 
talurgijos stebuklas, darąs didelę garbę amerikiečių pra- 
monės genijui. Dar niekad anksčiau nebuvo gauta tokia 
didelė aliuminio masė, ir tai galima buvo laikyti dideliu 
technikos laimėjimu. Brangusis sviedinys žėrėjo saulės 
spinduliuose, jo didinga forma su kūgine viršūne labai 
priminė masyvius bokštelius, kuriuos viduramžių archi- 
tektai statė tvirtovių kampuose — betrūko tik ambra- 
zūrų ir vėjarodžių ant stogo. 

— Taip ir matau,— sušuko Mišelis Ardanas,— iš jo 
išeinantį karį su šarvais ir arkebuza rankoje! Mes ten 
jausimės kaip tikri feodalų senjorai. Ir su keliomis pa- 
trankomis nugalėtume visą selenitų armiją, jeigu tik 
Mėnulyje jų gyvenama. 

— Vadinasi, tau mūsų vagonas patinka? — paklausė 
Barbikenas draugą. 

— O taip, labai! — atsakė Mišelis Ardanas, žiūrėda- 
mas į sviedinį menininko akimis.— Man tik norėtųsi, kad 
jis būtų kiek laibesnis, o kūgis grakštesnis: reikėję jį 
užbaigti metaliniu ornamentu, pavaizduoti salamandrą 
ar chimerą, šokančią iš ugnies su išskėstais sparnais 
ir baisiai išžiotais nasrais. 

— Kuriam galui? — paklausė Barbikenas, kurio 
praktiška prigimtis buvo nejautri meno grožybėms. 

— Tu klausi „kuriam galui“, drauge Barbikenai? De- 
ja! Kadangi tu klausi, aš bijau, kad niekada nesuprasi 
„atsakymo. 

— O tu, mielas drauge, bandyk atsakyti. 

— Na gerai. Mano manymu, į kiekvieną darbą rei- 
kia įdėti truputį meno. Ar tu žinai indų pjesę „Vaiko 
ratukai'? 

— Net pavadinimo nesu girdėjęs, — atsakė Barbi- 
kenas. 

— Ir nenuostabu, — tesė Mišelis Ardanas,— žinok, 
kad toje pjesėje rodomas vagis, Kuris, besiruošdamas 
pradurti skylę mūrinėje sienoje, svarsto, kokios ji turės 
būti formos: lyros, gėlės, paukščio ar vazos? Sakyk man, 
drauguži Barbikene, jeigu tuo metu būtum buvęs teisė- 
jas, ar būtum nuteisęs tą vagį? 

— Visai nedvejodamas, — atsakė Patrankos klubo 
pirmininkas, — ir dargi būčiau pripažinęs sunkinančias 
aplinkybes: apgalvotas įsilaužimas. 

— O aš būčiau jį išteisinęs, mielas drauge! Štai ko- 
dėl tu niekados nesuprasi manęs! 

— Aš ir nesistengsiu tavęs suprasti, mano karštuoli 
menininke! | 

— Kadangi mūsų vagono-sviedinio išorė nėra visai 
tobula, — kalbėjo Ardanas, — leiskite man nors vidų 
įrengti pagal savo skonį su tinkama Žemės pasiuntiniams 
prabanga! 

— Čia, šaunusis Mišeli, galėsi pasikliauti savo fan- 
tazija,— atsakė Barbikenas,— ir mes tau netrukdysime. 

Vis dėlto, prieš pradėdamas menišką vidaus apdailą, 
Patrankos klubo pirmininkas ėmėsi praktiško darbo ir 
labai sumaniai pritaikė savo išradimą atatrankai su- 
mažinti. 

Barbikenas visai teisingai suprato, kad jokios spy- 
ruoklės nesusilpnins smūgio, ir garsaus savo pasivaikš- 
čiojimo metu Skersnou miške jis genialiai išsprendė tą 
problemą, nutaręs pasikviesti į talką vandenį. Ir štai kaip 
jis padarė. 

Į sviedinį supilamas trijų pėdų vandens sluoksnis, 

ant kurio padedamas medinis, vandens nepraleidžiąs dis- 
kas, galįs laisvai slankioti sviedinio sienomis. Ant to 
tikro plausto ir susėda keleiviai. Visas vandens sluoks- 
nis padalinamas horizontalinėmis plokštėmis, kurios 
viena po kitos bus atatrankos sudaužomos. Iš kiekvieno 
vandens sluoksnio iki sviedinio viršaus nutiesiami 
vamzdžiai. Atatrankos metu žemutinio sluoksnio van- 
duo, sulaužęs pertvarą, veršis vamzdžiais aukštyn ir iš- 
lėks į viršų. Taip bus ir su kitų sluoksnių vandeniu, taip 
pat ir viršutinio sluoksnio. Tokiu būdu vanduo atliks 
spyruoklių vaidmenį, ir medinis diskas su tvirtom spy- 
ruoklėm atsimuš į sviedinio dugną tik tada, kai bus 
sudaužytos visos pertvaros. Kai visas vanduo bus iš- 
stumtas iš sviedinio, keleiviai dar bus sutrenkti atatran- 
kos, bet vis dėlto ji bus šitų ,,„vandens spyruoklių“ žy- 
miai sušvelninta. 

Tiesa, trijų pėdų vandens sluoksnis, kurio paviršius 
turi penkiasdešimt keturias kvadratines pėdas, svers apie 
vienuolika tūkstančių penkis šimtus svarų, tačiau dujų 
spaudimas kolumbiadoje, Barbikeno apskaičiavimu, 
lengvai įveiks tą pridėtinį svorį, be to, nepraėjus nė vie- 
nai sekundei, visas vanduo bus išstumtas, ir sviedinys 
tučtuojau atgaus savo normalų svorį. 

Štai ką sugalvojo Patrankos klubo pirmininkas, to- 
kiu būdu bandydamas išspręsti tą rimtą atatrankos 
klausimą. Tas darbas, gerai suprastas Bredvilio įmonės 
inžinierių, buvo puikiai ir įvykdytas. Kai vanduo bus 
išstumtas, keleiviai galės lengvai surinkti sulūžusias 
pertvaras ir išmontuoti judantį diską, ant kurio buvo 
įsitaisę išskridimo metu. | 

Sviedinio lubos buvo išmuštos stora oda, po kuria 
buvo išdėstytos geriausio plieno spyruoklės, savo lanks- 
tumu prilygstančios laikrodinėms spyruoklėms. Po tais 
apmušalais buvo nutiesti vamzdžiai vandeniui nutekėti. 

Taigi buvo panaudotos visos priemonės atatrankai 
sumažinti. „Jeigu ir dabar būsime sutraiškyti — sakė 
Mišelis Ardanas, — vadinasi, mes patys blogai su- 
konstruoti.“ 


Sviedinys buvo devynių pėdų pločio ir dvylikos pė- 
dų aukščio. Kad jis neviršytų normalaus svorio, buvo 
truputį paplonintos jo sienos ir pastorintas dugnas, ku- 
ris turėjo atlaikyti visą nuo piroksilino sprogimo atsi- 
radusį dujų spaudimą. Pagaliau visų bombų ir cilindri- 
nių-kūginių šovinių apatinė dalis daroma storesnė. 

Į tą metalinį bokštą buvo galima patekti per siaurą 
angą, panašią į garo katilų angą. Ji buvo hermetiškai 
uždaroma aliuminio dangčiu, prisuktu iš vidaus stipriais 
varžtais. Taigi keleiviai, pasiekę Mėnulį, kada tik pano- 
rėję galės išeiti iš to skrajojančio kalėjimo. 

Tačiau jiems reikėjo ne tik skristi, bet ir stebėti 
kelyje. Nieko nebuvo lengviau. Po odiniu apmušalu bu- 
vo įdėti keturi labai storo stiklo iliuminatoriai: du svie- 
dinio šonuose, trečias — dugne, ir ketvirtas — kūginia- 
me stogelyje. Tokiu būdu keleiviai skrisdami galėjo tuo 
pačiu metu stebėti Žemę, Mėnulį ir dangaus žvaigždėtas 
erdves. Nuo atatrankos smūgio tie iliuminatoriai buvo 
apsaugoti plokštėmis, kurias labai lengva numesti, iš 
vidaus atsukus veržles. Tokiu būdu oras laikėsi sviedi- 
nyje, ir keleiviai galėjo žiūrėti pro langą ir stebėti. 

Visi tie mechanizmai, puikiai sumontuoti, veikė tiks- 
liai ir lengvai. Inžinieriai labai sumaniai buvo įrengę 
vagoną-sviedinį. 


Pritvirtinti prie sienų indai buvo skirti trijų keleivių 
maistui ir vandeniui laikyti. Šviesai ir ugniai įžiebti 
jie turėjo specialiame balione sutirštintų kelių atmosferų 
slėgimo dujų. Atsuki tik čiaupą, ir šešias dienas tos du- 
jos apšviečia ir šildo tą ištaigingą vagoną. Taigi, kaip 


155 


matome, jiems netrūko reikalingiausių dalykų ir net 
komforto. Be to, meninių Mišelio Ardano polinkių dėka 
praktiški daiktai virto meno dirbiniais, ir, jeigu jam 
būtų užtekę vietos, jis tą sviedinį būtų pavertęs tikra 
dailininko ateljė. Klystume galvodami, kad trims žmo- 
nėms bus maža vietos tame metalo bokšte. Jo vidus bu- 
vo penkiasdešimt keturių kvadratinių pėdų, aukštis de- 
šimt pėdų, taigi keleviai galėjo laisvai judėti. Jiems čia 
buvo erdviau, negu ištaigingiausiame Jungtinių Valsti- 
jų vagono kupe. 

Mitybos ir šviesos klausimą išsprendus, liko dar oro 
klausimas. Buvo aišku, kad to oro, kurį keleiviai nusiveš 
uždarame sviedinyje, neužteks keturioms dienoms. Žmo- 
gus per valandą sukvėpuoja visą deguonį iš šimto litrų 
oro. Barbikenas su savo dviem bendrakeleiviais ir dviem 
šunimis, kuriuos jis norėjo pasiimti, per parą turėjo 
sukvėpuoti du tūkstančius keturis šimtus litrų deguo- 
nies, svorio vienetais pavertus, apie septynis svarus. 
Taigi reikėjo orą sviediny papildyti. Bet kaip? Ogi visai 
paprastu Reze ir Renjo būdu, kuriuo rėmėsi Mišelis Ar- 
danas, kalbėdamas mitinge. 

Mes žinome, kad oras susideda iš dviejų pagrindinių 
dalių: iš dvidešimt vienos dalies deguonies ir septynias- 
dešimt devynių dalių azoto. Kas gi vyksta mums kvė- 
puojant? Labai paprastas reiškinys. Žmogus suima iš 
oro deguonį, būtiną gyvybei palaikyti, ir iškvepia nepa- 
liestą azotą. Iškvėptas oras yra nustojęs penkių pro- 
centų deguonies ir jo vietoj, susijungus kraujui su de- 
guonimi, atsiranda maždaug tiek pat anglies dvideginio. 

Taigi, kvėpuojant uždaroje patalpoje, po kiek laiko 
deguonis pasikeičia anglies dvideginiu, tai yra nuodin- 
gomis dujomis. 

Azotui nesikeičiant, klausimą belieka spręsti šitaip: 
pirma, kaip pripildyti sunaudotą deguonį ir, antra, kaip 


156 


pašalinti anglies dvideginį. Tai visai nesunku padaryti 
kalio chlorato ir natrio šarmo pagalba. 

Kalio chloratas yra iš baltų kruopelyčių susidedanti 
substancija, kuri kaitinama daugiau negu keturių šimtų 
laipsnių temperatūroje virsta kalio chloridu ir išskiria 
deguonį. Taigi iš aštuoniolikos svarų kalio chlorato 
gauname septynis svarus deguonies, tai yra tiek, kiek 
reikia visiems keleiviams vienai parai. Štai kokiu būdu 
atgaminamas deguonis. 

Natrio šarmas yra tokia substancija, kuri naikina 
anglies dvideginį ore; jo skiedinį tik suplakus, ir jis 
pradeda absorbuoti anglies dvideginį, paversdamas jį 
natrio bikarbonatu. Štai kaip galima panaikinti anglies 
dvideginį. 

Taigi, gaminant deguonį, pašalinant anglies dvidegi- 
nį, galima pagadintam orui suteikti visas gyvybei rei- 
kalingas savybes. Tai labai sėkmingai savo bandymais 
įrodė chemikai Reze ir Renjo. Tačiau reikia pasakyti, 
kad iki šiol tie bandymai buvo daromi tik su gyvuliais. 
Nors jie ir buvo moksliškai pagrįsti, niekas nežinojo, 
kaip jie paveiks žmones. 

Tokios buvo išvados susirinkime, svarstant tą svarbų 
klausimą. 

Mišelis Ardanas norėjo išsklaidyti abejones ir prieš 
išvykstant pats išbandyti, ar tas dirbtinis oras tinka 
kvėpavimui. Tačiau Mastonas energingai pareikalavo, 
kad jam būtų suteikta garbė atlikti tą bandymą. 

— Kadangi aš nevažiuoju drauge,— sakė šaunusis 
artileristas, — leiskite man nors tas aštuonias dienas pa- 
gyventi sviedinyje. 

Būtų buvę žiauru jam atsakyti. Jo prašymą patenki- 
no. Kartu su maistu aštuonioms dienoms jam buvo duo- 
ta reikalingas kiekis kalio chlorato ir natrio šarmo. 

Lapkričio 12 dieną, šeštą valandą ryto, paspaudęs 

draugams rankas ir griežčiausiai uždraudęs, kad neati- 
darytų jo kalėjimo iki lapkričio 20 dienos šeštos valan- 
dos vakaro, Mastonas nusileido į sviedinį, kurio durelės 
buvo tučtuojau hermetiškai uždarytos. 

Kas dėjosi sviedinyje per tas aštuonias dienas? Ne- 
įmanoma buvo sužinoti. Per storas sviedinio sienas ne- 
sigirdėjo jokio garso iš vidaus. 

Lapkričio 20 dieną, lygiai šeštą valandą vakaro, du- 
relės buvo atidarytos. Mastono draugai šiek tiek jaudi- 
nosi. Tačiau tučtuojau nurimo, išgirdę iš sviedinio links- 
mą ir galingą „valio!“ 

Greitai Patrankos klubo sekretorius pasirodė džiū- 
gaudamas kūgio viršūnėje. 

Jis buvo pastorėjęs! 


XXIV SKYRIUS 


TELESKOPAS ANT UOLĖTŲJŲ KALNŲ 


Praėjusių metų spalio 20 dieną, pasibaigus aukų 
rinkliavai, Patrankos klubo pirmininkas pasiuntė Kemb- 
ridžo observatorijai tam tikrą sumą naujam dideliam 
optikos prietaisui sukonstruoti. Tas prietaisas, refrakto- 
rius arba teleskopas, turėjo būti toks stiprus, kad būtų 
galima įžiūrėti Mėnulio paviršiuje objektą, turintį ma- 
žiausia devynias pėdas pločio, 

Tarp refraktoriaus ir teleskopo yra esminis skirtu- 
mas, apie kurį pravartu čia pakalbėti. Refraktorius susi- 
deda iš vamzdžio, kurio viršūnėje įstatytas išgaubtas 
lešis, vadinamas objektyvu, o apačioje — kitas lęšis, va- 
dinamas okuliaru, per kurį ir žiūri stebėtojas. Šviečian- 
čio daikto spinduliai, eidami per pirmutinį lęšį, lūžta 
ir židinyje sudaro atvirkščią daikto vaizdą. Stebėdami šį 
vaizdą per okuliarą, matome jį tarsi lupos padidintą. Tai- 

gi refraktoriaus vamzdžio viename gale yra objektyvas, 
kitame — okuliaras. 

Teleskopo vamzdis viršuje atviras. Į tą vamzdį pa- 
tekę stebimo daikto spinduliai sutinka apačioje įgaubtą 
metalinį veidrodį, kur jie atsispindėję suartėja. Pas- 
kui tie spinduliai sutinka kitą mažesnį veidrodį, kuris 
juos nukreipia į okuliarą, o šis jau padidina gautą 
vaizdą. 

Taigi refraktoriuj pagrindinis vaidmuo tenka refrak- 
cijai (lūžimui), o teleskope refleksijai (atspindžiui). To- 
dėl pirmasis vadinamas refraktorium, o antrasis — ref- 
lektorium. Optikos priemonių gamyboje visų sunkiausia 
pagaminti objektyvus, tai yra stambius lęšius ir meta- 
linius veidrodžius. 

Tačiau toje epochoje, kai Patrankos klubas sumanė 
savo didįjį eksperimentą, tų optinių prietaisų gamyba 
buvo jau labai ištobulėjusi ir pasiekusi puikių rezulta- 
tų. Jau seniai buvo praėję tie laikai, kai Galilėjus ste- 
bėjo žvaigždes savo menku žiūronėliu, padidinančiu tik 
septynis kartus. Jau nuo šešioliktojo amžiaus optikos 
aparatai platėjo ir ilgėjo nepaprastai greitai, ir su jais 
žvaigždynus. Iš tuo metu veikiančių refraktorių buvo 
žinomi Pulkovo observatorijos Rusijoje refraktorius, ku- 
rio objektyvas turėjo penkiolika colių (38 cm) pločio; ly- 
giai tokio pat didumo objektyvo buvo ir prancūzų opti- 
ko Lereburo teleskopas ir pagaliau Kembridžo obser- 
vatorijos refraktorius su devyniolikos colių objektyvu 
(48 cm). 

Iš visų žinomų teleskopų, du pasižymi savo dydžiu 
ir galinga didinamąja jėga. Pirmasis, sukonstruotas Her- 
šelio, buvo trisdešimt šešių pėdų ilgio ir turėjo keturių 
su puse pėdų diametro veidrodį, kuris didino šešis tūks- 
tančius kartų. Antrasis buvo pastatytas lordo Roso 

Airijoj, Birkastlyje, Parsonstouno parke. Jo vamzdžio 
ilgis turėjo keturiasdešimt aštuonias pėdas, o veidrodžio 
diametras šešias pėdas (1 m 93 cm); jis didino šešis tūks- 
tančius keturis šimtus kartų. Reikėjo pastatyti milžiniš- 
ką mūrinį pastatą tam dvidešimt aštuonis tūkstančius 
svarų sveriančiam teleskopui su visais jį valdančiais 
aparatais. 

Taigi matome, kad tie milžiniški aparatai, imant ap- 
valiais skaičiais, didino ne daugiau kaip šešis tūkstančius 
kartų, o toks padidinimas priartina Mėnulį tik iki tris- 
dešimt devynių mylių (16 Ijė) ir tokiais optikos prietai- 
sais tegalima pamatyti šešiasdešimt pėdų diametro daik- 
tus, nebent, jie būtų labai ilgi. 

Šiuo atveju svarbu buvo įžiūrėti Mėnulyje devynių 
pėdų pločio ir penkiolikos pėdų ilgio sviedinį, taigi 
Žemės palydovą reikėjo priartinti bent penkių mylių 
atstumu (2 ljė), tai yra padidinti Mėnulį keturiasdešimt 
aštuonis tūkstančius kartų. 

Toks uždavinys buvo duotas Kembridžo observato- 
rijai. Dėl pinigų jai varžytis nereikėjo, liko tik techni- 
niai sunkumai. 

Pirmiausia svarbu buvo nutarti, ką pasirinkti; refrak- 
torių ar reflektorių. Palyginus su reflektoriais refrakto- 
riai turi kai kurių privalumų. To paties dydžio refrakto- 
rių objektyvas ryškiau padidina, nes šviesos spinduliai, 
perėję lešį, nustoja mažiau ryškumo, negu atsimušdami 
metaliniame teleskopo — reflektoriaus veidrodyje. Ta- 
čiau lęšių negalima daryti labai didelių, nes per storas 
stiklas nebepraleidžia šviesos spindulių. Antra vertus, 
didelius lęšius gaminti labai sunku ir daug reikia lai- 
ko — net kelių metų. 

Tačiau nors per refraktorių matomas vaizdas yra 
ryškesnis, o tai labai svarbu stebint Mėnulį, kuris tik 
atspindi saulės šviesą, buvo nutarta panaudoti atspindin- 

tį teleskopą, nes jis greičiau pagaminamas ir daug dau- 
giau padidina. Kadangi šviesos spinduliai, eidami per at- 
mosferą, nustoja didelės dalies stiprumo, Patrankos klu- 
bas nutarė pastatyti tą instrumentą ant vieno iš 
aukščiausių Jungtinių Valstijų kalnų, kur oras daug 
retesnis. 

Kaip jau buvo minėta, teleskope padidina vaizdą 
okuliaras, arba lupa, per kurį žiūri stebėtojas, ir kuo 
didesnis diametras ir objektyvo židinio atstumas, tuo 
daugiau padidinama. Taigi, norint padidinti vaizdus ke- 
turiasdešimt aštuonis tūkstančius kartų, reikia Žymiai 
didesnio diametro objektyvo, negu Heršelio ir lordo Ro- 
so objektyvai. Tai ir buvo sunkiausia, nes tokių veidro- 
džių gamyba yra labai sudėtingas darbas. 

Laimė, prieš kelerius metus Prancūzijos instituto 
mokslininkas Leonas Fuko padarė išradimą, kuris labai 
palengvino objektyvų šlifavimą; metalo veidrodžius 
jis pakeitė stiklo pasidabruotais veidrodžiais. Nuliedinti 
reikiamo dydžio stiklinį veidrodį ir jį nusidabruoti ne- 
buvo sunku. Šis būdas, susilaukęs gerų rezultatų, ir buvo 
pavartotas objektyvo gamybai. 

Be to, objektyvas turėjo būti įstatytas į teleskopą 
Heršelio metodu. 

Dideliame astronomo Slau aparate daikto vaizdas, at- 
sispindįs įgaubtame veidrodyje, kuris yra vamzdžio apa- 
čioje, nukeliamas į vamzdžio viršuje esantį okuliarą. 
Taigi stebėtojas, užuot stovėjęs teleskopo vamzdžio apa- 
čioje, pakyla į viršutinę didžiulio cilindro dalį ir iš ten 
žiūri į lupą. Tokiu būdu pasidaro nereikalingas mažas 
veidrodėlis, atspindįs vaizdą į okuliarą. Vaizdas, atspin- 
dėtas vieną kartą, yra ryškesnis, negu atspindėtas du 
kartus, o tai buvo be galo svarbu būsimiems stebėji- 
mams. 

Taip viską apsvarsčius, pradėta gaminti teleskopą. 

Pagal Kemb-idžo observatcrijos apskaičiavimus naujo 
reilektoriaus vamzdis turėjo būti du šimtai aštuonias- 
dešimt pėdų ilgumo, o jo veidrodis šešiolikos pėdų dia- 
metro. Kad ir koks didelis atrodė šis aparatas, jo nega- 
lima buvo lyginti su dešimt tūkstančių pėdų ilgio (trijų 
su puse kilometrų) teleskopu, kurį prieš keletą metų 
siūlė sukonstruoti astronomas Hukas. Tačiau ir Patran- 
kos klubo suprojektuotą teleskopą pastatyti buvo ne- 
lengva. 

Vieta teleskopui pastatyti buvo greitai išrinkta. Rei- 
kėjo surasti aukštą kalną, o aukštų kalnų Jungtinėse 
Valstijose ne tiek daug. 

Ir tikrai tos didelės šalies orografinę sistemą sudaro 
dvi virtinės vidutinio aukščio kalnų, tarp kurių teka 
puikioji Misisipė; amerikiečiai tikrai būtų pavadinę ją 
„Upių karaliene“, jeigu būtų pripažinę karaliaus val- 
džią. 

Rytuose yra Apalašų kalnai, kurių aukščiausia vir- 
šūnė Niu-Hempširas neviršija penkių tūkstančių šešių 
šimtų pėdų, o tai labai nedidelis aukštis. 

Vakaruose stūkso Uolėtųjų kalnų ilga virtinė, kuri 
prasideda prie Magelano sąsiaurio ir, Andų ir Kordilje- 
rų vardu, tęsiasi visu vakariniu Pietų Amerikos pakraš- 
čiu, pereina Panamos sąsmauką ir driekiasi visu Šiau- 
rinės Amerikos vakarų pakraščiu iki Arkties vande- 
nyno. 

Tie kalnai nėra labai aukšti, ir Alpės arba Himalajai 
iš savo aukštybių žiūrėtų į juos su panieka. Ir tikrai jų 
pati aukščiausia viršūnė teturi dešimt tūkstančių sep- 
tynis šimtus ir vieną pėdą, Monblanas turi keturiolika 
tūkstančių keturis šimtus trisdešimt devynias pėdas, o 
Kinčindžunga '— dvidešimt šešis tūkstančius septynis 
šimtus septyniasdešimt šešias pėdas virš jūros lygio. 


! Aukščiausia Himalajų viršūnė. 

Kadangi Patrankos klubo nariai norėjo, kad telesko- 
pas, kaip ir kolumbiada, būtų pastatyti Jungtinėse Vals- 
tijose, teko pasitenkinti Uolėtaisiais kalnais, ir visa 
reikalinga teleskopui medžiaga buvo nukreipta į Long- 
spiko viršūnę, Misurės valstijos teritorijoje. 

Neįmanoma nei apsakyti, nei aprašyti, kokias kliū- 
tis teko nugalėti amerikiečių inžinieriams, kiek drąsos 
ir atkaklumo jie parodė. Tai buvo tikras žygis! Reikėjo 
užkelti į kalną milžiniškus akmenis, sunkias geležines 
sijas, didžiulius latakus, stambias teleskopo vamzdžio 
dalis, vienas tik objektyvas svėrė trisdešimt tūkstančių 
svarų — visa tai reikėjo nudanginti už amžinojo sniego 
linijos į dešimt su viršum tūkstančių pėdų aukštį. Tą 
medžiagą vežė per tuščias prerijas, neįžengiamus miš- 
kus, per kalnų upokšnius, vietas be kelių, toli nuo gy- 
venamų centrų, kur menkiausias gyvybei palaikyti daik- 
tas buvo beveik neišsprendžiama problema. Vis dėlto 
tą visą daugybę kliūčių nugalėjo amerikiečių inžineri- 
jos genijus. Nepraėjo nei metų nuo darbų pradžios, ir 
paskutinėmis rugsėjo dienomis milžiniškas teleskopas- 
reflektorius stovėjo, iškėlęs savo dviejų šimtų aštuo- 
niasdešimt pėdų aukščio vamzdį. Jis buvo pastatytas 
ant didžiulės geležinės konstrukcijos, sumaniai padarytu 
mechanizmu buvo lengva jį sukioti, stebėti bet kokį 
tašką danguje ir sekti žvaigždes nuo užtekėjimo vienoje 
horizonto pusėje iki nusileidimo kitoje. 

Tas teleskopas kainavo keturis šimtus tūkstančių 
dolerių. Kai pirmą kartą jis buvo nukreiptas į Mėnulį, 
susijaudinę stebėtojai pajuto smalsumą ir nerimą. Ką 
pamatys jie per teleskopą, padidinantį stebimą daiktą 
keturiasdešimt aštuonis tūkstančius kartų. Gal pamatys 
Mėnulio gyventojus, būrius žvėrių, miestus, ežerus, van- 
denynus. 

Ne, teleskopas neparodė nieko, kas nebuvo anksčiau 

žinoma mokslui, jis tik dar kartą tiksliai patvirtino vul- 
kaninę Mėnulio prigimtį. 

Uolėtųjų kalnų teleskopas, dar prieš patarnaudamas 
Patrankos klubui, atnešė milžinišką naudą astronomijai. 
Jo stiprumo dėka pasisekė ištirti dangaus sferos toli- 
muosius kampelius ir tiksliai išmatuoti daugelio žvaigž- 
džių diametrus. Kembridžo observatorijos astronomas 
Klarkas įžiūrėjo Tauro žvaigždyne „crab nebula" !, ku- 
rio negalima buvo pamatyti su lordo Roso reflektorium. 


XXV SKYRIUS 


PASKUTINIAI PASIRUOŠIMAI 


Atėjo lapkričio 22-oji diena. Iki kelionės į Mėnulį 
beliko dešimt dienų. Viskas buvo paruošta, liko tik vie- 
na labai sudėtinga ir pavojinga operacija, reikalaujanti 
nepaprasto atsargumo; kad ji nepavyks, kapitonas Ni- 
kolis buvo kirtęs trečiąsias lažybas. Reikėjo užtaisyti 
kolumbiadą,— tai yra sudėti į ją keturis šimtus tūkstan- 
čių svarų piroksilino. Nikolis galvojo, ir, gal būt, ne be 
pagrindo, jog, sukrovus tokią daugybę piroksilino, gali 
įvykti katastrofa, kad tie sprogmenys gali patys užsi- 
degti, kai tik juos prispaus sunkus sviedinys. 

Dar didesnis pavojus grėsė dėl amerikiečių nerūpes- 
tingumo ir lengvabūdiškumo — per pilietinį karą jie už- 
taisinėję bombas, neištraukdami cigaro iš burnos. Per- 
daug būtų buvę skaudu Barbikenui pralaimėti prie pat 
tikslo, todėl jis parinko pačius geriausius darbininkus 
ir nė akimirkos neišleido jų iš akių. Taip protingai ir 
atsargiai viską tvarkydamas, Barbikenas padarė viską, 
kas tik reikalinga darbo sėkmei. 


1 Vėžio pavidalo ūkas (angl). 

Pirmiausia jis pasirūpino, kad visas piroksilinas, su- 
pakuotas sandariose dėžėse, po truputį būtų pervežtas 
į Stonzhilį. Keturi šimtai tūkstančių svarų piroksilino 
buvo suskirstyta į paketus po penkis šimtus svarų kiek- 
vienas, taip susidarė aštuoni šimtai didelių Pensakolos 
įgudusių pirotechnikų stropiai paruoštų patronų. Į vie- 
ną dėžę buvo dedama dešimt tokių paketų, ir tos dėžės 
viena po kitos buvo pristatomos traukiniu į Tampa. Tai- 
gi Stonzhily niekad nebuvo vienu metu daugiau kaip 
penki tūkstančiai svarų piroksilino. 

Vos tik atvežtą dėžę iškraudavo basi darbininkai, ir 
kiekvienas paketas atsargiai būdavo nešamas prie ko- 
lumbiados angos, paskui jis būdavo nuleidžiamas žmo- 
nių rankų sukamu keltuvu. Buvo pašalintos visos garo 
mašinos ir dviejų mylių spinduliu užgesintos visos ug- 
nys. Be to, reikėjo apsaugoti šitą piroksiliną nuo lap- 
kričio saulės kad ir nekarštų spindulių. Taigi darbininkai 
dirbo naktį prie elektros šviesos, kuri buvo gaminama 
Rumkorfo aparatu; visas kolumbiados vidus buvo nu- 
šviestas ta dirbtine dienos šviesa. Piroksilino patronai 
buvo dedami ant dugno lygia eile ir vienas su kitu su- 
jungiami izoliuota metaline viela, kuria elektros srovė 
turėjo nueiti į kiekvieną patroną. 

Ta masė piroksilino turėjo būti padegta elektros 
degtuvu. Vielos nuo visų patronų, apsuktos izoliacija, 
buvo sujungtos į bendrą laidą, pravestą per patrankos 
ketaus sienoje išgręžtą skylę kaip tik toje vietoje, kur 
turėjo būti įleistas sviedinys, o iš ten jis ėjo pro vieną 
akmeninės sienos orlaidę, paliktą dujoms išeiti. Nu- 
vestas į Stonzhilio viršūnę, tas laidas buvo toliau tiesia- 
mas stulpais apie dvi mylias ir, pervertas per išjungėją, 
buvo įjungtas į galingą Bunseno galvaninį elementą. 
Tik paspaudus pirštu aparato mygtuką, įjungta elektros 
srovė tą pačią akimirką turėjo uždegti keturis šimtus 

tūkstančių svarų piroksilino. Savaime aišku, kad myg- 
tukas bus paspaudžiamas paskutiniu momentu. 

Lapkričio 28 dieną aštuoni šimtai patronų piroksilino 
jau buvo sukrauta kolumbiados dugne. Ši operacijos 
dalis pavyko sėkmingai. Bet kiek vargo, kiek rūpesčio, 
kiek nerimo teko pirmininkui Barbikenui! Nors jis ir 
buvo griežtai uždraudęs įžengti į Stonzhilį, kiekvieną 
dieną smalsuoliai perlipdavo užtvarą, o kai kurie buvo 
tokie beprotiškai neatsargūs, kad net imdavo rūkyti, 
vaikščiodami tarp piroksilino dėžių. Barbikeno pykčiui 
nebuvo galo. Mastonas kaip sugebėdamas stengėsi jam 
padėti, įnirtingai gaudydamas įsibrovėlius ir rankioda- 
mas jankių išmėtytas degančias cigarų nuorūkas. Sunki 
užduotis, nes aplink užtvarą būriuodavosi apie trys šim- 
tai tūkstančių žmonių. 

Mišelis Ardanas pasisiūlė lydėti dėžes su piroksilinu 
iki kolumbiados žiočių. Bet kartą Patrankos klubo pir- 
mininkas pastebėjo patį Mišelį Ardaną, su cigaru dan- 
tyse persekiojantį neatsargius rūkorius, kuriems pats 
buvo davęs tą baisų pavyzdį. Barbikenas suprato, kad 
negalima pasitikėti tuo nepataisomu rūkoriumi, ir įsakė 
jį atidžiai sekti. 

Kadangi pats dievas globoja artileristus, niekas ne- 
išlėkė į orą, ir patranka buvo laimingai užtaisyta. Kapi- 
tonas Nikolis buvo bepralaimįs trečias savo lažybas. Be- 
liko įleisti sviedinį į kolumbiadą ant storo piroksilino 
sluoksnio. 

Prieš atliekant tą paskutinę operaciją, į vagoną- 
sviedinį buvo tvarkingai sudėti kelionei reikalingi daik- 
tai. Daiktų prisirinko gana daug, bet jei būtų buvus 
duota valia Mišeliui Ardanui, tai per daiktus nebūtų likę 
vietos keleiviams. Sunku ir įsivaizduoti, kiek tas miela- 
sis prancūzas jų norėjo pasiimti į Mėnulį. Tai buvo 
tikra daiktų daiktelių paroda. Tačiau įsikišo Barbikenas, 

ir buvo paimti tik patys reikalingiausi daiktai. Keletas 
termometrų, barometrų ir žiūronų buvo sudėta į įrankių 
dėžę. 

Norėdami stebėti Mėnulį kelionės metu, o taip pat 
tyrinėti naujo pasaulio paviršių, jie pasiėmė puikų Bero 
ir Medlero „,„Mappa selenographica“ ', atspausdintą ant 
keturių lapų ir visai teisėtai laikomą tikru tos rūšies 
šedevru. Jame buvo nuostabiai tiksliai pažymėtos vi- 
sos Mėnulio matomosios dalies detalės: kalnai, slėniai, 
cirkai, krateriai, viršukalniai, vagos, jų tikslus dydis, 
jų pavadinimai, pradedant Derfelio ir Leibnico kalnais, 
stūksančiais rytinėje Mėnulio dalyje, iki „Mare frigo- 
ris“ 2, kuri plyti netoli mūsų palydovo šiaurės ašigalio. 

Tai buvo brangus dokumentas mūsų keleiviams, nes 
jie galėjo tyrinėti kraštą, dar į jį neįžengę. 

Jie pasiėmė tris paprastus šautuvus ir tris medžiok- 
linius karabinus, užtaisomus sprogstamomis kulkomis, 
be to, daug parako ir šratų. 

„Nežinia, su kuo ten teks susidurti — sakė Mišelis 
Ardanas.— Gal tiems žmonėms ar žvėrims nepatiks mūsų 
apsilankymas! Reikia viskam būti pasiruošusiems.“ 

Pagaliau reikėjo pasiimti dar kirtiklių, kastuvų, ran- 
kinių piūklų ir kitų reikalingų įrankių, nekalbant apie 
rūbus, pritaikytus įvairiai temperatūrai — pradedant 
ašigalio zonos šalčiais ir baigiant tropikų karščiais. 

Mišelis Ardanas norėjo pasiimti kai kuriuos gyvu- 
lius, žinoma, jis negalvojo vežtis „kiekvienos rūšies 
po porą“, nes nesirengė užveisti Mėnulyje gyvačių, tig- 
rų, aligatorių ir kitų plėšrūnų. 

— Tačiau gerai būtų, — sakė jis Barbikenui,— pasi- 
imti vieną kitą gyvulį, pavyzdžiui, jautį arba karvę, 


1 Mėnulio žemėlapis (Iot.). 
2 Šalčio jūra (Iot.). 

arklį arba asilą, jie pagražintų Mėnulio peizažą ir būtų 
mums labai naudingi. 

— Aš sutinku, mano brangus Ardanai,— atsakė jam 
Patrankos klubo pirmininkas,— tačiau mūsų vagonas- 
sviedinys ne Nojaus laivas. Jo visai kitokia talpa, na 
ir paskirtis kita. Taigi neperženkime galimų ribų. 

Pagaliau po ilgų ginčų buvo nutarta pasiimti Nikolio 
puikią medžioklinę kalę ir stiprų niufaundlendą. Kaip 
reikalingiausi daiktai buvo paimta ir dėžės su naudin- 
giausių augalų sėklomis. Jeigu nebūtų sulaikę Mišelio 
Ardano, jis būtų pasiėmęs kelis maišus Žemės toms sėk- 
loms pasėti. Vis dėlto jis vežėsi dvylika sodinukų, kurie 
buvo rūpestingai apvynioti šiaudais ir pastatyti vago- 
no-sviedinio kampe. 

Liko dar labai svarbus mitybos klausimas, reikėjo 
numatyti dar ir tokį atvejį, kad, nusileidę Mėnulyje, jie 
gali nerasti nei žvėrių, nei augalų. Barbikenui pavyko 
pasiimti maisto atsargų visiems metams. Suprantama, 
kad tas maistas buvo mėsos ir daržovių konservai, su- 
pIresuoti hidrauliniu presu taip, kad mažame kiekyje li- 
ko visas maistingumas. Tas maistas nebuvo labai įvai- 
rus, tačiau sunku būti išrankiems tokioje ekspedicijoje. 
Tarp maisto atsargų jie turėjo ir spirito, kurį galima bu- 
vo padauginti iki penkiasdešimt galonų degtinės. 

Vandens buvo paimta tik dviem mėnesiams, nes po 
paskutiniųjų astronomų stebėjimų, niekas neabejojo, 
kad Mėnulyje yra tam tikras kiekis vandens. Be to, ti- 
kėtasi, kad Žemės gyventojai vis jau ras kokį nors 
būdą prasimaitinti Mėnulyje. Mišelis Ardanas visai tuo 
neabejojo. Jeigu jis būtų abejojęs, nebūtų pasiryžęs ke- 
liauti. 

— Pagaliau,— pasakė jis kartą savo draugams, — aš 
manau, kad mūsų bičiuliai, likę žemėje, pasirūpins 
mumis. 

— Na, žinoma! — sušuko Mastonas. 

— Ką jūs tuo norite pasakyti? — paklausė Nikolis. 

— Tai visai paprasta, — atsakė Ardanas,— argi nepa- 
silieka kolumbiada? Taigi dabar aišku! Kiekvieną kartą, 
kai Mėnulis atsiras zenite, kad ir ne perigėjuje, o tai bus 
maždaug kartą per metus, bus galima pasiųsti mums 
bombą, prikrautą maisto, kurio mes lauktumėme paskirtą 
dieną. 

— Valio! Valio! — ėmė šaukti Mastonas, nudžiugęs, 
kad žinos, ką daryti.— Tai bent gerai sugalvota! Žinoma, 
mielieji, mes jūsų nepamiršime. 

— Aš jumis pasitikiu! Tokiu būdu mes reguliariai 
gausime žinias iš savo planetos ir būsime tikri kvaišos, 
jei savo ruožtu nesurasime būdo susižinoti su savo drau- 
gais Žemėje. 

Mišelio Ardano žodžiai buvo tokie įtikiną, jo išvaiz- 
da tokia ryžtinga, jis taip pasitikėjo savimi, kad būtų 
lengvai galėjęs prikalbinti visą Patrankos klubą vykti 
drauge. Visa tai, ką jis sakė, atrodė taip paprasta, aišku, 
suprantama ir lengvai pasiekiama, jog tikrai reikėjo 
būti labai neprotingai prisirišusiam prie to menko žemės 
rutulio, kad nekiltų noras lėkti paskui tuos tris drąsuo- 
lius į Mėnulį. 

Kai vagone-sviedinyje buvo sudėti įvairūs daiktai, 
tarp sviedinio dugno ir grindų buvo įpilta vandens, at- 
stojančio spyruokles atatrankai sumažinti, o į balionus 
pripumpuota dujų, skirtų šviesai. Barbikenas, bijodamas, 
kad dėl nenumatytų priežasčių gali tekti užtrukti kelyje, 
paėmė kalio chlorato ir natrio šarmo tiek, kad per du 
mėnesius galėtų regeneruoti deguonį ir absorbuoti ang- 
lies dvideginį. Orui valyti ir deguoniui gauti buvo įreng- 
tas labai tobulas automatas. Taigi viskas buvo paruošta, 
beliko nuleisti sviedinį į kolumbiadą. Tai buvo labai sun- 
kus ir pavojingas uždavinys. 

Milžiniškas vagonas-sviedinys buvo atvežtas į Stonz- 
hilio viršūnę. Čia jį sugriebė galingi kranai, pakėlė ir 
laikė pakabinę ties metaliniu šuliniu. 

Tai buvo tikrai jaudinanti akimirka. O jei grandinės 
ims ir neišlaikys milžiniško svorio ir nutruks, o tada 
sviedinys, nukritęs į patrankos dugną, tikrai uždegs pi- 
roksiliną. a i 

Bet viskas baigėsi laimingai, ir po poros valandų 
vagonas-sviedinys palengva nusileido į patrankos vamz- 
dį ant piroksilino sluoksnio, nelyginant ant detonuojan- 
čio patalo. Sviedinys tik dar geriau supresavo kolum- 
biados užtaisą. 

— Aš pralošiau,— pasakė kapitonas, įteikdamas Bar- 
bikenui tris tūkstančius dolerių. 

Barbikenas nenorėjo imti tų pinigų iš savo kelionės 
draugo, bet jis turėjo nusileisti užsispyrusiam Nikoliui, 
kuris, prieš palikdamas žemę, nenorėjo likti niekam sko- 
lingas. 

— Taigi man belieka tik vieno daikto jums palin- 
kėti, mano šaunusis kapitone,— tarė Mišelis Ardanas. 

— Kokio? — paklausė Nikolis. 

— Kad jūs pralaimėtumėt ir dvi paskutines lažybas! 
Tada mes būsime tikri, kad pasieksime tikslą. 


XXVI SKYRIUS 


UGNISI 


Pagaliau atėjo gruodžio pirmoji, ta lemiamoji diena, 
nes, jei sviedinys nebus paleistas tą vakarą, dešimtą va- 
landą keturiasdešimt šešios minutės ir keturiasdešimt 
sekundžių, reikės laukti aštuoniolika metų, kol pasikar- 
tos palankios paleidimui sąlygos, kai Mėnulio zenitas 
sutaps su perigėjumi. 

Oras buvo puikus. Nors jau artinosi žiema, saulė 
skaisčiai švietė ir maudė savo spinduliuose tą Žemę, ku- 
rią trys jos gyventojai ruošėsi palikti, išlėkdami į naują 
pasaulį. 

Kiek žmonių neramiai miegojo prieš tą ilgai svajo- 
tą dieną! Kiek krūtinių slėgė sunki laukimo našta. Visų 
širdys neramiai plakė, tik Mišelio Ardano širdis buvo 
rami. Šis šaltakraujis žmogus kaip paprastai buvo gyvas 
ir veiklus, ir nė šešėlio nerimo ar susirūpinimo nebuvo 
matyti jo veide. Jo miegas buvo gilus ir ramus. Taip 
miegojo Tiurenas ant patrankos lafeto prieš mūšį. 

Nuo pat ryto nesuskaitoma minia užtvindė bekraštę 
lygumą aplink Stonzhilį. Kas ketvirtis valandos trauki- 
nys atveždavo iš Tampos naujus smalsuolius. Žmonių 
antplūdis buvo pasakiškas. Jei patikėsim ,„,„Tampa-Town 
Observer“ tą atmintiną dieną į Floridą suvažiavo penki 
milijonai žmonių. | 

Jau prieš mėnesį didesnioji tos minios dalis stovyk- 
lavo prie Stonzhilio užtvaros ir padėjo pagrindus mies- 
tui, kuris buvo pavadintas Ardans Taun. Visa lyguma 
buvo nustatyta barakais, lūšnelėm, palapinėm, ir tuose 
laikinuose pastatuose prisiglaudė toks didelis skaičius 
žmonių, kokio galėjo pavydėti net ir didieji Europos 
miestai, 

Čia susibūrė viso pasaulio tautų atstovai. Čia galė- 
jai išgirsti įvairiausias tarmes. Susimaišė žmonių kalbos, 
nelyginant biblijos laikais, kai buvo statomas Babelio 
bokštas. Čia susimaišė įvairiausios amerikiečių visuo- 
menės Klasės, lyg absoliučiai lygios. Bankininkai, žem- 
dirbiai, jūrininkai, verteivos, komisionieriai, medvilnės 
plantatoriai, pirkliai, laivų savininkai ir valdininkai 
stumdė vienas kitą minioje. Kreolai iš Luizianos bro- 
liavosi su Indianos fermeriais. Kentukio ir Tenesio džen- 
telmenai, elegantiški ir išdidūs virginiečiai šnekučiavosi 

su pusiaulaukiniais Didžiųjų ežerų žvėrių gaudyto- 
jais ir Sinsinačio jaučių pirkliais. Ypatingai skyrėsi iš 
kitų kreolai ir ispanų kilmės pietiečiai. Visi jie dė- 
vėjo plačiabryles balto kastoro skrybėles ar klasiškas 
panamas, kelnės jų buvo mėlynos medvilnės, austos 
Opelusaso fabrike, o ant prašmatnių nebalytos drobės 
palaidinukių buvo užrišti elegantiški batistiniai žabo. 
Jie avėjo ryškių spalvų batais, o jų marškinių ranko- 
galiuose, jų ausyse, ant jų kaklaraiščių ir ant visų de- 
šimt pirštų žėrėjo brangenybės — tai buvo tikras labai 
brangių ir neskoningų žiedų, sagčių, auskarų, grandinė- 
lių rinkinys. Jų žmonos, vaikai bei tarnai, taip pat pra- 
bangiai pasipuošę, sekiojo būriu savo vyrus, tėvus bei 
šeimininkus, kurie priminė pirmykštės genties vadus, 
apsuptus savo gausios giminės. 

Reikėjo tik pamatyti, kaip tie žmonės, susirinkę val- 
gyti, puldavo pietų krašto patiekalus ir rydavo su ape- 
titu, kuris buvo tikra grėsmė Floridos maisto atsargoms. 
Tiesą sakant, europiečiui būtų pasidarę bloga nuo to- 
kių valgių, kaip antai: varlių frikasė, troškintos beždžio- 
nienos, žuvų mišinio, keptų sterblinių, kraujuotų opo- 
sumo muštinių ir meškėno maltinių. 

O kokia daugybė įvairiausių likerių ir kitų gėrimų 
ėjo į talką tam blogai virškinamam maistui! Koks triukš- 
mas, kokie šauksmai skardėjo iš barų ir smuklių, kurių 
stalai buvo nustatyti įvairaus dydžio bei formos stikli- 
nėmis, bokalais, ropinėmis, buteliais, grūstuvėmis cukrui 
smulkinti bei šiaudų pundeliais. 

— Štai gaivinantis mėtų gėrimas! — šaukė vienas 
pardavėjas skardžiu balsu. 

— Sangari su Bordo vynu! — spiegė kitas. 

— Džinas, nuo kojų verčiantis džinas! — klykė pir- 
masis. 

— Ir kokteilis! Ir svaiginantis brendis! — rėkė ant- 
rasis. 

— Kas nori naujausiu būdu pagaminto mėtų gėri- 
mo!? — plyšojo apsukrūs pardavėjai ir vikriai, tartum 
fokusininkai, iš vienos stiklinės į kitą mėtė cukraus, cit- 
rinos, grūsto ledo gabalėlius, pylė mėtų antpilą, konja- 
ko, ananaso sulčių ir vandens, ruošdami tą gaivinantį 
gėrimą. 

Paprastomis dienomis tie gėrimų pardavėjų riksmai, 
beraginą aštrių prieskonių ištroškintus girtuoklius, py- 
nėsi ore, kėlė kurtinantį triukšmą. Bet gruodžio pirmąją 
tų šauksmų beveik nebuvo girdėti. Gėrimų pardavėjai 
būtų tik užkimę, veltui besiūlydami savo prekę. Niekas 
negalvojo nei apie valgį, nei apie gėrimą, ir ketvirtą 
valandą daugelis žiūrovų slankiojo minioje, pamiršę net 
savo įprastus priešpiečius! O dar nuostabiau, kad ame- 
rikiečių smalsumas ir susijaudinimas nustelbė lošimų 
aistrą. Kėgliai voliojosi žolėje, lošimo kauleliai ilsėjosi 
savo puodukuose, ruletės stovėjo be darbo, kortos, ku- 
riomis visada buvo įnirtingai lošiama' kribidžo visto 
„dvidešimt vienas“, „raudona ir juoda“, „,„monte“ ir „fa- 
ro“, buvo užklijuotose kaladėse — dienos įvykiai taip 
buvo visus sudominę, kad niekas negalvojo apie pra- 
mogas. 

Iki pat vakaro tylus nerimas, tartum didelės kata- 
strofos nujautimas, buvo apėmęs išgąsdintą minią. Vi- 
sus užgulė slogutis, skaudžiai spausdamas širdį. Kiek- 
vienas norėjo, „kad viskas kuo greičiau baigtųsi“. 

Tačiau apie septintą valandą slogi tyla buvo staiga 
sudrumsta. Virš horizonto pakilo Mėnulis. Griausmin- 
gas „valio!“, išsiveržęs iš kelių milijonų krūtinių, sutiko 
jo pasirodymą. Mėnulis nepasivėlino į pasimatymą. Ne- 
nutilstą šauksmai kilo į dangų, iš visų pusių aidėjo 

aplodismentai, o geltonplaukė Febė ramiai sau švietė 
nuostabiame danguje ir savo švelniais spinduliais meiliai 
glostė įaudrintą minią. 

Tą akimirką pasirodė trys išvykti pasiruošę drąsuo- 
liai. Juos pamačiusi, minia pratrūko dar garsesniais va- 
liavimais. Vienu metu iš sujaudintų krūtinių išsiveržė 
Jungtinių Valstijų himnas, ir „Jankes doodle“ garsai, 
pagauti penkių milijonų balsų choro, pakilo kaip skam- 
banti audra į beribę erdvę. 

Po to nesuvaldomo pakilimo himnas nutilo, nuaidėjo 
paskutinieji melodijos garsai, minia aprimo, ir tik tyliai 
šnabždėjosi tie giliai susijaudinę žmonės. 

Tuo metu prancūzas ir du amerikiečiai įėjo į užtva- 
rą, aplink kurią grūdosi milžiniška minia. Juos lydėjo 
Patrankos klubo nariai ir Europos observatorijų dele- 
gatai. Barbikenas, šaltas ir ramus, iš lėto davinėjo pas- 
kutiniuosius įsakymus. Paskui jį tvirtas ir neskubiais 
žingsniais ėjo Nikolis, sučiaupęs lūpas, susinėręs už nu- 
garos rankas. Mišelis Ardanas žygiavo su cigaru danty- 
se, spausdamas visiems rankas iš dešinės ir iš kairės su 
tikru karališkų dosnumu. Apsivilkęs jis buvo plačiu ru- 
do aksomo kelioniniu kostiumu, užsimovęs odines get- 
ras ir medžioklinį krepšelį persimetęs per petį. Jisai kaip 
visuomet buvo sąmojingas, krėtė pokštus, juokėsi ir 
tartum vaikas erzino garbingąjį Mastoną. Ardanas Mi- 
šelis iki paskutinės akimirkos išliko tikru prancūzu, net 
daugiau — tikru paryžiečiu. 

Išmušė dešimta valanda. Jau reikėjo užimti vietas 
vagone-sviedinyje, nes turėjo dar likti laiko nusileisti 
į kolumbiados dugną, uždaryti ir užsukti sraigtais angos 
dangtį ir nuimti keltą, pastatytą prie kolumbiados žiočių. 

Savo chronometrą Barbikenas nustatė pagal inžinie- 
riaus Merčisono chronometrą vienos dešimtosios se- 

kundės tikslumu. Merčisonui buvo pavesta uždegti pa- 
raką elektros degtuvu. Tokiu būdu keleiviai galėjo sekti 
akimis ramią strėlę, kuri turėjo parodyti jų išvykimo 
tikslų laiką. | 

Atėjo atsisveikinimo valanda. Buvo tikrai graudi 
scena. Mišelis Ardanas, nors ir atrodė karštligiškai 
linksmas, pasijuto susijaudinęs. Iš po Mastono sausų vo- 
kų ištryško ašara, matyt, ilgai saugota šiai progai. Jis 
išliejo ją ant savo mylimo, tauriojo pirmininko kaktos. 

— O jeigu aš irgi skrisčiau? — paklausė jis— juk 
dar nevėlu... 

— Neįmanoma, mano seni, — atsakė jam Barbikenas. 


Kelioms minutėms praėjus, trys kelionės draugai jau 
sėdėjo sviedinyje, užsukę sraigtais iš vidaus jo dureles, 
ir kolumbiados vamzdis, nuėmus keltą ir pastolius, žiū- 
rėjo stačiai į dangų. 

Nikolis, Barbikenas ir Mišelis Ardanas buvo visai 
uždaryti metalo vagone. 

Kas galėtų pavaizduoti tą žiūrovų susijaudinimą, 
pasiekusį aukščiausio laipsnio? 

Mėnulis palengva kilo skaidriame dangaus skliaute, 
savo šviesa stelbdamas žvaigždžių mirgėjimą, jis dar 
dabar plaukė pro Dvynių žvaigždyną, beveik pusiauke- 
lėje nuo horizonto iki zenito. Kiekvienas suprato, kad 
šaunama bus ne stačiai į taikinį, bet šiek tiek aukščiau, 
kaip medžiotojas taiko ne tiesiai į bėgantį kiškį, bet 
kiek pirma jo. 

Stojo gūdi tyla. Nuščiuvo vėjelis! Nė vieno atodūsio 
iš krūtinių! Širdis nebedrįso plakti. Visų išgąsdintos 
akys buvo nukreiptos į kolumbiados žiotis. 

Merčisonas sekė savo chronometro rodyklę. Iki iš- 
vykimo liko keturiasdešimt sekundžių, ir kiekviena iš jų 
atrodė tikra amžinybė. 


Dvidešimtą sekundę minia suvirpėjo, ir daug kas pa- 
galvojo, kad ir ten, sviedinyje, narsūs keliautojai skai- 
čiuoja tas baisias sekundes! Pasigirdo pavieniai balsai. 

„Trisdešimt penki! — trisdešimt šeši! — trisdešimt 
septyni! — trisdešimt. aštuoni! — trisdešimt devyni! — 
keturiasdešimt! Ugnis!!! 

Merčisonas paspaudė jungiklio mygtuką, įjungė sro- 
vę ir paleido elektros kibirkštį į kolumbiados. gilumą. 

Įvyko baisus, siaubingas, neįsivaizduojamas sprogi- 
mas, kurio negalima palyginti nei su perkūno griaudėji- 
mu, nei su ugnikalnio išsiveržimo trenksmu. Iš žemės 
gelmių tartum iš kraterio pakilo milžiniškas ugnies stul- 
pas. Žemė sudrebėjo, ir gal tik keli žmonės pro liepsno- 
jančius garus įžiūrėjo sviedinį, galingai skrodžiantį orą. 


XXVII SKYRIUS 
DANGUS APSINIAUKIA 


Kai iš kolumbiados į dangų iškilo ugnies puokštė, 
tas liepsnos blykstelėjimas apšvietė visą Floridą, ir vie- 
ną akimirką plačios prerijos aplink Stonzhilį nušvito 
tartum dieną. Šis milžiniškas ugnies stulpas buvo mato- 
mas Atlanto vandenyne ir Meksikos įlankoj per šimtą 
mylių, ir daugelis kapitonų pažymėjo laivo dienyne mil- 
žiniško meteoro pasirodymą. 

Sulig kolumbiados šūviu sudrebėjo žemė. Florida 
buvo sukrėsta iki žemės gelmių. Piroksilino dujos, be- 
siverždamos iš kolumbiados, su nepaprasta jėga sukrėtė 
atmosferos sluoksnius, ir tas sukeltas uraganas pralėkė 
Ore šimtą kartų greičiau už šėlstantį cikloną. 

Nė vienas žiūrovas neišsilaikė ant kojų: vyrai, mote- 
rys, vaikai sukrito ant žemės kaip audros priplaktos 

varpos. Kilo baisus sąmyšis, daug kas buvo sunkiai su- 
žeistas. Mastonas, kuris, nieko nepaisydamas, išlindo 
per daug į priekį, buvo nublokštas per dvidešimt tuazų 
ir tartum sviedinys, nulėkęs virš savo tautiečių galvų, 
nukrito žemėn. Trys šimtai tūkstančių žmonių akimirką 
apkurto ir atrodė kaip stabo ištikti. 

Oro srovė, išvertus barakus, sugriovė darbininkų na- 
melius, išrovė medžius per dvidešimt mylių aplinkui, 
nuvarė vagonus bėgiais iki pat Tampos, ir užvirtus kaip 
kokia griūtis ant to miesto, sugriovė apie šimtą namų, 
tarp kitų dievo motinos bažnyčią, o naująjį Biržos pa- 
statą perskėlė išilgai. Uoste susidūrė keletas laivų ir 
nugarmėjo į dugną. Apie dešimt laivų, stovėjusių reide, 
nutraukė inkaro grandines, tartum paprastas medvilni- 
nes virvutes, ir staiga atsidūrė ant kranto. 


Naikinanti banga ėjo dar toliau, už Jungtinių Vals- 
tijų teritorijos. Tas viesulas, vakarų vėjo sustiprintas, 
nuūžė į Atlanto vandenyną — tris šimtus mylių nuo 
Amerikos krantų. Pratrūko baisi audra, kurios negalė- 
jo numatyti ir admirolas Fric-Roi. Baisi vėtra netikėtai 
savo sūkuriais pagavo kelis laivus, kurie, nespėję net 
burių nuleisti, nugarmėjo į dugną, tarp kitų paskendo 
ir „Childe-Harold“ iš Liverpulio, tai buvo tikrai nelemta 
katastrofa, dėl kurios labai priekaištavo Anglija. 


Pagaliau, norėdami išskaičiuoti visus audros padari- 
nius, turime paminėti, kad, pusvalandžiui praėjus po 
kolumbiados šūvio, Gorės ir Siera-Leonės gyventojai 
tvirtino girdėję kurtų trenksmą — tai buvo paskutinė 
garso banga, kuri nuo Floridos iki Afrikos nuvilnijo 
per visą Atlantą. 


Bet grįžkime į Floridą. Pirmam sąmyšiui praėjus, 
visi sužeistieji, apkurtintieji, visa nesuskaitoma minia 
atsipeikėjo, ir į erdvę pakilo galingi šūkiai: „Tegyvuoja 

Ardanas! Tegyvuoja Barbikenas! Tegyvuoja Nikolis!“ 
Keli milijonai žmonių su teleskopais, žiūronais, binok- 
liais tyrinėjo erdvę ir, užmiršę visas žaizdas, visą jaudi- 
nimąsi, stengėsi pamatyti išskridusį sviedinį. Tačiau vel- 
tui jo ieškojo. Sviedinio nematė, beliko laukti telegra- 
mos iš Longspiko. Kembridžo observatorijos direktorius 
Dž. Belfastas buvo jau savo sekykloj Uolėtuosiuose kal- 
nuose, nes jam, kaip prityrusiam ir labai gabiam astrono- 
mui, buvo pavesta stebėti sviedinio skridimą. 

Tačiau visai netikėtas reiškinys, kurį galima buvo 
numatyti, bet su kuriuo kovoti visai neįmanoma, ėmė 
žiauriai bandyti stebėtojų kantrybę. 

Kelias dienas trukęs gražus oras staiga pasikeitė, 
sutemo, ir dangų aptraukė tiršti debesys, Ar galėjo būti 
kitaip po tokio atmosferos sluoksnių sumaišymo, kai, 
sprogus keturiems šimtams tūkstančių svarų piroksilino, 
išsiveržė begalės dujų ir garų? Nenuostabu, kad gamtos“ 
jėgų pusiausvyra buvo sutrikdyta, nes jau anksčiau per 
jūros mūšius buvo pastebėta oro pasikeitimas nuo arti- 
lerijos salvių. 


Kitą dieną, kai saulė patekėjo, visas dangus buvo 
užtrauktas storų ir tirštų debesų, ir jie lyg sunki užuolai- 
da iki pat Uolėtųjų kalnų atskyrė žemę nuo dangaus. Tai 
buvo likimo patyčios. Iš visų pasaulio kampų pasipylė 
protestai. Tačiau gamta dėl to nesijaudino — žmonės 
kolumbiados šūviu sudrumstė atmosferą ir dabar turėjo 
kentėti savo darbo pasekmes. 

Visą pirmąją dieną visi žiūrėjo į dangų, laukdami 
išsisklaidant storo debesų sluoksnio, tačiau sviedinio 
niekas negalėjo pamatyti, nes Žemė jau buvo pasisuku- 
si, ir jis galėjo būti matomas tik kitoje žemės rutulio 
pusėje. 

Naktis apgaubė žemę, o Mėnulis nesirodė. Jis turėjo 

būti patekėjęs virš horizonto, bet per storus debesis bu- 
vo nematomas; atrodė, kad jis tyčia slepiasi nuo akiplė- 
šų, išdrįsusių šauti į jį. Nebebuvo galima jo stebėti, ir 
telegrama iš Longspiko tik patvirtino tą nelemtą kliūtį. 

Vis dėlto, jei bandymas pavyko, keliautojai, išskridę 
gruodžio pirmą dieną dešimtą valandą keturiasdešimt še- 
šios minutės ir keturiasdešimt sekundžių vakaro, turėjo 
atvykti į Mėnulį gruodžio ketvirtos dienos vidurnaktį. 
Taigi visi nutarė kantriai laukti, nes pagaliau supra- 
to, kad, dangui apsiniaukus, neįmanoma pamatyti tokio 
mažo sviedinio. 

Gruodžio ketvirtą dieną, giedram orui esant, nuo aš- 
tuntos valandos vakaro iki vidurnakčio, jau galima bū- 
tų buvę įžiūrėti sviedinį — mažytį juodą taškelį blizgan- 
čio Mėnulio fone. Tačiau dangus buvo baisiai apsiniau- 
kęs, ir stebėtojų Minia tiesiog įsiuto ant Mėnulio. Kai 
kurie ėmė keikti, ko jis nesirodo. Liūdnas šioj Žemėj 
žmonių nepastovumo pavyzdys. 

Mastonas, visiškai nusivylęs, išvyko į Longspiką. 
Jis norėjo pats stebėti Mėnulį, nes neabejojo, kad jo 
draugai baigę visą savo kelią. Nebuvo žinios, kad svie- 
dinys būtų nukritęs kokioje nors saloje ar kontinente, 
o kad jis galėjo nukristi į vandenyną, kuris sudaro tris 
ketvirtadalius žemės rutulio, Mastonas net nepagalvojo. 

Atėjo gruodžio penktoji, oras nepasikeitė. Europoje 
buvo giedra, ir visi Senojo pasaulio didieji teleskopai — 
Heršelio, Roso, Fuko — visą laiką stebėjo Mėnulį, tačiau 
jų instrumentai buvo per silpni, ir jie negalėjo įžiūrėti 
sviedinio. 

Gruodžio 6 dieną — tas pats oras. Nerimas kankino 
tris ketvirtadalius žemės rutulio gyventojų. Buvo da- 
romi įvairiausi beprotiški pasiūlymai susitelkusiems 
debesims išsklaidyti. 

Gruodžio 7 dieną dangus šiek tiek pragiedrėjo. Grį- 
žo viltis, bet neilgam — vakare stori debesys vėl užtrau- 
kė žvaigždėtą skliautą. 

Padėtis darėsi rimta, nes gruodžio 11 dieną devintą 
valandą vienuolika minučių ryto turėjo prasidėti del- 
čia. Mėnulis turėjo pradėti dilti, ir, net pragiedrėjus orui, 
stebėjimo sąlygos labai pablogėtų. Diena iš dienos Mė- 
nulis vis eis mažyn, kol pagaliau pavirs jaunu, tada 
jis leisis ir tekės drauge su saule, ir jos spinduliai jį 
padarys visai nematomu. Tik sausio trečią dieną dvylik- 
tą valandą ir keturiasdešimt keturios minutės prasidės 
pilnatis, ir tada vėl galima bus pradėti stebėjimus. 

Laikraščiai spausdino tuos samprotavimus su daugy- 
be paaiškinimų ir perspėjo amerikiečių visuomenę, kad 
jai teks apsišarvuoti šventa kantrybe. 

Gruodžio 8 dieną tas pats. Devintą dieną saulė pasi- 
rodė tik vieną akimirksnį, tartum pasityčiodama iš ame- 
rikiečių. Ji buvo sutikta barniu ir, be abejo, įsižeidusi 
vėl pasislėpė už debesų. 

Gruodžio 10 diena — be pasikeitimų. Mastonas vos 
neišėjo iš proto. Draugai ėmė nuogąstauti dėl to garbin- 
go vyro smegenų, iki šiol taip gerai užkonservuotų gu- 
taperčiniame kauše. 

Tačiau 11 dieną kilo baisus uraganas, taip gerai žino- 
mas tropikų kraštuose. Smarkus rytų vėjas nušlavė ilgai 
kybojusius debesis, ir, kai atėjo vakaras, pusiau sumažė- 
jęs Mėnulio diskas iškilmingai išplaukė tarp dangaus 
skliauto žvaigždynų. 


XXVIII SKYRIUS 


NAUJA ŽVAIGŽDĖ 


Tą pačią naktį ilgai ir nekantriai laukta žinia sugriau- 
dėjo kaip perkūnijos trenksmas Jungtinėse Valstijose, 

o iš ten, perlėkus vandenyną, telegrafo vielomis apskrie- 
jo visą Žemę. Sviedinys pastebėtas milžinišku Longspiko 
teleskopu-reflektorium. 

Štai Kembridžo observatorijos direktoriaus smulkaus 
pranešimo tekstas. Jame duodama mokslinė didžiojo 
Patrankos klubo bandymo išvada. 


Longspikas, gruodžio 12 diena. 


Ponams Kembridžo observatorijos tarybos nariams. 


Sviedinys, paleistas iš kolumbiados Stonzhily, buvo 
Beliasto ir Mastono pastebėtas gruodžio dvyliktą dieną 
aštuntą valandą keturiasdešimt septynios minutės vaka- 
ro, kai Mėnulis buvo paskutinėj savo fazėj. | 

Sviedinys nepasiekė tikslo. Jis praskriejo pro Mėnu- 
lį, tačiau taip arti, kad pakliuvo į Mėnulio traukos sierą. 

Čia jo judėjimas tiesiąja pasikeitė kreive ir įgavo 
neįtikėtinai didelį greitį. Dabar jis keliauja aplink Mė- 
nulį elipsine orbita, tokiu būdu tapęs jo palydovu. 

Tos naujos žvaigždės savybės kol kas negali būti 
nusakytos. Dar nežinome, per kiek laiko tas naujasis 
palydovas apskrieja Mėnulį, nei per kiek laiko apsisu- 
ka aplink savo ašį. Nuotolis, skiriantis jį nuo Mėnulio, 
šiuo metu lygus maždaug 2833 mylioms (4500 ljė). 

Dabar yra susidariusios dvi hipotezės dėl kolumbia- 
dos sviedinio judėjimo: arba Mėnulio trauka jį nugalės 
ir tada keleiviai pasieks savo tikslą, arba, keliaudamas 
ta pačia orbita, sviedinys amžinai suksis aplink Mėnulį. 

Kokia bus sviedinio judėjimo kryptis, stebėtojai su- 
žinos kurią nors dieną, tuo tarpu galime tik pasakyti, 
kad, Patrankos klubo bandymo dėka Saulės sistemoje 
atsirado nauja žvaigždė. 

J, Beltastas. 

Kiek klausimų sukėlė ta netikėta atomazga. Kiek dar 
paslapčių teks mokslui ištirti ateityje! Trijų vyrų drą- 
sos ir atsidavimo mokslui dėka tas iš paviršiaus gana 
lengvabūdiškas sumanymas paleisti sviedinį į Mėnulį 
turėjo milžinišką reikšmę su daugybe nenumatytų pa- 
darinių. Keleiviai naujame palydovė nors ir nepasiekė 
tikslo, vis dėlto buvo jau Mėnulio pasaulyje, jie sukosi 
apie tą mūsų nakties šviesulį, ir pirmą kartą žmogaus 
akis galėjo stebėti jo paslaptis. Nikolio, Barbikeno ir 
Mišelio Ardano vardai turėjo likti amžiams įrašyti į 
astronomijos metraščius, nes tie bebaimiai tyrinėtojai, 
siekdami praplėsti žmonijos žinojimo akiratį, drąsiai iš- 
lėkė į dangaus erdves ir atidavė gyvybę už nuostabiau- 
sią naujų laikų bandymą. 

Vis dėlto pranešimas iš Longspiko sukrėtė ir išgąs- 
dino visą Žemės rutulį. Ar įmanoma išgelbėti tuos drą- 
sius Žemės gyventojus? Ne, nes jie peržengė paties 
dievo nubrėžtas ribas Žemės padarams. Jie galėjo pasi- 
gaminti oro dviem mėnesiams. Jie turėjo maisto me- 
tams. O paskui? Ir net kietos širdys sudrebėdavo nuo 
to baisaus klausimo. 

Tik vienas žmogus nenorėjo sutikti, kad padėtis buvo 
tragiška. Tik jis vienas nenustojo vilties, tas Žmogus 
buvo ištikimas didvyrių draugas, drąsus ir ryžtingas 
kaip ir jie — tai Patrankos klubo sekretorius — Masto- 
nas. 

Visą tą laiką jis nenuleido nuo sviedinio akių. Nuo 
dabar jo namai tapo Longspiko sekykla, jo akiratis — 
milžiniško reflektoriaus veidrodis. Vos tik Mėnulis pa- 
kildavo virš horizonto, Mastonas tuoj nukreipdavo į 
jį teleskopo vamzdį ir, nei akimirkai neišleisdamas iš 
akių, sekė ištvermingai jo kelią žvaigždėtoje erdvėje. 
Su neišsenkama kantrybe jis laukė praskriejančio svie- 
dinio per sidabrinį jo diską. Tokiu būdu kilnusis vyras 

nenutraukė ryšio su savo trimis draugais ir neprarado 
vilties kurią dieną juos pamatyti. 

— Kai tik leis aplinkybės, mes susižinosime su jais, — 
sakė jis visiems, kurie norėjo jo klausytis.— Mes gau- 
sime iš jų žinias ir jiems nusiųsime savas. Aš juos ge- 
rai pažįstu — tai žmonės išradingi. Jie trys išsivežė į 
erdvę neišsenkamus meno, mokslo ir technikos šaltinius! 
Su tokiomis žiniomis galima viską pasiekti, ir jūs pama- 
tysite — jie ras išeitį. 

